
Pirmoji fazė 


Jam įžengiant į jos gyvenimą, Judita pajuto aštrų skausmą, bet 
tuoj pat vėl atlėgo. Jis: „Atsiprašau.“ Ji: „Nieko tokio.“ Jis: „Ta 
spūstis.“ Ji: „Taip.“ Judita peržvelgė jo veidą sakytum kokias 
kasdienes sporto naujienų antraštes. Tik norėjo žinoti, kaip at- 
rodo žmogus, Didįjį ketvirtadienį lipantis kitam ant kulnų per- 
pildytame sūrių skyriuje. Labai nenustebo - atrodė jis paprastai. 
Buvo toks kaip visi, nei geresnis, nei blogesnis, nei originalesnis. 
Kodėl visi šalies gyventojai Velykoms įsigeidžia sūrio? Kodėl jie 
perka toje pačioje parduotuvėje tą pačią valandą? 

Vyriškis, prie kasos vėl atsidūręs greta, ant slenkančios juos- 
tos dėliojo prekes. Atkreipė į jį dėmesį dėl specifiškai atsiduo- 
dančios rūdžių spalvos zomšinės striukės rankovės. Veidą buvo 
jau pamiršusi, ne, nebuvo nė įsidėmėjusi, bet miklūs, tikslūs ir 
kartu grakštūs rankų judesiai jai patiko. Net ir dvidešimt pirma- 
me amžiuje atrodo lyg stebuklas, kai keturiasdešimtmetis vyras 
prekybos centre ima, deda, krauna taip, tarsi darytų tai nuolat. 

Prie išėjimo jau bemaž neatrodė atsitiktinai ten stypsantis, 
kad atidarytų jai duris ir pasipuikuotų savo gebėjimu įsiminti 
žmones. Jis: „Darsyk atsiprašau, kad įspyriau.“ Ji: „Ak, seniai už- 

miršau.“ Jis: „Ne, ne, žinau, tai gali būti velniškai skausminga.“ 
Ji: „Labai smarkiai neskaudėjo. . Jis: „Gerai, gerai.“ Ji: „Taip.“ Jis: 
„Na, tai tuomet...“ Ji: „Taigi.“ Jis: „Gražių švenčių.“ Ji: „Ir jums.“ 
Judita mėgo tokio pobūdžio pokalbius prekybos centre, bet šito 
turėtų pakakti visiems laikams. 

Paskutinė Juditos mintis apie jį buvo susijusi su penkiais, o 
gal septyniais ar aštuoniais bananais - milžiniška geltona keke, 
kurią jos akyse vyriškis įsidėjo į krepšį. Tas, kuris perka pen- 
kis, septynis ar net aštuonis bananus, tikriausiai namie turi 
du, tris ar keturis alkanus vaikus. Po odine striuke veikiausiai 
vilki megztą, stambiais rombais išmargintą vaivorykštės spal- 
vų liemenę. Tikras šeimos tėvas, tarė ji sau, skalbiantis keturių, 
penkių ar šešių asmenų drabužius, o džiaustydamas puskojines 
tikriausiai kabina poromis, ir sergėk Dieve, jei kas nors suardy- 
tų jo skalbinių virvės tvarką. 

Namie ant paraudusio kulno ji užsilipdė storą pleistrą. Lai- 
mė, Achilo sausgyslė netrūkusi. Šiaip jau Judita jautėsi nesužei- 
džiama. 


Velykos praėjo kaip visuomet. Šeštadienio priešpietis, viešnagė 
pas mamą. Mama: „Kaip sekasi tėvui?“ Judita: „Nežinau, aplan- 
kysiu jį po pietų.“ Šeštadienio popietė, viešnagė pas tėvą. Tėvas: 
„Kaip sekasi motinai?" Judita: „Gerai, priešpiet pas ją svečiavau- 
si.“ Šeštadienio vidurdienis, viešnagė pas brolį Alį kaime. Alis: 
„Kaip sekasi motinai ir tėvui? Judita: „Gerai, vakar juos aplan- 
kiau.“ Alis: „Ar jie vėl drauge?“ 

Velykų pirmadienį ji buvo pasikvietusi draugus pietų. Tiesą 
sakant, vakarienės, bet vos atsikėlusi ėmė ruoštis. Jie buvo šešie- 
se: dvi poros ir du vienišiai (vienas iš jų - amžinas viengungis, 
kita - ji pati). Tarp patiekalų jie turiningai kalbėjosi, daugiausia 
apie vitaminus tausojančius garinimo būdus ir paskutines ko- 
vos su vyno akmeniu naujienas. Kompanija buvo vieninga, kai 
kada netgi sutartinai nusistačiusi prieš karą, skurdą ir prievar- 
ta penėtų žąsų kepenėles. Neseniai pakabintas jugendo stiliaus 
šviestuvas skleidė šiltą šviesą ir švelnino veidus. The Divine Co- 
medy' buvo spėjusi išleisti naujausią savo kompaktinę plokštelę. 

Ilzė savajam Rolandui kartą netgi nusišypsojo, jis porą se- 
kundžių masažavo jai dešinį petį - ir tai po trylikos santuokos 
metų, su dviem vaikais, gyvenant šeimoje lyg kokioje strėlinėje, 
iš kurios kasdien laidomos aistrai priešiškos strėlės. Kita, jau- 
nesnė pora, Lara ir Valentinas, dar išgyveno laikymosi už ran- 
kyčių tarpsnį. Kartkartėmis Lara abiem plaštakom apglėbdavo 
jo pirštus, gal todėl, kad kurį laiką jį palaikytų tvirčiau suėmusi, 
nei ilgainiui pavyks išturėti. Gerdas, žinoma, vėl buvo sąmojin- 
giausias, tikra draugijos siela, kurią ugdė pastangos padėti atsi- 
palaiduoti ir paskatinti drąsiau kalbėti susikausčiusius žmones. 
Deja, jis nebuvo homoseksualus, kitaip Judita mielai dažniau 
susitiktų su juo dviese, kad galėtų patikėti asmeniškesnes pa- 
slaptis, nei derėjo porelių draugijoje. 

Baigiantis tokiems vakarams, kai svečiai jau būdavo išėję ir 
juos primindavo tik tvaiko debesys, Judita visuomet paklausda- 
vo savęs, kaip jaučiasi pati viena, likusi, kaip įprasta, su nešvarių 
indų kalnais. Ak, taip, vis dėlto buvo gerokai maloniau valandą 
skirti virtuvės darbams, atplėšti langus ir įleisti į svetainę švie- 
žio oro, giliai pakvėpuoti, dar dėl viso pikto įsimesti burnon 


* Šiaurės Airijos popgrupė, įkurta 1989 m. vokalisto Neilo Hannono ir dviejų jo 
mokyklos draugų (čia ir toliau - vertėjos pastabos). 

tabletę nuo galvasopio, galiausiai apsikabinti mėgstamą pagalvę 
ir paleisti ją iš glėbio tik aštuntą ryto. Tai buvo kur kas geriau, 
nei gilintis į tikriausiai (irgi) kauštelėjusio, chroniškai nekal- 
baus, net kelioms valandoms nuo savęs atsiriboti nesugeban- 
čio, tvarkytis ir dirbti nemėgstančio „partnerio“ psichiką, kad 
ištirtum, viliasi jis ar nuogąstauja, kad dar gali būti prieita prie 
sekso. Šito streso Judita išvengė. Tik ankstyvais rytais kartais 
pasigesdavo jo, vyro, šalia po antklode. Bet tai turėjo būti ne bet 
koks vyras, netgi ne tam tikras, o tik skirtasis. Todėl tas vyras 
negalėjo būti nė vienas iš tų, kuriuos ji jau pažinojo. 


Į darbą Judita eidavo noriai. O kai nenorėdavo, ir taip kone kas- 
kart nutikdavo po švenčių, kaip tik įmanoma stengdavosi tą 
norą įsikalbėti. Šiaip ar taip, buvo pati sau ponia, nors daug- 
syk per dieną norėdavo turėti kokią nors viršininkę, aplaidesnę, 
kad ir savo mokinę Bjanką, kuriai pakakdavo veidrodžio, kad 
jaustųsi labai užsiėmusi. Judita turėjo nedidelę įmonę Auksa- 
kalių gatvėje, penkioliktame rajone. Tai verslo požiūriu skam- 
bėjo solidžiau, nei iš tiesų buvo, bet ji labai mėgo savo švies- 
tuvų parduotuvę, į jokį pasaulio restoraną nenorėtų jos keisti. 
Dar vaikystėje tai buvo gražiausia vieta žemėje, pilna spindin- 
čių žvaigždžių ir tviskančių rutulių, visuomet ryškiai apšviesta, 
nuolatos šventiška. Žėrinčiame senelio šviesų muziejuje galėjai 
kasdien švęsti Kalėdas. 

Būdama penkiolikos Judita jautėsi lyg aukso narvelyje, kai 
ruošdavo namų darbus sergima toršerų, iki pat intymiausių 

svajų persmelkta sieninių lempų ir palubės šviestuvų šviesos. 
Jos broliui Aliui ten buvo pernelyg šviesu, jis vengė šviesos ir 
laikydavosi tamsių užkaborių. Mama įnirtingai kovojo su ban- 
krotu ir savo pačios slegiančiu nenoru užsiimti verslu. Tėvas 
buvo linkęs pirmenybę teikti menkiau apšviestoms užeigoms. 
Tėvai išsiskyrė bendru sutarimu. „Bendru sutarimu“ buvo šiur- 
piausia Juditai žinoma frazė. Ji reiškė, kad reikia leisti nudžiūti 
ašaroms ant juoko išriestų lūpų ir leisti joms suakmenėti. Paskui 
ateina laikas, kai lūpų kampučiai taip apsunksta, kad nulinksta 
ir visam laikui lieka nukarę kaip mamos. 

Sulaukusi trisdešimt trejų Judita perėmė nustekentą šviestu- 
vų parduotuvę. Per pastaruosius trejus metus ji vėl ėmė žibu- 
riuoti, tiesa, ne taip spindulingai kaip senelio klestėjimo laikais, 
tačiau prekiauti šviestuvais ir juos taisyti sekėsi pakankamai ge- 
rai, ji įstengė mamai mokėti už tai, kad ši liktų namie. Tai buvo 
aiškiai geriausias bendras sutarimas, iki tol Juditos pasiektas su 
kuo nors skiriantis. 

Antradienis po Velykų praėjo neįprastai ramiai tvarkant 
verslo reikalus daugiausia galiniame kambaryje prie blankios 
raštinės lempos šviesos. Tai buvo privalomas darbas, primestas 
jai buhalterijos. Bjankos nuo aštuntos iki šešioliktos valandos iš- 
vis nebuvo girdėti. Tikriausiai ji dažėsi. Norėdama įrodyti, kad 
tikrai tądien buvo darbe, mergina prieš pat uždarant parduotuvę 
netikėtai šūktelėjo: „Ponia šefe!“ Judita: „Tik ne taip garsiai! Atei- 
kite čionai, jei norite man ką nors pasakyti.“ Išdygusi prieš akis, 
mergina pareiškė: „Pas jus atėjo vyriškis.“ Judita: „Pas mane? Ko 
jis nori?“ Bjanka: „Palinkėti geros dienos.“ Judita: „Ak.“ 

Tai buvo bananus pirkęs vyras. Judita atpažino jį tik iš kal- 
bos turinio. Jis: „Tenorėjau palinkėti jums geros dienos. Esu 
tas, kuris prieš Velykas „Merkurijuje“ užlipo jums ant kulno. 
Šįryt pamačiau jus čionai įeinančią.“ Judita: „Ir iki šiol laukėte, 
kol išeisiu?“ Ji nejučiomis sukikeno. Jautėsi ką tik suskėlusi ne- 

prastą sąmojį. Nusijuokė ir bananų pirkėjas, netgi labai gražiai, 
žėrinčiomis, šimtu mažų raukšlelių apkraštuotomis akimis, ro- 
dydamas gal kokias šešias dešimtis baltų spindinčių dantų. Jis: 
„Už poros posūkių nuo čia yra mano kontora. Tad tariau sau...“ 
Ji: „Palinkėti geros dienos. Kaip miela. Stebiuosi, kad mane at- 
pažinote.“ Tai sakydama nė nemanė koketuoti, kalbėjo visai 
rimtai. Jis: „Tai tikrai neturėtų jūsų stebinti.“ Tada jis keistai 
palaimingai pažvelgė į ją, o tai visai nepritiko šeimos tėvui, 
perkančiam aštuonis bananus. Ne, tai nebuvo tas momentas, 
kai Judita žinodavo, kaip elgtis. Jos skruostai iškaito. Kaip rodė 
rankinio laikrodžio rodyklės, ji dar privalėjo kai kam skubiai 
paskambinti. Jis: „Na, tuomet...“ Ji: „Taigi.“ Jis: „Man buvo la- 
bai smagu.“ Ji: „Taip.“ Jis: „Galbūt vėl pasimatysime.“ Ji: „Jei 
jums kada nors prireiktų šviestuvo.“ Judita nusijuokė norėda- 
ma sušvelninti situacijos beviltiškumą. Priėjo Bjanka, šįsyk pa- 
čiu tinkamiausiu metu. „Ar galiu, šefe?“ Ji turėjo galvoje, kad 
laikas eiti namo. Ir bananų pirkėjui tai buvo ženklas keliauti. 
Prie durų jis darsyk atsigręžė ir pamojavo kaip stotyje, tačiau 
ne taip, kaip mojuojama atsisveikinant, o kaip mojama ką nors 
sutinkant. 


Vakare Judita keletą kartų probėgšmais apie jį pagalvojo, ne, ne 
probėgšmais, tiesiog galvojo apie jį. Kaip jis pasakė? „Tai tikrai 
neturėtų jūsų stebinti.“ Ar jis nepabrėžė žodžio „jūsų ? Taip, 
jis pabrėžė „jūsų“. Jis sakė: „Tai tikrai neturėtų JŪSŲ stebinti.“ 
JŪSŲ, turėdamas galvoje, „tokios kaip JŪS moters“. Kažkodėl 

malonu, tarė sau Judita. Gal tai sakydamas netgi turėjo omeny- 
je: „Tai neturėtų stebinti JŪSŲ, taip dailiai atrodančios, įdomios 
moters , gal tai reiškia „tokios nuostabios, tokios kvapą gniau- 
žiančios, inteligentiškos, protingos, šaunios moters, taigi - to- 
kios kaip JŪS moters“, jis pamanė, kad „tokios moters tai tikrai 
neturėtų stebinti , jog ją atpažino. Kažkodėl labai malonu, tarė 
sau Judita. 

Mat jis norėjo pasakyti, kad „tokią moterį kaip jūs pamatysi 
tik kartą, tarkim, tada, kai apsižiūri sūrių skyriuje sugurinęs jai 
kulną, „tokią pamatai tik kartą ir nebegali išmesti iš galvos ir 
juolab iš minčių , tą jis norėjo pasakyti. Iš tiesų, kažkodėl labai, 
netgi labai malonu, pamanė Judita. 

Jau ketino liautis apie tai galvojusi, juk ne kokia dvidešim- 
tmetė, pažinojo vyrų ir nebebuvo linkusi mintyse taip greitai at- 
sisakyti daugiskaitos, bet, Dievas mato, turėjo svarbesnių darbų, 
ką tik buvo sumaniusi išvalyti kavavirėje susikaupusias nuosė- 
das, bet darsyk apie tai pamąstė, visai trumpai, kaip jis pabrėžė 
žodį „jūsų“ sakinyje „tai tikrai neturėtų JŪSŲ stebinti“. Ar tasai 
žodis reiškė „tokios kaip JŪS“? Argi jis neskambėjo dar ypatin- 
giau, išskirtiniau, turint omenyje „JŪS. JŪS. Taip, JŪS! Vienin- 
telė ir nepakartojama JŪS“. Jis tikriausiai norėjo pasakyti: „Bet 
kurią pasaulio moterį tai būtų turėję stebinti, bet kurią, tik ne 
JUS, nes JŪS ne tik nesate viena iš daugelio, ne, Jūs esate išskir- 
tinė. JUS. JŪS. Taip, JŪS! Vienintelė ir nepakartojama JŪS.“ Tai 
sakydamas jis turėjo galvoje, kad „tikrai neturėtų stebinti , jog ją 
atpažino. Tiesą sakant, kažkodėl labai, netgi labai malonu, taip, 
netgi labai, pamanė Judita. Tačiau šito nepaneigsi, deja: ją tikrai 
NUSTEBINO, kad vyriškis ją atpažino. Štai kas svarbu, ir dabar 
ji ėmėsi tvarkyti kavavirę. 

Kitą dieną apie jį pagalvojo tik kartelį, beje, ne savo valia. 
Mat Bjanka netikėtai pareiškė: „Šefe, kai ką pastebėjau.“ Judi- 
ta: „Tikrai? Ir ką gi? Bjanka: „Tam vyrui kritote į akį.“ Judita, 

neapsiėjusi be aukštosios vaidybos, nustebo: „Kokiam vyrui?“ 
Bjanka: „Na, tam aukštam, kuris netoliese turi kontorą, kuris 
linkėjo jums geros dienos, kuris vėpsojo į jus išplėtęs akis.“ 
Bjanka palingavo galvą ir pavartė akis su dailiais tamsiais vyz- 
džiais. Judita: „Et, nesąmonės, prasimanote.“ Bjanka: „Nieko aš 
neprasimanau! Jisai jus, šefe, įsimylėjęs iki ausų. Negi nepaste- 
bite?“ Buvo pasakyta garsiai ir begėdiškai, bet būtent Bjanka jos 
parduotuvėlėje galėjo sau šitai leisti, ji nė nenujautė, kad gali, o 
paprasčiausiai šitaip elgėsi. Judita vertino jos neįtaikų, impul- 
syvų tiesmukumą. Tačiau, suprantama, mergina šįsyk visiškai 
prašovė. Tam vyrui ji visai nerūpi, kokie niekai, moksleiviškos 
fantazijos. Juk jis visiškai jos nepažįsta, tik kulną, daugiau nieko, 
visiškai nieko. 


Sekmadienį jie šventė keturiasdešimtąjį Gerdo gimtadienį „Iri- 
dėje“, menkai apšviestoje užeigoje, kurioje jubiliatas turėjo atro- 
dyti dešimčia metų jaunesnis. Gerdą žmonės mėgo. Iš penkias- 
dešimties pakviestų svečių atėjo aštuoniasdešimt. Dvidešimt iš 
jų visiškai nenorėjo dusti be deguonies, tad, kad ir kaip gerbė 
Gerdą, persikėlė į kaimynystėje esantį „Fenikso“ barą, kuris dėl 
gyvos fortepijono muzikos buvo kone tuščias. Judita buvo viena 
iš perbėgėlių. 

Labai prieraišus pasirodė Juditai bereikšmis tapęs vyriškis 
iš maloniai nutolusių ankstesnių laikų. Jis buvo vardu Jakobas, 
gaila, kad tas gražus vardas dabar amžinai primins jo veidą. Tie- 
są sakant, su juo jau seniai viskas buvo aptarta (arba ištylėta). 

Po dvejų metų bendražmogiškų santykių, o kitokių bendrysčių 
niekuomet ir nebuvo, Judita pasijuto esanti priversta juos už- 
baigti. Priežastis - Jakobą buvo užvaldžiusi įsisenėjusi gyveni- 
mo krizė, vardu Stefanija, kurią jis netrukus vedė. 

Bet tai buvo nutikę prieš šešerius metus, ir todėl tą šeštadie- 
nio vakarą bare Jakobas buvo vėl pakankamai objektyvus, kad 
pamatytų, jog dailesnių už Juditos lūpas nėra. Tos lūpos išsyk 
prasižiojo klausdamos: „O kaipgi Stefanija?“ Jakobas: „Stefani- 
ja? Tas vardas su aptariama tema jam atrodė menkai sietinas. 
Judita: „Kodėl jos čia nėra?“ Jakobas: „Liko namie, ji nelabai 
vertina tokias šventes. Namuose ji sėdėjo bent jau ne viena, 
mažieji Feliksas (4) ir Nataša (2) neabejotinai gerai ją linksmi- 
na. Judita primygtinai panoro pamatyti vaikų nuotraukas, ku- 
rias piniginėje nešiojasi kiekvienas pusėtinas tėvelis. Jakobas 
kurį laiką spyriojosi, bet galiausiai nuotraukas ištraukė. Paskui 
jis atsipalaidavo tiek, kad galėtų traukti namo. 

Kai Judita jau norėjo prisidėti prie bare susibūrusios kri- 
zių likvidavimo grupės kovoje su pasauliniu atšilimu, kažkas 
nemaloniai, trumpai ir ritmingai už nugaros pabarbeno į petį. 
Grįžtelėjo ir išsigando. Tai buvo ne šios aplinkos veidas. „Kokia 
staigmena, - pratarė bananų pirkėjas. Judita: „Taip.“ Jis: „Dar 
pamaniau, ji čia ar ne ji.“ Judita: „Taip.“ Turėjo galvoje, kad čia 
ji. Sutrikusi, smarkiai plakančia širdimi jautėsi užklupta. Da- 
bar gelbėti galėjo tik viena - kalbėjimas. „Ką JŪS čia veikiate? 
Norėjau paklausti, kas jus čionai atvedė? Pažįstate Gerdą? Ar 
jūs — vienas iš kviestųjų į gimtadienio šventę? Dažnai čia už- 
sukate? Esate nuolatinis lankytojas? Skambinate fortepijonu? 
Esate naujasis pianistas? Vienus iš šių klausimų ji ištarė garsiai, 
kitus tik mintyse. Tarp jų buvo ir šie: „Pamatėte mane čionai 
įeinančią?“ Ir: „Norite palinkėti man geros dienos? 

Ne, jis atėjęs čionai su dviem bendradarbėm. Jos sėdėjo už 
poros metrų prie apskrito stalo geltonoje devintojo dešimtme- 

čio per žemai kabančio gremėzdiško šviestuvo šviesoje. Jis mos- 
telėjo jų pusėn, moterys pamojavo, Judita joms linktelėjo. Jos 
neabejotinai panėšėjo į bendradarbes, būti panašesnėms į kole- 
ges kaip šios dvi nė neįmanoma. Tikriausiai tai buvo mokesčių 
konsultantų kontoros kasmėnesinis Jour fixe“, praskaidrinamas 
gyvos baro fortepijono muzikos. 

Bananų pirkėjas prisistatė esąs Hanesas Berghoferis ar Burg- 
hoferis, ar Burgtaleris, ar Bergmejeris, jo dešinysis delnas buvo 
didelis ir šiltas, o Žvilgsnis toks skvarbus, kad, regis, siekė net 
Juditos inkstus. Vėl pajuto, kaip iš vidaus kaista skruostai. Tada 
jis dar pridūrė: „Džiaugiuosi taip dažnai jus matydamas. Regis, 
dabar mudu gyvename lyg ir tuo pačiu ritmu.“ Dar paklausė: 
„Gal trumpam prie mūsų prisėstumėte?“ Dabar, deja, Judita tu- 
rinti atsisakyti. Mat kaip tik ketinusi eiti į kitą užeigą, nes ten, 
„Iridėje“, vykstanti tikroji jos draugo, gero jos pažįstamo, gim- 
tadienio šventė. „Bet kitą kartą - mielai“, - pridūrė ji, nežinia 
kam staiga šovus į galvą. Tokios gynybinės taktikos jau seniai 
nebuvo prireikę. 

„Gal galėčiau jus kartelį pakviesti puodelio kavos?“ - pa- 
klausė Berghoferis ar Burghoferis, ar Burgtaleris, ar Burgmeje- 
ris. „Taip, kodėl gi ne“, - atsakė Judita, nes nebe tai rūpėjo. Karš- 
tis jau buvo pasiekęs paviršinį skruostų odos sluoksnį. Dabar jai 
tikrai laikas eiti. Jis: „Puiku, puiku.“ Ji: „Taip.“ Jis: „Tai tiek.“ Ji: 
„Taip.“ Jis: „O dėl kavos, tai aš paprasčiausiai kada nors užsuk- 
siu į jūsų parduotuvę, jei jūs nieko prieš.“ Ji: „Taip, užeikite.“ Jis: 
„Džiaugiuosi.“ Ji: „Taip.“ 


* Tam tikra numatyta susitikimų diena 

6. 


Tas „kada nors“ buvo kitą rytą. Bjanka šūktelėjo: „Šefe, svečias!“ 
Judita išsyk suprato, ką tai galėtų reikšti. Hanesas, kurio pavar- 
dė prasidėjo „Berg“ ar „Burg“, stovėjo po vienu iš vertingiau- 
sių jos šviestuvų, didžiuliu ovalo formos krištoliniu sietynu iš 
Barselonos, juo penkiolika metų visi žavėjosi ir niekas nepirko. 
„Tikiuosi, nesutrukdžiau , - pratarė. Jis vilkėjo mėlyną nertinį 
šviesiai rudomis sagomis ir priminė žmogų, kasvakar sėdintį 
prie židinio, geriantį „Earl Grey“ arbatą ir kojų pirštais masa- 
žuojantį storą peršertą senbernaro patiną, apsuptą siaučiančių 
vaikų, besišluostančių į sofą bananais išterliotus pirštus. 

Judita: „Ne, netrukdote.“ Ji širdo, kad yra taip susijaudinusi, 
tam nebuvo jokios logiškos priežasties, tikrai nebuvo. Tas vy- 
riškis atrodė malonus, bet, šiaip jau pažiūrėjus, visiškai nepa- 
trauklus, o apie gilesnius dalykus, kalbant apie vyrus, ji iš esmės 
galvodavo retai. Vyriškis anaiptol nebuvo jos skonio, nors turė- 
jo pripažinti, kad savo skonio vyriškių jai, šiaip ar taip, geriau 
nebesutikti, nes jei pažįsti vieną, pažįsti visus. 

Ji dorai nežinojo, kur slypi pono Haneso, kurio pavardė pra- 
sidėjo „Berg“ ar „Burg“, žavesio paslaptis, gal tai buvo tiesiog 
mitrumas, su kuriuo sugebėjo atsitiktinumą kreipti jos pusėn, 
pasirodymo netikėtumas, kaskart išdygstant daug anksčiau, nei 
galėjai tikėtis, ir atkaklumas, su kuriuo artėjo link jos, tarsi pa- 
saulyje nieko svarbesnio už ją nebūtų. 

Bet dabar jam tikrai nederėjo kviesti jos kavos, būtų pernelyg 
anksti, tai ji turėtų laikyti įkyrumu ir, deja, išsyk kuo aiškiausiai 
parodyti vyriškiui jo vietą. Ji visiškai netroško būti pirmas ban- 
dymas tikriausiai geidulių truputėlį kamuojamam šeimos tėvui, 
kurio žmona mezga mėlynas liemenes ir siuva į jas rudas sagas. 

Jis: „Tikrai nenoriu būti įkyrus.“ Ji: „Ne, tikrai nesate.“ Jis: 

„Mat man nuo vakar tai tiesiog neišeina iš galvos.“ Ji: „Kas? 
Jis: „Atvirai kalbant, jūs.“ Jis bent jau atviras, pamanė Judita. Jis: 
„Siaubingai norėčiau pakviesti jus puodelio kavos ir truputėlį 
paplepėti, tiesiog paplepėti. Ar šįvakar po darbo jau esate ką 
nors numačiusi? - „Po darbo?“ - pasitikslino Judita, tarsi tai 
būtų buvęs absurdiškiausias metas iš visų jai kada nors girdėtų. 
Ji: „Deja, taip. Kai ką jau esu suplanavusi.“ 

Bet kaip liūdnai jis pažvelgė, kaip iš nusiminimo nulinko pe- 
čiai, kaip giliai atsiduso, koks įsižeidęs atrodė, sakytum moky- 
klinukas, iš kurio atėmė sviedinį. Ji: „Bet gal savo reikalus galė- 
siu truputį atidėti. Uždariusi parduotuvę trumpam prisėsti prie 
puodelio kavos turėčiau ištaikyti laiko.“ Dėl tikrumo darsyk 
žvilgtelėjo į laikrodį: „O taip, manau, ištaikysiu.“ 

„Puiku, puiku, - nudžiugo jis. Taip, vis dėlto ji turėjo sau 
pripažinti, kad buvo tikras džiaugsmas matyti jo veide išsisklei- 
džiant šypseną, negana to, būti kūrėja tų tuzinų raukšlyčių, nu- 
tviekstų mėgstamiausio jos Katalonijos sietyno šviesos ir sugu- 
lusių apie jo akis lyg saulės spinduliai. 


Juodu susitiko „Rainerio“ kavinėje Kovo gatvėje, kur ji pietau- 
davo. Judita pasirodė dešimčia minučių anksčiau, nei sutarta. 
Būtinai norėjo ateiti pirma, kad išsirinktų staliuką, prie jo galėtų 
sėdėti ant kėdžių vienas priešais kitą ir nereikėtų nišoje kiūtoti 
susispaudus. Bet jis jau buvo ten, sėdėjo ant nepatogios kėdės 
priešais viliojantį minkštasuolį, subtiliai numatytą jai vienai. 
Susitikimui buvo skirta valanda, kaip paaiškėjo - per trum- 

pas laikas. Paskui jis buvo pratęstas, tas pratęsimas dar pailgin- 
tas. Pasibaigus ir tam laikui, Judita susitikimą taktiškai užbaigė. 
Atsisveikindama pasakė: „Buvo tikrai labai malonu su tavim 
plepėti, Hanesai. Galėtume kada kokį kartelį vėl šnektelėti.“ Po 
šių žodžių įsmeigtą jo žvilgsnį Judita norėjo įsiminti, kad vėliau 
galėtų atkurti atmintyje, kai ir vėl pati sau nepatiks. O tai, ką per 
tas devyniasdešimt minučių Hanesas jai ir, svarbiausia, apie ją 
pasakė, pirmiausia dar turėjo suvirškinti. Šiaip ar taip, džiaugėsi 
tuo „vėliau“, kai netrukdoma bus namie pati su savimi ir min- 
timis apie tą mielą naują atradimą, vyrą, pasodinusį ją į gausiai 
išpuoštą, gražiausioje šviesoje pastatytą sostą. Taip aukštai ji jau 
seniai nebuvo sėdėjusi. Ten ji norėjo pabūti bent keletą valandų, 
kol kasdienybė vėl sugrąžins ant žemės. 


Tysodama vonioje Judita apibendrino: jis rekonstruoja vaistines, 
o kai rekonstruoti nebegalima, stato naujas, bent jau braižo jų 
projektus. Jis - architektas. Keturiasdešimt dvejų metų. Dar nie- 
kuomet nėra lankęsis pas dantų gydytoją. Dailius dantis pavel- 
dėjęs iš senelės, t. y. ne pačius dantis, bet įgimtą dantų sveikumą. 

Kaip jau sakyta, jis keturiasdešimt dvejų, viengungis, ne vėl 
viengungis, bet vis dar viengungis, t. y. niekuomet nebuvo vedęs 
ir todėl dar nebuvo išsiskyręs. Jo neslėgė prievolė kuo nors rū- 
pintis, tai reiškė, kad neturėjo vaikų, nė vieno mažylio ar kūdi- 
kio iš jokios santuokos. „Kam tada tokia gausybė bananų? Pats 
juos suvalgai? - paklausė ji. Jis krūptelėjo. Gal ji Hanesą įžeidė, 


gal pasielgė netakiiškai gal jis negali gyventi be bananų? Bet 

tada jis blykstelėjo iš senelės paveldėtais dantimis ir paaiškino: 
bananai buvo skirti judėjimo negalią turinčiai kaimynei, našlei, 
trijų vaikų motinai. Kartą per savaitę ją apiperka. Tai darantis 
neatlygintinai, nieko už tai nereikalaudamas, tiesiog šiaip, nes 
ir pats norėtų turėti kaimynus, kurie pagelbėtų, jei jam eitųsi 
prastai, paaiškino jis. 

Kaip jau sakyta, jis buvo keturiasdešimt dvejų, tas, kaip dabar 
paaiškėjo, Hanesas Bergtaleris. „Bergtaleris, - prunkštelėjo Ju- 
dita į vonios putas. Ko tikėtis iš paties gražiausio amžiaus vien- 
gungio vaistinių rekonstruotojo, kurio aukštumos ir žemumos 
jau užprogramuotos pavardėje'? Ar tai tikrų tikriausiai nedvelkė 
santūrumu? Gal dėl to iš pirmo žvilgsnio atrodė nuobodokas? 
Argi jis nuobodus? Ar buvo su juo nuobodu? Nė minutėlės, pri- 
sipažino. Tai bylojo apie minučių, ką tik praleistų su juo, kokybę 
ir, be abejonės, apie vertę jo paties, Haneso Bergtalerio, nevedu- 
sio vaistinių rekonstruotojo pilna burna puikių senelės dantų. 

Taigi, o dabar apie viską iš eilės: kai jis numynė Juditai kulną ir 
pamatė jos veidą, matyt, būta dviejų dūrių, vieną ji pajuto kulne, 
kitas esą pervėrė Hanesą kiaurai. „Pamačiau tave, Judita, ir pasi- 
jutau lyg maišu trenktas.“ „Lyg maišu trenktas“ nebuvo mėgsta- 
miausias Juditos palyginimas, nes maišas - ganėtinai abejotinas 
ir neerotiškas daiktas, bet kaip jis mirksėjo šitai sakydamas tomis 
daugybe saulės spindulius primenančių raukšlyčių apkraštuoto- 
mis akimis po blausia šešiasdešimties vatų lempa „Rainerio“ ka- 
vinėje, buvo kažkodėl malonu, taip, netgi labai malonu. 

„Ir paskui tiesiog nebegalėjau tavęs pamiršti“, - prisiminė 
Judita jo žodžius. „Tiesiog nebegalėjau pamiršti.“ Taip, vis dėlto 
tai komplimentas, malonus komplimentas. Judita į vonią įsilei- 
do dar truputį karšto vandens. Komplimento būta iš tiesų ne- 
paprastai malonaus. 


* Išvertus iš vokiečių kalbos Bergtal - kalnų slėnis 

Dėl ko ji staiga pasidarė jam tokia nepamirštama? „Tas vaiz- 
das, kai tu į mane atsigręžei, tas trijų sekundžių trukmės fl- 
mas, pečių judesys, kilstelėti antakiai, ta veido išraiška, - pasakė 
jis. - Atleisk, kad kalbu banaliai, bet tu mane tiesiog išmušei iš 
vėžių.“ Žodžiai buvo išties banalūs, bet teko girdėti ir blogesnių 
apibūdinimų nei „išmušei iš vėžių , dingtelėjo jai. Gal vertėtų 
dažniau leisti kam nors užminti ant kulno? 

O paskui jis regėjo su ja vieną filmą po kito. Režisierius — 
grynas atsitiktinumas. Prodiuserė - lemtis iš aukščiau. Moteris, 
apie kurią nuolatos galvojo, staiga priešais jo akis atrakino gre- 
timą šviestuvų parduotuvę, prie kurios vitrinos jis taip dažnai 
stabtelėdavo. Moterį, kurią ką tik liaupsino pasakodamas savo 
bendradarbėms, staiga pamato stovinčią prie tos pačios užeigos 
baro ir atsikratančią vieno iš neabejotinai gausių savo gerbė- 
jų. Jis paprasčiausiai negalėjo nepasinaudoti galimybe prieiti ir 
užkalbinti. Taip, ji tai suprato. Kita vertus, jis labai baiminosi 
pasirodyti įkyrus. Taip, tas būgštavimas buvo pagrįstas. Bet Ha- 
nesui neatrodė, kad jis iš esmės jai netinkamas. Iš esmės nebuvo 
netinkamas, čia jis neklydo. 

Judita išlipo iš vonios. Didysis karštis jau buvo atslūgęs. Ji vėl 
įstengė galvoti šalčiau. Tas Hanesas Bergtaleris paprasčiausiai 
įsimylėjo ją iki ausų. Taip galėjo nutikti. Tai galėjo greitai ir pra- 
eiti. Dėl to galima retsykiais pasimatyti kavinėje. Jis jai patiko. 
Patiko jo nosies galiukas. Vyriškis atrodė nuoširdus ir nuginkla- 
vo atvirumu. Sakė nepaprastai malonius dalykus. Prisipažino, 
ką jaučia. Tai jai patiko, netgi labai patiko. 

Kai vaizduodamasi, kad kažkas ką tik numynė kulną, atsigrę- 
Žė į veidrodį ir žybtelėjo akimis, tarsi stiklas būtų tas piktadarys, 
staiga pamatė save - šlapiais plaukais, su trijų centimetrų storio 
kremo sluoksniu ant veido - iš kojų verčiančią moterį. Ir tai 
buvo jo nuopelnas. 


Antroji fazė 


Mažoje Juditos stogo terasoje po trejų metų pertraukos ryškiai 
raudonai pražydo kinrožė. Ėjo puikios savaitės, buvo kažko to- 
kio pradžia. Kasdien atsirasdavo kai kas nauja ir dėdavosi prie 
visko, kas jau buvo prasidėję. Kaip įmanydama Judita bandė 
riboti pasimatymų su Hanesu skaičių, tai yra nesusitikti pen- 
kiskart per dieną, kaip kad jis būtų geidęs, bet tik kartą ar du. 
Baiminosi jo akyse prarasianti savo žavesį, kai jis iki valiai atsi- 
žiūrės jos, jos gręžiojimosi ir veido išraiškų. Baiminosi, kad jis 
nebežinos, kokių dar gėlių dovanoti, kokias Žinias siųsti laiš- 
kučiais ar elektroniniu paštu, kokius dar komplimentus žerti, 
kokius žodžius parinkti telefono žinutėmis linkint labo ryto ar 
ramios nakties. 

Judita pasijuto neįprastai. Tai ne ji šįsyk iš vyriškio vėl tikė- 
josi daugiau, nei šis iš pat pradžių buvo pasirengęs duoti. Ne, 
šįkart buvo vyras, kuris, regis, nė nesitikėjo, kad įstengs atitikti 
jos lūkesčius. Dabar ji tų lūkesčių kartelę nuleido kaip galima 
žemiau, kad tų jo atitikimo atsargų pakaktų dar ilgam. Jei pasi- 
sektų, skendėdama šiuose lūkesčiuose galėtų pratraukti visą va- 
sarą, pripildytą Haneso Bergtalerio: ūgis šimtas devyniasdešimt 

centimetrų, svoris aštuoniasdešimt penki kilogramai, gremėz- 
diškas, nerangus, keturiasdešimt dvejų metų, saulės spindulius 
primenančiomis raukšlytėmis papuoštomis akimis, iš senelės 
paveldėtais akinamais dantimis. 

Daug kas jame Juditai patiko, niekas netrikdė. Nei jo žodžių 
žaismas, pirma pažeriant sąmojį, o tik paskui papasakojant 
priešistorę. Nei jo pavasarinių madų supratimas, prie kurio 
pirmiausia reikėjo priprasti. Nei jo visiškai suskalbtos apatinės 
drapanėlės, kurių ir geriausių norų vedamas negalėjai pava- 
dinti marškinėliais. Nei jo kas dvi minutės kartojamas mėgs- 
tamiausias posakis „lyg maišu trenktas“. Judita iki šiol vengė 
paklausti, ar tik jis vis dar negyvena pas savo (puskojines adan- 
čią) motiną. 

Jis buvo kitoks nei visi jos pačios ar iš kitų moterų pasako- 
jimų pažįstami vyrai. Buvo baikštus ir podraug drąsus, drovus 
ir įžūlus, santūrus ir nenustygstantis, bukai siekiantis tikslo. Ir 
jis žinojo, ko siekia, - būti šalia jos. Tai labai gerbtinas noras, 
pamanė Judita. Ji nutarė elgtis atsargiai ir nieko neskubinti. Ne- 
norėjo sužadinti jam tuščių vilčių. Viltys tebūnie, bet ne klai- 
dingos. Kurios iš jų tikros, ateitis netruks pakuždėti dabarčiai. 

Vėlyvus vakarus ir savaitgalius iš pradžių Judita dar leido 
be jo, bent jau fiziškai. Kad ir kaip keista, laikas be jo Juditai 
prilygo gražiausioms ir stipriausioms valandėlėms, praleis- 
toms su juo. Kad ir ką iš įprastų savo darbų būtų dariusi, viskas 
traukėsi į antrą planą, viskas klostėsi taip, lyg ji būtų paveikta 
laimės pojūtį sukeliančių kvaišalų. Taip, ji pirmąsyk pasijuto 
visiškai laiminga, rūpesčių neslegiama vienišė, nors gal tai il- 
gai ir netruks. Galėjo veikti tai, ką norėjo: galvoti apie Hanesą 
Bergtalerį. Buvo nuostabu stebėti, kaip auga jos ilgesys Hane- 
sui. Gali būti, kad ji pasigesdavo tik Haneso jai jaučiamo ilge- 
sio, bet ilgesys buvo ilgesys, ir Judita galiausiai vėl tapo nuo jo 
priklausoma. 

Ži 


Antrą gegužės šeštadienį, atsilyginant už Velykų vaišes, ji buvo 
pakviesta vakarienės pas Ilzę ir Rolandą. Čia vėl atėjo Gerdas ir 
atkakliai už rankyčių besilaikanti Laros ir Valentino pora. Buvo 
jau šilta, tad svečiai galėjo sėdėti terasoje. Pigūs, nelabai origi- 
nalūs sodo žibintai menkai trikdė, mat keturios storos vakarėlių 
žvakės aplink stalą tarsi sušildė elektros lempučių šviesą ir su- 
teikė jai spalvos. 

Prieš aštuonias, kai Rolandas atnešė krevetėmis apdėliotus, 
avokadais sluoksniuotus ir kalendromis papuoštus „linkėjimus 
iš virtuvės, Mimi (4) ir Bilis (3), prieš tai spėję išvarginti ir 
prikankinti kiekvieną svečią, buvo jau pailsę ir irzlūs. Dešim- 
tą valandą, kai Ilzė pabaigoje patiekė „vaikiško lengvumo sūrio 
tortą pagal Džeimio Oliverio receptą, pagaliau mažieji bliū- 
vaudami sėkmingai sumigo, ir dabar galėjo prasidėti šis tas pa- 
našaus į suaugusių žmonių pokalbį. 

„Yra naujienų, - pareiškė Judita, įkvėpta trečios taurės „Ca- 
bernet Sauvignon .„Kuo jis vardu?“ - paklausė ją įdėmiai stebė- 
jęs Gerdas. Ji neslėpė turinti gražią paslaptį. „Jis vardu Hanesas 
ir jums patiks“, - atsakė Judita, deja, pernelyg entuziastingai, o 
už tai netrukus turėtų būti atkeršyta. 

„Kodėl jo čia nėra? - paklausė sutrikusi Ilzė. Ir Rolandas 
atrodė įsižeidęs. Nuotaiką įkaitino kilęs dirbtinis pasipiktini- 
mas, galų gale Gerdui gimė absurdiška mintis, kad Judita galinti 
ištaisyti savo klaidą - paskambinti tam Hanesui, kuris visiems 
patiktų, ir spontaniškai pakviesti jį čionai. Mat visiems labai 
knietėjo jį pamatyti. 


* Jamie Oliver (g. 1975) - populiarus anglų virėjas, televizijos laidų vedėjas ir kuli- 
narijos knygų autorius 

Judita smarkiai spyriojosi. Ji dar buvo linkusi kurį laiką min- 
tyse mėgautis juo kada ir kaip panorėjusi, o ne nuolat turėti 
greta ant suolo. Be to, vargu ar galima buvo tikėtis, kad vėlyvą 
šeštadienio vakarą jis leistųsi telefono skambučiu priviliojamas 
pas nepažįstamus vakarėlio šeimininkus į vakarinį Vienos pa- 
kraštį. 

Bet galiausiai ji pasidavė draugų spaudimui ir, veikiau jaus- 
damasi daranti kilnų mostą nei viliodama, telefonu nusiuntė 
Hanesui žinutę, ar negalėtų prisidėti prie būrelio, taip maloniai 
drauge sėdinčio, jis nuoširdžiai kviečiamas, adresas toks ir toks. 
Rašė įsitikinusi, kad jis neatsilieps, kad bus išvykęs ar užsiėmęs, 
kad tikriausiai žinutės Hanesas nė nepastebės, bent jau ne iš- 
kart, kad dar spėtų atvažiuoti, netgi jei jis, o Judita tuo labai 
abejojo, nebūtų turėjęs geresnio užsiėmimo. Netrukus į Juditos 
mobilųjį telefoną atskriejo Žinutė: „Labai ačiū už kvietimą!!! Už 
dvidešimties minučių būsiu vietoje! Hanesas.“ 


Vėlesnes dvi valandas Judita paskui būtų norėjusi prisiminti 
tiksliau. Bet jai prireikė dar dviejų didelių pūstašonių taurių 
raudonojo vyno, kad ištvertų laukimą, kad paskandintų didelį, 
jai pačiai nesuprantamą nerimą. Tad jai pavyko įsiminti tik la- 
bai įmantrią pasisveikinimo sceną. 

Pokalbis nutrūko. Staiga jis išdygo priešais juos su rudomis 
velvetinėmis kelnėmis, baltais marškiniais, susagstytais iki pat 
kaklo, ir žydra liemene, nusiteikęs ne ką mažiau pakiliai nei ką 
tik paskelbtas geriausio vyro vaidmens atlikėjas „Oskarų“ ap- 

dovanojimų ceremonijoje. Plati jo šypsena be vargo nustelbė 
sodo žibintus, kai jis prisistatė: „Aš esu tas Hanesas.“ Judita 
norėjo pasislėpti. Jis palinko virš stalo, spaudė visiems rankas 
priartėdamas prie kiekvieno veido, įsižiūrėdamas į kiekvieną 
akių porą, kartojo kiekvieno vardą taip dėmesingai, tarsi apie 
kiekvieną iš jų būtų turėjęs rašyti mokslinį darbą. 

Vis dar nebuvo jokių ženklų, rodančių, kad Judita jam egzis- 
tuoja. Ypač jos pačios ženklų. Iš džiuto maišelio jis ištraukė dvi 
geltonas dėžutes: tikriausiai šokoladu aplieti bananai. „Mažie- 
siems', - tarė jis. Iš kur Žinojo, kad šeimininkai turi du vaikus? 
Ar Judita apskritai jam kada nors yra pasakojusi apie Ilzę ir 
Rolandą? Minėjusi Mimi ir Bilį? Negi jis iš tiesų šitai įsiminė? 

Dar ištraukė buteliuką alyvuogių aliejaus ir padavė Ilzei lyg 
tarp kitko pridurdamas: „Mano manymu, pats geriausias Um- 
brijos aliejus, itin aromatingas, tikiuosi, jums patiks.“ Galiau- 
siai Rolandui į rankas įbruko aukso geltonio gėrimo, tikriausiai 
viskio, butelį iškilmingai tardamas, tarsi deklamuotų eilėraštį 
Motinos dienos proga: „Darsyk labai ačiū už malonų kvietimą.“ 
Galėjai pamanyti, kad paskutinį kartą svečiuose buvo prieš dvi- 
dešimt metų ir sugrįžtuvėms į visuomeninį gyvenimą būtų ruo- 
šęsis mažiausiai tris savaites. 

Tik tada demonstratyviai atsigręžė į Juditą ir suėmęs abiem 
rankomis ištraukė iš slėptuvės šešėlyje. Ji juto nesmarkų tempi- 
mą aukštyn, paskatinusį ją stotis. Tad dabar jis atsidūrė ištiestos 
rankos atstumu, dviem galvom aukštesnis, uždėjęs plaštakas jai 
pasaulyje saulėlydis prie jūros, kurį buvo įmanoma paliesti. O 
po beveik nepakeliamos pauzės, per kurią jos keliai ėmė pavo- 
jingai linkti, o alkoholis galvoje ėmė didinti apsukas, jis visiems 
kitiems gerai girdimu balsu pasakė: „Judita, aš taip džiaugiuosi 
dar šiandien tave pamatęs. Negali nė įsivaizduoti, kaip smarkiai 
džiaugiuosi!“ 

Štai čia ne tik išseko jos vakaro prisiminimai, bet pasibaigė 
ir visas „filmas“. Nuo tos minutės iki ankstyvo ryto slinko vien 
tik pabaigos titrai. Judita prisimena buvus kelias šviesias minu- 
tėles, per kurias kilstelėdavo prie lūpų vyno taurę. Veidai aplink 
ją paeiliui susiliejo ir išnyko. Vienintelis Hanesas retsykiais vis 
išnirdavo tai labai toli, tai visai greta. Kartą užuodė jo kvėpavi- 
mą, paskui iš tolo blykstelėjo senelės dantys. Ten, kur griaudėjo 
žemas jo balsas, kažkas judėjo, murmėjo ir kvatojo. 


Paskui ji nubudo, jau nebegirdėjo jokio garso, o ta siena, prie 
kurios šliejosi, buvo Hanesas. Ar pasidarė bloga? Iš kur jai žino- 
ti? Per menkai tebuvo atsikvošėjusi, kad būtų įstengusi spręsti. 
Atsidarė šoninis langas, ir vėjas maloniai vėsiai padvelkė į veidą. 
Paskui taksi, į kurį buvo įsodinta, sustojo priešais jos namo du- 
ris. Hanesas išlipo drauge, prilaikė. Buvo malonu girdėti jo bal- 
są. Atsidavė laiptine. Lifte jis nuspaudė „M“, pakilo į mansardinį 
aukštą. Ji padavė Hanesui rankinę, sužvangėjo raktai. Kojomis 
juto jo kelnių velvetą, o skruostas lietėsi prie minkštos jo lieme- 
nės. Durys be vargo atsirakino ir atsidarė, paskui už jos nugaros 
užsitrenkė. Stojo tamsa ir tyla. Pusiaukelėje ją pasitiko lova. 


»-v-- oe 


ti pusnuogė, išsvirduliavo iš lovos ir ėmė ieškoti kankinamai 
burzgiančio telefono. Tas žmogaus teisių pažeidėjas buvo vardu 
Gerdas. „Kaip tau einasi?“ - paklausė. Ji: „Nė neįsivaizduoju.“ Jis: 

„Ar sėkmingai parsiradai namo?" Ji: „Tikriausiai.“ Jis: „Gal tu 
ne viena“ Ji: „Manau, kad viena.“ Jis: „Gal turėčiau paskambinti 
vėliau?“ Ji: „Ne.“ Turėjo omenyje - nei dabar, nei vėliau. 

Jis: „Kas tau vakar buvo nutikę?“ Ji: „O kas?“ Jis: „Gerokai 
prisisiurbei.“ Ji: „Aš?“ Jis: „Na, buvai gerokai įkaušusi.“ Ji: „Ap- 
gailestauju, ne iš blogos valios.“ Jis: „Negi taip smarkiai įsimylė- 
jai?“ Ji: „Įsimylėjau? Nežinau.“ Jis: „Ar man pasakyti, ką manau 
apie Hanesą, koks pirmas įspūdis?“ Ji: „Sakyk, jei nori.“ Jis: „Ar 
tikrai nori žinoti?“ Ji: „Ne, geriau nereikia.“ 

Jis: „Hanesas yra nepaprastas!“ Ji: „Tikrai?“ Jis: „Taip, mes 
visi baisiai juo susižavėję, beje, visais požiūriais. Jis atviras, 
draugiškas, nuoširdus, atidus. Turi ką pasakyti. Sąmojingas.“ 
Ji: „Tikrai?“ Jis: „Judita, Judita, būsi pataikiusi į patį dešimtu- 
ką.“ Ji: „Tikrai?“ Jis: „Juk viso to matei tik pusę, bet ar žinai, 
koks malonus tau buvo““ Ji: „Nežinau, bet toks būna visada.“ 
Jis: „Hanesas tave dievina. ' Ji: „Tikrai?“ Jis: „Sakau tau, jis - ge- 
riausia, kas galėjo tau nutikti.“ Ji: „Taip manai?“ Jis: „Jei bū- 
čiau moteris, norėčiau kaip tik tokio vyro kaip partnerio.“ Ji: 
„Tikrai?“ Jis: „Ar jis palydėjo tave namo?“ Dabar stojo trumpa 
pauzė. Jis: „Judita, ar tu dar čia? Ji: „Gerdai, manau, bus geriau, 
jei vėl prigulsiu.“ 

Ji rado mygtuką, paženklintą mažulyčiu raudonu telefo- 
no rageliu, padėjo aparatą, nubidzeno į vonią, užsimetė juodą 
kilpinį chalatą, žvilgtelėjo į tualetą, paskui į virtuvę, svetainę, 
miegamąjį - nieko. Atidarė drabužių spintą, užmetė akį į pa- 
lovį, apčiupinėjo čiužinį, ištyrinėjo paklodės raukšlių piešinį, 
paskui nusimetė chalatą, palindo po antklode ir atsikvėpė. Jo- 
kių abejonių, Haneso čia nėra. Ir Haneso čia niekados nebuvo, 
nes ji būtų tai užuodusi, būtų pajutusi, būtų suvokusi, kad ir 
kokia girta vakar buvo. Dabar Judita galėjo miegoti ir norėjo jį 
susapnuoti. 

5. 


Tiesa, susapnuoti Haneso nepavyko, bet trečią valandą po pie- 
tų Judita pakirdo išsimiegojusi, išalkusi ir iš picerijos užsisakė 
„Keturių metų laikų“ picą. Pasiuntinys dar padavė ir milži- 
nišką gėlių puokštę. „Deja, ne nuo manęs. Gulėjo ant demblio 
prie durų, - paaiškino. Tai buvo dvidešimt penkios tamsiai 
raudonos rožės. Prie popieriaus buvo priklijuotas laiškas. Ju- 
dita jį atplėšė ir perskaitė: „Nuostabiausiai moteriai, kurią man 
kada nors buvo leista palydėti iki namų durų jai šito nepaste- 
bėjus. Su meile, Hanesas.“ 

Dabar jau Judita pasijuto lyg maištu trenkta, nusprendė at- 
gaminti pramiegotą vakarą, skambino iš eilės visiems vakarėlio 
dalyviams ir gavo išklausyti štai tokias nuomones ir Haneso 
Bergtalerio vertinimus. Ilzė: šaunus vyriškis, labai natūralus. 
Didele galva. Šypsena kaip iš dantų pastos reklamos. Visų uoš- 
vių numylėtinis. Mados požiūriu veikiau konservatyvus. Trum- 
pi, viršugalvyje pašiaušti plaukai nėra jam pati tinkamiausia 
šukuosena. Principingas, truputėlį įnoringas, bet nesusikaustęs. 
Geba moteriai giliai pažvelgti į akis, moka atidžiai klausytis. 
Myli vaikus - kuo smulkiausiai išklausinėjo apie Mimi ir Bilį. 
Netgi atnešė jiems lauktuvių. Labai mielas, toks meškinas. Ir 
svarbiausia — beprotiškai tave įsimylėjęs. Judita: „Tikrai?“ Ak, 
jai taip malonu šitai girdėti. „Taip, tikrai, jis visą laiką tik ir suo- 
kė apie tave.“ 

Rolandas: tikrai mokantis pelnyti žmonių simpatijas. Visiš- 
kai patikimas, be jokio suktumo. Su visais atviras ir nuoširdus. 
Labai iškalbus, moka įtikinti. Papasakojo apie architektūrą daug 
įdomybių. „Jis nenuleido nuo tavęs akių.“ Judita: „Negi tikrai?“ 
Rolandas: „Jis beprotiškai tave įsimylėjęs.“ Judita: „Beprotiškai 
įsimylėjęs?“ Rolandas: „Kuo aiškiausiai.“ 

Valentinas: jausmų Žmogus, tiesą sakant, visai netipiškas vy- 
ras - ne toks atsainus, ne pagyrūnas, veikiau minkštas. Judita: 
„Minkštas?“ Valentinas: „Ne, tiesą sakant, minkštu jo nepava- 
dinsi. Gerai žino, ko nori.“ Judita: „Taip?“ Valentinas: „Tu jam 
rūpi.“ Judita: „Taip, žinau.“ Valentinas: „Ir dar kaip rūpi.“ 

Lara: „Jis taip į mane vis pažvelgdavo.“ Judita: „Kaip?“ Lara: 
„Taip maloniai, taip patikliai, lyg vyresnis brolis, lyg mudu bū- 
tume kuo geriausiai pažįstami. O Valentinui sakė, kad jam labai 
gražu, kai du Žmonės šitaip susigyvenę ir to neslepia. Kad la- 
bai džiaugiasi su mumis susipažinęs. Dar klausė, ar tu visuomet 
tiek daug geri. Sakė, kad kada nors norėtų pasikviesti mus vi- 
sus į svečius. Kad tu esi jo svajonių moteris.“ Judita: „Svajonių 
moteris?“ Lara: „Taigi, jis taip ir pasakė, žodis žodin. O kaip jis 
bučiuojasi?“ Judita: „Atsiprašau, ką?“ Lara: „Ar gera su juo bu- 
čiuotis?“ Judita: „Ak, bučiuotis... Taip, žinoma. Netgi labai gera.“ 
Tikriausiai labai gera. 


Darbo savaitės, kurią sudarė aštuoni trumpi susitikimai su Ha- 
nesu - trys puodeliai kavos, du arbatos, dvi taurės „Prosecco', 
stiklas kampario su apelsinų sultimis, visa jūra komplimentų, - 
penktadienis, kai lauke rodė dvidešimt aštuonis laipsnius, buvo 
kol kas šilčiausia metų diena. Judita šiaip ne taip sulaukė šeštos 
vakaro valandos. Palindo po šaltu dušu ir pirmą kartą po išsi- 
skyrimo su Karlu, taigi beveik po šešių mėnesių, svarstė, kokius 
apatinius vilktis. Šiaip ar taip, pagavo save apie tai galvojančią 
ir už tai ant savęs pyktelėjo. Ne, tiesą sakant, pyko ant Karlo už 

daugelį pražuvusių naktų, gėdijosi savęs dėl pasitaikančių nuo- 
lankumo recidyvų. Galiausiai atmetė visus Karlo akims skirtus 
modelius ir pasiėmė vieną iš tų baltų, inkstus saugančių kom- 
plektėlių, kokius visuomet renkasi eidama pas moterų gydytoją 
Blechmiulerį. 

Kaštono spalvos akis, dėl kurių ji daugeliui panėšėjo į stir- 
naitę, paryškino kaip visuomet kukliai. Lūpos sulaukė plono 
sluoksnelio rausvai blizgančio levandų ir medaus balzamo. 
Natūralaus šviesumo plaukus, - tiesą sakant, kodėl natūralaus, 
argi natūralumas šviesus? — ji tol taršė plaukų džiovintuvu, kol 
šukuosena atrodė tobulai sugadinta. „Akiplėšiška“, - prie tokių 
prirašoma specialiuose plaukų stilistų madų žurnaluose. Džin- 
sai ir marškinėliai jau prieš dvi dienas gulėjo padėti šiai progai. 
Pasipuošusi naująja juoda odine striuke ir šauniais trumpa- 
auliais batais su raišteliais norėjo Hanesui parodyti, kokia gali 
būti mada, jei nesikliauji atsitiktinumais ar likučių išpardavimu. 
„Stulbinama“, - kvėpavo į veidrodį, kol šis aprasojo. Hanesas 
tikrai bus lyg maišu trenktas. 


Juodu buvo susitarę drauge pavakarieniauti, tai buvo lyg ir pir- 
mas tikras vakaras dviese. Juodųjų Ispanų gatvėje ispanas, ne, 
ne ispanas, vietnamietis atidarė naują užeigą. Gal specialiai jie- 
dviem. Hanesas staliuką užsakė aštuntai valandai. Judita tyčia 
atėjo pavėlavusi lygiai trylika minučių, jos tą dieną prailgo la- 
biausiai. Buvo galima sėdėti apželdintame kieme. Ją pamatęs, 
Hanesas stryktelėjo iš vietos ir ėmė kaip patrakęs mostaguoti 
rankomis. Kiti lankytojai atsigręžė į jos pusę norėdami pama- 
tyti, kaipgi turi atrodyti moteris, kad azijietiškos meditacinės 
ramybės prieglobstyje vyras taip netikėtai prarastų nuovoką. 
Šįsyk Judita visiškai nesinervino. Pasakojo apie savo vaikystę 
šviestuvų parduotuvėje, apie atostogas keliaujant autostopu su 

broliu Aliu Kambodžoje ir traumuojančią patirtį pabendravus 
su vudu kerėtojais - savamoksliais gydytojais, Brazilijoje išpa- 
žįstančiais makumbą . Be to, greitai ir ryžtingai, kaip ir kalbėjo, 
sušlamštė tris patiekalus iš valgiaraščio, išgėrė kolos, žaliosios 
arbatos ir leido Hanesui savimi gėrėtis; šis, nenuleisdamas nuo 
jos akių, nenoromis knebinėjo sausą ryžių patiekalą. 

Be jau įprastų pagyrų, kuriomis jis nepraleido nepaminėto 
nė vieno jos veido bruožo, kūno dalies ar vidinės vertybės, jai 
širdį labai glostė ir šilti jo akių Žaibai, krypstantys į jos lūpas 
kaskart, kai ji žiodavosi sakyti kad ir kokį visišką nieką. Šitaip ji 
būtų galėjusi sėdėti valandų valandas. 

Netikėtai staigiu judesiu Hanesas paėmė jos ranką, prisi- 
traukė iki stalo vidurio ir pradangino tarp milžiniškų pirštų. 
Tai sukėlė jai keistą jausmą, nes jo žvilgsnis staiga surimtėjo ir 
pasidarė liepsningas, kokio dar nebuvo mačiusi. Jis prašneko 
visiškai kitokiu, daug svaresniu tonu, nei paprastai per pirmąjį 
pasimatymą įsimylėjėliai pasakoja nereikšmingas savo gyveni- 
mo istorijas: „Judita, tu esi moteris, kurios visąlaik laukiau. No- 
riu tau atiduoti visą savo meilę.“ Kadangi tai nebuvo klausimas, 
Judita nežinojo ką ir sakyti. Tad teištarė: „Hanesai, esi toks ma- 
lonus man. Vis dar negaliu šito suvokti.“ 

Dabar ji būtų norėjusi vėl pasidėti ranką šalia arbatos puo- 
delio, bet Hanesas dar nebaigė. Ypač smarkiai buvo sugniauž- 
tas ketvirtas jos pirštas, ji juto kažką juo slystant ir neįstengė 
piršto nė truputėlio pajudinti, kad tą kažką laiku nupurtytų. 
Paskui Hanesas ranką paleido, ir Judita galėjo stebėdamasi ap- 
žiūrėti, kaip tas jos pirštas pasikeitė. Tą minutę nesijautė la- 
bai natūraliai, mat pernelyg dažnai matydavo tokias scenas 
filmuose. Tad pasitenkino tokia proga derančiomis frazėmis: 


* Macumba - viena iš religijų atmainų, susikūrusių krikščionybei susimaišius su 
vergų į Braziliją atsineštais afrikiečių tikėjimais 

„Hanesai, gal kuoktelėjai?' „Kaip turėčiau šitai suprasti?“ „Juk 
mano gimtadienis tik po penkių mėnesių.“ Dar pridūrė: „Šito 
negaliu priimti.“ 

„Žiūrėk į tai kaip į nedidelį mudviejų pradžios atminimą“, - 
patarė Hanesas. Ji linktelėjo. „Ar jis tau patinka? - paklausė jis. 
„Taip, žinoma, jis nuostabus“, - atsakė Judita. Tai buvo pirmas 
melas, išsprūdęs tiesiai į švytintį Haneso veidą. 


Kad kaip nors apsikęstų su tuo žiedu, ji pasiūlė užsukti į kitą už- 
eigą, į „Trikampį , barą už Votyvų parko. Ten buvo keletą kartų 
lankiusis su Karlu. Hanesas turėjo visas galimybes pasirodyti 
geriau. Matinio stiklo sienos laužė kur ne kur įmontuotų gel- 
tonų ir raudonų palubės žibintų šviesą, o prieblanda švelnino 
lankytojų veidus. Žmonės čia virsdavo dailiai nuspalvintomis, 
beformėmis, sunkiai viena nuo kitos atsiribojančiomis figūro- 
mis. Jei Karlas primygtinai prašydavo dar trumpam užšokti į jo 
namus (o kiekvienas toks „užšokimas“, suprantama, baigdavosi 
lovoje), „Trikampyje“ ji dažniausiai nusileisdavo ir sutikdavo. 

Hanesas nebuvo žmogus, kuris galėtų išpešti sau naudos iš 
vilionėms sukurtos užeigos auros. Dėl to Juditos akyse paau- 
go, negana to - jai tai atrodė žavu. Šiaip ar taip, jis pergalin- 
gai apglėbė jos pečius ir laikė ją apkabinęs, tarsi koks didysis 
sergėtojas. Taip juodu stovėjo prie baro lyg pasiklydusi, tauti- 
niais drabužiais pasidabinusi porelė ir pasakojo vienas kitam 
nereikšmingas savo gyvenimo smulkmenas. 

Juditai prireikė dviejų truputį stipresnių gėrimų, kad paga- 

liau užduotų Hanesui svarbų klausimėlį: „Beje, kaip žiūrėtum į 
bučinį?“ Tai sakydama ji mestelėjo kurstantį žvilgsnį iš apačios 
į plačiai atmerktas jo akis ir žinojo tą minutę atrodanti pribloš- 
kiamai. Tarkim, būdama jo vietoj išsyk būtų puolusi bučiuotis. 
Jis bent jau nesvarstęs atsakė „taip“. 

„Be ne čia ir ne dabar, - pridūrė ją apstulbindamas. „Tuo- 
met kur ir kada?“ - paklausė ji. Hanesas: „Pas mane.“ (Laiko 
nenurodė.) Judita: „Pas tave?“ Nykščio pagalvėle ji perbraukė 
briaunotą naujojo žiedo paviršių. Ji nepakentė gintaro. Gal visas 
jo butas apstatytas gintariniais daiktais? „Ne, pas mane, - pa- 
reiškė nustebinta primygtinio savo tono. „Gerai, tuomet eikime 
pas tave“, - tučtuojau sutiko Hanesas šypsodamasis visomis su- 
švelnėjusiomis, saulės spindulius primenančiomis raukšlytėmis. 
„Tuomet“ jam, matyt, reiškia „tuoj pat“, tarė sau Judita, kai jis 
ruošėsi sumokėti. 


Toršerą, kuris dabar pastatytas prie ochros spalvos svetainės 
sofos, ji aptiko vienoje Roterdamo antikvarinių prekių parduo- 
tuvėje. Judrios lempos gaubto galvutės nukarusios tarsi pupme- 
džio žiedų kekės nuo storo lenkto stiebo. Šviesos šaltinis įtekėjo 
pats į save ir seko. Patalpai šviesos teko tik tiek, kiek būtiniau- 
siai reikia. 

Judita sugaišo daug laiko, kol toršero gaubtus nustatė tarpu- 
savyje optimaliu kampu. Dabar toršeras sugebėjo net labiausiai 
pavargusioms akims suteikti spindesio, niūriausiems veidams — 
švytėjimo ir prajuokinti pačius liūdniausius. Jeigu Judita būtų 

psichoterapeutė, savo pacientus pirmiausia tylėdama pasodintų 
čionai tik dviem minutėms, o paskui paklaustų, kokių rūpesčių 
jie turi ir ar apskritai juos dar prisimena. 

Judita buvo tokia jautri savo šviestuvams ir jų šviesos po- 
veikiui, kad juto ją net užsimerkusi, kaip ir dabar, per šventinę 
Haneso pirmojo bučinio ceremoniją Kaip tąsyk Lara paklausė 
telefonu? „Ar gera su juo bučiuotis?“ Gera? Su juo bučiuotis? Ji 
palietė pirštais jo lūpas, jis suėmė ranka jos sprandą ir švelniai 
prisitraukė galvą artyn. Paskui pajuto jį įvairiomis kūno dalimis 
per visą ilgį. Jo kojos suspaudė jos kojas. Kairiu petimi Hanesas 
prisispaudė prie viršutinės jos kūno dalies, jo alkūnės palietė 
jos klubus, žastai prisiglaudė prie liekno jos liemens ir slinko 
aukštyn. Plaštakos iš abiejų pusių suėmė kaklą ir laikė galvą. Ji 
jautėsi patekusi į aklinus gniaužtus, kai jo lūpos nusitaikė leistis 
ant jos lūpų, tarytum tonas sveriančio orlaivio ratai ant minkšto 
asfalto. Porą kartų jos pasisūpavo, paskui nusileido ir įsisiur- 
bė. Judita pravėrė lūpas, atidengdama liežuvį, kuris dabar kentė 
svaidomas į visas šalis, lyg būtų skalbimo mašinoje baigiantis 
programai su stipriausiomis apsukomis. 

Ji įstengė išlaisvinti ranką ir kumščiu bakstelti jam į pakaušį. 
Hanesas akimirksniu ją paleido. „Ei, nespausk taip stipriai, tu 
gi neleidi man kvėpuoti, - pasiskundė ji. „Atleisk, mieloji, 
kvėptelėjo be garso jai į ausį. Tik dabar ji atsimerkė. Jo išvaizda 
nuramino. Hanesas atrodė sugniuždytas lyg negrabus mokinu- 
kas, kuris ir vėl padarė viską ne taip, kaip reikia. 

„Ar visuomet taip stipriai bučiuoji?“ - paklausė ji. „Ne, tai 
tik todėl, tai tik todėl...“ Tik iš trečio karto jam pavyko paaiš- 
kinti su maldaujama gaidele balse. „Tai tik todėl, kad taip tave 
myliu, kad net nežinau, kaip elgtis.“ Gerai, argumentas buvo 
tinkamas. „Bet dėl to nereikia manęs ryti su ragais ir nagais, - 
burbtelėjo atlaidžiai. Sumišęs jis šypsojosi, o jo akys spindėjo 
aukso lietaus šviesoje. 


33 


DANIEL GLATTAUER E VISADA TAVO 


Judita: „Geriau liesk mane atsargiai, aš porcelianinė.“ Ji pa- 
baksnojo smiliumi jam į nosies galiuką. Jis priglaudė delnus prie 
jos skruostų. Ji: „Kodėl taip virpi?“ Jis: „Labai tavęs geidžiu.“ Ji: 
„Nori su manim mylėtis?“ Jis: „Taip.“ Ji: „Tai taip ir daryk.“ Jis: 
„Taip.“ Ji: „Bet šviesa liks įjungta.“ 


Trečioji fazė 


Birželio pradžia buvo karšta ir sausa. Balta dienos šviesa plūdo 
tarsi iš kokio kosminio neoninio vamzdžio. Būtinai reikėjo sau- 
lės akinių, kad įstengtum skirti spalvas. Mažasis kinrožės medelis 
stogo terasoje numetė paskutinius raudonus žiedus, tačiau milži- 
niškas svyruoklinis fikusas, atvilktas Haneso, leido vieną ūglį po 
kito. Iki rudens Judita leis jiems augti, paskui, deja, turės nupjauti. 

Ji atsisėdo ant akmeninių laiptelių, užsimerkė ir bandė balkš- 
vai gelsvuose raibuliuose, sukeltuose saulės, ką nors įskaityti 
apie save. Nekukliai tikėjosi iš pirmo karto suvokti, kas jai nuti- 
ko per praėjusias savaites, kodėl čia dabar taip sėdi. Taip, ir kaip 
ji čia, tiesą sakant, sėdi? 

Ar ji norėjo vyro? (Jau nebūtinai.) Tokio „gyvenimui '? (Tik 
sąlygiškai.) Ar nėra išbandžiusi visų tipų vyrų? (Prieš kelias sa- 
vaites dar būtų atsakiusi „taip“.) Argi nesijautė susitaikiusi su 
savimi? (Dažniausiai jautėsi.) Argi nevaldė padėties? (Kai kada 
valdė, dažniausiai darbo dienomis, bet pirmiausia valdė lempas.) 

Mažiau nei prieš tris mėnesius ji su kai kuo susipažino. 
Sakyti „kai kuo“ - dramatiškai perdėta. Su Hanesu Bergtaleriu! 
Architektu. Jis dabar planavo bendrą jųdviejų ateitį. Karkasas 

jau stovėjo. Jei būtų buvusi jo valia, galėtų kad ir rytoj tenai 
įsikelti. 

Tam vyriškiui buvo būdingas nepaprastas, didžiulis, kvapą 
gniaužiantis gebėjimas mylėti. Jis mylėjo ir mylėjo ir mylėjo ir 
mylėjo. Ir ką jis mylėjo? Mylėjo ją. Kaip mylėjo? Nepaprastai. 
Pasakymas „labiau už viską“ atskleidžia tik dalelytę to jausmo. 

Atsargiai, Judita! Gal jis dumia tau akis, gal jis pučia miglą 
kiekvienai moteriai, gal kas porą mėnesių įsimyli taip, kaip da- 
bar myli ją, gal jo toks pomėgis - mylėti labiau už viską? Ne, 
tik ne jis. Hanesas buvo tikras. Jis - ne žaidėjas, ne apgavikas. 
Kaip tik tuo skyrėsi nuo visų, su kuriais jai lig tol yra tekę susi- 
durti. Jo meilėje jai esama kažkokio galutinumo, pakvaišėliško 
pretendavimo į amžinumą. Jo atsidavimas buvo toks rimtas, el- 
gesys toks ištikimas, jausmų reiškimas toks tikras, taip į ją su- 
telktas. Ir tai jai atrodė tiesiog klaikiai žavu. Žavu? Nežinojo, ar 
„žavu“ - tinkamas žodis. Bet jai atrodė, kad jame esama kažin 
ko tokio. Jai atrodė, jai atrodė, jai atrodė... 

Pati savimi stebėjosi. Argi norėjo būti nešiojama ant rankų? 
(Tik ant savo tėvo rankų.) Argi norėjo kieno nors būti įstumta 
į visatos centrą? (Nenorėjo, net jei įstumtų tėvas.) Argi norėjo 
būti išrinktoji? (Ne, visuomet norėjo rinktis pati.) Taip, tikrai, 
čia slypi jos bėda. Hanesas nepalieka jai jokio pasirinkimo. Jis 
renkasi. Jis visuomet užbėga tris žingsnius į priekį. Vadinasi, ji 
neturi galimybės žengti savo kryptimi. Klupinėja įkandin jo 
emocinių aukštikalnių žygiuose, tik tempiama virve iš paskos. 

Ją truputėlį gąsdino tai, kad ta kryptimi, kurią jis nustatė, toli 
nenueisi. Juditai tas kelias atrodė per status. Ji neįstengė atlaikyti 
jo tempo, jai stigo oro, turėjo pristabdyti. Jai reikėjo pertraukos. 

Jau tris savaites matydavo jį kasdien. KASDIEN. Kas dvi va- 
landas užeidavo į jos parduotuvę kavos, o jei kavos tąsyk ne- 
būdavo, tai bent lemputės. Jei ji buvo užsiėmusi su klientais, jis 
laukdavo su angeliška kantrybe, kol bus laisva. Per tą laiką buvo 

atmintinai išmokęs visus jos šviestuvų katalogus ir visą šimtą 
jos mokinės „kiečiausių jėginių“ kompaktinių diskų pavadi- 
nimų. Vakarais juodu eidavo vakarieniauti, į kiną, į teatrą ar į 
koncertą - nesvarbu kur. Jis būtų ėjęs apžiūrinėti ir sąvartynų, 
karinių pratybų poligonų ar automobilių laužynų. Vienintelė 
sąlyga - su ja. 

Na, taip, naktimis jis miegojo greta. Tiesą sakant, ji miegojo, 
pamatydavo, kad jo akys įsmeigtos į ją. Vaikystėje veltui lau- 
kė angelo sargo, permatančio visus jos sapnus. Dabar, įpusėjusi 
ketvirtąją dešimtį, tokio amžiaus, kai iliuzijų nebelieka, šalia tu- 
rėjo Hanesą Bergtalerį. 

Seksas? Na, taip, suprantama, ne taip dažnai, kaip jis norėjo, 
bet vis dėlto trys kartai - daugiau nei pakankamai. Jai pačiai 
tai buvo... Na, gerai, tikrai viskas buvo puiku. Mylintis ypatinga 
buvo tai, kaip jam buvo gera. Jis taip tuo mėgavosi. O ji mėga- 
vosi jo mėgavimusi, jo Mėgavimusi ja. 

Ar tai blogai? Ar ji elgiasi narciziškai? Ar jai reikėjo Bergtale- 
rio, kad vėl pasijustų graži ir geidžiama? Ar jai jo reikėjo, kad vėl 
imtų save vertinti? Kokia menka turėjo jaustis anksčiau? Kaip 
blogai jai turėjo būti, kad to nė nesuvokė? Ar gerai jai einasi 
dabar? O kaip eisis vėliau? Ir kur link viskas pakryps? 

Daugiau atsakymų nėra. Gelsvai balti raibuliai po vokais pa- 
tamsėja. Judita atsimerkia. Ak, tai tik nekalti balti, aveles prime- 
nantys debesėliai. 


Penktadienį prieš Sekmines Judita pirmąsyk apsilankė jo bute 
Nislio gatvėje. Jis ten nuėjo keliomis valandomis anksčiau - su- 

tvarkyti būsto, kaip pats sakė, o ji neįsivaizdavo, kas jo gyveni- 
me galėjo būti nesutvarkyta, juolab namai. 

Prie durų elgėsi keistai, atidarė delsdamas, tarsi baimintųsi 
nemielų svečių. Jai įėjus užrakino duris ir užstūmė skląstį. „Kas 
tau?“ - sunerimo ji. „Myliu tave!“ - atsakė jis. „O kas dar? Atro- 
dai toks įsitempęs.“ - „Tu mano bute, jei tai manęs „neįtemptų,, 
tai tuomet kas?“ 

Iš to, kaip įrengtas butas, suprato, kaip mažai apie jį težino ir 
kaip vis dėlto viskas aišku. Kiekvienas daiktas, taip pat tamsūs 
nemenkos vertės antikvariniai baldai turėjo savo vietą ir atrodė 
nepajudinami. Nuo senelio laikus menančios sofos buvo galima 
puikiai matyti bjaurią lyginimo lentą, pastatytą vidury kamba- 
rio ir apšviestą taupiojo šviestuvo su nukarusiomis bjauriomis 
pieniškos kavos spalvos stiklo detalėmis. Virtuvė buvo maža ir 
steriliai švari, tarsi iš baldų lankstinuko. Indai iš baimės, kad jais 
bus pasinaudota, slėpėsi stiklinėse lentynose. Judita viso labo 
tenorėjo stiklinės vandens. 

Vienintelė gyva ir, regis, gyvenama patalpa buvo darbo kam- 
barys. Tik čia galėjai nuspėti, kad nuomininkas yra architektas, 
o ne į pensiją išėjęs palikimo tvarkytojas. Ant sienų, rašomojo 
stalo, parketo - visur kabėjo ir gulėjo brėžiniai. Kvepėjo pieštu- 
ku, trintuku ir kruopščiu darbu gilinantis į detales. 

Miegamojo durys buvo uždarytos ir būtų galėjusios likti ne- 
atidarytos. Hanesas jas pravėrė vos per plyšį, tarsi būtų nevalia 
trikdyti tūkstantmečio miego tų dviejų viengulių lovų, apdeng- 
tų languotais apklotais, su plikomis naktinėmis spintelėmis iš 
šonų. Paluby kabėjo balta mėnulio pilnatis. Judita žinojo: aps- 
kriti šviestuvai duoda daugiau, nei iš jų gali laukti. 

„Gražu, - kartojo ji kas trisdešimt sekundžių. Dar kele- 
tą kartų įterpė: „Ne mano stiliaus, bet labai gražu.“ Apžiūrint 
butą Hanesas visąlaik vedžiojo ją už rankos, tarsi vaikščiotų 
neįžengiama teritorija ar net užminuotu lauku. „Ar čia lankė- 

si daug moterų?“ - paklausė Judita. „Nežinau. Šiaip jau šį butą 
prieš mane nuomojosi daktarai, dantų gydytojų pora“, - atsakė 
Hanesas. Jis sugebėdavo meistriškai supainioti klausimus, kurių 
negalėjai suvokti klaidingai. 

Baigiantis ekskursijai jie kurį laiką stoviniavo netoli lygini- 
mo lentos nežinodami, ką daryti toliau. Netrukus jis atgavo sau 
būdingą žvilgsnį su daugybe saulėtų juoko raukšlyčių, apkabi- 
no ją ir pabučiavo. Paskui juodu kelis žingsnius nusvirduliavo 
prie sofos. Kol dar ant jos nenuvirto, Judita tiesiog glėbyje ėmėsi 
iniciatyvos. „Mielasis, - sukuždėjo į ausį, - gal važiuokime pas 
mane?“ 


„O ką veiksim savaitgalį?“ - paklausė Hanesas. Šeštadienis buvo 
prasidėjęs jau prieš valandą; šviesa (skleidžiama jaunos dizai- 
nerės iš Prahos sukurto žaismingo žalvarinio šviestuvo) Juditos 
miegamajame buvo prigesinta. Ji dar nemiegojo, gulėjo savo lo- 
voje padėjusi galvą jam ant pilvo ir jautė, kaip tvirti jo pirštai 
maloniai masažuoja galvos odą. 

Ji giliai ir kaip tik mokėdama kankinamai atsidūsėjo. „Deja, 
turiu vykti į kaimą aplankyti brolio Alio - privaloma viešna- 
gė. Didelis šeimos susibūrimas, Hedi gimtadienis. Varginantis 
susitikimas, turiu tau pasakyti. Juk ji jau galudienė. Be to, bus 
ir mano motina, pasakojau tau: Hedi ir mano motina klaikiai 
nesutaria. Kankinantis reikalas, patikėk. Bus sunku.“ Baigusi 
kalbėti darsyk dramatiškai atsiduso. 

„Drauge kaip nors susidorosime, - patikino Hanesas iš aukš- 

tai, atsisėdęs lovoje. Judita: „Ne, Hanesai, tikrai ne!“ Ji išsigando 
savo tono ir tuoj pat jį sušvelnino: „Žinai, mielasis, privalau tai 
ištverti viena. Bus baisingai sunku. Negaliu tau šito užkrauti. 
Nepažįsti mano šeimos.“ Švelniai brūkštelėjo nagais jam per 
ranką. Hanesas: „Aš su jais susipažinsiu ir juos pamėgsiu.“ Judi- 
ta: „Susipažinsi, bet tik ne su visais iš karto, vienu sykiu būtų per 
daug, patikėk. Su mano broliu kartais taip sunku bendrauti. Be 
to, dalyvaus jų draugų pora su dviem vaikais, o ten gana ankšta. 
Hanesai, labai miela, kad pasisiūlei, bet šįsyk turiu šią karčią 
taurę išgerti viena.“ 

Dabar juodu sėdėjo lovoje šalia, Judita sunėrusi rankas. Ha- 
nesas: „Ne, mieloji, apie tai negali būti nė kalbos, nepaliksiu ta- 
vęs bėdoje. Suprantama, važiuosiu drauge. Pamatysi, bendrom 
jėgom susidorosim.“ 

Judita nenorėjo susidoroti kartu. Įjungė šviesą, jos akyse Ha- 
nesas turėjo įžvelgti ryžtą. 

„Hanesai, tai neįmanoma. Šįkart tikrai ne. Tau netgi lovos 
nebus. Pasimatysime sekmadienio vakarą, ir aš viską tau papa- 
sakosiu. Susitarėm*“ Paglostė jam skruostą. 

Jis tylėjo nutaisęs jai dar nematytą miną. Matyt, suspau- 
dęs lūpas dar sukando ir dantis, nes išryškėjo skruostikauliai. 
Juoko raukšlelės apie akis niekur nedingo, bet nesijuokiant 
priminė ne saulės spindulius, o tik šešėliuotas vageles. Galiau- 
siai jis nusigręžė ir nugramzdino galvą į pagalvę. „Labanakt, 
mieloji, - sumurmėjo po ilgos pauzės, - rytas už vakarą pro- 
tingesnis.“ 

4. 


Rytą - Judita prastai miegojo - pakvipo kava, radijas grojo kla- 
sikinę muziką, o Hanesas, jau pusiau apsirengęs, palinko prie 
jos, pažadino bučiniu ir pažvelgė šypsodamasis. 

„Skambino tavo mama", - pranešė. Judita: „Kodėl?“ Ji norė- 
jo paklausti, kodėl jam tai žinoma, kodėl jis pakėlė ragelį, ko- 
dėl jos nepažadino. Hanesas: „Skambino tavo mama ir klausė, 
kada mes ketiname užvažiuoti jos paimti.“ Judita: „Mes?!“ Tai 
buvo šūksnis. Iš įsiūčio Juditai išlakstė visi miegai. Hanesas: 
„Pasakiau jai, kad aš veikiausiai nevažiuosiu drauge.“ Judita: 
„Šit kaip.“ 

Hanesas paaiškino, kad motina pasakiusi: „Gaila, gal dar ap- 
sigalvosite.“ Mat motina norinti su juo susipažinti ir dar pridū- 
rusi: „Mano dukra daug pasakojo apie jus.“ Judita: „Ir ką? (Mo- 
tinai apie Hanesą nebuvo net užsiminusi, ji vėl bus supainiojusi 
vyrus.) Hanesas: „Jei nenori, kad vykčiau drauge, tai, žinoma, aš 
ir nevažiuosiu. Nenoriu siūlytis, tikrai nenoriu įsipiršti. Gal iš 
tiesų dar per anksti susitikti.“ Judita: „Taip.“ Ji atsikvėpė. Pakasė 
jam kaklą. 

Hanesas: „Bet aš mielai vykčiau drauge. Man patiko tavo 
mama, ji maloniai kalba telefonu. Jos toks pat balsas kaip tavo. 
Su malonumu važiuočiau drauge. Bus jaukus savaitgalis, pama- 
tysi, mieloji. Man patinka tavo šeima, man patinka viskas, kas 
susiję su tavimi.“ Judita: „Taip, žinau.“ 

Hanesas: „Susikursime nuostabų savaitgalį, pažadu tau. Ga- 
liu miegoti ant grindų, tai ne bėda, turiu storą miegmaišį. Man 
taip beprotiškai patinka būti su tavimi, mieloji. Myliu tave. La- 
bai norėčiau vykti drauge. Ar galiu?“ 

Judita nusijuokė. Jis žvelgė į ją gerai dresuoto senbernaro 
akimis, tarsi jos vyzdžiuose būtų ką tik pamatęs didkepsnius. Ji 

pabaksnojo smiliumi jam į nosies galiuką ir pabučiavo į kaktą. 
„Bet aš tave įspėjau, - burbtelėjo. 


Po pusryčių jis išėjo. Turėjo apsipirkti. Judita bandė atsigriebti 
už bemiegę naktį. Vėlyvą popietę, kai pradėjo lyti, juodu nu- 
važiavo (baltu jos sitroenu) pas mamą. „Aš tik trumpam už- 
šoksiu, tu gali palaukti automobilyje“, - pasakė ji. Jis ėjo kartu. 
Dešinėje laikė didelį violetinį skėtį, kairėje - bijūnų puokštę ir 
ją įteikė motušei prie buto durų nusilenkdamas kone kaip sce- 
noje. Ši išsyk Hanesu susižavėjo, juk jis rengėsi daugmaž pagal 
jos jaunystės madą. Dukrą ji apkabino karščiau nei paprastai. 
Šitaip norėjo išreikšti ir sveikinimą pagaliau suradus tinkamą 
vyrą, tinkamą jai - motinai. 

„O kokia jūsų profesija?“ - pasidomėjo mama važiuojant. 
Hanesas: „Esu architektas, gerbiamoji ponia.“ Mama: „Ak, archi- 
tektas! Hanesas: „Mano kontorėlės specializacija - senų vaisti- 
nių rekonstravimas ir naujų statyba.“ Mama: „Ak, vaistinės, kaip 
nuostabu! — „Gal, mama, jis pastatys tau nuosavą vaistinę“, - 
įgėlė Judita. 

Po dviejų su puse valandos jie pasiekė seną varganai įreng- 
tą dvaro namą, Aukštutinės Austrijos Miūlio srities vienkiemį. 
Hedi ten užsiėmė biologine žemdirbyste. Alis dirbo kraštovaiz- 
džio fotografu, bet retai, kraštovaizdžiui tekdavo ilgokai laukti, 
kol jį nufotografuos. Materialinės gėrybės jiedviem nelabai rū- 
pėjo, galėjo apsieiti be plaukų šepečio ir be barzdaskutės. 

„Esu Hanesas, - prisistatė su jam būdinga pasisveikinimo 

euforija ir pernelyg energingai ištiesė Aliui ranką. Brolis im- 
pulsyviai atsitraukė. „Hanesas - mano draugas“, - Judita bandė 
pasiaiškinti, pateisinti jį ir padėtį. Alis spoksojo į jį kaip į pa- 
saulio stebuklą. „Jis - architektas, - pridūrė mama, o jos akys 
po pakeltais antakiais klaidžiojo nuo Alio prie Hedi ir atgal. 
Hanesas padavė abiem kartoninę trijų butelių ekologiško vyno 
pakuotę iš Ziudburgenlando. „Mano supratimu, tai geriausias 
tos vietovės vynas, - patikino jis. Alis bjaurėjosi vynu. Judita 
būtų norėjusi išsyk išvažiuoti, jos dingimo tikriausiai niekas nė 
nebūtų pastebėjęs. 

Vakaras vėžlio žingsniu slinko sėdint aplink valstietišką sta- 
lą po apdulkėjusiu neva kaimiškos lempos gaubtu. Judita be- 
veik visą laiką buvo užsiėmusi skystėjančiu ir vėl stingstančiu 
žvakių, sustatytų priešais ją sidabrinėje žvakidėje, vašku: lipdė 
dailius rutuliukus, plojo juos nykščiu ant stalviršio, peiliu tas 
plokšteles grandė ir vėl ritino rutuliukus. 

Hanesas kone nuolatos plaštaką laikė uždėjęs ant vis labiau 
kaistančio jos kelio. Kita ranka, kad būtų įtaigiau, mojavo aiš- 
kindamas šeimai apie architektūrą, meilę (Juditai) ir pasaulį. Jis 
buvo neginčijamai kalbiausias ir gyviausias šiame būrelyje. 

Kivirčas pasitaikė tik vienas kitas. Hedi norėjo gimdyti 
namie, padedama čekų pribuvėjos, mama energingai ragino 
pagalvoti apie klinikinę ligoninę Vienoje, ten medikai esą to- 
kiems dalykams geriau pasirengę, pirmiausia higienos atžvil- 
giu, kalbėjo ji blykčiodama akimis į Hedi. Hanesas užbaigė 
diskusiją, be privalomos šeimai dovanos pinigais, išpakavęs 
asmenišką gimtadienio dovanėlę - ją, matyt, bus nupirkęs 
priešpiet - būsimai mamai - dvejus šliaužtinukus, vienus 
rausvos, kitus žydros spalvos. „Juk nežinojome, kas bus: mer- 
gaitė ar berniukas, - paaiškino mirktelėdamas Juditai. Mama 
nusijuokė, Alis patylėjo. „Bus mergaitė, - pareiškė Hedi Hane- 
sui ir pridūrė, - žydrąsias kelnikes palaikysime jums.“ Juoką 

mamos veide pakeitė nušvitimas. Alis tylėjo. Hanesas plačiai 
šypsojosi. Judita atsargiai nuėmė jo ranką nuo kelio, jai sku- 
biai prireikė į tualetą. 


Vėlyvą vakarą prie draugijos prisidėjo Viningeriai. Su Luku, ge- 
riausiu brolio draugu, Judita kadaise artimai bendravo. Tai buvo 
malonus, jautrus, protingas vyras. Jis dirbo Vokietijoje knygų 
prekybos atstovu, tad jo, kitaip nei Haneso, niekuomet nebū- 
davo šalia. Tik dėl Antonijos, studijuojančios anglistiką Lince ir 
atrodančios, lyg būtų jo dvynė sesuo, Lukas atsisakė ano darbo 
ir susirado vietą miesto bibliotekoje. Viktorui dabar jau buvo 
aštuoneri, Sibilei šešeri. 

Alis su vaikais, nepaisydamas lietaus, išėjo į sodą pašaudyti 
iš lanko, o gal brolis paprasčiausiai tik norėjo išsitrinkti plau- 
kus. Lukas atitraukė Juditą nuo vaško rutuliukų ir bičiuliškai 
ėmė šnekučiuotis apie senus ir naujesnius, apie galbūt per anks- 
ti pasibaigusius ar per vėlai prasidėjusius laikus. Prie tokių kal- 
bų puikiai derėjo vynas iš Ziudburgenlando. 

Paskui Judita pastebėjo, kad ant kelio nebėra Haneso rankos, 
taigi trūksta ir jo paties. Ilgai ieškojusi, rado jį lauke, tolimiau- 
siame sodo kampe, stojiškai sėdintį ant malkų rietuvės ir mirks- 
tantį lietuje. 

Judita: „Ką čia veiki?“ Hanesas: „Galvoju.“ Žvelgė kažkur pro 
šalį. Judita: „Apie ką?“ Hanesas: „Apie tave ir Luką.“ Judita: 
„Luką?“ Hanesas: „Manai, kad nematau?“ Atrodė, kad jis sten- 
giasi kalbėti tyliau, balsas lūžinėjo. Judita: „Ko?“ Hanesas: „Kad 

ar ne?“ Hanesas: „Nelygu kaip žiūrėti.“ Judita: „Hanesai, tik ne- 
reikia! Pažįstu Luką jau dvidešimt metų, esame seni draugai. 
Prieš daug daug metų buvome... - „Kas buvo anksčiau, visai 
nenoriu žinoti. Man svarbu, kaip yra dabar. Tu darai man gėdą 
prieš savo šeimą.“ 

Ji palinko prie jo ir akylai pažvelgė jam į veidą. Jis virpėjo, 
lūpų kampučiai trūkčiojo ne menkiau nei akys. Judita demons- 
tratyviai atsiduso ir prabilo lėtai ir įtaigiai, kaip paprastai kal- 
bama aiškinant esminius dalykus: „Gana, Hanesai, taip nieko 
nebus! Tai jau riba. Visai paprastai kalbėjausi su Luku. Jei čia 
ką nors įžvelgi, tai tau bus sunku su manimi. Mat tokių scenų 
visiškai nepakenčiu, nepakenčiu nuo pat brendimo ir neketinu 
įpusėjusi ketvirtąją dešimtį prie jų pratintis.“ 

Hanesas nutilo ir susiėmė galvą rankomis. „Einu į vidų, - pa- 
reiškė Judita. - Taip pat pasielgti patarčiau ir tau, juk lyja.“ — 
„Mieloji, palauk minutėlę, - šūktelėjo jai įkandin. - Eime drau- 
ge.“ Dabar jo balsas skambėjo daugmaž normaliai. 


Kitą rytą Juditą pažadino iš sodo atsklindantis spiegimas, kvak- 
sėjimas, kvatojimas. Mėlynas miegmaišis svečių lovos kojūgaly- 
je buvo tuščias. Hanesas tikriausiai atsigulė, kai ji jau miegojo, ir 
atsikėlė jai dar nenubudus. Greta jos ant pagalvės buvo padėtas 
raštelis, kuriame pieštuku buvo nupiešta netaisyklingos formos 
širdis ir parašyta žinutė: „Mieloji, nežinau, kas man vakar užėjo. 
Elgiausi lyg koks penkiolikmetis. Pažadu tau - daugiau tokių 

scenų nebus. Prašau man atleisti. Galiu tai paaiškinti tik bepro- 
tiška savo meile tau. Tavo Hanesas.“ 

Oras buvo saulėtas. Per langą matė jį, puikiai nusiteikusį, 
apipultą vaikų. Iš eilės visus kilnojo ir suko ore ratu. Lukas ir 
Antonija stovėjo greta ir su juo juokavo. Pamatęs Juditą ėmė 
energingai mojuoti. 

Terasoje jau buvo patiekti pusryčiai. „Paveldėjome veiklų 
naktinį kauką'“, - pasigyrė Hedi Juditai. Kalnai indų buvo iš- 
plauti ir sudėlioti, grindys iššluotos. Virtuvė pati savęs neat- 
pažino, tokios švaros nėra buvę metų metus. Netgi beviltiškai 
apskretusi viryklė staiga vėl pasidarė balta. „Gal galima tavo 
Hanesą išsinuomoti ir savaitės vidury?“ - įgėlė Hedi. Judita 
stengėsi juoktis nuoširdžiai. 

Hanesas gynėsi pagyrų. „Kai negaliu užmigti, dažniausiai 
griebiuosi namų ruošos darbų. Turiu tokią maniją, - aiškino 
jis. - O ruošti pusryčius man padėjo mama.“ Ši, suprantama, 
sėdėjo greta. Jis palietė jos petį. „Ak, tepadėjau kelis puode- 
lius...“ — numykė motušė apdovanodama jį gausybe primado- 
nos vertų mirksnių. 

Prieš pietus, kol Hanesas šėliojo su vaikais, Judita vis dėlto 
sugebėjo iš nekalbaus savo brolio Alio ištraukti kelis žodžius. Jis 
pasakojo, kad apie antidepresantus dabar esąs geresnės nuomo- 
nės, kartais tiesiog netveriantis kailyje, kaip trokšta veiklos. Jis 
labai džiaugėsi gimsiančiu kūdikiu ir prisiekinėjo sau (ir Hedi) 
būsiąs puikus tėvas. Ko jam dabar stinga, tai tik nuolatinio dar- 
bo, iš kraštovaizdžio nuotraukų ne ką teuždirbsi. Nieko kito jis, 
deja, nesimokęs, tuo norėtų ir apsiriboti. 

„O ką manai apie Hanesą?“ - paklausė Judita. Alis: „Tvarkyti 
jis moka.“ Judita: „O šiaip?“ Alis: „Nežinau, jis toks... klaikiai... 
toks klaikiai malonus.“ Judita: „Taip, jis toks.“ Alis: „Ir, galima 
sakyti, jau yra šeimos narys.“ Judita: „Viskas vyko taip pašė- 
lusiai greitai. Beprotybė!“ Alis: „Su juo tu esi kitokia.“ Judita: 

„Kokia kitokia?“ Alis: „Kažkokia, lyg būtų pusė tavęs.“ Judita: 
„Juk tai skamba kraupiai.“ Alis: „Na, taip, jei jį myli.“ Judita nu- 
tilo, stojo pauzė. Alis: „Ar myli jį?“ Judita: „Nežinau. Alis: „Argi 
žmogus abejoja, jei myli?“ 


Judita baiminosi paskutinio kelionės namo etapo. Mama jau 
buvo parvežta. Hanesas kelioninį jos krepšį nunešė iki pat buto 
durų. Namie motušė tikriausiai išsyk ėmėsi pildyti pirmuosius 
įvaikinimo blankus. 

„Klausyk, Hanesai...“ — Judita privalėjo jam išaiškinti, kad 
vakarą ir naktį norės praleisti ne kartu. Negana to - jai būtinai 
reikia keleto dienų sau. „Sau“ reiškė be jo. Ji vėl norėjo pasijusti 
esanti visa, turėjo atgauti kitą savo pusę. Be tos likusios pusės 
buvimas su Hanesu buvo neįsivaizduojamas. 

Jis nutraukė jos įžangą. „Mieloji, blogą žinią atidėjau pabai- 
gai. Tiesiog delsiau ją pasakyti, nes šiandien buvo taip puiku, 
taip harmoninga, taip, kaip tikėjausi. Turi tokią pasakišką šeimą. 
Tavo draugai, ir vaikai.“ Jis atrodė prislėgtas. 

Judita: „Kokia ta bloga naujiena?“ Hanesas: „Dabar savaitę 
negalėsime matytis.“ Judita: „Savaitę?“ Laimė, susitelkusi į va- 
žiuojamąją kelio dalį negalėjo daryti jokių emocingų judesių. 
Hanesas: „Taip, Žinau, tai siaubinga, vos pakeliama, bet...“ Pas- 
kui paaiškino, kodėl architektūros seminaras Leipcige negali 
vykti be jo. „Taip, suprantu, - atsiliepė Judita. - Privalai važiuo- 
ti, nė nedvejok.“ Kalbėdama ji stengėsi žvelgti rimtai ir narsiai. 

„Gal tai mums išeis į naudą, - pasakė jis. Judita pažvelgė jo 
pusėn. Veide nebuvo matyti jokio cinizmo. Judita: „Ką turi gal- 

voje?“ Hanesas: „Šioks toks atstumas — kad viską sudėliotume 
į vietas. Kad vėl imtume ilgėtis.“ Judita: „Taip, Hanesai, tai gera 
mintis!“ Jai buvo sunku nuslėpti džiaugsmą. Hanesas: „Ir dide- 
lei meilei reikia oro, kad galėtų skleistis.“ Judita: „Taip, Hanesai. 
Protinga mintis, labai protinga.“ Už tai ji privalėjo tučtuojau jį 
pabučiuoti. Ji pasuko dešinėn, į stovėjimo aikštelę. 

„Bet šiąnakt dar miegosi su manimi“, - pareiškė ji. „Jei man 
bus leista“, - atsakė jis. Jo veidas nušvito saulėta šypsena. Judita: 
„Tau bus ne leista, o liepta.“ 


Ketvirtoji fazė 


Judita galėjo stebėti, kaip greitai antroji jos pusė įsinėrė į pir- 
mąją. Drauge tarsi prie konvejerio jiedvi pardavinėjo brangias 
lempas, per pietų pertraukas liejo prakaitą žingsninės aerobikos 
treniruotėse, po darbo rausėsi knygynuose ir drabužių parduo- 
tuvėlėse, vakarais nesibodėjo pasižiūrėti filmo apie Džeimsą 
Bondą ar laidos „Vokietija ieško superžvaigždės , suvalgyti pi- 
cos ar kebabo, viena su kita susidaužti taure kiančio ir jautė 
santarvę su savimi ir santūria tų puselių savininke. 

Nors Judita stebėjosi, kad Hanesas jau trečia diena neduo- 
da jokios Žinios, nė viena iš jos pusių nebūtų galėjusi tvirtinti, 
kad netrikdoma bendravimo su juo pertrauka būtų nemalo- 
ni. Tik jau gulėdama po antklode, užmerkusi akis ir atidžiai į 
save įsiklausiusi, pajusdavo kažkokią tuštumą, sklindančią nuo 
skrandžio iki galvos ir atgal, iki pat nesušildytų kojų pirštų. Tas 
pojūtis tikriausiai buvo dar per silpnas, kad galėtum jį vadinti 
ilgesiu, bet jis dar turėjo laiko sustiprėti. 

Trečiadienį Judita privalėjo rimtai pasikalbėti su savo mo- 
kine. „Bjanka, nors aš ir sveikinu jus turint tokios įspūdingos 
apimties viršutinę kūno dalį, - pasakė ji, - bet čia viso labo tik 


49 


DANIEL GLATTAUER E VISADA TAVO 


šviestuvų parduotuvė, tad jūs kuo ramiausiai galite segėti lie- 
menėlę.“ - „Taip, šefe, bet juk čia taip karšta“, - nutęsė Bjanka 
su nuoboduliu. Judita: „Patikėkite, atrodysite daug įdomesnė, jei 
ne viską išsyk išstatysite kaip parodoje.“ Bjanka: „Šiuo požiū- 
riu blogai pažįstate vyrus.“ Beje, apie vyrus. „Šefe, o kodėl jūsų 
draugas čionai nebeužsuka?“ Judita: „Išvykęs į komandiruotę 
Leipcige.“ Bjanka: „Bet šįryt jis buvo čia.“ Judita: „Ne, mergai- 
te, negali būti, mat Leipcigas yra Vokietijoje.“ Bjanka: „Ak taip, 
žinoma. Jis ėjo pro šalį ir akis išplėtęs spoksojo vidun pro vitri- 
noje išdėliotas prekes.“ Judita: „Ne, Bjanka, tikriausiai jį su kuo 
nors supainiojote.“ Bjanka: „Tuomet, šefe, buvo baisiai panašus 
į aną. Judita: „Gerai, gerai. O rytoj, jei galima, prašyčiau nepa- 
miršti liemenėlės!“ 


Vakare Judita su Gerdu ir keliais jo bendradarbiais ir bendra- 
darbėmis iš grafikos instituto susitiko ispano užeigoje Kovo 
gatvėje. „Kur Hanesas? - paklausė, užuot pasisveikinęs. Judita: 
„Komandiruotėje Leipcige.“ Gerdas: „Ak, šit kaip. Gaila. Tai 
nebuvo tik mandagumo frazė, pasakyta buvo nuoširdžiai, ir tai 
Juditą trikdė. Ji tai priėmė kaip nedidelę jos antros, ką tik atgau- 
tos pusės išdavystę. 

Po keturių valandų, jau atsisveikindamas, Gerdas atitaisė 
savo klaidą pagirdamas: „Visuomet esi ypatinga, bet šiandien 
buvai visiškai nepaprasta, tiesiog ėmei ir išlindai iš savo kiau- 
to.“ —- „Ačiū“, - padėkojo Judita. Pokalbių temos (smulkiosios 
dalelės, motinos, keršosios kandelės, atgimimas) negalėjo būti 

priežastis. Judita: „Jūsų draugijoje puikiai jaučiausi, tai buvo tie- 
siog nusisekęs vakaras.“ 

Vis dar su pasitenkinimo šypsniu lūpose ji iš vidaus užsi- 
rakino laukujes namo duris, pakilo liftu į mansardinį aukštą ir 
apgraibomis ėjo link raudonai švytinčio mygtuko, įjungiančio 
laiptinėje užgesusią šviesą. Ten ji spigiai riktelėjo. Raktų ryšulys 
iškrito iš rankų ir džergžtelėjęs atsitrenkė į akmenines grindis, 
tarsi būtų pramušęs storas stiklo sienas. Prie jos durų kažkas 
tupėjo, paskui atsistojo ir žengė į jos pusę. Judita norėjo bėgti, 
šauktis pagalbos, bet smegenų pasiųstas šokas paralyžiavo kūną. 

„Mieloji, - dusliai sukuždėjo įsibrovėlis. „Hanesai, čia tu? — 
pralemeno ji. - Ar pakvaišai?“ Širdis krūtinėje daužėsi. „Kas 
tau? Ką čia veiki?“ Tik dabar ji pamatė milžinišką puokštę tam- 
siai raudonų rožių, nukreiptų kotais į ją, tarsi kokį ginklą. Jis: 
„Laukiau tavęs. Tu vėlyva, mieloji, labai vėlyva! 

Ji: „Hanesai, gal tau galvoj negerai? Negali taip elgtis! Mir- 
tinai mane išgąsdinai. Kodėl tu ne Leipcige? Ko čia ieškai?“ Ji 
sunkiai alsavo. Jis padėjo gėles ir ištiesė į ją rankas. Judita atsi- 
traukė. „Ko čia ieškau? Ieškau tavęs, mieloji. Norėjau tave nuste- 
binti, negalėjau nujausti, kad taip vėlai grįši namo. Kodėl taip 
vėlai grįžti? Kur klajoji? Kodėl taip elgiesi?“ Jo balsas virpėjo. 
Laiptinės šviesa nuslydo jo veidu. Paakius vagojo gilios šešė- 
liuotos raukšlės. 

„Prašau tuoj pat išeiti!“ — paliepė ji. Hanesas: „Veji mane 
lauk?“ Judita: „Dabar negaliu į tave žiūrėti. Privalau pabūti vie- 
na. Pirmiausia turiu visa tai suvirškinti. Tad prašau — išeik!“ 
Hanesas: „Mieloji, tu pagalvojai visai ne taip. Galiu viską tau 
paaiškinti. Noriu būti su tavimi, visuomet noriu būti su tavimi. 
Aš saugau tave. Mums lemta būti drauge. Priimk mane. Leisk 
viską tau paaiškinti!“ Judita juto, kaip palengva atsileidžia nuo 
išgąsčio įsitempęs kūnas, kaip stiprėja jos įniršis ir pasiekia bal- 
so stygas. „Hanesai, tuojau pat išeik iš šio namo, - užrėkė ji. - 

Šią akimirką! Ar supranti, ką sakau?“ Penktame aukšte atsidarė 
durys, ir kažkas šūktelėjo: „Nurimkit jūs ten, viršuje, jei ne, iš- 
kviesiu policiją!“ 

Hanesą grasinimas įbaugino ir netikėtai sutrikdė. „O aš ma- 
niau, kad apsidžiaugsi , - kvėptelėjo į jos pusę be garso. Stovėjo 
jau prie lifto. „Negi manęs visai nepasigedai?' Ji tylėjo. „Gal bent 
paimsi tau skirtas gėles? Jos ištroškusios. Joms reikia vandens. 
Vandens jos laukia jau daug, daug valandų.“ 


Po klaikios bemiegės nakties ji išsiuntė Hanesui trumpąją Žinu- 
tę ir paprašė atvirai pasikalbėti. Per pietų pertrauką juodu susi- 
tiko „Rainerio“ kavinėje. Jis sėdėjo prie to paties staliuko kaip ir 
per pirmąjį susitikimą, bet šįsyk ant kampinio suolo. Ji pasirin- 
ko nepatogią kėdę priešais. Hanesas buvo išblyškęs ir nuvargęs 
po bemiegės nakties. Ta jo susigėdusio atgailautojo mina Juditai 
jau buvo pažįstama. Jis priminė mokinį, turintį pasisakyti, kad 
gavo iš matematikos nepatenkinamą pažymį. 

Apie Leipcigą melavęs, prisipažino jis. Nebuvo jokio archi- 
tektūros seminaro. Jis pastebėjo, kad jos meilė skleidžiasi ne 
taip greitai kaip jo. Norėjo suteikti pertrauką, kad ji galėtų pasi- 
vyti (tarsi meilė veiktų pagal bėgimo varžybų taisykles). Viskas 
palankiai susiklostė, aiškino jis, ir šiaip turėjęs kai ką nuveikti. 
Šyptelėjo į ūsą. Greitai sužinosianti apie tai daugiau. 

„Hanesai, taip toliau gyventi nebegalime“, - pareiškė ji. „Su- 
prantu tave, - atsakė jis, - įsižeidei dėl vakarykščio. Taip, pasi- 
elgiau kvailai. Turėjau prieš ateidamas paskambinti. Užklupau 

tave nepasirengusią. “ - „Ne, Hanesai, tai kur kas svarbiau, - tarė 
ji. - Tokiems intensyviems santykiams aš...“ - „Nekalbėk dau- 
giau!“ Mokinukas dingo. Dabar Hanesas virto nervingu dik- 
tatorišku mokinuko tėvu. „Supratau tave, žinau, kad padariau 
klaidą, daugiau taip niekuomet nenutiks. Ilgesys! Ar žinai, kas 
yra ilgesys? Ištarti paraidžiui? I, L, G, E, S, Y, S. Ilgesys. Ilgėjausi 
tavęs. Ar tai prasižengimas?“ 

Pastebėjęs, kad Judita dėbso į suspaustą jo kumštį, išsyk 
atgniaužė. Lyg palieptas, švelniai nusišypsojo, veltui bandė 
sudėlioti apie akis spindulius primenančias raukšlytes. Ištiesė 
į ją ranką. Ji loštelėjo atgal. „Pamatysi, vėl viskas bus gerai, - 
ramino jis. Ji paprašė sąskaitos. „Sumokėsiu aš, - nukirto Ha- 
nesas. 


„Šefe, skambina!“ - praėjus kelioms valandoms šūktelėjo Bjan- 
ka iš prekybos salės į kontoros pusę, kur Judita bandė suran- 
kioti minčių skeveldras ir jomis nesusižeisti. „Su niekuo nesi- 
kalbėsiu, aš užsiėmusi!“ — riktelėjo. Įprasto širdies ritmo dar 
nebuvo atgavusi nuo to smarkaus laiptinėje patirto šoko. Bjan- 
ka: „Tai jūsų brolis Alis.“ Judita: „Šit kaip, Alis, su juo galite 
sujungti.“ 

Alis kalbėjo dvigubai sparčiau ir garsiau nei įprastai. Iš jo 
tiesiog trykšte tryško, jei stovintis vanduo gali trykšti. „Nė neži- 
nau, kaip jums dėkoti, - sakė jis. Judita taip pat nežinojo. Be to, 
nežinojo, už ką. Alis: „Puiku turėti tokią seserį, kuri pasirūpins, 
jei ištinka bėda.“ Judita: „Taip, tikrai. Kodėl taip sakai?“ Alis: 

„Paskatinai Hanesą taip pasielgti. Hedi tokia laiminga. Pamaty- 
si, greitai man nereikės jokių vaistų.“ Dabar jau pakaks. Judita: 
„Ali, kalbėk be užuolankų! Kam aš paskatinau Hanesą? Alis: 
„Gal sakysi, kad nieko apie tai nežinai? 

Štai kas dabar paaiškėjo: jau kitą dieną po jų viešnagės Ha- 
nesas jam paskambinęs ir pasiūlęs šitą svajonių darbą. Alis ne- 
turėtų daryti nieko kito, tik fotografuoti vaistines, iš pradžių tik 
Aukštutinėje Austrijoje, vėliau - ir kitose federalinėse žemėse. 
Kitą dieną Hanesas nusivežęs jį į Švanenštatą apžiūrėti pirmo 
objekto. Hanesas paaiškinęs, ką jam svarbu pamatyti tik iš lau- 
ko fotografuojamų pastatų nuotraukose. Paskui juodu surašę 
pusės metų sutartį. „Tūkstantis eurų per mėnesį ir dar paden- 
giamos visos išlaidos už keletą paprastų nuotraukų, tai bepro- 
tybė!“ — svaigo Alis. Judita nepratarė nė Žodžio. 

„Man gėda, kad šitaip jo neįvertinau, - kalbėjo brolis. - To- 
kie žmonės geriau už visus terapeutus, kurie tik ir pelnosi iš 
žmonių gyvenimo krizių. Žmogui padeda ne tie, kurie studi- 
juoja tam, kad pasakytų: skubiai susiraskite darbą, bet tie, kurie 
tą darbą iš tikrųjų parūpina.“ - „Taip, - sutiko Judita. Išdžiū- 
vus gerklei, ji daugiau neįstengė ištarti nė garso. Alis: „Hanesas 
ne tik išklauso, jis dar ir veikia. Kada nors aš jam atsilyginsiu, 
pažadu.“ Judita: „Taip.“ Alis: „Ir visa tai sustygavai tu, ačiū tau, 
miela sese.“ 

Ji kramtė lūpas. Argi galėjo stabdyti brolį, patiriantį tokią eu- 
foriją? Kokiais argumentais? Nepaaiškinama nuojauta? „Džiau- 
giuosi, Ali, - tarė ji. - Pirmai progai pasitaikius norėčiau su ta- 
vimi pasikalbėti. Turiu tau kai ką paaiškinti, kai ką svarbaus. 
Tikiuosi, mane suprasi. Telefonu nėra kaip.“ 

Artimiausiomis dienomis Hanesas stebino ją santūrumu, ir tai 
buvo gerai. Judita dar nesijautė pajėgsianti praleisti su juo va- 
karą. Buvo iš anksto parengusi keletą sudėtingai supintų pasi- 
teisinimų, kad išvengtų susitikimo. Bet galbūt jai vis dėlto būtų 
išsprūdusi tiesa ir skambėjusi apytikriai taip: „Apgailestauju, 
Hanesai, dabar esu tiesiog nenusiteikusi tavęs matyti. Tavo ilge- 
sys mane nervina, tavo spaudimas man nepakeliamas. Tas tavo 
išpuolis, tas vaizdas vidurnaktį prie mano namų durų tupinčio 
vyro, kuris manęs laukia, mane persekioja, mane užklumpa. To 
vyro negaliu taip greitai išmesti iš galvos. Ir jam visiškai ne vie- 
ta mano lovoje.“ 

Aiškintis neprireikė, kad ir kaip keista, iš jo pusės nebuvo 
matyti jokių pastangų ar bent jau užuominų, jog vakare norėtų 
ją matyti. Tris kartus jis pamojavo per vitrinos langą. Pokalbiai 
telefonu buvo trumpi ir širdingi. Jis labai stengėsi būti šmaikš- 
tus ir keletą kartų jam tai netgi pavyko palyginti natūraliai. 

Tai buvo maloni, ką tik atrasta jo pusė. Jis, regis, atsikratė sle- 
giančio savo liūdesio, pratinosi prie žaismingo plepėjimo tono, 
vengė patetiškos „gyvenimo meilės temos, kraustė savo mažų 
malonybių skrynelę ir tenkinosi švelniomis citatomis iš slapto- 
sios savo gausybės gražiausių komplimentų enciklopedijos. 

Po savaitės sveikai dozuojamo artumo ir netrikdomos dis- 
tancijos Judita įgijo ganėtinai pasitikėjimo, kad įstengtų užkal- 
binti jį apie Alį. „Kodėl taip pasielgei? - paklausė. Hanesas: „O 
kaip tu manai?“ Judita: „Kaip aš manau? Nenoriu, kad būtų taip, 
kaip manau.“ Hanesas: „Dabar man dar labiau knieti sužinoti, 
ką tu manai.“ 

Judita: „Manau, kad taip pasielgei dėl manęs.“ Jis nusikvatojo. 
Jei ir vaidino, tai darė gerai. Hanesas: „Mieloji, šįsyk klysti. Man 

reikia nuotraukų, turiu sudaryti kartoteką. Aliui reikia pinigų, 
jis turi išlaikyti šeimą, o fotografuoti moka. Norėčiau, kad visus 
reikalus pavyktų išspręsti šitaip paprastai.“ Judita: „Kodėl pir- 
miausia apie tai nepasikalbėjai su manim?“ Hanėsas: „Prisipa- 
žįstu, mieloji, norėjau tave nustebinti. Juk Žinojau, kad džiaug- 
tumeisi dėl brolio.“ Judita: „Hanesai, per dažnai ir per smarkiai 
mane stebini.“ Hanesas: „Mieloji, nuo šito manęs neatpratinsi. 
Man patinka tave stebinti. Tai gražiausias mano hobis, dabar jau 
tapo kone gyvenimo tikslu.“ Paskui nusijuokė. Autoironiškas 
patikdavo jai labiausiai. 


Dabar naujausias jo būdas stebinti buvo atkaklus vengimas pa- 
klausti, ar jiems vėl nepraleidus vakaro drauge. Nuo ano susiti- 
kimo laiptinėje buvo praėjusios jau dvi savaitės. Negi jis staiga 
liovėsi ja domėjęsis? Nebegeidė jos artumo? Gal esama kitos 
moters? (Išlaisvinanti ir kartu pribloškianti mintis.) O gal po 
keturių mėnesių pažinties, santykių ar kaip kitaip šitai pavadin- 
si paprasčiausiai atėjo Juditos eilė žengti kitą Žingsnį. 

Buvo pusė vienuoliktos vakaro, ji tysojo ant savo ochros 
spalvos sofos, apšviesta šiltos pupmedžio žiedų formos švies- 
tuvo šviesos. Be jokių įvykių praslinkusi vasaros darbo diena 
kartu su prie tokios nuotaikos derančiu žinių vedėjo balsu tarsi 
sekdama sruvo į žiojinčią tuštumą, ir tuomet ji parašė Hanesui 
trumpąją žinutę: „Jeigu nemiegi, tai nemiegok. Jei dar nori atei- 
ti pas mane, tai ateik!!!!! Prieš siųsdama žinutę, tris iš penkių 
šauktukų ištrynė. 

Praėjus dviem minutėms atėjo atsakymas: „Mieloji, - rašė 
jis, - šiandien nebeateisiu. Bet rytoj vakare galime nueiti pa- 
vakarieniauti. Jei TU nori!!!“ Jos nusivylimas truko tik porą 
minučių ir buvo nepalyginamas su laimės pojūčiu, su kuriuo 
ji dabar galėjo užmigti. Tą Hanesą, kuris vos pašauktas išsyk 
neatlėks kaip jo pirmtakas, tą naująjį Hanesą ji norėjo pažinti 
artimiau. Ji džiaugėsi pirmu pasimatymu su juo. 


Tikriausiai jis išėjo atsainumo kursus. Pasisveikino probėgš- 
mais spustelėdamas ranką ir paskubomis pakštelėdamas į 
skruostą. Be to, jis pavėlavo aštuonias minutes. Tai buvo pir- 
mos minutės, kai laukė jo baimingai nekantraudama, turėjo 
prisipažinti Judita. „Dar šešios minutės ir būčiau išėjusi, - 
pamelavo ji. Jis švelniai nusišypsojo. Jei jis nebūtų vaistinių 
statytojas Hanesas Bergtaleris, būtų galima netgi sakyti, kad 
šypsojosi išdidžiai. 

Judita norėjo jį matyti gražiausioje šviesoje, tad parinko 
staliuką prie lango į vakarų pusę, dar apšviestą vakaro žaros. 
Haneso saulės spindulių raukšlelėms tas apšvietimas buvo pa- 
lankus. Ir senelės dantų eilė jam juokiantis kaip žiedų baltumo 
hamakas nusidriekdavo nuo ausies iki ausies. Deja, ji neturėjo 
fotoaparato. Tokį jį būtų norėjusi prisiminti. 

Kad jai šįsyk nesinorėjo valgyti - Juditą stebino, kad jis ilgo- 
kai gilinosi į valgiaraštį - ją stulbino. Tai, kad santūrūs jo jude- 
siai neišdavė nė ženklo audringų jausmų, kuriais ištisus mėne- 
sius buvo ją pavergęs, pirmą kartą ėmė trikdyti. 

„Ar kas nors pasikeitė? —- paklausė ji po valandos sąmojin- 
go, bet tuščio pokalbio. (Vis dėlto ji nesugebėjo ištarti: „Nebe- 
myli manęs?) „Taip, - atsakė jis. - Pasikeitė mano požiūris.“ 
Tai buvo toks pats tonas, kokiu prieš tai buvo sakęs „desertui 
rekomenduočiau braškių ir kaštainio tortuko“. 

Hanesas: „Būsiu atsargus. Noriu, kad šalia manęs jaustumeisi 
gerai. Nebenoriu slėgti tavęs savo meile.“ Judita: „Gerai, ir aš tai 
labai vertinu, mielasis.“ Judita siekė jo rankos, bet jis atitraukė. 
Hanesas: „Bet?“ Judita: „Jokių „bet“.“ Hanesas: „Anaiptol, jau- 
čiu, čia esama „bet“.“ Judita: „Bet tau dėl to visiškai nebūtina 
vengti man parodyti, kad šį tą tau reiškiu.“ Hanesas: „Galiu tik 
arba vienaip, arba kitaip. Judita: „Nors tai sąžininga, bet, atvirai 
sakant, negerai. O kaip klostydavosi tavo ankstesni santykiai?“ 
Hanesas: „Apie tai nenoriu kalbėti. Kas praėjo, tas praėjo.“ Saulė 
jau nusileido. „Gal eikime?" - paklausė jis. „Gera mintis, - at- 
sakė Judita. 


Iš tikrųjų būtų norėjusi jį pabučiuoti jau pakeliui į namus, atvi- 
rai sakant, vos galėjo šito sulaukti, bet Haneso žingsniai buvo 
tokie tolygūs ir kryptingi, kad nenorėjo jo stabdyti ir išmušti 
iš ritmo. Jai atrakinus namo duris, jis netikėtai sustojo ir tarė: 
„Taigi.“ Judita: „Ką reiškia „taigi“?“ Hanesas: „Čia aš ir atsisvei- 
kinsiu.“ Judita: „Atsiprašau, ką?“ Hanesas: „Neisiu su tavimi.“ 
Judita: „Kodėl neisi?“ Jai reikėjo pastangų paslėpti nusivylimą. 
Hanesas: „Manau, kad taip bus geriau.“ Niekada niekas nebūna 
geriau, jei prireikia tokio nuvalkioto posakio, pamanė ji. 

Judita: „O jei aš būtinai noriu su tavim mylėtis?“ Hanesas: 
„Tuomet mane tai džiugina.“ Judita: „Bet tai tavęs nejaudina.“ 
Hanesas: „Anaiptol, jaudina.“ Judita: „Bet?“ Hanesas: „Jokių 
„bet“.“ Judita: „Anaiptol, aš jaučiu tą „bet“.“ Hanesas: „Bet geis- 
mas dar ne viskas.“ Judita: „Gerai, Hanesai, bandau dar kartą: 
noriu, kad šią naktį praleistum su manim. Labai, labai, labai 
noriu!“ Hanesas: „Tai puiku.“ Judita: „Bet?“ Hanesas: „Bet aš 
noriu būti su tavimi ne tik kelias naktis.“ Judita: „O...“ Hanesas: 
„O visą gyvenimą!“ Po tokio pareiškimo pauzė buvo neišven- 
giama. 

Judita: „Ak, gero vakaro, pone Bergtaleri, šiandien sunkiai 
jus beatpažįstu.“ Jis pratylėjo. Judita: „Beje, būtų sunku visą gy- 
venimą praleisti su moterimi, nepraleidus su ja kelių pavienių 
naktų. Iš pradžių naktys, paskui gyvenimas. Klausiu paskuti- 
nįkart: ar užeisi?“ Jis neatsakė. Ji lėtai įėjo į laiptinę ir rengėsi 
rakinti duris. Jis tebestovėjo. „Labanakt!“ - iškošė ji kandžiai 
pro durų plyšį. „Mano labos nakties linkėjimą rasi rankinėje, 
mieloji! - šūktelėjo jis įkandin. 


Kelias bemieges valandas vartantis lovoje jai pavyko ignoruoti 
svetimkūnį savo rankinėje. Ji tikėjosi bet ko, nuo servetėlės su 
užrašu „Saldžių sapnų!“ ar „Myliu Tave“ iki bjauraus gintarinio 
žiedo brolio dvynio. Paryčiais, prieš tris, kad pagaliau galėtų 
užmigti, žvilgtelėjo į rankinę, tačiau tas labos nakties palinkė- 
jimas paliko ją be miego ir likusias valandas. Tai buvo vokas 
su lėktuvo bilietais dviem asmenims į Veneciją trims dienoms, 
trims nakvynėms. Jos pavardė, jo pavardė. Išskrenda penkta- 
dienį. Poryt. Be to, pernelyg stora pieštuku nupiešta širdis ir su 
niekieno kito nesupainiojama jo rašysena išvingiuota: „Staig- 


< 

Venecija čia buvo niekuo dėta. Miestas iš paskutiniųjų stengėsi 
atitikti savo romantišką įvaizdį, bet, palyginti su Hanesu Berg- 
taleriu, net ir su visomis margomis gondolomis ir žaliais kana- 
lais Venecijos padėtis nuo pat pradžių buvo beviltiška. Vien iš 
Haneso karštligiško tyrinėtojo žvilgsnio kelionės pradžioje, iš 
pasiimto ekspedicinio lagaminėlio ir gido bučinio pasisveiki- 
nant Judita suprato, kad priėmusi šią dovaną suklydo. Guodėsi 
tik tuo, kad tai tikrai bus paskutinė tokia klaida. 

Juodu apsistojo nedidelio keturių žvaigždučių viešbučio apar- 
tamentuose su balkonu virš vieno iš keturių šimtų dvidešimt še- 
šių istorinių tiltų. Hanesas žinojo visus pavadinimus, tad Juditai 
nereikėjo įsiminti nė vieno. Galėjai pamanyti, jog jis gimęs Vene- 
cijoje, tačiau tvirtino anksčiau čia niekuomet nesilankęs. 

Šiaip ar taip, Veneciją jis pažinojo turbūt geriau nei bet kas 
kitas. Kaip vėliau paaiškėjo, esminis tos kelionės tikslas buvo 
Juditai aprodyti miestą: ir pagrindinis, ir šalutinis - vieninte- 
lis tikslas. Judita nė nebandė tam priešintis. Siekdamas pakloti 
pasaulį (šįsyk tai buvo Venecija) jai po kojomis, Hanesas buvo 
nepataisomas ir nepalenkiamas. 

Seksą jie atidėjo dėl (jos) nuovargio ir dėl to, kad seksas (jo) 
Venecijos per naktį negalėjo atskleisti ryškiau. Dienos progra- 
mą pagal geografiškai gerai apgalvotą sistemą sudarė iš anksto 
numatyti vizitai muziejuose, žymių lankytinų ir nelankytinų 
vietų apžiūra, trumputės kavos pertraukėlės, kurias Hanesas iš- 
naudojo nedideliems privatiems architektūros seminarams, ir 
išvykos į miesto pakraščius, „į slaptą, ne visiems matomą, bet 
tikrą Veneciją . Trims vakarams jis buvo užsakęs staliukus gar- 
siuose restoranuose ir parūpinęs bilietus į geriausius smuiko 
koncertus ir teatro spektaklius. Tikriausiai netgi dėl vietų dra- 

bužinėse buvo susitarta iš anksto. Dabar Judita galėjo įsivaiz- 
duoti, kuo jis buvo užsiėmęs pastarąsias dvi savaites. 

Ji vėl pajuto, kad kiekvienas jos jausmas Hanesui susietas su 
įsipareigojimais. Šįkart ji privalėjo jausti jam dėkingumą ir de- 
ramai įvertinti. Juk jis buvo toks elitinis gidas, su tokia išmone 
nepailsdamas įrodinėjo, kad ją myli! Kai tris dienas kas valandą 
turi jaustis sužavėtas, ateina laikas, kai nebeištveri. Dviejų dienų 
Juditai buvo per akis tos chroniškai pernelyg dirglios Bergtale- 
rio Venecijos, tad ji suvaidino migrenos priepuolį. 


Trečią, paskutinę, naktį ją išbudino blogi sapnai, atsitokėjo gu- 
linti aukštielninka, įsprausta tarp jo rankų ir kojų. Bandymai 
išsinerti jo nepažadinus žlugo. Nekentė savęs už tai, kad leido 
atsidurti jam ir sau tokioje padėtyje. Be to, ta būklė kėlė jai pani- 
ką, sumišusią su giliu, tylos ir tamsos sustiprintu liūdesiu. Lais- 
va dešine ranka ji užčiuopė jungiklį ir įjungė filigraninį lubų 
sietyną. Stiklo kristalai pirmiausia sutvisko skaidriomis spalvo- 
mis, išmarginusiomis Juditos vaikystę. Paskui spalvos ėmė lietis 
ir pamažėle išskydo nuo ašarų. 

Galiausiai spalvas nuplovė iš akių pratrūkę sraunūs upeliai. 

Kaip įstengdama slopino kūkčiojimą. Svarbiausia buvo iš- 
tverti tą siaubingą, dar porą valandų truksiančią judėjimo ne- 
laisvę, bet grįžus iš Venecijos reikės tuoj pat išsivaduoti. Turėjo 
jam šitai pasakyti. Negana to: turėjo pasakyti taip, kad jis su- 
prastų. Turėjo išsiskirti su juo bendru sutarimu. Vien ta mintis 
kėlė Juditai baimę. 


Penktoji fazė 


„Tu čia niekuo dėtas, - pasakė ji. Vos pradėjusi, jau kuo be- 
gėdiškiausiai meluoja. Į kavos puodelį ji įsimetė tris gabalėlius 
cukraus. Hanesas savo žvilgsnį skandino vandens stiklinėje; ji 
nenorėjo žinoti, koks tas žvilgsnis. Kad ir kokie puikūs būtų 
santykiai, jie neatperka išsiskyrimo vargo. 

Judita: „Šiuo metu esu tiesiog nepasirengusi artimiems san- 
tykiams.“ Po velnių, kodėl jis piktai neįsiterpia? Kodėl taip ma- 
loningai šypsosi? Judita: „Hanesai, aš... Aš labai apgailestauju.“ 
Nykščio pagalvėle jis nubraukė ašarą nuo jos nosies nugarėlės. 
Judita nusprendė, kad tai bus paskutinė jos ašara. 

„Esi toks nuostabus žmogus, - kalbėjo ji. - Tu vertas visai 
kitokios moters, tokios, kuri tikra dėl savo jausmų, kuri grąžina, 
ką gavusi, kuri...“ Nėra ko stebėtis, kad jis beveik nesiklausė. 
Iš didelio labai plono aplanko ištraukė popieriaus lapą ir pa- 
tiesė ant stalo. „Ar anąkart pastebėjai?“ — paklausė šelmiškai, 
tokiomis aplinkybėmis pernelyg gerai nusiteikęs. Kavinėje prie 
Atodūsių tilto Haneso paprašytas juodu nupiešė gatvės daili- 
ninkas. Tai štai kodėl anuomet Hanesas kelias minutes vis glau- 
dė skruostą prie josios. Jo veidas nusisekė visai neblogai, tačiau 

pavaizduotas palaimingas jos veidelis buvo visai svetimas. Bet 
iš kur Venecijos piešėjui žinoti, kaip ji atrodo, kai būna įsimy- 
lėjusi? 

„Hanesai, bus geriau, jei mudu kurį laiką... — „Taip, žino- 
ma, - pertarė jis, - gali piešinį pasilaikyti sau kaip atminimą.“ - 
„Ačiū“, - burbtelėjo jausdamasi išmušta iš vėžių. Tai dar nebuvo 
atsisveikinimas. Hanesas: „Gal Venecijoje mudu persistengė- 
me.“ Judita: „Ne, ne. Viskas buvo puiku. Man išliks gražus pri- 
siminimas, pažadu.“ (Iš gėdos jai kaito smilkiniai. Netgi tėvas 
tokiomis kalbomis neskaudindavo motinos.) 

„Ar dabar manęs nekenti?“ - paklausė ji, galutinai sutriku- 
si, tikėdamasi išgirsti sodrų „taip . Negalėjo jam užginti paimti 
jos rankos ir pakelti prie lūpų. Kai palieki žmogų, turi viską 
ištverti. Hanesas: „Nekęsti tavęs?“ Jis šypsojosi: „Mieloji, turbūt 
nesupranti, ką kalbi.“ Dar blogiau, būgštavo ji - tai jis nesupra- 
to, apie ką ji kalba. Be to, jis turėjo pamažėle liautis vadinęs ją 
mieląja. 

„Na, tuomet viso, - sumurmėjo ji, kai pauzė tapo nepake- 
liama. „Na, tuomet viso, - atsiliepė jis, tarsi tai būtų sąmojis, 
kurį verta pakartoti. Jai ant liežuvio sukosi: „Mudviejų keliai 
tikriausiai retsykiais susikirs.“ Tačiau švelnindama jo skausmą 
užbaigė optimistiškai: „Mudu tikrai nepamesime vienas kito iš 
akių.“ Dabar jis nusijuokė parodydamas visą baltų dantų eilę: 
„Ne, tikrai nepamesime.“ Ji atsistojo ir išsyk pasuko link durų 
norėdama išvengti dramatiško atsisveikinimo bučinio. „Tikrai 
nepasimesime, mieloji, - šūktelėjo jis įkandin. 

Vakare ji sukvietė visas gerąsias ir piktąsias televizijos dvasias, 
kad šios, padedamos dviejų taurių raudonojo vyno, užliūliuo- 
tų smegenis. Ji jautėsi nepajėgsianti matyti žmonių ar susitikti 
su draugais, kad praneštų jiems, kaip sumaniai jai pavyko šioje 
istorijoje padėti tašką. Žinojo tik viena ir nebūtų norėjusi šito 
sakyti niekam kitam: Hanesas jai - paskutinis žmogus, su ku- 
riuo būtų bandžiusi palaikyti santykius nemylėdama tiek, kad 
būtų buvusi tikra, jog pajėgs nuolatos pakęsti jį šalia. Ji nebūtų 
įstengusi dar kartą patirti tokio žeminančio atsitraukimo ir ne- 
linkėjo to patirti niekam kitam. 

Prieš dešimtą valandą penkiatonis mobiliojo telefono skam- 
butis atplėšė ją nuo vienos iš tų muilo operų su įrašytais juoko 
pliūpsniais. Hanesas paklausė: „Ar galėsiu tau atsiųsti žinutę, jei 
man bus prastai?“ - „Žinoma, bet kada“, - atrašė jam graužiama 
sąžinės ir dėkinga už santūrų jo bandymą įveikti neviltį. Paskui 
telefoną išjungė. 

Naktį ji vis nubusdavo, kad įsitikintų, ar jis neguli šalia. Ga- 
liausiai, susitaikiusi su nemiga, įjungė visas šviesas, gindamasi 
nuo garsų laiptinėje užsidėjo ausines, akis bandė raminti naujos 
T. K. Boilo' knygos pradžios raidėmis, kol ją išgelbės radijo ža- 
dintuvas. 

Ankstyvą rytą ji prisivertė skubėti ir imtis veiklos. Kai išei- 
dama uždarė namo duris - ak, ir ko gi ji atsigręžė! - į akis krito 
ant rankenos kabantis plastikinis maišelis su užrašu: „MANO 
JUDITAI. Jame buvo trys į popierių įvyniotos geltonos rožės, 
prie jų paslaptinga žinutė „KĄ TURI ŠIOS...“ ir atpažinimo 
ženklas, Haneso per plačiai nupiešta širdis. Dar šiandien ji pri- 


* Tomas Coraghessanas Boyle'as (g. 1948) - amerikiečių rašytojas. 

valo jam išaiškinti, kad turi tučtuojau liautis gėdinęs ją gėlėmis. 
Ką jis apskritai veikia prie jos namų durų? 


„Nesveikai atrodote, šefe“, - pareiškė Bjanka, priešpiet pama- 
čiusi ją ką tik iškabintų lempų iš Lježo šviesoje. „Ak, ne, mer- 
gaite, tik esu prastai pasidažiusi, - atsakė Judita. Prieš tokius 
parankius argumentus Bjanka buvo bejėgė. 

„Ponia šefe?““ - jau iš intonacijos Judita spėjo, kad reikia 
laukti ko nors nemalonaus. Bjanka: „Buvo atėjęs jūsų draugas ir 
kažką įdavė, jis skubėjo, aš paklausiau, gal turėčiau jums ką nors 
perduoti, o jis atsakė, taip, aš turinti jums pasakyti, kad be proto 
jus mylįs. Kaip miela! Tokio vyro ir aš norėčiau!“ Bjanka įteikė 
gėles: trys geltonos rožės, raštelis su nieko nesakančia žinute 
„IR ŠIOS...“ įrėminta klaikios širdies. 

Ji nuėjo į kontorą ir įjungė mobilųjį telefoną, ketindama 
užginti Hanesui siųsti gėles. Buvo vienuolika atėjusių naujų 
žinučių. Vienuolika kartų jo vardas. Vienuolika vienodo tu- 
rinio žinučių. Antra valanda trylika minučių: „Man prastai.“ 
Trečia valanda trylika minučių: „Man prastai.“ Ketvirta valan- 
da trylika minučių: „Man prastai.“ Vienuolika kartų jam buvo 
prastai, minutės tikslumu kas valandą, ar naktis, ar diena. Nu- 
jautė, praeis dar ketvirtis valandos, ir jis vėl pasijus prastai. O 
kad ji šito nepamirštų ar neišmestų iš galvos - jis laiku apie 
tai primins. 

Surinko Haneso numerį, įsijungė balso paštas. „Hanesai, pra- 
šau liautis! Maldauju, nebesiųsk tokių žinučių serijų! Juk tai be- 
prasmiška! Ir baik su tom rožėm! Jei tau ką nors reiškiu, gerbk 

mano apsisprendimą. Patikėk, man irgi ne pyragai. Bet taip turi 
būti. Prašyčiau su tuo skaitytis!“ 

Vargais negalais prastūmė likusią darbo dienos dalį. Po jos 
skambučio Hanesas liovėsi siuntinėjęs Žinutes, beliko baimintis 
būsimų išpuolių su rožėmis. Eidama namo negalėjo atsikraty- 
ti nemalonaus pojūčio, kad jis kažkur netoliese. Galbūt išnirs 
priešais ją pusiaukelėje? Gal iššaus iš už kampo? Gal seka iš 
paskos? Gal jau lipa jai ant kulnų? 

Nuojauta pakuždėjo Juditai padaryti lankstą Flacho gatve, 
kurioje stovėjo jos sitroenas. Jau iš tolo pamatė pailgą baltą pa- 
kuotę, užkištą už valytuvo: trys geltonos rožės, raštelis su Ži- 
nutės fragmentu „...IR ŠIOS...“ įrėmintu dar vienos pernelyg 
storos širdies. Ji guodėsi mintimi, kad Haneso gėlės tikriausiai 
padėtos anksčiau, nei ji pasiskundė telefonu. 

Užsirakinus iš vidaus buto duris įtampa pamažu ėmė slūgti, 
bet ramybė truko neilgai. Kai Judita gulėjo ant ochros spalvos 
sofos ir lepinosi truputėliu šviesos terapijos po Roterdamo auk- 
so lietaus lempa, sudžeržgė durų skambutis. Šokas išsyk perau- 
go į įsiūtį. „Hanesai?“ - suriaumojo ji ir prisiekė sau, kad pasiųs 
jį po velnių. „Čia aš, ponia Grabner, namo ūkvedė. Turiu jums 
šį tą perduoti.“ - „Nuo ko?“ - stengdamasi kalbėti švelniai, jau 
atidariusi duris paklausė Judita. Grabner: „Buvo atėjęs pasiun- 
tinukas. “' Judita: „Gal galėčiau paklausti, kada?“ Grabner: „Dar 
prieš pietus, prieš vienuoliktą.“ Judita: „Prieš vienuoliktą? Labai 
ačiū, ponia Grabner!“ 

Neišpakuotas gėles išmetė į šiukšliadėžę, kurį laiką dar spok- 
sojo į naują širdimi apipieštą žinutę „...ROŽĖS...“, tada sudraskė 
raštelį. Mintyse sudėliojo sakinio fragmentus: „KĄ TURI ŠIOS 
IR ŠIOS IR ŠIOS ROŽĖS...“ Sakinys liko neužbaigtas. Akivaiz- 
du, kad jos laukė daugiau dovanų. 

„Mieloji, ar turi jau visas?“ - paklausė Hanesas. Jis išsyk atsiliepė 
telefonu, tikėjosi jos skambučio. Judita: „Hanesai, kodėl šitaip el- 
giesi?“ Jis: „Pamaniau, tu apsidžiaugsi. Visuomet džiaugdavaisi. 
Mėgsti rožes, juk žinau, kaip tau patinka rožės.“ Jo balsas skam- 
bėjo lyg kokio viliotojo iš sektos. „Ir geltoną spalvą, - kalbėjo jis 
toliau. - Tau patinka geltona spalva. Tavo gyvenime visuomet 
būdavo geltonos spalvos. Tavo gražūs geltoni plaukai, gražiausi 
pasaulyje. Užaugai šviesoje, mieloji. Esi šviesos vaikas.“ 

Ji: „Hanesai, prašau, liaukis...“ Jis ją pertraukė dalykišku ir 
griežtu tonu: „Mieloji, neprivalai kartoti. Gavau tavo žinutę. Iš- 
saugojau. Bet kada galiu išklausyti. Gerbiu tavo norą. Artimiau- 
siu laiku nebedovanosiu tau rožių, nedovanosiu geltonų, jokių 
nedovanosiu.“ 

Ji: „O kur dar kitos? Kokią žinią nori man pasakyti? Koks 
tai sakinys? Užbaikime tai! Gerai?“ Jis: „Tai mįslė, mieloji. Tai 
paprasta mažutė mįslė. Tau nebus sunku įminti.“ Ji prakalbo 
garsiau: „Nenoriu įminti! Noriu ramybės!" Jis: „Iš viso penkioli- 
ka rožių. Penkis kartus po tris. Truputis atidumo ir mažytė už- 
duotis, nieko daugiau. Turi paimti didžiąją krištolinę vazą. Kiek 
puokštelių jau surinkai?“ Ji: „Keturias. Iš pradžių prie namo 
durų, paskui darbe, tada prie automobilio, neseniai iš kaimynės. 
Kur yra penktoji, Hanesai? Pasakyk. Antraip aš... Antraip... Tu 
mane siutini!“ 

Jis: „Nuostabu. Eilės tvarka teisinga. Žinojau, kad prieš ei- 
dama namo padarysi lankstą prie automobilio. Pažįstu tave, 
mieloji, pažįstu tave, tad pamaniau, kad apsidžiaugsi.“ Ji: „Kur 
paskutinė puokštė? Pasakyk!“ Stojo pauzė. Jis: „Paskutinės ro- 
žės. Kurgi tos paskutinės rožės? Žinoma, pas mane. Norėjau tau 
atnešti asmeniškai. Norėjau šiandien...“ Ji: „Hanesai, tu tikrai 

neneši man rožių nei nieko kito. Šiandien nepasimatysime. Ne- 
simatysime nei rytoj, nei poryt. Aš to nenoriu!“ 

Jis: „Nereikia ant manęs šaukti, mieloji. Mane tai žeidžia. Su- 
pratau tave. Jei nenori, kad ateičiau, tai ir neisiu. Jei tau Vene- 
cijos buvo per daug, jei tau reikia pertraukos, aš gerbiu tavo 
norą.“ - „Hanesai, - prabilo ji visiškai ramiai, - man nereikia 
pertraukos. Aš vakar su tavimi nutraukiau santykius. Ar prisi- 
meni? Ir gal malonėtum šitai įsidėmėti? Patvirtindama savo 
žodžius nutraukė pokalbį. 


Tris dienas nebuvo nei jo vaizdo, nei garso, nei kvapo. Slinko 
slegiančios, tvankios, lietingos dienos. Slogi buvo ir jos nuotai- 
ka, ir fizinė savijauta. Rytais nubusdavo jausdama buką silpną 
spaudimą, tarsi kažkas, pavyzdžiui, Hanesas, būtų visu svoriu 
užgulęs skrandį. Kasdien, prisidengusi skėčiu, ji įsmukdavo į 
šviestuvų parduotuvę, o vakarais iš jos išsėlindavo. Dieną, norė- 
dama išvengti susitikimo su tam tikru potencialiu pirkėju, kiek 
leisdavo aplinkybės, slėpdavosi kontoroje. Vakarus ji kęsdavo 
namie savo lempų šviesoje su knygomis, filmais ir muzika. Kas 
dvi valandas padėkodavo telefonui, kad šis vis dar tyli. 
Ketvirtą dieną, kai staiga nutraukė santykius, ji pirmą kartą 
prisileido kai ką iš draugų. Lara ir Valentinas, už rankyčių besi- 
laikanti porelė, pranešė jai norinti užeiti ir atnešti gimtadienio 
dovaną jau dabar, pusantros savaitės iki gimtadienio, nes rengė- 
si vykti į Prancūziją; ta dovana tikriausiai bus Gmundeno por- 
celiano indas kakavai. Ankstesniais metais Valentinas (anuomet 


68 


DANIEL GLATTAUER m VISADA TAVO 


dar be Laros) buvo padovanojęs jai Gmundeno porceliano ar- 
batinuką, kavinuką ir sulčių ąsotėlį. 

Ne, tai buvo tikrai dailus Bohemijos vyno ir vandens taurių 
rinkinys, pirktas vienoje iš Jozefštato antikvarinių parduotu- 
vių. (Matyt, Lara bus padariusi įtaką.) Judita ketino, jei kuris 
užsimins apie Hanesą, prisipažinti apie žlugusius jųdviejų san- 
tykius, juk turėjo kam nors pradėti pasakoti. Bet vardas ištartas 
nebuvo. Tikriausiai jie nujautė, kas nutiko, nes Judita, kalbėda- 
ma apie savo atostogų ir ateities planus, apie jį nieko nesakė. Ve- 
neciją paminėjo tik tarp kitko, tarsi tos trumpos atostogos būtų 
buvusi varginanti komandiruotė, kuria buvo galima pateisinti 
tokią įtemptą privalomą kultūrinę programą. | 

Malonus ir linksmas dviejų valandų pašnekesys atitraukė Ju- 
ditą nuo sekinančių minčių. Atsisveikindama Lara nustebino ją 
mirktelėdama ir paguosdama: „Viskas susitvarkys!“ Ir Valenti- 
nas apkabino ją atsargiai, padrąsinamai, kaip kokią krizės kre- 
čiamą moteriškę. Tikriausiai net neverta apie tai kalbėti, viskas 
ir taip aišku, pamanė Judita. 


Maloniai nuvargusi ir vildamasi išmiegoti septynias valandas, 
neblaškoma sapnų, įžengė į miegamąjį ir įjungė žalvario švies- 
tuvą iš Prahos. Porą sekundžių nepatikliai žvelgė į lovą, kol su- 
prato, kad ją trikdo išgaubimas kojūgalyje, prieš kelias valandas 
jo dar nebuvo. Ji nutraukė lovatiesę ir neriktelėjo tik todėl, kad 


* Aštuntas, mažiausio ploto, Vienos rajonas 

šito būti negalėjo, nes langas buvo uždarytas, o per duris niekas 
negalėjo įsibrauti. 

Bet vis dėlto ant paklodės gulėjo tas siauras, pailgas kūgio 
formos absurdiškas daiktas. Jo viršuje kyšojo trys geltonų rožių 
žiedai. Ji čiupo jas už kotų ir sviedė į sieną, bandė nusiramin- 
ti, atsitūpė prie lovos, prispaudusi kelius prie krūtinės, stengė- 
si tvarkingai sudėlioti mintis. Pirmiausia raštelis. Ji nušliaužė 
prie sulaužytų gėlių ir išsyk aptiko storą, pieštuku nupieštą šir- 
dį. Greta didžiosiomis raidėmis buvo parašyta: „..BENDRA?“ 
Dabar ta prakeikta mįslė jau visa: „KĄ TURI ŠIOS IR ŠIOS IR 
ŠIOS ROŽĖS BENDRA?“ Jos geltonos, atsiųstos Haneso. Ji ne- 
galėjo jų atsiginti, jos kėlė jai baimę. Mėšlas. 

Pagaliau logikos pėdsakai: į jos lovą gėlės galėjo patekti tik 
vienu būdu. Paskambinus Valentinui įsijungė balso paštas, pa- 
skambinus Larai pasigirdo signalas „laisva . Lara: „Alio.“ Judita: 
„Sveika. Ar tai jūs padėjote man rožes po antklode?“ (Ji nutaisė 
daugmaž įprastą balsą. Niekas neturėjo įtarti, kaip ji iš tiesų jau- 
čiasi.) Lara: „Taip, žinoma, ne šventoji dvasia. Tai staigmena, ar 
ne*“ Ji sukikeno. „Mudu irgi norėjome įnešti nediduką indėlį į 
jūsų susitaikymą.“ Judita: „Susitaikymą?“ Ir tuomet Lara papa- 
sakojo istoriją. 

Jau kelios savaitės Hanesas reguliariai ateidavo su Valentinu 
pažaisti teniso. (Tai nusprendė jau per pirmą susitikimą gegu- 
žę Ilzės terasoje. Įdomu, Hanesas apie tai nebuvo užsiminęs nė 
žodeliu.) Pažaidę dažniausiai dar kur nors kartu pasėdėdavo, ir 
Lara du ar tris kartus buvo prie jų prisidėjusi. 

Dar visai neseniai atvirai išpažindamas meilę Juditai jis buvo 
„laimingiausias pasaulyje žmogus“, prieš dvi dienas sugniuždy- 
tas papasakojo, kad kelionė į Veneciją, deja, „truputėlį nenusi- 
sekė , kad jis ją, Juditą, „keliomis kvailomis pastabomis ir poel- 
giais supykdė ir kad dabar trokšta „tą nedidelę santykių krizę“ 
užglaistyti rožėmis ir kitokiomis dėmesio apraiškomis. 

Kadangi juodu ketino aplankyti Juditą, jis paklausė, ar nega- 
lėtų įduoti jiedviem gėlių. Bet jo prašymu jie turėjo gėles palik- 
ti nemačiom, paslėpti, „galbūt lovoje“, kad sustiprintų įspūdį ir 
kad Juditai nereikėtų kalbėti apie „paiką santykių krizę“. 

„Na, puikumėlis, - sumurmėjo Judita į telefoną, - dabar jis 
užsiundo ant manęs dar ir mano draugus.“ Lara: „Ką sakai?“ 
Judita: „Lara, aš su Hanesu nutraukiau santykius, nutraukiau 
galutinai. Pasakyk tai ir Valentinui, ir visiems kitiems. Visų 
pirma Hanesui, jei vėl jį pamatysite žaisdami tenisą ar kur ki- 
tur!“ Lara: „Ak, Judita, tai skamba taip beviltiškai. Nenuleisk 
galvos, viskas susitvarkys, dėl to esu tikra!“ Judita: „Lara, ki- 
taip jau nebus.“ 


Su kiekviena be akibrokštų praėjusia diena augo viltis, kad jis 
pagaliau susiprotėjo. Bjanka tarėsi mačiusi jį kartą šmėstelint 
pro vitriną. „Šefe, kodėl jis nebeateina?“ - pasmalsavo mergina. 
„Dabar labai užsiėmęs, - atsakė Judita. Tiesos Bjanka kurį laiką 
dar galėjo palaukti. 

Deja, tiesos dar turėjo palaukti visi. Judita dar nebuvo pasi- 
rengusi su kuo nors kalbėtis apie Hanesą ir iširusius santykius. 
Ji baiminosi išgirsti „aukščiau galvą!“ ir „viskas susitvarkys!“, 
baiminosi pamatyti nusivylusius draugų ir artimųjų veidus, ku- 
rie taip negailestingai linkėjo jai gero, norėjo tik geriausio ir da- 
bar turėjo pamatyti, kad tas geriausias jai ir vėl nepakankamai 
geras: Hanesas, loterijos didysis prizas, atsitiktinumo nulemtas 
gyvenimo laimės pavyzdys. Štai jis, svajonių vyras, skirtas kaip 

tik jai, 0 ji paprasčiausiai palieka jį stypsoti lietuje su visomis 
rožių puokštėmis. 

Suprantama, su kiekviena be akibrokštų praėjusia diena augo 
ir jos gailestis. Jo padėtis buvo, ko gero, dar labiau sumauta nei 
jos. Jai Hanesas tebuvo skausmingas nesėkmingas bandymas, 
gyvas įrodymas, jog būti karštai mylimai nepakanka, kad ir pati 
imtum mylėti. Nesmagu, kad, net ir turėdama gyvenimo patir- 
ties, ji pateko į tokius paprastus spąstus. O Hanesas pirmiausia 
turėjo susitaikyti su tuo, kad jį atstūmė moteris, kurią jis buvo 
įkėlęs į visatos centrą ir nukreipęs į ją visus lūkesčius. Ji keikė 
save, kad taip ilgai į tai Žiūrėjo ir nieko nesiėmė. 

Kas dabar jį palaiko? Draugų jis tikriausiai neturėjo, niekada 
apie juos nėra pasakojęs. Ankstesni santykiai? Savo praeitį jis 
slėpė. Su jaunesne suvestine seserimi ir jos šeima ryšių nepalai- 
kė. Tikrasis tėvas mirė, kai jis buvo dar vaikas. Motina su patė- 
viu gyveno Grace, apie juos Hanesas užsiminė šaltai ir lakoniš- 
kai. Negi lieka tik dvi blankios ir nepastebimos bendradarbės? 


Praėjus aštuonioms dienoms ji paskambino Hanesui vidurdienį 
kontoros telefonu ir išdrįso paklausti: „Kaip tau einasi?“ Nieko 
asmeniškesnio suregzti neįstengė. Hanesas: „Ačiū, Judita, pa- 
kenčiamai su viskuo susidoroju.“ Kreipinys (pirmą kartą pava- 
dino ją Judita, o ne mieląja), balso tonas, nuotaika, kalba, turi- 
nys - Haneso atsakymas visais atžvilgiais ją nuramino. „Bandau 
prasiblaškyti darbu, - kalbėjo jis. - Mes sulaukėme poros dides- 
nių užsakymų.“ „Mes“, o ji nebuvo to „mes“ dalis, ir tai skamba 
gerai, pamanė Judita. Darbas, užsakymai, prasiblaškyti - trys 
svarbūs žodžiai. 

„O tu, Judita? Ji: „Neblogai.“ Jis: „Daug keliauji?“ Ji: „Ne, ne, 
daugiau sukuosi po namus. Man reikia, kaip jau sakiau, man 
reikia pailsėti ir atsiriboti nuo... Ak, nuo visko. Pirmiausia turiu 

susivokti savyje.“ Jis: „Aišku, suprantu. Ir tau nėra taip papras- 
ta. (Buvo pats laikas baigti tą miglotą pokalbį, kol jis dar ne- 
pradėjo slėgti.) 

Jis: „O kaip rytoj švęsi gimtadienį?“ Štai taip jis ją užklupo, 
visai netikėtai, ji lig šiol sėkmingai stūmė iš minčių tą datą. Ha- 
nesas ją tikriausiai bus apsibrėžęs kalendoriuje stora širdimi. 
Jis: „Su šeima?“ — „Aš... Aš dar nežinau, apsispręsiu spontaniš- 
kai ,- pamelavo ji. Jis: „Jei pasimatytum su šeima, perduok nuo- 
širdžiausius mano linkėjimus.“ - „Perduosiu. Ačiū, Hanesai.“ Ji 
padėkojo jam už gražius, formalius, pagarbiai santūrius linkė- 
jimus. 

Jis: „Tai tiek, grįžtu prie darbų.“ Nuostabu. Ji: „Man taip pat 
laikas. Tai iki.“ Jis: „Ak, Judita, dar norėjau paklausti, ar įminei 
mįslę?“ Ji: „Kokią mįslę?“ Jis: „Rožių mįslę. Ką jos turi bendra? 
Įminei? Lengva mįslė.“ Jo balsas vėl įgavo palaimingo skambe- 
sio. Reikėjo tuoj pat užbaigti tą pokalbį. „Visos rožės geltonos", — 
skubiai burbtelėjo su nuoboduliu balse. „Tu mane nuvylei, pa- 
aiškinimas ne toks jau ir paprastas. Turi dar kartą pasižiūrėti, 
prižadėk, kad pasižiūrėsi. Juk dar visas gėles tebeturi. Mieloji, 
juk jos dar nenuvyto?“ Į tokį klausimą ji nenorėjo žinoti atsa- 
kymo. Pokalbis turėjo pasibaigti žodžiu „mieloji“. 


Trečią liepos šeštadienį, priartėjus šaltajam frontui, jai, vieni- 
šai moteriai, sukako trisdešimt septyneri, šventė „namie“, pas 
mamą. Atvažiavo Alis su tuoj gimdysiančia Hedi. Tikriausiai 
kūdikis planavo gimtadienį švęsti kartu su Judita. 

Jau pats pasisveikinimas buvo keistai manieringas. Mama 
atrodė džiugiai susijaudinusi, tokios jos nematė jau daug metų. 
Alis menkai tepriminė brolį: buvo nusiskutęs, vilkėjo baltus iš- 
lygintus marškinius ir be priežasties šypsojosi, tarsi būtų ėmęs 
džiaugtis gyvenimu. Nepaliko įspūdis, kad tuoj nutiks kažkas 
labai nepaprasta. 

„Deja, Hanesui atvykti sutrukdė reikalai , - paaiškino Judita, 
ji nusistebėjo, kad nė vienas išsyk apie jį nepaklausė. Ne mažiau 
apstulbo nesulaukusi jokios reakcijos. Ji norėjo valandą išlaukti, 
o tada papasakoti jiems - tą ji tvirtai nusprendė - visus keblius 
išsiskyrimo istorijos skirsnius. 

„Judita, šiandien mūsų visų laukia nepaprasta, ypatinga 
staigmena“, - paskelbė Alis, kuris niekada anksčiau šeimoje ne- 
siimdavo pirmas tarti žodžio. Jie stovėjo aplink žvakėmis ap- 
šviestą stalą. 

„Staigmena mums visiems?“ - perklausė ji baimingai. „Taip, 
ji laukia miegamajame, - išsitarė Hedi. „Ne, nereikia, - sumur- 
mėjo Judita. Miegamajame tykojančių staigmenų poreikis buvo 
patenkintas iki gyvenimo pabaigos. Alis pabeldė į duris viltin- 
gai, kaip kadaise, kai dar galėjo tikėtis kūdikėlio Jėzaus pasiro- 
dymo. Durys atsivėrė. Keli balsai nedarniai, bet bent jau kartu 
stengėsi traukti Happy Birthday, Dear Judith. Ji iš tiesų nustebusi 
šūktelėjo: „Tėti? Beprotybė! Negali būti. Ką čia veiki?“ 

Pirmiausia tėtušis ją apkabino, širdingiau, tėviškiau, nei buvo 
įprasta per daugelį metų. Tada visi greitai išrikiavo į auksinį po- 
pierių vienodai supakuotas dovanas. Vėliau susidaužė šampano 
taurėmis už gimtadienį, bendrystę, laimę ir panašius dalykus. 
Sveikata, žinoma, taip pat buvo paminėta. 

Paskui visi susėdo prie stalo. Alis, kuriam tėvas buvo neįpras- 
tai meiliai dėmesingas, apsuko ratą fotografuodamas. Ta proga 
tėtis apglėbė mamos pečius, reikia pripažinti - jaudinantis vaiz- 
das, neregėtas nuo pat mokyklos laikų. Prasiskverbė žinia, kad 

juodu suartėjo ir jau porą kartų buvo susitikę. Alis pakuždėjo Ju- 
ditai, kad galima tikėtis jųdviejų antro bandymo gyventi kartu. 

Judita stengėsi, kad jos džiaugsmas atrodytų tikras. Tėvo ap- 
sigalvojimas grįžti į šeimą jai atrodė dviem dešimtmečiais pavė- 
luotas. Tikra dovana, apskritai viena iš gražiausių, jai buvo tarsi 
apkeistas, gyventi nubudęs broliukas. Tėvas ir mama, darniai 
sėdintys prie vieno stalo, - ta paprasta terapija, Alis veikė tie- 
siog euforiškai. 

„O dabar grįžkime prie tavęs, Judita“, - prašneko mama. Ma- 
loni valanda, iš tikrųjų priminusi ankstyvojo septintojo dešimt- 
mečio gimtadienius, jau buvo praėjusi. Tortas su storu rožiniu 
glajumi jau suvalgytas. Gana šeimos idilės, atėjo metas radika- 
liai keisti nuotaiką. 

Mama: „Vaike, vaike, tu verti mus nerimauti.“ Tas saldokas 
priekaištas netruko įgauti kartėlio ir griežtumo, kai greta sėdėjo 
ir solidariai linksėjo tėvas. Alis nukreipė žvilgsnį į šoną, Alis, 
nešališkas, vengiantis konfliktų, amžinai pusiausvyros ieškantis 
mažasis broliukas. Hedi abiejų rankų delnus pridėjo prie pilvo, 
tarsi norėtų savo kūdikiui uždengti akis ir ausis. 

Mama: „Kodėl mums nė žodeliu neišsitarei, kad turi bėdų?“ 
Bėdų? Argi ji turi bėdų? „Išsiskyriau su Hanesu, - pareiškė at- 
žariai. - Kas čia per bėda*“ Visi susijaudinę tylėjo, sakytum 
Judita ką tik neatgailaudama būtų prisipažinusi, kad padarė 
nusikaltimą. 

„Taip, bet, dėl Dievo meilės, kodėl?“ - rypavo motina. Ji, ma- 
tyt, nebuvo labai nustebusi, bet visiškai sugniuždyta ir baisingai 
susinervinusi. Judita juto kūnu kylančią tam tikrą šilumą ir ji 
gana lengvai galėjo peraugti į įsiūčio raudonį. „Nes nepakan- 
kamai jį myliu, tik todėl“, - atsakė ji. Mama: „Nepakankamai 
myliu, nepakankamai myliu. O kada mylėsi pakankamai? Koks 
pasakų princas turi ateiti, kad pagaliau mylėtum pakankamai? 
Mergaite, liaukis svajojusi, suauk pagaliau! 

Taigi. Šiluma dabar jau pasiekė skruostus ir degino smil- 
kinius. Judita ketino stotis ir išeiti - kaip buvo įpratusi nuo 
mokyklos laikų. Tada ramindamas įsiterpė tėvas ir tuo sutei- 
kė scenai šiuolaikiškumo bei ryškumo: „Liaukis, Judita, neišeik. 
Negali pykti, kad mama taip reaguoja, privalai suvokti bendrą 
vaizdą. Turime tau kai ką paaiškinti.“ 

„Ar Žinai, kam turime būti dėkingi už tai, kad visi čia drau- 
ge sėdime?" - paklausė tėvas. Sukirbėjo baisi nuojauta, jai ėmė 
spausti skrandžio sienelę. „Hanesui.“ Tai Alis pagaliau išta- 
rė tą burtažodį. Hanesas paskambino tėvui ir su juo susitiko. 
Hanesas, architektas, jo dukters gyvenimo draugas, jo sūnaus 
darbdavys. Hanesas norėjo Savo Gyvenimo Meilei gimtadienio 
proga įteikti dovanų dovaną, neįkainojamą, neprilygstamą, ne- 
pakeičiamą - tėvą ir motiną. „Tuoj apsiašarosiu“, - jau sukosi 
jai ant liežuvio, bet, pirma, čia buvo Alis ir elgėsi taip, kaip jau 
seniai niekas nebuvo matęs. Antra, ji iš visų jėgų tramdė įsiūtį. 
Iš virpančių savo rankų matė - dar kiek, ir smarkiai pratrūks. 

Hanesas, motina ir tėvas prasėdėjo drauge ne vieną valan- 
dą. Vėliau prisidėjo ir Alis. Pervertė krūsnis fotografijų albumų, 
pasakojo senas istorijas, rausėsi Juditos (ir Alio) vaikystėje. „Vi- 
suomet norėjau tokios šeimos, - sakęs Hanesas. 

O tokio žento jiems, regis, visuomet trūko, spėjo Judita. To- 
kio, kuris surinktų senų laikų šukes ir jas sulipdytų, o ant vir- 
šaus užpiltų rožinio glajaus. Ir dar greitai sumeistrautų vieną ar 
du anūkus, kol duktė dar ne per sena gimdyti. Dabar jai virpėjo 
jau ir keliai. 

Ji: „Mane tai žeidžia ir žemina! Kodėl pirmiausia nepasi- 
kalbėjote su manimi? Mama: „O ar tu kalbėjaisi su mumis?“ 
Tėvas: „Juk viskas buvo daroma dėl tavęs. Tai turėjo būti gim- 
tadienio staigmena. Hanesas norėjo paties geriausio.“ Mama: 
„Juk negalėjome net nujausti, kad tu to vyro...“ Judita: „To vyro 
aš nemyliu, labai apgailestauju!“ Visi sutrikę nutilo. Alis nedrą- 

siai išlemeno: „Kam tos kalbos, jei ji jo nemyli.“ Brolis gūžtelėjo 
pečiais, paskui juos nusvarino. Veidas vėl pasidarė liūdnas, ir dėl 
to kalta buvo ji, tai išdavė tėvo, mamos ir Hedi žvilgsniai. 

„Vakar jis man paskambino ir pasakė, kad negalės dalyvauti 
šventėje, - bėdojo mama prieš pat Juditai atsistojant ir išeinant. 
„Bet kodėl gi?“ - „Judita šito nenori.“ - „Judita?“ - „Ji mane pa- 
varė.“ - „Ne, tu juokauji!“ — „Ji sako dabar esanti nepasirengu- 
si artimiems santykiams.“ - „Ne!“ - „Jai reikia laiko, privalome 
duoti jai laiko.“ - „Laiko? Rytoj jai sukanka trisdešimt septyneri. 
Mes su ja pasikalbėsime, aš ir tėvas.“ - „Neprivalote to daryti. 
Viskas savaime susitvarkys, aš kantrus.“ - „Ak, Hanesai, man la- 
bai gaila.“ — „Šiaip ar taip, linkiu jums gražios šventės.“ - „Ak, 
Hanesai.“ - „Ir retsykiais prisiminkite mane.“ 


Šeštoji fazė 


Paskui vėl buvo ramu, pabrėžtinai ramu. Kasdien, kasnakt, kas 
valandą regėjo jį, rengiantį kitą savo pasirodymą. Šįsyk ji norėjo 
iš anksto apsišarvuoti, bet viena to padaryti neįstengė. Judita, 
kovotoja, kuriai niekuomet nereikėjo jokios pagalbos, kad pa- 
jėgtų susidoroti su gyvenimo krizėmis ir tais, kas jas sukelia, 
kurios didžiausia bėda buvo ta, kad negalėjo dalytis sunkumais 
su kitais, staiga susidūrė su nepaprastai galinga priešininke - su 
nežinomybe. 

Naktys prasidėdavo per anksti ir baigdavosi per vėlai. Mig- 
domosios tabletės, pirmos Juditos padėjėjos, greitai liovėsi vei- 
kusios. Niekas negelbėjo, ji turėjo su kuo nors išsikalbėti, reikėjo 
patikėtinio. Tėvai ir brolis tam netiko, dėl Haneso kuriam laikui 
juos nurašė. Bendrauti su jais - vadinasi, bendrauti su juo. Taip 
palengvinti jam gyvenimo ji nenorėjo. 

Dideles viltis dėjo į Gerdą. Pagalbos šauksmą ji pridengė kvie- 
timu nueiti į kiną. Paskui sėdint „Rufuso“ bare - balkšva neoninė 
šviesa, užgesusios akys, jokios erdvės paslaptims - ji pagaliau pa- 
sakė: „Gerdai, nutraukiau santykius su Hanesu, bet jis nenori su 
tuo susitaikyti, persekioja mane, aš jo bijau. Ką man daryti? 

Gerdas: „Žinau, bet galiu tave nuraminti.“ Nutiko priešingai. 
Ji: „Ką tu Žinai? Ar jūs žaidžiate tenisą? Esate geri draugai? Ar 
jis moka tau už darbą? Ar dabar turi man skirtų geltonų ro- 
žių?“ Jis: „Judita, kas tau? Tu visa drebi. Pats laikas mums apie 
tai pasikalbėti: galiu tave nuraminti, mieloji, tikrai galiu tave 
nuraminti, paklausyk manęs.“ 

Hanesas paskambinęs jam prieš dvi dienas, visiškai konfi- 
dencialiai, ir paprašęs „patarimo labai asmenišku reikalu“. Ha- 
nesas pasakęs maždaug taip: Judita nutraukė mūsų santykius, ir 
man tai buvo kaip Žaibas iš giedro dangaus. Pasaulis sugriuvo, o 
iš nusivylimo išsyk reagavau ne taip. Įkyrėjau jai siuntinėdamas 
gėles, paskui dar susitikau su jos tėvu, motina ir jos gimtadie- 
niui surengiau šeimos šventę. Buvau vedamas gerų norų, bet 
įsikišau į asmeninius reikalus, kuriais man rūpintis nederėjo. 
Ji tikriausiai ant manęs širsta, aš mielai jos atsiprašyčiau. No- 
riu, kad išsiskirtume gražiuoju, bet dabar nebedrįstu rodytis jai 
akyse. Kaip manai, Gerdai, kaip man elgtis? Ką daryti? 

Gerdas: „Aš jam patariau dar palaukti kelias dienas ir prašyti 
tavęs pasikalbėti. Kalbėtis visuomet į naudą.“ Ji: „Aš nenoriu 
jokių kalbų, viskas jau pasakyta. Noriu, kad jis dingtų iš mano 
gyvenimo, netikiu nė vienu jo žodžiu. Jis rezga pinkles, bando į 
savo pusę patraukti visus mano draugus.“ 

Gerdas: „Judita, liaukis, nurimk. Jis nelinki tau blogo. Jis ne 
koks siaubūnas, tiesiog myli tave, ir dėl to negalima ant jo pyk- 
ti. Pirmiausia jis turi tai įsisąmoninti. Be to, nori atsiprašyti. 
Juk geriau, kai protingai kalbamasi. Turi jį suprasti, nelengva, 
kai staiga...“ Ji: „Nenoriu jo suprasti. Noriu, kad tu suprastum 
mane! Man reikia žmogaus, kuris mane suprastų. Bet tu, Gerdai, 
nesi tas žmogus, tu jo pusėje. Jis ir vėl užbėgo man už akių.“ 

Gerdas: „Ką čia šneki? Nesu nė vienoje pusėje. Esu tavo drau- 
gas, noriu, kad tau būtų gerai. Mielai patarpininkaučiau, kad 
tik viską išspręstumėt taikiai. Judita, Judita, juk skamba klaikiai, 

kaip tu klimpsti į šitą istoriją, jautiesi rimtai persekiojama.“ Ji: 
„Taip, Gerdai, jaučiuosi persekiojama, nes iš tiesų esu persekio- 
jama. Bet aš tam pasirengsiu. Ačiū už paramą.“ 


Hanesas akivaizdžiai laikėsi Gerdo patarimo, dar palaukė ke- 
lias dienas, paskui paskambino Juditai ir pasakė į balso paštą: 
„Sveika, Judita, nenoriu, kad išsiskirtume piktuoju. Taip pat 
nenoriu, kad blogai mane prisimintum. Paskutinį kartą prašau 
pasikalbėti. Pripažįstu savo klaidą. Gal galime dar kartą susitik- 
ti? Siūlau rytoj dvyliktą „Rainerio“ kavinėje. Jei neatsakysi, aš 
tikėsiuos, tiksliau sakant, vilsiuos, kad ateisi. Būsiu ten ir lauksiu 
tavęs. Taigi iki rytojaus!“ 

Judita neatsakė, bet ir neketino ten eiti. Kitą priešpietį švies- 
tuvų parduotuvėje ji nebeįstengė nuslėpti įtampos ir susijaudi- 
nimo, tad prisipažino savo mokinei, kaip susiklostė santykiai 
su Hanesu. „Čia tai bent, šefe, - nustebo Bjanka, - bet aš jus 
suprantu. Man irgi nepatinka, kai koks nors tipas laksto iš pas- 
kos, kai jo jau nebemyliu. O man jis gali įkyrėti labai greitai.“ 
Tai sakydama ji nutaisė deramą pasibjaurėjimo miną. Jei man 
pavyktų šitaip perkreipti veidą, būčiau jau seniai atsikračiusi 
Haneso, pamanė Judita. 

Bjanka: „Bet, šefe, šiandien į susitikimą nueikite, ir bus baig- 
ta! Kitaip jis kaulys pasimatyti ir ryt, ir poryt. Aš žinau, kai 
kurie tiesiog nenori šito suvokti.“ Keista, kad kaip tik Bjanka 
buvo pirmoji, pusėtinai sugebėjusi įsijausti į jos padėtį. Gal Ha- 
nesas savo emocionalumu buvo įstrigęs tos merginos amžiuje. 

„Dėkoju, jums, Bjanka“, - tarė ji. „Būkit kieta, šefe! — drąsino 
šešiolikmetė. 


2 


Jis sėdėjo susikūprinęs prie stalo greta lango, į kairę nuo durų. 
Ji apstulbo pamačiusi, kaip jis atrodo. Buvo nesiskutęs, sruo- 
gomis sulipusiais riebaluotais plaukais, įdubusiais skruostais, 
bolavo žalsvai blyški oda. Kai pažvelgė į ją, akys išsprogo. „Pui- 
ku, kad atėjai, - pratarė. Jam, matyt, užspaudė gerklę ir buvo 
sunku kalbėti. 

Judita: „Sergi?“ Jis: „Kai matau tave, nesergu.“ Judita jau pa- 
sigailėjo atėjusi. Ji: „Turėtum nueiti pas gydytoją.“ Jis kankina- 
mai nusišypsojo. „Tu iš tiesų esi gražiausia moteris pasaulyje“, - 
konstatavo jis. „Tikrai turi karščio, gal užleidai gripą ar šiaip 
koks nors virusas prikibo.“ - „Tu esi mano virusas.“ - „Liaukis, 
Hanesai. Privalai mane pamiršti ,- paprašė ji. Jis ją užkrėtė, da- 
bar ir ji sunkiai rijo seiles. 

Jis: „Mieloji, abu padarėme klaidų.“ Ji: „Taip, suklydau čia 
ateidama.“ Jis: „Kodėl taip piktai kalbi? Tai mane žeidžia. Ką 
bloga tau padariau, mieloji, kad taip piktai kalbi su manimi?“ 
Ji: „Prašau, Hanesai, maldauju, nebevadink manęs mieląja, nesu 
tavo mieloji. Noriu pagaliau vėl gyventi įprastą savo gyvenimą.“ 

„Ar leisi tau, Judita, priminti?“ Staiga jo balsas pasidarė stip- 
rus ir pilnas įtūžio. „Ana ten mudu sėdėjome.“ Parodė į stalą 
kampe. „Prieš dvidešimt tris dienas...“ Jis žvilgtelėjo į laikrodį. 
„Prieš dvidešimt tris dienas ir septyniasdešimt penkias minu- 
tes. Ten mudu sėdėjome, ir tu pasakei, tu žodis žodin tai pasakei, 
pataisyk mane, jei suklysiu: Šiuo metu esu tiesiog nepasirengusi 

artimiems santykiams. O praėjus kelioms minutėms tu pasakei: 
Hanesai, bus geriau, jei mudu kurį laiką nesimatysime.“ Jis paty- 
lėjo. Jo lūpos rūškaname veide išspaudė šypseną. „Dabar, Judita, 
klausiu tavęs, kiek trunka tavasis šiuo metu? Ir kiek užtruks ta- 
vasis kurį laiką? Dvidešimt tris dienas ir septyniasdešimt pen- 
kias minutes, ne, - jis žvilgtelėjo į laikrodį, - ir septyniasdešimt 
šešias minutes? Manyčiau, kad tūkstantį kartų ilgiau nei šiuo 
metu. Tai nėra kurį laiką, tai jau pusė amžinybės, Judita. Pažvelk 
į mane, pažiūrėk į nuvargusias mano akis. Jose matai dvidešimt 
tris dienas ir septyniasdešimt šešias minutes. Kaip ilgai ketini 
leisti man nekantrauti?“ 

Ji: „Hanesai, tu nesuvoki, kas vyksta. Tau reikia gydytojo, tu 
sergi, tu pamišęs.“ Jis: „Tu išvesi mane iš proto, jei ir toliau taip 
žaisi su manimi. Nutariau būti kantrus, pažadėjau tai ir tavo 
mamai, ir tavo tėvui, bet kartais, kartais...“ Jis sugniaužė kumš- 
čius ir sukando dantis, skruostikauliai išryškėjo, o ant kaktos 
galėjai suskaičiuoti gyslas. 

Nedaug trūko, kad Judita būtų pašokusi ir išbėgusi, bet prisi- 
minė Bjanką ir jos minėtus „tipus, kurie šito nesuvokia“ ir kurie 
kaskart bando iš naujo, jei nėra šiurkščiai atstumti. Ji pabandė 
išlikti kieta ir pasakė kone pakuždomis: „Hanesai, apgailestauju, 
tu man patinki, tu man tikrai patinki, bet aš tavęs nemyliu. AŠ 
TAVĘS NEMYLIU! Mudu niekuomet nebūsime pora. Niekuo- 
met, Hanesai, niekuomet. Pažvelk į mane, Hanesai, niekuomet! 
Prašau, išsyk liaukis manęs laukti ir palengva atprask apie mane 
galvoti. Prašau išbraukti mane iš savo gyvenimo. Galėčiau ap- 
sižliumbti, kad tai skamba taip klaikiai. Ir man pačiai siaubingai 
skauda, kai girdžiu save šitaip kalbančią. Bet darsyk kartoju, kad 
tu pagaliau su tuo susitaikytum: išbrauk mane iš savo gyvenimo!“ 
do buvo matyti, kiek pastangų jam kainuoja visa tai apgalvoti. 
Paskui nusišypsojo, kilstelėjo ir vėl nuleido pečius. Atrodė, kad 

pagaliau norėtų patikėti jos žodžiais, tarsi tai jį netgi išlaisvintų, 
bet kažkas jame priešinosi. Judita tylėjo ir suakmenėjusia mina 
stebėjo jo vidinę kovą. 

„Judita, - prašneko jis tarsi pranešdamas savo svarstymų re- 
zultatus, - aš tave paleisiu. Lyg tarp kitko ėmė raitotis marš- 
kinių rankoves. „Išoriškai aš tave išbrauksiu, pažadu tau, ir tave 
paleisiu.“ Ant stalo susidėjo dilbius tankiais plaukais apžėlusia 
išorine puse į viršų. „Bet viduje, - kalbėjo toliau virpėdamas, 
patetiškai, - viduje gyvensi manyje kaip gyvenusi.“ Jis demons- 
tratyviai apvertė rankas. Judita žiūrėjo pakraupusi. Vidinėje dil- 
bių pusėje driekėsi ilgi raudoni rumbai, per daug gilūs ir sime- 
triški, kad galėtų būti palaikyti katės nagų pėdsakais. 

„Kur susižeidei?“ - paklausė. Virpulys jos balse jam atstojo 
gydantį žaizdų tepalą, tad jis geraširdiškai, tiesiog palaimingai 
nusišypsojo. „Viduje mudu neatskiriamai susieti, - pareiškė 
jis, - o dabar tave paleidžiu.“ 


Vėlesnės dienos - bauginamai nepastebimai buvo prasidėjęs rug- 
pjūtis - jai teturėjo vieną prasmę, kad tik jos praslinktų. Visą laiką 
buvo užsiėmusi mintimis, kaip badu numarinti galvą užvaldžiu- 
sį įsibrovėlį. Net pati pamiršdavo pavalgyti. Naktimis, bijodama 
susapnuoti jo dilbius, tol spoksodavo į savo Roterdamo šviestuvo 
šviesas, kol sulipdavo vokai. 

Gerdo su kasdieniais jo bandymais užmegzti kontaktą Judita 
neprisileido lygiai taip pat, kaip ir visų kitų draugų, pamažėle 
ėmusių dėl jos nerimauti, pamažėle ir smarkiai pavėluotai. Ji 

pasirinko vidinę emigraciją, virpėdama ir su baime laukė kitų 
Haneso išpuolių, nuolat pasirengusi su nepalenkiama valia tuos 
išpuolius iš paskutiniųjų ignoruoti. 

Tuo laiku jis kartą per dieną, dažniausiai popiet, laimė, ne 
naktimis, palikdavo žinutę balso pašte. Praėjus kelioms sekun- 
dėms ji neišklausiusi tas žinutes ištrindavo. Jei šios nedidelės ri- 
tualinių jo įpročių dozės nesikeistų - kasdienė neišgirsta žinutė 
juokingai menkoje SIM kortelėje, - ji netrukus pradėtų vėl nor- 
maliai gyventi, bandė sau įteigti. Tuomet lyg naujai gimusi grįž- 
tų pas draugus, šeimą ir pasakytų: „Štai aš vėl čia, mane buvo 
ištikusi nedidukė krizė. Nieko keista, kai tokia kaitra, stresas, 
patys suprantate.“ Ir jie atsakytų: „Puiku, Judita, kad vėl esi čia. 
Dabar leisk sau pasimėgauti tikromis gražiomis atostogomis. 
Tau nebereikia dėl nieko baimintis. Mes visi su tavimi!“ 

Tam dar nebuvo atėjęs laikas, ji tebeėjo apgraibomis siauru 
tamsiu tuneliu, bet pirmi skysti šviesos spindulėliai jau skver- 
bėsi, tad, užplūdus ūmiai euforijai, ji užsisakė savaitės kelionę į 
Amsterdamą rugpjūčio pabaigoje, lyg ir savotišką pirmą ban- 
domąjį pasivaikščiojimą po atviru dangumi. Ten ji galės pa- 
gyventi pas draugus, nieko nežinančius apie Hanesą ir daugių 
daugiausia išgirsiančius, kad į ją įsižiūrėjęs svaičiotojas kasdien 
į jos balso paštą įrašo po bereikšmę žinutę. 


Trečią dieną ji pasielgė perdėm lengvabūdiškai ir tvarkydama 
verslo korespondenciją atplėšė voką be nurodyto siuntėjo. Iš- 
tikta šoko, kai atpažino, kad tai jo laiškas, ji padarė antrą didelę 
klaidą: perskaitė eilutę po eilutės iki paskutinio žodžio. 

Tekstas buvo surašytas kaip koks protokolas ir iš pažiūros 
atrodė klaidinamai dalykiškas. „Rugpjūčio dvylikta, septinta va- 
landa: įsijungia jos radijo žadintuvas. Jo laikrodis rodo dar be 
šešių minučių septynias. Jos laikrodis skuba, jo laikas tikslus. 

Ji maudosi po dušu, nuostabu, kaip vėsus vanduo teka gležnu, 
švelniu jos kūnu. Ji tikrai galvoja apie jį. Jis apie ją, nuolatos. 

Septinta valanda keturiasdešimt trys minutės: ji išeina iš 
namų. Prie kūno prigludusi švelnaus žalumo vasarinė suknelė. 
Susitaršę auksinio geltonio plaukai. Ji atrodo kaip dvidešimtme- 
tė. Gražiausia pasaulyje moteris. Bet jos veidas perdėm rimtas ir 
liūdnas. (Teleobjektyve, tu esi telesubjektyvus pesimistas!) Jai jo 
trūksta. Ji jo pasigenda. 

Septinta valanda penkiasdešimt septynios minutės: ji atraki- 
na šviestuvų parduotuvę, smaragdo spalvos rankinė ilgu dirže- 
liu nuslenka nuo siauro jos peties. Ji išsiblaškiusi, įsiaudrinusi, 
nervinga. Jos mintys skrajoja kur kitur. Ji galvoja apie jį. Jis apie 
ją, nuolatos. 

Dvylikta valanda keturiolika minučių: ji išeina iš parduotu- 
vės. Žvilgteli kairėn, dirsteli dešinėn. Ji jo ieško. Jis taip arti. Ji 
galėtų jį paliesti. Jis myli ją labiau už viską pasaulyje. Ji jį taip 
pat. Tikrai. Tikrai. Tikrai. 

Dvylikta valanda dvidešimt minučių: ji įžengia į banką. Gal 
paimti iš sąskaitos pinigų? Jis duotų jai savųjų. Jam nereikia pi- 
nigų, tik jos meilės. 

Dvylikta valanda dvidešimt septynios minutės: ji išeina iš 
banko. Jis siunčia jai oro bučinius. Ji užuodžia jo artumą, jaučia 
jo kvėpavimą, jo ieško. Ji sutrikusi. 

Dvylikta valanda trisdešimt penkios minutės: ji vėl pradings- 
ta savo parduotuvėje. Jis jai mojuoja. Ji jo nemato, bet žino, kad 
jis su ja. Ją sergsti. Saugo nuo visokio blogio. 

Septyniolikta valanda dešimt minučių: ji išeina iš parduotu- 
vės. Vertėjo išlaukti. Išlaukti visuomet verta. Kantrybė ir ištiki- 
mybė yra būties esencija, meilės trąšos. Įdomu, šįsyk ji renkasi 
kitą kelią. Auksakalių gatvė, Eglių gatvė, Hiuteldorfo gatvė. Ji 
atsigręžia į jį. Jis jaučia oro dvelksmą jai iš paskos. Ji galvoja apie 
jį. Jis - apie ją. Nuolatos. 


85 


DANIEL GLATTAUER B VISADA TAVO 


Septyniolikta valanda dvidešimt trys minutės: ji įeina, ak, ak, 
ak, ji įžengia pro kelionių agentūros duris. Jis lyg maišu trenk- 
tas. Ar ji nori jį nustebinti? Negi antrą kartą Venecija? Ji neabe- 
jotinai jį myli. Jis myli ją labiau už viską. 

Septyniolikta valanda keturiasdešimt dvi minutės: ji išeina iš 
kelionių agentūros. Ji šypsosi. Ji džiaugiasi. Ji galvoja apie jį. Ji jį 
myli. Gaila. Gaila. Gaila. Dabar privalo kelioms minutėms išleis- 
ti ją iš akių. Dabar jai teks namo eiti be jo. Dabar jis patraukia į 
kelionių agentūrą... 

Aštuoniolikta valanda. Čia baigiasi dienos užrašai. Jis liks su 
ja. Meilė juos suriša. Amžinybė sulydo. Ji yra jo šviesa, o jis - jos 
šešėlis. Būti atskirai juodu jau niekuomet nebegalės. Kai ji kvė- 
puoja, kvėpuoja ir jis. 

Jis budės. Ji kvėpuoja jo artumu. Jis džiaugiasi. Jis džiaugiasi. 
Jis džiaugiasi kelione dviese į Amsterdamą.“ 


Bjanka: „Jums bloga, šefe?“ Ji: „Ne, tik sutriko kraujotaka.“ - 
„Gal norėtumėte skardinukę „Red Bull“? Visada jį geriu, kai 
man prastai.“ Judita, nugrimzdusi į kontoros krėslą, spoksojo 
į baltą popieriaus gniužulą šiukšliadėžėje. Laiško, kurį ji ką tik 
perskaitė, nėra. Vyro, kuris jį parašė, nėra. Išbraukti. Išnaikinti. 
Pamiršti. Ištrinti. Sudeginti. Pelenus paleisti pavėjui. 

„O gal kremtatės dėl buvusio draugo?“ - neatstojo Bjanka. 
Judita išsitiesė ir nustebusi pažvelgė į mokinę. Bjanka: „Tas vis 
dar baisiai įkyri, tiesa?“ Judita: „Taip, labai.“ Bjanka: „Kai ku- 
riems reikia laiko, kol susiprotėja.“ Judita: „Jis mane stebi. Seka 

kiekvieną mano žingsnį, žino, ką veikiu.“ Bjanka: „Tikrai? Krau- 
pu. Kaip šmėkla.“ 

Judita: „Bjanka?“ Bjanka: „Ką, šefe?“ Judita: „Ar jums nebūtų 
sunku palydėti mane namo?“ Bjanka: „Ne, visai nesunku. Jei jį 
pamatysime, pasakysime, kad eitų šikt. Kai kurie supranta tik 
tokią kalbą.“ Ji parodė iškeltą vidurinį pirštą. 


„Pakilsiu su jumis liftu, kad būtų saugiau. Kartą mačiau filmą, 
kur tipas laukė lifte, čiupo moterį iš už nugaros ir pasmaugė, re- 
gis, raudonu kaklaraiščiu“, - pasakojo Bjanka. „Šaunus filmas“, — 
numykė Judita. 

Ji jau buvo pusėtinai atsitokėjusi nuo to seklio protokolo. 
Dabar vėl pamatė ant durų rankenos kabantį siaubingą plasti- 
kinį maišelį. Ji atšoko ir įsikibo Bjankai į ranką. 

„Manau, kad valandėlę pas jus pabūsiu, kol nurimsite, šefe, - 
pasisiūlė Bjanka. - Galime užsisakyti sušių.“ Ji: „Taip.“ Bjanka: 
„Gal man pažiūrėti, kas maiše?“ Ji: „Ne, nenoriu žinoti.“ Bjanka: 
„Gal tai tik reklama, ir jūs be reikalo jaudinatės.“ Ji: „Noriu, kad 
man nerūpėtų, kas ten.“ Bjanka: „Bet jums rūpi. Atrodote visiš- 
kai pribaigta, tikrai.“ 

Bjanka išbuvo keletą valandų. Jos svečiavimasis Juditai buvo 
į gera. Mergina išbandė jos vokų šešėlius, blakstienų tušą ir 
nagų laką, surengė nedidelę madų demonstraciją iš Juditos dra- 
bužinės, jai buvo leista pasiimti trejus marškinėlius ir trumpą 
suknelę, jos viršutinės dalies siūlės tikriausiai atlaikys tik trejus 
artimiausius pietus. 

„Manyčiau, jis nėra žudikas maniakas, - guodė savo šefę, 
žiūrinčią, kaip ji kerta sušius. - Kai su juo kalbiesi, atrodo la- 
bai malonus. Toks nė musės nenuskriaus. Jis tiesiog klaikiai jus 
įsimylėjęs ir dabar truputį per daug purtosi. Ateis laikas, ir jis 
pasipustys padus.“ - „Tikrai?“ Bjanka: „Ar su juo miegojote? 

Judita: „Taip, žinoma.“ Bjanka: „Šito gal nereikėjo. Dabar jis apie 
tai ir tegalvoja . Ji: „Bjanka, aš vis dėlto norėčiau, kad tu, kad 
jūs...“ Bjanka: „Šefe, drąsiai galite kreiptis į mane „tu“; visi mano 
draugai mane tujina.“ Ji: „Ačiū, Bjanka. Gal galėtum žvilgterėti, 
kas tame maiše, kabančiame ant durų rankenos?“ 

Bjanka išėmė laišką ir mažą dėžutę. „Ant viršaus nupieš- 
ta širdis. Ar man perskaityti garsiai?“ Judita prikando lūpą ir 
linktelėjo. Bjanka ėmė skaityti: „Mieloji, kodėl neišklausai balso 
pašto? Kaip laikosi mūsų rožės? Ar jos jau nuvyto? Tikriausiai 
jau seniai įminei mįslę. Tai buvo lengva mįslė. Perduodu tau, 
kas su tuo susiję. Man geriau, jei šitai laikysi tu. Dabar galutinai 
pasitrauksiu. Garbės žodis! Taip, mieloji, paleidžiu tave! Tavo 
Hanesas.“ 

Bjanka pakratė dėžutę. „Akmenukas ar kažkas panašaus, — 
konstatavo ji. Ant dangtelio buvo užrašyta: „Klausimas: ką turi 
šios ir šios ir šios rožės bendra? Atsakymas: jos neturi...“ Bjanka 
atidarė dėžutę. „Spyglių!“ - sušuko ji. „Spyglių, - kvėptelėjo Ju- 
dita. 

„Prasti popieriai, šefe?“ - susirūpino Bjanka. Judita ėmė 
smarkiai kūkčioti. Spygliai... Jai išsyk prieš akis iškilo subraižy- 
tų jo dilbių vaizdas. „Jei norite, galiu šiąnakt nakvoti pas jus“, - 
pasisiūlė mokinė. 


Septintoji fazė 


Praėjo trys savaitės. Penki šimtai valandų. Aštuoniolika kartų 
nueita pėsčiomis į parduotuvę. Aštuoniolika kartų grįžta namo. 
Porą tuzinų kartų atrakintos namo, atidarytos buto durys, 
įžengta į vidų, užrakintos durys, apieškota terasa, pažvelgta po 
lova, nepamiršta patikrinti spintos. 

Trys savaitės. Tūkstantis pergalių pasiekta prieš save pačią. 
Tūkstantį kartų išsiveržta iš dviejų šešėlių, savojo ir jo, nema- 
tomo. Porą tuzinų kartų nuleistos žaliuzės, nusirengta, įžengta 
į dušo kabiną, išeita iš dušo, dar kartą žvilgtelėta po lova, kils- 
telėta antklodė, apčiupinėta pagalvė. Atsigulta. Užsimerkta. At- 
simerkta. Kavavirė! Pašokta. Nulėkta į virtuvę. Ar kavavirė toje 
pačioje vietoje? Ar ji nestovėjo truputį kairiau? 

Trys savaitės. Dvidešimt aštuoni viršvalandžiai sargybinei 
Bjankai. Atšaukta kelionė į Amsterdamą. Atsisakyta dalyvauti 
krikštynose. (Veronika, dukterėčia, keturi kilogramai dvidešimt 
gramų, sveika. Hedi jaučiasi gerai, Alis laimingas - bent jau 
Alis.) Apsilankymas policijos nuovadoje: „Ar jis jus mušė? Ne? 
Arjis jums grasino? Taip pat ne. Jis jus persekioja? Taip? Perse- 
kiojimas, labai gerai. Šiuo požiūriu turime griežtus įstatymus. 

Kokie būtų jūsų parodymai? Ką turite prieš jį? Spyglius. Aha. 
Laiškas, labai gerai. Kur jis? Išmestas. Tai blogai. Kitą laišką pra- 
šom išsaugoti ir atsinešti.“ 

Trys savaitės. Nė vieno skambučio. Nė vienos trumposios 
žinutės. Nė vieno elektroninio laiško. Nė vieno raštelio. Nė vie- 
nos žinios. Nė vienos rožės. Jokių spyglių. Bjanka: „Jis pasidavė. 
Lažinamės*“ Judita: „Bet kažkur jis turi būti.“ Bjanka: „Žinoma, 
kad kur nors yra. Bet svarbiausia, šefe, kad jo nebėra čia. Ar ne?“ 


Pirmą rugsėjo penktadienį, kai vasara atsisveikino tvankumu, 
trečią valandą po pietų blyški, šviesos vengianti moteris, pasi- 
rodžiusi lyg ir pažįstama, parduotuvėje ištiesė jai ranką. „Volf, 
Gudrūna Volf, - prisistatė ji. - Atleiskite, kad trukdau, bet gal 
galėtumėte mums padėti, mudvi su ponia Ferstl susirūpinusios, 
tad pamanėme... — „Ar mes pažįstamos?“ - norėjo paklausti 
Judita. Tačiau jos nuogąstavimas, kuris netrukus pasitvirtino, 
buvo toks baisus, kad nebeklausė liežuvis. Ta moteris anuomet 
sėdėjo „Fenikso“ bare ir jai mojavo. Tai buvo viena iš dviejų 
Haneso bendradarbių. 

„Mes sunerimusios dėl mūsų pono Bergtalerio. Jis jau kelios 
savaitės nesirodo kontoroje. Ir nepaskambina. O šiandien...“ Ju- 
dita: „Ne, aš negaliu jums padėti, supraskite mane.“ 

Ji pabandė kreipti tą moteriškę durų link, bet toji iš kam- 
puotos kietos kreminės rankinės ištraukė sulamdytą raštelį. „O 
šiandien gavome iš jo šitą laišką, - pasakė ji, mosuodama lapu, 
tarsi norėtų išbaidyti piktąsias dvasias. 

Apgailestauju, kad turiu su jums atsisveikinti, - rašo jis. — 
Greitai būsiu tik popieriuje... Gudrūna Volf liovėsi skaičiusi, kad 
įkvėptų oro. Balsas dabar skambėjo teatrališkai ir priekaištingai: 
Greitai būsiu tik popieriuje... Ir mano dievinamos moters, mano 
gyvenimo meilės, širdyje... - rašo jis. Nieko daugiau. Dabar, su- 
prantama, mudvi su ponia Ferstl dėl jo susirūpinome ir pama- 
nėme, kad jūs bemaž vienintelė...“ 

„Apgailestauju, bet niekuo negaliu padėti. Santykius su ponu 
Bergtaleriu nutraukiau jau prieš daugelį savaičių, galutinai nu- 
traukiau“, - paaiškino Judita pirštų galais ore nubrėždama ryš- 
kų brūkšnį. „Šefe, ar viskas gerai?“ - Bjanka dabar stovėjo greta, 
kad galėtų prilaikyti, jei viršininkė griūtų. Judita: „Aš nebeturiu 
su juo visiškai nieko bendra, atsiprašau.“ Gudrūna Volf: „Bet 
gal jūs žinote...“ Judita: „Ne, nežinau ir visiškai nenoriu žinoti.“ 
Bjanka: „Manau, kad mano šefei silpna. Geriausia būtų, jei da- 
bar išeitumėte.“ Gudrūna Volf: „Tikėkimės, kad jis nesugalvos 
iškrėsti kokios nors kvailystės.“ 


Po darbo Judita spruko iš miesto. Bjanka padėjo jai susidėti daik- 
tus, palydėjo iki automobilio, dirstelėjo į šalutines gatveles ir 
pareiškė: „Švaru, šefe, galite važiuoti.“ Broliui ji nusiuntė tik 
trumpą žinutę: „Mielas Ali, miela Heidi, atvyksiu vėlyvą vakarą. 
Ar galėsiu pas jus pabūti iki sekmadienio? Labai jūsų neapsun- 
kinsiu. Judita.“ 

Leidžiantis vakaro sutemoms, kurių melsvai violetinis švy- 
tėjimas pranašavo audrotą naktį, ji pasiekė seną Miūlio srities 

dvaro namą. Jau iš tolo išgirdo kniurksint mažylę Veroniką. Alis 
stengėsi širdingai pasveikinti seserį. Jis atrodė išvargęs ir stojiš- 
kas, tikriausiai vėl vartojo vaistus. „Tai bent staigmena!" - pasa- 
kė taip, kad sunku buvo suprasti - gera ji ar bloga. 

Keletą valandų jie sėdėjo prie stalo ir šnekučiavosi, kuo rū- 
pestingiausiai stengdamiesi išvengti slegiančių pauzių, kalbėjo 
būtiniausiomis temomis iš artimiausios aplinkos, apie sunkų 
Veronikos gimimą, jos varginantį auginimą ir neaiškią ateitį. 
Visa tai iliustravo nuotraukos, gyvi vaizdai prie Hedi krūties ir 
ausį rėžiantis garsinis fonas iš vaikiškos lovelės. 

Judita kantriai laukė, kol jos paklaus, kodėl atvažiavo, kaip 
sekasi, kas nutiko, kodėl atrodo tokia sugniuždyta, kaip jaučiasi. 
Bet Alis šito neįstengė. Nuo seno Judita jam buvo vienintelis 
žmogus, kuriam niekuomet nebus blogiau nei jam. Jei ji kada 
nors liautųsi vaidinusi savo vaidmenį, akytas Alio pasaulis imtų 
trupėti. 

Vaistinių fotografo darbą jis metė. Judita: „Kodėl?“ Alis: „Tai 
buvo gryna darbo terapija. Nebegalėjau šito priimti.“ Hedi: 
„Juk pažįsti brolį, jis turi išdidumo. Būtų buvę kitaip, jei Ha- 
neso ir tavo santykiai... Pati supranti.“ Judita: „Taip, suprantu.“ 
Alis: „Tik prašau nelaikyti to priekaištu.“ Pirštais švelniai pa- 
glostė sesers dilbį. 

Judita jau buvo nusprendusi dar tą pačią naktį važiuoti 
namo. Staiga priešais išdygo netikėtas svečias ir taip ilgai, taip 
skvarbiai, su tokiu susirūpinimu pažvelgė į akis, kad iš jų neiš- 
vengiamai pasipylė ašaros. „Puiku, kad vėl esi sa mumis, Judi- 
tuk', - tarė Lukas Viningeris, tarsi per tą laiką būtų tapęs šeimos 
nariu. 

Jis neslėpė, ką manąs: „Ei, nekokie tavo popieriai: išbalusi, 
įkritusiais skruostais, atrodai išsunkta. Kokia nors bėda?“ Ju- 
dita: „Galima pasakyti ir taip.“ Dėl Alio ji nusišypsojo. Lukas: 
„Kas nutiko? Sunkumai su draugu?“ Judita: „Buvusiu draugu.“ 

Lukas: „Jis tave paliko?“ Judita: „Ne, veikiau priešingai.“ Lukas: 
„Nagi, pasakok!“ Judita: „Reikėtų pradėti iš labai toli, neturėsi 
tiek laiko.“ Lukas: „Laiko žmonės visada turi tiek, kiek jo sau 
skiria.“ - „Ar nesupyksite, jei paliksiu jus vienus?“ - paklau- 
sė Alis. Kad išvengtų atsakymo, paskubomis pakštelėjo sesei į 
kaktą. 


Judita pabudo tik vidurdienį. Miegojo be jokių sapnų. Naktis 
išbūrė rudenį ir paskleidė kvapus, niekuo nebeprimenančius 
Haneso. Šaltos oranžinės spalvos saulė atsispindėjo praverto 
lango stikle. Panašią šviesą skleidė šviesaus raudonumo palu- 
bio šviestuvas, atvežtas iš Krokuvos, kabantis ir jos parduotu- 
vės vitrinoje. 

Juodu su Luku prasėdėjo penkias valandas. „Mes ką nors 
sugalvosime“, - buvo paskutiniai jo žodžiai. „MES ką nors su- 
galvosime.“ Jis jai pažadėjo. O kai ji atsekė paskui kavos kvapą, 
Lukas jau ir vėl stovėjo atsirėmęs į virtuvinę spintelę, drąsina- 
mai šypsodamasis. 

Ji: „Tu čia gyveni?“ Jis: „Kai kada, ypatingomis progomis.“ Ji: 
„Lukai, nenoriu, kad tu dėl manęs...“ Jis: „Du šaukšteliai cuk- 
raus, be pieno?“ 


Sugrįžusi į Vieną, turėdama užnugaryje Luką, o prie šono 
Bjanką, prisiekė sau skelbti karą Hanesui Bergtaleriui. Kaip 

reikėjo kantriai laukti, kol jis vėl pasirodys. Norėdama pade- 
monstruoti atgautą stiprybę, išprovokuoti Hanesą, išvilioti iš 
slėptuvės, ji keletą kartų netgi užsimovė atgrasų jo gintarinį 
žiedą. „Ar tai laimės nešėjas? — paklausė Bjanka. Ji: „Ne, vei- 
kiau ginklas.“ Bjanka: „Aš, šefe, tokiu atveju išsyk įsigyčiau 
tikrą kastetą.“ 

Dvi kitos savaitės praėjo be staigmenų ar kokių nors ženklų 
iš Haneso. Iš savo nerimo Judita tarėsi nujaučianti, kad tam tuoj 
ateis laikas. Šįsyk ji norėjo Hanesą aplenkti. „Imkime ir paskam- 
binkime jam į kontorą", - pasiūlė Bjanka. Judita: „Tu tai padary- 
tum?“ Bjanka: „Na, žinoma, juk man žvėriškai įdomu, kas jam 
nutiko. Mat nemanau, kad dėl jūsų nusižudė. Vyrai taip sako 
tik šiaip sau, norėdami susireikšminti.“ Judita: „O kaip reaguosi, 
jei jis atsilieps?“ Bjanka: „Pasakysiu: atsiprašau, tikriausiai ap- 
sirinkau rinkdama numerį. Jis manęs nieku gyvu neatpažins, 
sugebu kuo puikiausiai pakeisti balsą. Moku kalbėti kaip Bartas 
Simpsonas.“ 

Atsiliepė jo bendradarbė Beatričė Ferstl. Bjanka: „Prašom 
pakviesti poną Bergtalerį.“ (Jos balsas labiau panėšėjo į Peliuko 
Mikio nei į Barto Simpsono.) „Šit kaip, o kada jis ateis? Turi 
nedarbingumo lapelį?“ - „Jis dar gyvas ,- šnipštelėjo Bjanka Ju- 
ditai. Paskui Peliuko ir Simpsono balsu klausinėjo toliau: „Ligo- 
ninėje? O kas jam yra? Aha. Aha, ojojoi. Aha. Ne, vienos pažįs- 
tamos duktė. Ne, nėra reikalo. Aš vėl paskambinsiu, kai jį išleis iš 
ligoninės. Ak, o kada jį išleis? O kokioje ligoninėje? Jozefo. Aha! 
Jozefo ar Juozapo? Aha. Aha. Ačiū. Viso gero.“ 

„Nagi?“ - nekantravo Judita. Bjanka: „Taigi jis guli Juozapo 
ligoninėje dėl nežinomos ligos. Ten turės išbūti dar mažiausiai 
dvi savaites, lankyti negalima. Bet mes ir neketinome, ar ne?“ 
Judita: „Ne, neketinome.“ Bjanka: „Kodėl jūs, šefe, tokia prislėg- 
ta? Jei jis ligoninėje, turėsime ramybę. Gal įsimylės kokią nors 
medicinos seselę, ir jūs visiems laikams jo atsikratysite.“ Judita: 

„Nežinoma liga - prastai skamba.“ Bjanka: „Tikriausiai apsir- 
go paukščių gripu arba smegenų kempinlige. O gal jūs manote, 
kad AIDS? Tikriausiai ne. Jis - ne narkomanas. Juk ir ne gė- 
jus, ar ne? Na, nebent biseksualus. Bet dėl visa ko turėtumėte 
pasitikrinti dėl AIDS, aš jau tyriausi. Paims truputį kraujo, visai 
neskauda, tik nereikia žiūrėti. Taigi, kai aš pasižiūriu...“ - „Ačiū, 
Bjanka, jau gali eiti. Iš tiesų labai man pagelbėjai, - padėkojo 
Judita. - Džiaugiuosi, kad čia esi.“ 


Nežinomybės baimė Juditą pasivijo einančią namo po darbo 
vienos vėjuotos rudens dienos prieblandoje. Laiptinėje laukda- 
ma lifto, ji vaizdavosi girdinti iš viršaus sklindantį vaitojimą. 
Apimta panikos puolė iš namo, įsimaišė tarp praeivių, paskam- 
bino Lukui, papasakojo jam, vis pristabdoma ašarų dėl taria- 
mos Haneso ligos ir jo buvimo ligoninėje; vidinė jos nuojauta 
kuždėjo visu tuo netikėti. 

Jis galėjo atvažiuoti į Vieną per dvi valandas. „Ne, Lukai, ne- 
būtina“, - tikino ji. Vis dėlto tai buvo būtina. Be to, Judita ne- 
įstengė jo atkalbėti. Jai tereikėjo ištverti tas dvi valandas. Naujas 
nusiteikimas būti bebaimei ir viskam pasirengusiai nuvedė ją 
iki namo durų. Ten ji apsigręžė ir nubėgo link metro stotelės, 
kur degė ryškesnės lempos. Ir atviroje gatvėje jautėsi nekaip. Ją 
mirtinai išgąsdino greitosios pagalbos automobilio sirena. Gal ji 
kaip tik veža Hanesą į jos namus arba, dar blogiau, iš jos namų. 

Ji sėdo į taksi, paskambino motinai, teigė atsidūrusi netoliese 
ir norinti trumpam užšokti, ar ji nieko prieš. 

„Tu dar gyva?“ - paklausė motina. Ir pačiu laiku pridūrė: 
„Žinoma, vaike, visuomet gali ateiti.“ Mama atrodė prastai, ką 
tik tėvo palikta bendru sutarimu. Nereikėjo nė jokios užuomi- 
nos, kad jai, dukrai, leistų suprasti, jog dėl to kalta ji. Už bausmę 
Judita turėjo motušei garsiai perskaityti informacinius lape- 
lius, kaip dozuoti išrašytus vaistus nuo aklumo, širdies infarkto, 
mirtinos širdperšos bei panašių negandų ir koks tų vaistų šalu- 
tinis poveikis. Apie Hanesą neužsiminė nė žodeliu. Kas kelias 
minutes Judita žvilgčiojo į laikrodį. „Jau nori eiti? - paklausė 
mama. „Taip, susitinku su Luku“, - atsakė Judita. „Su Luku?“ Pa- 
galiau kartu su jo vardu ištrūko atviras priekaištas. „Kodėl su 
Luku?“ - „Kodėl? Nes Lukas yra draugas, o draugai, kaip žino- 
ma, retsykiais susitinka“, - kandžiai atsakė Judita. „Lukas turi 
šeimą!“ - „Ne, mama, neketinu apie tai dabar su tavimi disku- 
tuoti, - atrėmė Judita, pašoko ir išeidama trinktelėjo durimis. 
Keletą minučių pastovėjo lauke suvokdama apgailėtiną savo 
būklę. Paskui vėl paskambino į duris. Mama atidarė ne išsyk, 
jos akys buvo aptinusios. Judita puolė į glėbį ir atsiprašė. „Man 
dabar ne patys geriausi laikai, - pasiaiškino ji. „Taip, žinau, - 
atsiliepė mama. Stojo trumpa slegianti pauzė. Judita: „Iš kur Ži- 
nai?“ — „Matyti į tave pažiūrėjus, - atsakė mama. 


Juodu susitiko „Iridės“ bare. Lukas ten jau sėdėjo ir kaip tik bai- 
gė kalbėti telefonu. Apšviestas žvakės priešais jį ant stalo stovėjo 
aperolio stiklas, metantis ant kampuoto jo veido rausvai oranži- 
nius atšvaitus. Sveikindamasis priglaudė delnus prie jos skruos- 
tų - rūpestingai ir švelniai. Kodėl jai nelemta turėti tokio vyro? 

„Judita, tau nereikia nerimauti, jis iš tiesų guli Juozapo li- 

goninėje;, - pareiškė jis. Lukui buvo paaiškinta, kad ponas 
Hanesas Bergtaleris priimtas praėjusį pirmadienį. Kokiame jis 
skyriuje, dėl kokios priežasties paguldytas į stacionarą, kokia 
esanti diagnozė ir sveikatos būklė, informacija neteikiama. To 
pageidavęs pats pacientas. 

„Lukai, gal mane apėmė persekiojimo manija? - sunerimo 
Judita. „Ne, neapėmė.“ - „Kodėl manau, kad jis dėl manęs ten 
atsidūrė ir dėl manęs pasirūpino, kad nieko nebūtų galima su- 
žinoti? Kodėl?“ Lukas: „Galbūt todėl, kad taip ir yra.“ Ji: „Taip, 
tikrai, galbūt. Lukas: „Galbūt pakanka.“ Ji: „Bet gal jis iš tiesų 
sunkiai serga ir jam reikia paramos.“ Lukas: „Galbūt jis nori, kad 
kaip tik taip tu galvotum ir, beje, galvotum nuolatos.“ Ji: „Gal- 
būt.“ Lukas: „Bet kokiu atveju šitaip jis tiesiog spaudžia tave.“ Ji: 
„O aš spaudžiu tave.“ Jis: „Ne, Judita, tu manęs nespaudi, viską 
darau savo noru ir su malonumu. Čia ir yra skirtumas.“ 


Skirtumas truko, kol atėjo laikas barui užsidaryti. Judita išgėrė 
daugiau, nei pakelia. Lukas elgėsi taip, tarsi išgertas aperolis ir 
vynas nebūtų jam kliudę likti blaivam. Porą kartų nesuvaldė 
rankos, apkabino Juditą per pečius, bet tuoj pat ranką vėl ati- 
traukė. Neįkyriai patraukliai ar bent jau patraukliai neįkyriai 
jis bandė nukreipti jos mintis nuo Haneso. Retsykiais jie pa- 
dūsaudavo arba pasišypsodavo dėl jųdviejų dingusios intymios 
praeities. O ką, beje, sakanti Antonija, kai jis, gynėjo instinkto 
vedamas, tampa sielos guodėju, apleidžia gimtus namus, šeimą 
ir naktinėja tamsiuose Vienos baruose su linkusia į paranoją 
buvusia drauge? Lukas patikino, kad tai jos netrikdą. „Ji Žino, 
kokie mes artimi, Judita. Ir dar žino, kad aš niekuomet nepikt- 
naudžiaučiau tavo pasitikėjimu.“ - „O jos?“ - paklausė Judita. 
„Jos - juo labiau“, - atsakė Lukas. Tas sakinys iš jo lūpų skambė- 
jo erotiškiau už bet kokį meilės kuždesį. 

Kartu juodu atsvirduliavo iki jos namų. Lietėsi tik tiek, kiek 
netyčia užkliudydavo vienas kitą eidami ir galiausiai mėgin- 
dami atsisveikinti bučinukais į skruostą. „Gal nori užeiti pas 
mane? Galėsi miegoti svetainėje ant sofos, - išlemeno Judita. 
„Ne, ačiū.“ Lukas galėjo pernakvoti netoliese esančiame išvyku- 
sio bendradarbio bute, be to, jam reikėjo dar apeiti kelis kvar- 
talus ir pakvėpuoti grynu oru. Tik ketino palūkėti, kol viršuje, 
Juditos lange, užsidegs šviesa, kad galėtų būti tikras, jog ji įėjo 
į butą. 

Judita praėjo pro liftą kairėje ir spiralės formos laiptine nu- 
svirduliavo į viršų. Kiekviename aukšte ji stabtelėdavo įsiklau- 
syti, ar neišgirs vaitojimo arba kokių kitokių garsų. Kai pasiekė 
mansardą, kažkuris jutimo organas įspėjo, kad kažkas yra kitaip, 
nei įprasta. Dėl viso pikto įkvėpė oro, kad laiku spėtų surikti, 
kad pasipriešintų to šauksmo priežasčiai. Bet pamačiusi raštelį 
prie savo durų neteko žado: juodi rėmeliai ir kryžius per vidu- 
rį - tai buvo pranešimas apie mirtį. Apimta panikos nusigręžė, 
pavardės nereikėjo nė skaityti, ji jau seniai išdeginta smegenyse. 
Klupinėdama nulėkė žemyn, vos liesdamasi kojomis prie greitai 
besikeičiančių laiptų pakopų. „Lukai!“ - suklykė ji. „Kas nuti- 
ko?“ Pagaliau namo durys atsidarė. „Manau, Hanesas mirė!“ Ji 
susmuko Luko glėbyje. 

Jis turėjo pusvalandį palaukti, kol ji nurims, ir dar tiek pat 
laiko, kol bus pasirengusi vėl nueiti iki buto durų, šįsyk prisi- 
spaudusi prie jo. 

„Helmutas Šneideris“ - perskaitė Lukas iš pranešimo apie 
mirtį tokiu tonu, tarsi skelbtų vienintelį, vertą laimėtojo vardo. 
Judita buvo užlindusi jam už nugaros. „Judita, mirė visai kitas 
žmogus. Helmutas Šneideris. Ar pažįsti Helmutą Šneiderį? Ar 
tau matytas tas veidas? - „Mano buto kaimynas, - sumurmė- 
jo Judita. - Pensininkas... Bet kodėl tai pakabinta prie mano 
durų? To vyro beveik niekuomet nematydavau. Kodėl tas pra- 

nešimas kabo ant mano durų, kai aš taip jaučiuosi? Juk tai ne 
atsitiktinumas?“ - „Tikriausiai toks pranešimas kabo ant visų 
durų, - ramino Lukas. - Gal pažiūrėkime?“ - „Ne, nenoriu žiū- 
rėti. Noriu, kad pranešimas kabėtų ant visų durų. Nebenoriu 
bijoti. Man šitos baimės jau per akis. Noriu miegoti ir sapnuoti 
gražius sapnus. Noriu nubusti ir galvoti apie ką nors gražaus. 
Lukai, gal gali su manimi pasilikti? Tik kol prašvis. Prašau, pa- 
silik! Tik šį vienintelį kartą. Galėsi miegoti svetainėje ant sofos. 
Arba tu miegok mano lovoje, o aš - ant sofos. Arba priešingai. 
Kaip norėsi.“ 


Kitą rytą abiem sopėjo galvą. Kava padėjo Juditai greitai atsi- 
gauti. „Lukai, manau, kad turėčiau dar kartą su juo susitikti. — 
„Tikrai? Ar tai išmintinga?“ - „Turiu tai padaryti, kitaip nuolat 
regėsiu šmėklas.“ - „Ką ketini jam sakyti?“ - „Nė neįsivaizduo- 
ju. Nesvarbu. Ką nors. Man svarbiausia jį pamatyti. Tada jis ne- 
bevarys man tokios baimės.“ - „Ar turėčiau eiti drauge? - „Ar 
sutiktum?“ - „Jeigu tau taip bus geriau.“ - „Galbūt galėtum at- 
eiti vėliau ir mane pasitikti.“ - „Kaip nori.“ - „Manau, kad to ir 
noriu.“ - „O kaip su juo susisieksi?“ - „Paskambinsiu šiandien 
arba rytoj.“ - „Judita, jis guli ligoninėje.“ - „Ak taip, pamiršau. 
Mėšlas.“ 


„Aštuntoji fazė 


Rugsėjo dvidešimt ketvirtoji, septinta valanda. Įsijungia jos ra- 
dijo žadintuvas. Iš pradžių - orai. Ji išsigąsta. Slėgis žemas. Ant 
galvos užsitraukia pagalvę. Visur tik juoda ir pilka. Judita, sku- 
biai pagalvok apie ką nors gražaus! 

Septinta valanda šešiolika minučių. Ji ganėtinai išsibudinusi, 
kad dar nenorėtų keltis. Jokios paskatos, jokios priežasties at- 
simerkti. Ko jai stinga? Trūksta vyro šalia, gynėjo, kurio visas 
dėmesys tektų jai? Kuris ją apkabins, kuris paglostys, kuris pri- 
glaus prie savęs, kuris uždengs savo kūnu. Kuris jai leis pajusti 
save, labai giliai, kuris privers ją smarkiai kvėpuoti. Kvėpuoti ir 
virpėti iš džiaugsmo ir susijaudinimo. Ar jai stinga susijaudini- 
mo? Ar dingo jos aistra? Negi nieko neliko, vien niūrios mintys, 
juoduma ir pilkuma? 

Ji gelbėjasi dušu. Karštas vanduo, vonios kambarys pilnas 
garų. Durys užsklęstos, niekas nejeis. Lieka pati su savimi. Veid- 
rodyje - trisdešimt septyneri metai. Daili dailaus veido moteris. 
Gražus veidas su negražiomis baimės raukšlėmis. Paslėpti jas 
makiažu, tapti tinkamai darbui kontoroje, tinkamai kasdieny- 
bei. Įsinerti į tą atgrasų rudą megztinį, su juo tavęs niekas neat- 

pažins. Įšokti į kadaise buvusius ankštus džinsus. Jie lyg maišas 
maskatuoja ant klubų. 

Septinta valanda keturiasdešimt šešios minutės. Stora žalia 
rudeninė striukė. Auksaplaukė moteris išeina iš namų. Žvilgt į 
kairę, dirst į dešinę. Giliai kvėpuoti. Šaunuolė, Judita! Atsikra- 
tyti. Nusikratyti. Gali eiti toliau, neturi bijoti. Esi visai viena, 
susitelkusi į save. Vėsi diena, šaltas gyvenimas. 

Septinta valanda penkiasdešimt devynios minutės. Puola ant 
kelių priešais parduotuvę. Kuičiasi juodoje savo rankinėje. Kur 
raktas? Juk negali būti, kad bus jį... Štai raktas. Atrakina šviestu- 
vų parduotuvę. Staigmena? Nėra! Giliai kvėpuoti. Greitai įjung- 
ti visas šviesas, kavos aparatą, parduotuvei tinkamą muziką. 
Ji šildosi sustirusius pirštus po krištoliniu Barselonos sietynu, 
gražiausiu daiktu parduotuvėje. Čia viskas prasidėjo. Ar ji prisi- 
mena? Ką iš to padarė, kuo ji tapo? Kuo tapo ji ir jis? Jis. Kur jis 
dingo, tas jos persekiotojas? Jaučia jį, jis netoliese. Jis tūno joje. 
Kur jis tyko? Kur ji seka paskui jį? Kas buvo pirmas? 


Per pietų pertrauką Bjanka, per savaitgalį įsimylėjusi, išrau- 
dusiais skruostais (pirmą kartą nedažytais) pasirodžiusi dar- 
be, turėjo laikyti ją už rankos. Kita ranka Judita rinko Haneso 
kontoros numerį. Atsiliepė Beatričė Ferstl. Moteriškė kalbėjo 
arogantiškai, lyg būtų kokia sekretorė, sėdinti ant šiuo metu 
nesančio kontoroje viršininko kelių. Ar ji turėtų ponui Berg- 
taleriui ką nors perduoti? „Argi jis nebeguli ligoninėje? - nu- 
stebo Judita. Ligoninėje? Ji prašanti suprasti, kad tokia konfi- 

denciali asmeninio pobūdžio informacija... „Gal jis galėtų man 
dar šiandien atskambinti?'“ Vargu ar tai būsią įmanoma. Bet ji 
mielai užsirašysianti ponios telefono numerį. „Jis jį turi.“ Pui- 
ku, tačiau gal ponia būtų tokia maloni... Kuo, sakėte, jūs vardu? 
„Judita. Mano vardas Judita. Mes kartą matėmės, pavasarį „Fe- 
nikso“ bare, o jūsų kolegė, regis, ponia Volf, prieš porą savaičių 
buvo užėjusi į mano parduotuvę!“ - „Judita, o pavardė?" - „Mes 
esame pažįstamos!“ - „Judita?..“ - „Vardo pakanka.“ - „Gerai, 
ponia, ėė... Judita. Bet negaliu pažadėti, kad...“ - „Neprivalote 
nieko man žadėti. Pakaks, jei jam pasakysite, kad jis man pa- 
skambintų.“ - „Kokiu reikalu?“ - „Skubiu!“ - „Atsiprašau, ko- 
kiu?“ - „Mano.“ 


Ketvirtos dienos vakarą Juditą, taip ir nesulaukusią Haneso 
skambučio, Gerdas buvo pakvietęs į svečius. Atėjo ir kiti anks- 
tesnio jos gyvenimo draugai. Susiburta buvo ne tik be jokios 
progos, bet, kaip vėliau paaiškėjo, ir be jokios priežasties. Jau 
sveikindamasi Judita pastebėjo, kad draugai kažkokie lyg ne- 
savi, ir visi dėl to paties. Jų rankų paspaudimai glebūs, bučiniai 
smigūs kaip adatos dūriai. Žvelgė į ją šypsodamiesi su švelniu 
kartėliu, o su ja kalbėdamiesi gerokai prislopindavo balsą. 
„Puiku, Judita, kad atėjai“, - pareiškė Gerdas patetiškai, tarsi 
ji būtų gyva prisikėlusi iš kapo. Po kelių banalių frazių, gelbstin- 
čių sutrikus, kai pagaliau visi rankose turėjo putojančio „Pro- 
secco“ taures, pokalbis pakrypo apie iškritusius pirmus Mimi 
ir Bilio, mažylių, tebelaikančių Ilzę ir Rolandą drauge, dantu- 

kus. Paskui buvo Gerdo patiekti viengungiški itališki moliūgų 
virtinukai, iš šaldiklio reguliariai patenkantys į mikrobangų 
krosnelę. Lara, per tą laiką liovusis laikytis rankytėmis su Va- 
lentinu, o po kiekvienos seksistinės pastabos kumštelinti jam į 
petį, ėmė girti Juditos gražią violetinę suknelę, puikiai derančią 
prie batelių, klausinėjo, koks jų prekės ženklas, iš kurio jie filialo, 
kiek kainuoja, kokių dydžių buvusi jų pasiūla, iš kokių spalvų 
asortimento buvo galima rinktis, ar tikrai jie pasiūti Taivane ir 
ar apsimoka Taivane siūti drabužius ir siųsti į turtingus Vaka- 
rus, už kokį atlygį ir kokiomis sąlygomis taivaniečiai drabužių 
siuvėjai... Pagaliau buvo prieita prie skurdo pasaulyje temos. Jei 
būtų elgiamasi nuosekliai, tą suknelę būtų reikėję nuplėšti Judi- 
tai nuo kūno. 

Kai vakaras pagaliau ėmė artėti prie pabaigos, Ilzė, lengvai 
apsvaigusi, leido sau mestelėti pastabą: „O tu, kaip girdėjau, 
turi naują meilužį?“ — ir dėl to išsyk pasigailėjo. Judita: „Aš? 
Kas taip sakė?“ Ilzė: „Ak, šiaip, gal tai tik kvailos kalbos, ži- 
nai, žmonės mėgsta pliurpti, kai diena prailgsta. Matyt, tai tik 
gandai.“ Judita: „Kokie žmonės? Kadangi Ilzė stengėsi įveikti 
ūmai užpuolusį žagsulį, įsiterpė Rolandas. „Tave matė „Iridė- 
je“ su dailiai atrodančiu vyruku, tik tiek. Ilzės lūpomis kalba 
grynas pavydas, mat ji turi tenkintis manimi.“ Kai kurie bandė 
šypsotis. Judita: „Kas matė?“ Rolandas: „Judita, tik jau nesijau- 
dink. Nieko ypatinga: ten lankėsi viena Paulio bendradarbė. 
Nežinau, ar pažįsti Paulį? Jis su Ilzės broliu...“ Judita: „Lukas 
yra senas geras mano draugas!“ Ilzė: „Atsiprašau, Judita, tikrai 
nenorėjau... Juk nieko nebūtų...“ Judita: „Draugas, kuris yra ša- 
lia, kai tikrai reikia! Dabar visi nuščiuvo. O kadangi visi taip 
gražiai sumišę sėdėjo ir spoksojo į jos ašaras kaip į Marijos 
stebuklą, Judita tęsė toliau nenuleisdama balso: „Beje, kokios 
naujienos iš Haneso? Neapsimetinėkite, tarsi jis būtų dingęs 
iš šio pasaulio. Taigi, kaip jam einasi? Ką veikia? Kur būna? — 

„Judita, nereikia, dabar tai netinkama tema“, - bandė ją mal- 
dyti Gerdas tyliu, apsimestinai ramiu balsu. „Ką reiškia dabar 
tai netinkama tema? Jau keli mėnesiai dieną naktį nežinau 
geresnės!“ - „Visi jau senokai jo nesame matę, - pareiškė Va- 
lentinas įsižeidusio žmogaus intonacija. - Dabar tau ramiau?“ 
Ne, ji buvo įsiutusi. „Galite su juo susitikinėti kiek panorėję. 
Galite žaisti tenisą, galite su juo kurti būsto, gyvenimo ar kito- 
kias bendrijas. Bet nepilstykit iš tuščio į kiaurą. Taigi, kas jam 
nutiko? Kodėl jis guli ar gulėjo ligoninėje? Kokia neaiškia liga 
serga?" - „Ligoninėje?“ - sumurmėjo nustebęs Valentinas. Ir 
dar tyliau pridūrė: „Serga?“ - „Miela Judita“, - prašneko Ger- 
das. Ji nusimetė nuo peties jo ranką. „Hanesas nenori nieko 
kita, kaip tik tave pamiršti. Patikėk, jis kietai susiėmė. Ir nori, 
kad tu pamirštum jį. Jis supranta, jog taip bus geriausia jums 
abiem.“ - „Jis netgi svarstė, ar jam neiškeliavus iš čia“, - pridū- 
rė Lara. „Puiki mintis, - burbtelėjo Judita. - Kodėl neišvyksta?“ 
Lara: „Kodėl esi tokia beširdė, Judita? Ką jis tau padarė, be to, 
kad tave myli?“ Judita: „Jis padarė tai!“ Ji smiliumi parodė į 
kiekvieną. „Ir tai! - dabar bedė pirštą į save. - Ir, sakau jums, jis 
tai tebedaro.“ Dauguma sutrikę įsmeigė akis į tuščias deserti- 
nes lėkštes. Po minutėlės trinktelėjo durys. 


Šeštos dienos, kai jis vis neskambino, naktį ji pirmą kartą išgir- 
do jo balsą. Aukštielninka gulėjo ant svetainės sofos Roterdamo 
aukso lietaus šviestuvo apšviesta ir laukė, kol užsimerks akys. 
Šitas būdas ankstesnėmis naktimis pasirodė pats tinkamiausias, 

kad pavyktų numigti bent porą valandų, kol švintantis rytas iš- 
sklaidys jos šešėlių baimes. 

Iš pradžių tai buvo garsai, tarsi kažkas oloje būtų virpinęs 
metalines plokštes. Paskui pasigirdo kuždesys. Galiausiai šnypš- 
timą pakeitė tolydžiai garsėjantis murmėjimas. Staiga pasigirdo 
balsas, neabejotinai jo balsas. „Ta spūstis“, - sakė jis kaip anuo- 
met, kai pirmą kartą susitiko prekybos centre. Tie žodžiai kar- 
tojosi aidu: „Ta spūstis, taaa spūstistis, taaaa spūstististis...“ Dar 
tą pačią minutę Judita sugebėjo įvertinti savo reakciją. Jos nuo- 
stabai, reakcija nebuvo paniška, priešingai. Balsas buvo gerai 
pažįstamas, matyt, ilgai jį nešiojo savyje, žinoma, skausmingai 
nuslopinusi tarsi kankinančią paslaptį, kuri pagaliau pradėjo iš 
jos veržtis ir įgavo tikrąjį savo toną, Haneso balso toną. Judita 
nejudėjo ir bandė kvėpuoti kaip galėdama tyliau, kad nepraleis- 
tų nė žodžio. „Tai gali būti velniškai skausminga“, - skambėjo 
balsas. Tikriausiai turėjo galvoje spyrį jai į kulną. „Tikiuosi, kad 
jums netrukdau.“ Staiga jis išdygo jos Barselonos krištolinio sie- 
tyno šviesos kūgyje. „Tikiuosi, kad jums netrukdau, jumsjums 
netrukdau, jumsjumsjums netrukdaunetrukdaunetrukdau...“ 
Ne, jis netrukdė, jis ją ramino, pripildė gaudesio, pavertė bevale 


Rytą plėšė galvą kaip po praūžautos nakties, ir ji gėdijosi to, 
ką patyrė, laikė tai pirmu rimtu proto sutrikimu: tai nebuvo 
sapnas tikrąja prasme, nes nubudęs visuomet žinai, sapnavai ar 
nesapnavai. Judita nežinojo. To dar nebuvo nutikę. 
Parduotuvėje pasipasakojo mokinei. Bjanka į istoriją reagavo 
šaltai. „Balsus ir aš retsykiais girdžiu, dažniausiai savo motinos 
balsą, be to, jis dar ir klaikiai šaižus.“ - „Bjanka, pasakyk visiškai 
atvirai, ar su manimi kažkas negerai?“ - paklausė Judita. „Tikrai 

visiškai atvirai?“ - pasitikslino Bjanka. Judita: „Taip, prašyčiau.“ 
Bjanka: „Gerai, šefe, atrodote jūs sumautai.“ Judita: „Ačiū, nu- 
teikia labai drąsinamai! Ką turi galvoje sakydama sumautai?“ 
Bjanka: „Kaip čia paaiškinus, virtote savo pačios šešėliu. Vis lie- 
sėjate ir blykštate, virpate. Nebesirengiate taip šauniai. O pasi- 
žiūrėkite į savo šukuoseną, ji, atsiprašau, tikrai nelabai kokia. 
Be to, kramtote nagus, kai į parduotuvę užeina klientų, esate 
nervinga ir sudirgusi. Vien tik tai. Gal jums reikia atostogų? Ar 
padoraus meilužio, kuris kaip reikiant užvaldytų ir priverstų 
galvoti apie ką kita. Aš kaip tik dabar tai ir patiriu. Tada užsi- 
miršta visi rūpesčiai.“ Ji pavartė gražias tamsias akis. „Ar bent 
jau įsigyti naują porą aulinukų. Kai nekaip einasi, visuomet rei- 
kia nusipirkti kokį nors superinį daiktą.“ 

„Žinai, kas varo mane iš proto?“ - paklausė Judita. „Hanesas, 
juk taip?“ - burbtelėjo Bjanka. Judita: „Kad jis neduoda apie 
save žinios.“ Bjanka: „Tikriausiai susirado kitą. Tai siutina, nors 
jums jis ir nereikalingas.“ Judita: „Kitos jis neturi, jaučiu!“ Bjan- 
ka: „Tuomet džiaukitės, kad palieka jus ramybėje!“ - „Bet jis 
ramybėje manęs nepalieka. Jis mane užvaldė ir smaugia. Jis nėra 
tik šalia manęs, jis jau yra ir manyje.“ - „Hm“, - numykė Bjan- 
ka baksnodama smiliumi smilkinį. Nedažnai pasitaikydavo, kad 
Bjanka taip įtemptai mąstytų. „Žinote ką, šefe? - galop pareiš- 
kė. - Eime drauge pirkti aulinukų!“ 


Devintoji fazė 


Spalis prasidėjo be vėjo, skleidė ūkanotą geltoną šviesą ir metė 
slegiamai ilgus šešėlius, anksti tamsino dienas ir ištęsė naktis. 
Lukas reguliariai skambindavo ir klausinėdavo, kaip ji laikosi. 
Jei jau atvirai, Judita būtų norėjusi, kad jis tuoj pat susiruoštų 
į Vieną ir būtų jos ramstis bet kokiomis aplinkybėmis. Labiau- 
siai būtų norėjusi ilgas valandas leisti jo glėbyje ir kaskart nu- 
busti jausdama jo pirštus plaukuose, kad protas nesuskystėtų 
nuo tų daugiaserijinių košmarų. Bet juk Lukas turėjo šeimą, 
kaip mama buvo jai subtiliai įkalusi į smegenis. Be to, Hane- 
sui šmėklai jis ne ką tegalėjo padaryti. Tad dažniausiai draugą 
įtaigiai patikindavo, kad viskas gerai, kad jaučianti pamažėle 
nubundančias gyvybines jėgas, kad užsiregistravusi interneto 
partnerių paieškos portale ir kad tiek virtualiojoje erdvėje, tiek 
tikrame gyvenime flirtas teikiąs daug malonumo. 

„Puiku, Judita, man jau ramiau!“ - atsakė Lukas. Ją trupu- 
tėlį žeidė, kad jis, matyt, ir tenorėjo būti nuramintas ir kad 
taip lengvai leidosi nuraminamas. Bet bent jau žinojo, kad gali 
juo kliautis, jei nebepavyktų jo įtikinti, kad viskas gerai. Tai ją 
guodė. 

Suprantama, neieškojo ji jokio partnerio, juo labiau vienoje 
iš tų interneto erdvių, kuriose nykūs žmonės iš kasdienybės pil- 
kumos prisistatydavo kaip sąmojingi žavėtojai. Bet pirmą mė- 
nesio penktadienį, kai visi šešėliai laikinai buvo dingę, ji iš tiesų 
su vienu atsitiktinai susipažino. Po darbo ji su Nina, pasiseki- 
mo tarp vyrų neturinčia Eglių gatvės muzikos namų „Konig“ 
dukra, dar trumpam užšoko į Vunderlicho kavinę. Pasisėdėji- 
mas užsitęsė. Valandų valandomis viena kuri vis užsisakydavo 
jau paskutinę vyno, vandens ar aperolio taurę. Išgerti dabar jau 
tikrų tikriausiai po paskutinę taurę užsuko į Eugenijaus barą, 
kuris buvo ne kas kita, kaip žvakėmis apšviečiama gimnazistų 
pasimatymų vieta pirmiesiems bučiniams su liežuviu išbandyti. 
Bet iš Ninos išsiblaškiusių, nuolat pro ją praslystančių, dabar jau 
išbadėjusių žvilgsnių ji suprato, kad už jos nugaros tikriausiai 
sėdi kažkas, kas turėtų būti panašus į tikrą vyrą. Vėliau ji atsi- 
gręžė. Ir tai buvo ta akimirka, kai dvi akių poros apsisprendžia 
dėl bendros ateities, nesvarbu, kad ta ateitis po vienos nakties 
virsta praeitimi. 

Jis buvo vardu Krisas, atrodė kaip romėnas, kaip atgijusi Do- 
natelo bronzinė figūra, buvo jau pilnametis (dvidešimt septy- 
nerių), domėjosi draugais, futbolu, žvejyba ir moterimis, būtent 
tokia eilės tvarka - galima numanyti - pastaruoju objektu iš- 
skirtinai daugiskaita ir paviršutiniškai. Taigi jis buvo Haneso 
priešybė. Todėl ji įsiminė jo elektroninio pašto adresą, ir po ke- 
lių dienų įvyko susitikimas toje pačioje užeigoje, be žvejybos 
draugų ir, žinoma, be švytinčios Ninos. Jis pabučiavo Juditą jau 
sveikindamasis ir taip abiem sutaupė vargo stumtis link to, kas 
ir taip buvo aišku. Tas kelias valandas bare ji leido jam laikyti 
ranką ir mėgavosi mielais vaikino pasakojimais iš gyvenimo, 
kuriame dar nebuvo nieko įvykę, kuriame milžiniškas ešerys, 
surijęs meškerę, buvo vienas iš blogiausių nutikimų, kokius jam 
iki šiol yra tekę patirti. 

Kai jam vėliau parūpo daugiau sužinoti apie Juditą ir gal- 
būt komplikuotus santykius - jie, matyt, buvo jau nuskaitomi 
nuo kaktos, - buvo atėjęs tinkamiausias laikas apsispręsti, kur 
eiti - pas mane ar pas tave. Bet tik teoriškai, nes praktiškai buvo 
aišku, kad jis turės lydėti Juditą namo. 

„Beprotiškai gerai su tavimi jaučiuosi, tu mane tikrai gerai 
veiki, saldainiuk“, - kuždėjo jam į ausį, kol juodu laukė lifto. 
Taip, po ilgo laiko ji nesibaimindama jautėsi laiminga, pagaliau 
pergudravusi savo šešėlį. Ji kone būtų norėjusi, kad Hanesas ją 
tokią gautų pamatyti, tokią tikrą, tokią pasitikinčią savimi, tokią 
nepriklausomą. 

Ir namie viskas vyko neįtikėtinai profesionaliai ir laisvai, tar- 
si juodu su Krisu jau seniai būtų darni pora. Judita pasirūpino 
raudonuoju vynu, blausia šviesa ir deramu sofos užtiesalu. Kri- 
sas išsyk rado tinkamą kompaktinį diską - „Tindersticks“ - ir 
garso rankenėlę, džiuginamai ilgai užtruko vonioje, išėjo jau 
prasegtais marškiniais ir dėl to atrodė labai patraukliai. Vargšė 
Nina! Laimė, jis buvo iš tos simpatingos grupės žmonių, kurie 
nusirengia patys ir yra priešybė tiems, kurie nurengia kitus, il- 
gas minutes krapštinėjasi segiodami partnerio sagas ar užtrauk- 
tukus ir tol nesėkmingai tempia ankštus per klubus sijonus ar 
kelnes, kol išgaruoja susijaudinimas. 

Paskui juodu nieko nebekalbėjo, tik kvėpavo. Vyrukas ne- 
persistengė ir studijuodamas jos kūną, išsyk priėmė ją po ant- 
klode, ėmė visą liesti ir bučiuoti anksčiau, nei ji spėjo užsimerk- 
ti ir pasiduoti geriausiam jausmui, kokį jai buvo leista patirti po 
daugelio mėnesių. Žvelgdamas atgalios, savo žvejybos draugų 
būrelyje jis tikriausiai tai pavadins „išties geru seksu“. Juditai 
tai buvo visiškas saugumas ir šilumos srovė iki tolimiausių, dar 
nuo šoko sustingusių smegenų ląstelių. 


* Britų roko muzikos grupė iš Notingamo 

Ž 


Durų skambutis per kelias sekundes niekais pavertė ką tik pa- 
tirtą atlygį už praėjusių dienų įdirbį ir sugrąžino senąją savijau- 
tą. Tai buvo trys trumpi pavojaus signalai, trys kartai tiesiai į 
širdį. Krisas atsisėdo ir susigėdęs šypsojosi lyg vyresniojo brolio 
užkluptas žolę rūkantis paauglys. „Ar turi puritoniškus kaimy- 
nus, netoleruojančius tam tikrų garsų?" - paklausė jis. Ji nusi- 
gręžė, kad vaikinas nepamatytų sustingusio jos veido. „Nežinau. 
Jų beveik nepažįstu, - atsakė ji. - Garsų? Argi mes labai triukš- 
mavome? Juk ne?“ Ji kalbėjo pašnibždomis, norėdama paslėpti 
balso virpėjimą. „Klausyk, Krisai, gal galėtum nueiti prie durų 
ir pažiūrėti, kas ten? - meldė ji. - Neatidaryk. Tik paklausk kas.“ 
Krisas atrodė sutrikęs. „Ar nebus geriau, jei tu... Juk tu čia gyve- 
ni. O gal tiesiog nekreipkime dėmesio?“ Judita: „Krisai, prašau, 
tik paklausk, kas ten?“ - „O jei ten bus tavo draugas?“ Ji: „Tokiu 
laiku neturiu draugų, norėjau pasakyti, neturiu draugų, kurie 
tokiu metu stovėtų prie durų ir keltų triukšmą.“ 

Ji išgirdo po vyruko padais girgždant grindis, užsitraukė 
antklodę ant galvos ir laukė jo sugrįžtant. „Ten nieko nėra, - 
pranešė Krisas nuobodžiaujančio žmogaus balsu. - Tikriausiai 
skambino nepatenkintas gyvenimu kaimynas.“ Jis vėl palindo 
po antklode ir prisiglaudė. Dabar vaikinas liečiamas vėl primi- 
nė romėnišką bronzinę statulą. Ji žvarbo ir iš išorės, ir iš vidaus. 
Sustabdė jo ranką, atslinkusią iki šlaunies, ir paklausė, ar jis kar- 
tais negalėtų likti pernakt. Tai buvo ištarta tokia pilna kartėlio 
intonacija, kad nė iš tolo nepanėšėjo į erotišką siūlymą, ir, žino- 
ma, vaikis išsyk tai pajuto. 

Jis: „Judita, būtų sunkoka. Turėsiu anksti keltis.“ Ji: „Galėsi 
keltis, nustatysiu žadintuvą šeštai valandai. Ar šeštai per vėlu? 
Penktai?' - „Klausyk, Judita, suprask mane teisingai, mes pažįs- 

tami...“ —- „Suprantu tave teisingai. Bet prašau suprasti ir mane. 
Šiąnakt negaliu likti viena, negaliu. Aš tikrai negaliu!“ Vaikinas 
spoksojo į ją suglumęs. Tokias kaip ji filmų scenose po minutės 
ištikdavo nervų priepuolis. Kaip jam reikės papasakoti apie tokį 
nepaprastą nuotykį žvejybos draugams? 

Ne tiek iš išskaičiavimo, kiek iš sumišimo Judita ėmė jį glos- 
tyti, iš pradžių švelniai, paskui truputėlį stipriau. Jai taip puikiai 
pavyko, kad jis kūno vietomis, nulemiančiomis tikrus vyriškos 
valios sprendimus, greitai pajuto, kad būtų gaila dabar išeiti. 
„Gal persikelkime į miegamąjį?“ - sušnabždėjo ji. „Gerai, persi- 
kelkime ', - sutiko jis. 


Krisui buvo būdinga vyriška savybė užmigti trečią sekundę 
po orgazmo, 0 šį per sekundę įvykusį būsenų pasikeitimą dar 
patvirtinti knarkimu. Laimė, tie garsai greitai nuslopo ir virto 
taikiu šnarpštimu. Judita gulėjo ant nugaros ir glebią jo ranką 
nustūmė nuo krūtinės ant pilvo. Tad jo ranka buvo tarsi saugos 
diržas, turėjęs saugoti ją iki ankstaus ryto. 

Ji stengėsi negalvoti apie Hanesą, stovintį už durų ir kelian- 
tį triukšmą. Paskui jos akys, matyt, bus sulipusios. Kai tai su- 
vokė, vėl skambėjo tas keistas garso takelis, sakytum sukurtas 
virpinamų metalinių plokščių. Paskui prisidėjo kuždesys, kaip 
ir ankstesnėmis naktimis lydimas šnypštimo. Tada balsas, ne- 
supainiojamas su jokiu kitu, ėmė kartoti jųdviejų pirmo susi- 
tikimo prekybos centre žodžius, šįsyk labai tyliai, girdimai tik 
Juditai, tik jai skirtus žodžius: „Ta spūstis, ta spūstis, ta spūs- 

tis.“ Ji liko rami, nejudėjo, lėtai kvėpavo. Žinojo, kokie žodžiai 
bus toliau. Didžiavosi, kad jis nebegalėjo jos mulkinti, kad jį 
permatė. Ji pašaipiai krutino lūpas: „Dar kartą atsiprašau, kad 
įspyriau, dar kartą atsiprašau, kad įspyriau, atsiprašau, kad įspy- 
riau.“ Ji pajuto kirbėjimą krūtinėje, pajuto, kad viršun riečiasi 
lūpų kampučiai. Jai labai norėjosi juoktis, vos galėjo susivaldyti. 
Argi ne juokingas tas žaidimas? Kur Hanesas? Kur slepiasi? Kur 
įsirengė buveinę? Visuomet, kai tardavosi jį pamačiusi, vaizdai 
susiliedavo. Visuomet, kai ji kėsindavosi čiupti, jis atšokdavo. 

Norėjo paliesti gaudžiančią galvą, nusibraukti nuo kaktos 
prakaitą, bet jos rankos nejudėjo. Girdėjo save tyliai kikenant. 
Pabandė atsisėsti. Bet ją slėgė svetimkūnis, buvo suspaudęs kaip 
didžiulis gnybtas. Umai ją apėmė panika. Hanesas šalimais lo- 
voje. Kur jie? Viešbučio kambaryje? Vis dar Venecijoje? Vis dar 
pora? Ar jis dar nesuprato? Ar jis dar nieko nežino? Ji pabandė 
sunkumą nustumti pilvu. Tačiau kuo labiau stengėsi, tuo sunkė- 
jo ją prislėgęs svoris, spaudė vidų ir kvėpavimo takus. Ji gaudė 
orą, švokštė, juto, kaip kaista smilkiniai. Dabar privalėjo veikti, 
kol ta sija mirtinai nenuslėgė. Hanesas? Ką jis sakė? Kokie bus 
vėliau tariami jo žodžiai? 

„Tai gali būti velniškai skausminga. Tai gali būti velniškai 
skausminga. Tai gali būti velniškai skausminga.“ Tai buvo jos 
pačios balsas. Judita išsigando jo garsumo. Tonas sveriantis sun- 
kumas nuo jos pilvo ėmė kilti, užsimojo smogti. Abiem rankom 
ji čiupo priešo ginklą, prisitraukė prie burnos, dantimis pajuto 
kietą pasipriešinimą, liežuviu - sūroką skonį. 

„Ai! Gal tau protas pasimaišė? — suriko jis. - Ką darai?“ Da- 
bar jai išlakstė visi miegai. Per vieną minutę jos galvoje pasikei- 
tė programos. „Mėšlas“, - sumurmėjo nedrąsiai ir įjungė šviesą. 
Krisui bėgo kraujas. Jai skaudėjo žandikaulį. Judita pašoko, nulė- 
kė į vonią, atnešė drėgną rankšluostį, apvyniojo vaikinui ranką. 

Krisas sėdėjo lovoje prasižiojęs ir išplėtęs akis. Iš šono įtariai 

šnairavo į Juditą. „Kas tu tokia?“ - paklausė suglumęs. Koks čia 
baisus klausimas, skirtas jai? „Aš, aš, aš... Tikriausiai kažką bai- 
saus susapnavau, - mėgino aiškinti ji. - Labai atsiprašau. Jis nu- 
stūmė rankšluostį žemyn ir apžiūrėjo žaizdą. Jo ranka drebėjo. 

„Tai nenormalu, Judita. Tai nenormalu, - vis kartojo. - Juk 
supranti, kad tai nenormalu???“ Dabar jis buvo kaip reikiant 
įpykęs. Ji ėmė tyliai kūkčioti. „Ar dažnai taip darai?“ - tulžingai 
paklausė vaikinas. „Tikriausiai sapnavau baisų sapną, - kartojo 
ji. - Labai, labai baisų.“ Jis staiga atsistojo, susirinko drabužius, 
ėmė paskubomis rengtis, darsyk trumpam užėjo į vonią ir pas- 
kui išsyk pasuko į prieškambarį. „Paskutinis geras patarimas, - 
šūktelėjo jai, - niekuomet nesapnuok baisių, labai baisių sapnų 
laikydama rankoje sunkų ar aštrų daiktą!“ 


Parduotuvėje Bjanka pasitiko žodžiais: „Nepasakyčiau, kad bū- 
tumėte labai gerai pasidažiusi, šefe. Po akimis klaikūs ratilai.“ 
Judita puolė mokinei į glėbį ir pravirko. „Neimkit į širdį, - guo- 
dė Bjanka, - tai pataisoma. Rankinėje turiu penkių spalvų vokų 
šešėlius.“ 

Judita papasakojo jai apie savo meilės nuotykį ir apie tai, kuo 
jis baigėsi. „Nėra jau taip blogai, - guodė Bjanka. - Manau, vy- 
rams kažkaip patinka, kai juos suimi truputį stiprėliau.“ Judi- 
ta: „Nesuėmiau jo truputį stiprėliau, aš kone nukandau vaikiui 
ranką.“ Bjanka: „Nesijaudinkite, šefe. Paskambinkite jam ir pa- 
sakykite: Pažadu, kad kai kitą kartą mylėsimės, pasiimsiu antsnu- 
kį.“ Dabar Judita pasijuto kur kas geriau. 

Tikrosios jos bėdos Bjanka nepajėgtų suvokti, bet Judita pri- 
valėjo pirmiausia įvardyti tą dalyką sau. „To Haneso neįstengiu 
išmesti iš galvos. Padėtis vis prastėja. Manau, mane kamuoja 
kliedesiai. Kartais esu visiškai tikra, kad jis viską kontroliuoja 
ir seka kiekvieną mano žingsnį. O kartais jį taip jaučiu savyje, 
kad imu abejoti, ar jis apskritai egzistuoja, turiu galvoje, jis — 
kaip asmuo. Ar tik nebus taip, kad viską tik įsikalbu? Supranti?“ 
Bjanka delsė atsakyti ir ją nužvelgė. Paskui pareiškė: „Nemanau, 
kad esate pamišusi. Pamišėliai - visai kitokie žmonės, gabalais 
pjaustantys lavonus ir paskui dalis po vieną...“ - „Gerai, Bjanka, 
ačiū, kad leidai man išsikalbėti.“ Ji nuėjo į kontorą. 

Netrukus iš paskos atsekė Bjanka. Liepsnojančiais skruos- 
tais, baksnodama smiliumi į smilkinį, susijaudinusi prašneko: 
„Sumąsčiau, šefe, kaip sužinoti, išorėje jis ar viduje, - privalome 
jį susekti. Turime pradėti tykoti, sekti ir laukti, kol jis suklys. 
Turiu puikią mintį, kas tai darys. Tiesą sakant, logiškas sprendi- 
mas - ogi Bastis!“ 


Jam keletą kartų teko palaukti Bjankos už durų. Šįsyk mokinė 
pamojo jam užeiti. „Šefe, leiskite pristatyti, tai Bastis, nuolatinis 
mano draugas, - išpoškino iškilmingai ir, kaip jai būdinga, pa- 
vartė akis. Vaikinas buvo gal dvidešimties, dvigubai už ją aukš- 
tesnis, tiesus lyg vėliavos stiebas ir ne ką už stiebą kalbesnis, 
raudonplaukis. Dirbo ugniagesių komandoje. „Labai džiaugiuo- 
si susipažinusi , - atsakė Judita. „Aš irgi, - nuožmiai urgztelėjo 
Bastis ir brūkštelėjo liežuviu per viršutinės lūpos auskarą. 

„Bastis kaip tik lanko detektyvų kursus, - pranešė Bjanka. - 
Vėliau norėtų specializuotis - gaudyti mobiliųjų telefonų vagi- 
šius. Jam pačiam jau tris kartus nudžiovė telefoną.“ Jis žiūrėjo į 
draugę, tarsi laukdamas vertimo. „Tad, manau, truputėlis prak- 
tikos jam nepakenks.“ 

Juditai situacija buvo labai nemaloni. Basčiui, atrodo, dėl 
jos nebuvo nei šilta, nei šalta, bet Bjankos jau nebebuvo gali- 
ma atkalbėti nuo šio plano. Vaikinas buvo įpareigotas surasti 
poną Hanesą Bergtalerį - jo nuotraukos, deja, neturėjo, bet už- 
tat buvo išsamus asmens aprašymas. Kai suras, stebėti jo kelius 
ir atkreipti dėmesį į neįprastus veiksmus. Kaip atlygį Bjanka 
pažadėjo vakarais dažniau palaikyti jam draugiją ir vėliau ma- 
žiausiai pusvalandžiu ilgiau pasėdėti jo automobilyje keleivio 
vietoje, galimas daiktas, netgi specialiai pasirinktoje atokioje 
automobilių stovėjimo aikštelėje. 


Dėl elektros kabelio tiesimo šviestuvų parduotuvė nuo ketvir- 
tadienio iki pirmadienio buvo uždaryta. Judita užsibrėžė ne- 
lengvai pasiekiamą tikslą - netraumuota sulaukti sekmadienio; 
tądien Lukas pranešė atvyksiąs pavakarių ir kavos, beje, pirmą- 
syk su šeima, o tai truputėlį ją erzino. 

Jos ketinimai sužlugo jau pirmą naktį. Nors išgėrė tabletę, 
deja, vėl neįstengė užmigti. Judita veltui laukė jau pažįstamų gar- 
sų ir balso, įprasta tvarka tariančio žodžius. Rytą jautėsi mirtinai 
pavargusi ir visiškai prislėgta. Negi jis, tas bailys, nebesikalbės su 
ja, kai ji pamažu ėmė nusiteikti naktinei jo visur esamybei? 

Nors jo mobiliojo telefono numerį seniai ištrynė, atmintyje 
liko geltonomis rožėmis išpuošta juoda lenta su aiškiai įskaito- 
mais skaitmenimis. Ilgai niekas neatsiliepė, tačiau, nuskambėjus 
pranešimui apie įsijungusį balso paštą, jis galiausiai ištarė savo 
vardą. Kadangi nieko geresnio nebuvo suplanavusi veikti, buvo 

pernelyg susijaudinusi, kad galėtų valgyti, pernelyg nusilpusi, 
kad galėtų miegoti, ir kadangi turėjo šimtą dvidešimt valandų 
iki Luko atvykimo, ji skambinėjo tuo numeriu kas kelias mi- 
nutes ir su augančia įtampa laukė to paties pranešimo: „Čia at- 
sakiklis...“ Ir tada nuskambėdavo įrašytas jo balsas: „Hanesas 
Bergtaleris.“ Keletą kartų ji garsiai nusikvatojo, paskui vėl dre- 
bėjo iš pykčio. Galiausiai įkalbėjo, ne, rėkte išrėkė žinutę į balso 
paštą: „Alio, čia aš! Tenorėjau tau pasakyti, kad nelaikytum ma- 
nęs kvaiša. Labai gerai žinau, kad esi netoliese ir mane stebi. Bet 
žinai, ką tau pasakysiu? Tai manęs nebetrikdo. Nebegali įvaryti 
man baimės. Tad pasirodyk, baily! O jei nepasirodysi, tai Ži- 
nok - surasiu tave, kad ir kur būtum! 

bemūvinti pižamos kelnes ir avinti šliures. Atsargiai, Judita, tik 
nedaryk kvailų klaidų! Ji sugrįžo, šaltu vandeniu suvilgė smilki- 
nius, ant lūpų užtepė storą sluoksnį tamsiai raudonų lūpų dažų, 
apsivilko vakarykščiais drabužiais, ūžiančią galvą paslėpė po 
violetine vilnone kepure, išėjo iš buto ir užrakino duris. | 

Iš antro karto sugebėjo patekti į lauką. Skysta ūkanota šviesa 
erzino akis, tad nuo jos turėjo gintis saulės akiniais. Žmonės 
gatvėje skleidė keistus garsus, keistai lėtai judėjo, buvo pikti. 
Iš pradžių Judita jautė, kad jie jos vengia, paskui įžvelgė atvirą 
priešiškumą. Vaikai spoksojo į ją ir varžėsi, kuris nutaisys bjau- 
resnę grimasą. Moterys šaipėsi iš jos išvaizdos ir ją plūdo. Vyrai 
varstė tokiais žvilgsniais, tarsi norėtų nusitempti į artimiausius 
krūmus ir pulti ant jos. 

Tramvajaus stotelėje pirmą kartą pamatė Hanesą, bet kai ji 
priėjo, tai pasirodė esąs kitas žmogus. Koks įtūžis buvo jo žvilgs- 
nyje! Geriau pereik į kitą pusę, Judita, ten būsi saugi, ten niekas 
negalės tavęs nuskriausti. 

Priešai nesnaudė, jie taip pat perėjo į kitą pusę. Jie vis keis- 
davo puses, eidavo tai viena, tai kita. Bet tu, Judita, esi greitesnė, 

lenki juos tuo vienu lemiamu žingsniu. Nagi, mieloji, eikš šiton 
pusėn! Hanesas? Iš pradžių jis norėjo ištiesti jai ranką, bet pas- 
kui atitraukė. Tai buvo nepažįstamas žmogus, jis piktai į ją dėb- 
telėjo. „Ar dabar manęs nekenti? — paklausė ji. Tavęs nekęsti? 
Mieloji, nežinai, ką kalbi. Praeiviai spraudėsi prie jos kūno. Ji 
gynėsi kaip tik įstengė. Perbėgo į kitą gatvės pusę, paskui grįžo 
atgal. Judėk zigzagais - taip nuodingos gyvatės tavęs nepagaus. 
Dar kartelį nerk per gatvę ir būsi jų atsikračiusi. Saugokis au- 
tomobilio, jie traiško! Per vėlu. Ji nebeįstengė pabėgti. Priešai 
palinko virš jos. Hanesas stovėjo anapus gatvės ir mojavo. Buvo 
liūdnas. Ji ir vėl paliko jį stypsoti. „Mudu tikrai nepamesime 
vienas kito iš akių , - ištarė jis. Tikrai nepasimesime, mieloji. 

Kažkas laikė ją už rankos. Kiti nutilo. Argi šimtą kartų tau 
nesakiau, kad saugotumeisi automobilių? Pagaliau ji girdi balsą 
iš ankstesnių laikų, kai dar buvo maža. 


Dešimtoji fazė 


„Vaike, kokius čia pokštus kreti? — aimanavo motina, sėdėda- 
ma ant lovos krašto. Judita markstėsi. Akys turėjo palengva ap- 
siprasti su balta neoninių lempų šviesa. „Kiek valandų? Ar aš 
miegojau?“ - paklausė ji. Prie draugijos prisidėjo ir šviesiaplau- 
kė skyriaus seselė kreivais dantimis, ji įdėmiai skaitė paciento 
lapą, pamatavo pulsą ir nenatūraliai šypsojosi. 

Buvo penktadienio vidurdienis. Ji sužinojo, kad ketvirtadie- 
nio rytą buvo atvežta į ligoninę dėl ūmios šizofreninės psicho- 
zės. Esą prieš tai ji klaidžiojo po miestą, be atodairos užgauliojo 
praeivius ir nerišliai kalbėjo. Daugsyk lėkė per gatvę nepaisy- 
dama eismo. Galiausiai vienas automobilis ją parbloškė. Laimė, 
apsiėjo be skaudžių pasekmių, jai lengvai sumuštos rankos ir 
kojos, prakirsta galva. Greitosios pagalbos gydytojas išsyk pa- 
siuntė į psichiatrijos kliniką. 

„Vaike, kas nutiko? Kas tau darosi? - „Mama, liaukis vai- 
tojusi, juk dabar viskas gerai, - atsakė Judita. Ji jautėsi ne- 
maloniai, lyg ką tik pagimdyta, sulamdyta ir apmaigyta, lyg 
tyčia į pasaulį paleista ligoninėje, kurioje atsidavė penicilinu 
ir skystu veršienos guliašu, akinama ryškios sterilios šviesos, 

dar galutinai nesusivokusi, bet neapsakomai nuvargusi, nors 
esą miegojusi kone dvidešimt keturias valandas. O jos jau lau- 
kė vienas didžiausių gyvenimo iššūkių - privalėjo nuraminti 
motušę. 

Iš jauno gydytojo asistento skirtingų spalvų akimis, kurių 
tamsioji jam aiškiai labiau derėjo prie veido, deja, negalėjo tikė- 
tis paramos. Fizinis išsekimas - įtampa, nepakankama mityba, 
miego, vitaminų trūkumas ir panašūs veiksniai - jam atrodė ti- 
kėtina priežastis, pastūmėjusi į psichozę. „Paskui ateina laikas, ir 
protas pasimaišo ,- aiškino gydytojas. „Dėl Dievo meilės, vaike, 
kodėl nieko nevalgai? - virkavo mama. Judita: „Mama, liaukis! 
Čia gaunu maisto per vamzdelius, taip kur kas patogiau, nerei- 
kia stalo įrankių.“ —- „O kodėl nemiegi, ką veiki naktimis? — 
„Myliuosi, mama, be paliovos myliuosi!“ Gydytojo asistentas 
mirktelėjo jai nedailia šviesesne akimi. 

„Kada mane iš čia išleis?“ - pasidomėjo Judita. „Ką tik at- 
vykote ir jau norite mus palikti?“ Dabar jis vaidino įsižeidusį. 
„Ne, ne. Pabūkite pas mus kurį laiką.“ O tylomis nudžiugusiai 
motinai paaiškino: „Mes jūsų dukrą pirmiausia kaip reikiant 
atmaitinsime, o paskui žiūrėsim, kur ten, viduje, slypi kirmi- 
nas.“ Jis turėjo omenyje Juditos galvą, ir tai nebuvo nei stilingas, 
nei žavus vaizdas. Bet mama patenkinta linktelėjo. „Dabar jums 
labiausiai reikia visiškos ramybės, - užbaigė gydytojas. Ketu- 
rios trijų spalvų akys sužiuro į motiną, vis dėlto užuominos ji 
nesuprato ir palatoje išbuvo dar gerą pusvalandį. 

2. 


Sekmadienio popietę Viningeriai, Lukas ir „šeima“, Juditos buvo 
pakviesti kavos. Dėl organizacinių priežasčių pavakarius teko 
perkelti į psichiatrijos klinikos lankytojų kambarį, vadinamą 
kavinuke. Vaikučių, Sibilės ir Viktoro, neatsivežė, tikriausiai 
norėjo apsaugoti nuo pamišusios tetos Juditos ir jos nelaimės 
draugų vaizdo. 

Lukas ir Antonija dailiai sėdėjo vienas prie kito kaip dvy- 
niai, kaip dailiojo čiuožimo porelė, laukianti teisėjų įvertinimų, 
pasakojo beprotiškai linksmas istorijas iš provincijos, perdavė 
pacientei nuo visų žmonių, kuriuos bent kartą gyvenime buvo 
sutikusi, širdingus sveikinimus ir linkėjimus sveikti, uždavinėjo 
perdėm taktiškus klausimus, sumaniai apeidami keblią psicho- 
zės temą. 

Kai plepalai jau beveik išseko, Judita, matyt, vaistų padeda- 
ma, atgavusi trapią vidinę pusiausvyrą, pabrėžtinai atsainiai 
Luko paklausė: „Ar ką nors sužinojai apie Hanesą*“ - „Taip, — 
nustebindama atsiliepė Antonija, regis, pati apstulbinta savo 
prisipažinimo. Judita išsyk sumojo, kodėl šįkart ir ji atvyko į 
miestą ir kodėl Lukas buvo jau nebe tas, žadėjęs ją remti, kad ir 
kada jai šito prireiktų. 

„Judita, nenorėjome tau šito sakyti telefonu“, - atsiprašė Lu- 
kas. Judita: „Kaip apdairu, geriau pasakyti psichiatrijos kliniko- 
je!“ Antonija: „Jis prieš savaitę mane aplankė.“ Judita: „Tave?“ 
Antonija: „Taip, aš irgi apstulbau, bet netikėtai jis išdygo prie- 
šais duris.“ Judita: „Jis vis toks pats.“ Antonija: „Ne visai toks 
pats!“ Ji tyčia patylėjo ir paskui pradėjo tyliai pasakoti: „Judita, 
mudvi, tu ir aš, menkai viena kitą pažįstame.“ - „Tiesa“, - sutiko 
Judita kaip galėdama neutralesne intonacija ir susivaldė akies 
krašteliu nepažvelgusi į Luką. Antonija: „Gal žiūrint prašalai- 

tės akimis...“ Judita: „Suprantu, ką turi omenyje. Nagi, ką jau 
čia dabar, klok!“ Antonija: „Judita, to vyriškio tau nebereikia, 
niekuomet nebereikės bijoti!“ Judita: „Jis prašė man tai pasaky- 
ti?“ Ji apsimetė sunkiai tramdanti žiovulį. Antonija: „Ne, Judita, 
tai - mūsų pokalbio esmė. Aš tuo visiškai įsitikinusi. Tai tiesiog 
žinai, matai, jauti. Sakau tau tai kaip...“ Judita: „Kaip prašalaitė.“ 

„Judita!“ - dabar atėjo eilė įsiterpti Lukui. Jis iš tikrųjų atsar- 
giai ir švelniai paėmė kairę jos ranką, tarsi būtų šią sceną repeta- 
vęs prieš veidrodį. Truputį nuvilianti scena, nes Antonija neparo- 
dė nė kibirkštėlės pavydo. „Judita, norime padėti tau atsikratyti 
tavo priešo vaizdinio. Tai turi baigtis, juk tai tave alina, juk tai 
tave liūdina, sargdina tave.“ - „Tu tiesiog klysti, visiškai ne taip 
vertini padėtį ,- užbaigė Antonija. Pagaliau ir savo retorika juo- 
du priminė dvynių porelę. Sesutė: „Judita, tas Hanesas nelinki tau 
nieko blogo!“ Broliukas: „Tikrai nelinki, atvirkščiai.“ Sesutė: „Jis 
viską padarytų, kad jaustumeisi geriau.“ - „Minutėlę! - pagaliau 
jėgą atgavusiu balsu užprotestavo Judita. - Kodėl jam šovė į galvą 
mintis, kad man prastai?“ Lukas: „Judita, to jau seniai negalima 
nematyti. Visi tai žinome. Dėl to kankinasi Alis, Hedi, tavo šeima. 
Dėl to kankinasi visi tavo draugai, visi, kam tu rūpi.“ 

„Bet aš nenoriu rūpėti Hanesui, nes jis tikrai nėra mano 
draugas!“ Taip, dabar tai žino ir skyriaus seselė kreivais dan- 
timis. „Ir niekuomet juo nebus, kad ir kiek prašytojų ir užtarė- 
jų siųstų man net prie ligoninės lovos.“ Ištraukė ranką iš Luko 
delno. „Gaila, kad ir tu jau tapai jo viešųjų ryšių atstovu. Ma- 
niau, bent jau TU esi mano pusėje.“ Ji paskubomis dėbtelėjo į 
Antoniją. Lukas: „Aš ESU tavo pusėje. Čia tėra viena pusė, nėra 
priešingos pusės. Prašau, suprask pagaliau. Tik taip išsikapstysi 
iš nesėkmių!“ - „Gerai, gerai. Ar terapijos valandėlė baigta? - 
paklausė Judita, išspaudusi šypseną. Medicinos seselė, regis, tik 
ir laukė šito signalo. „Būtų laikas išeiti!“ Kadangi ji neturėjo 
rankinio laikrodžio, pirštu pabaksnojo į arteriją. 

„Judita, jei nori, rytoj vėl ateisiu, - pažadėjo Lukas, - ir mes 
ramiai apie tai pasikalbėsime.“ Jis dar kartą paėmė ją už ran- 
kos, ir tai buvo malonu, nors greta sėdėjo Antonija, gal kaip tik 
todėl, kad ji tai matė. „Ačiū, tikrai nereikia, manau, viską supra- 
tau, - atsakė Judita kuo tik galėdama draugiškiau. - Puiku, kad 
aplankėte!“ Be injekcijų ir tablečių to sakinio nebūtų išspaudusi. 
„Tiesiog imk ir man paskambink, kai norėsi, - prašė Lukas, - aš 
visuomet pasirengęs tau padėti.“ Antonija linktelėjo, patvirtin- 
dama jo žodžius. Paskui Juditos skruostus palietė keturi buči- 
niai, du šilti ir du vėsūs. 


Antradienį jai buvo paskirtas pirmas iš nustatytų pasimatymų 
su Džesika Reiman, dar neturinčia keturiasdešimties, mažesne 
nei metro šešiasdešimt penkių centimetrų ūgio, nesveriančia nė 
penkiasdešimties kilogramų, bet, matyt, geros galvos moterimi 
ar bent jau gydytoja psichiatre. Ji sėdėjo priešais nepaprastai 
galingą kompiuterį ir rašė Juditos duomenis iš lapelio, kuriame 
dar buvo penkios ar šešios pavardės. „Kas tie kiti?“ - pasido- 
mėjo Judita. Reiman šelmiškai šyptelėjo: „Panašios ligos istori- 
jos iš mūsų visažinio archyvo.“ Puiku, dabar jau ir ji rašo ligos 
istoriją, dingtelėjo Juditai. Galbūt ir ji bus kada nors suarchy- 
vuota. Gydytoja peržvelgė jos smegenų biosrovių analizę ir visą 
tą tyrimų medžiagą, išdėstytą kreivėmis, lentelėmis ir legendo- 
mis, paskui nusivylusi papurtė galvą, pažvelgė į ją užjaučiamai 
ir tarė: „Siaubingai nuobodu! Jokių cerebrinių pažeidimų, jokių 
sutrikimų, jokių neįprastų pakitimų, jokios priešistorės, jokių 

avarijų, jokių paveldėtų ligų iš senelės X, visiškai nieko.“ Juditai 
ji patiko. 

Gydytoja paaiškino, kad šizofreninė psichozė - nieko įdo- 
maus, kad vienas Žmogus iš šimto bent kartą gyvenime ją pati- 
ria. „Jums tai, žinoma, nieko įdomaus, juk jūs pažįstate tik tuos, 
šimtuosius, - pašiepė Judita. Reiman nuoširdžiai nusikvatojo. 
Šis sąmojis, matyt, jai iš tikrųjų dar nebuvo girdėtas. 

Šiaip ar taip, ji džiaugėsi galėdama pranešti Juditai, kad kas 
ketvirtas psichozės ištiktas pacientas antro atotrūkio nuo tikro- 
vės nebepatiria. „Jei tvarkingai gersite paskirtus neuroleptikus, 
visiškai nesvarbu, prieš valydamasi dantis ar po to, tik jau ne 
valydamasi, tuomet tikrai būsite ta ketvirtoji! Su šia moterimi 
galima derėtis, pamanė Judita. 

Vis dėlto netrukus pokalbis turėjo pakrypti nemalonesne 
linkme. Judita privalėjo papasakoti apie savo „akibrokštą .,„Ap- 
gailestauju, prisimenu tik nuotrupas, - gynėsi ji. „Puiku, - at- 
sakė Reiman, - man patinka nuotrupos. Jas dėliodama dažnai 
sugaištu ištisas savaites. Tad pasakokite!“ 

Judita: „Tai nutiko po nakties, kai negalėjau užmigti. Kas 
buvo vėliau, deja, žinau nedaug. Reiman: „Kodėl negalėjote?“ 
Judita: „Ką?“ Reiman: „Kodėl negalėjote užmigti?“ - „Matyt, 
nebuvau tiek nuvargusi...“ — „Nes girdėjote balsus?“ - „Kodėl 
taip manote?“ Reiman: „Todėl, kad tai būdinga tam kas šimta- 
jam žmogui.“ - „Turėsiu jus nuvilti. Aš negirdėjau JOKIŲ balsų. 
Galbūt dėl to ir negalėjau užmigti.“ Džesika Reiman pasitrynė 
rankas tardama: „Man tai patinka, pagaliau kitaip! O toliau? — 
„Kas toliau?“ - „Kas nutiko kitą dieną?“ - „Aš buvau nokautuo- 
ta, prislėgta, praskydusi, bet ir kažkokia sudirgusi, lyg apimta 
transo, lyg valdoma nuotoliniu būdu ar kažkaip panašiai.“ 

„Kas jus slegia?“ - „Hm, sunku pasakyti, - melavo Judita. 
Taip gerai jiedvi dar nebuvo pažįstamos, kad imtų pasakoti. „Gal 
kaltas jūsų darbas? — „Ne, tikrai ne.“ Judita nusišypsojo. „Tuo- 


123 


DANIEL GLATTAUER m VISADA TAVO 


met asmeninis gyvenimas.“ - „Jau seniai neturiu jokio asmeni- 
nio gyvenimo.“ - „Tų, kurie neturi jokio asmeninio gyvenimo, 
dažniausiai jis būna intensyviausias, mat jis visas priklauso jiems 
vieniems, - paaiškino Reiman. Jau truputį nekantraudama pa- 
klausė: „Taigi, kas tas žmogus? Mama, tėtis, draugas, buvęs drau- 
gas, meilužis, jo žmona, naminis jos triušis? Visi kartu? Kas jus 
nervina? Kas sekina? Kas kankina?“ 

Judita palenkė galvą apsimesdama, kad įtemptai mąsto. 
„Gerai, tiek jau to, juk tai asmeninis JŪSŲ gyvenimas, - burb- 
telėjo Reiman pabrėžtinai draugiškai. - Taigi vėliau išėjote iš 
namų. Ką prisimenate? - „Prisimenu daug žmonių, palinkusių 
prie manęs. Tikriausiai dėl savo sutrikimo lėkdama atsitren- 
kiau į automobilį.“ - „Kas jus tenai ginė?“ Judita krūptelėjo. 
Klausimas buvo sukrečiamai konkretus ir kartu netaktiškas. 
„Balsai?“ — spaudė Reiman. Kadangi Judita nieko nepratarė, 
tardė toliau: „Balsai, kurie jums įsakinėjo?““ — „Ne, neįsaki- 
nėjo, - atsakė Judita, - tik patarinėjo.“ Reiman nusijuokė, tai 
veikė maloniai. „Ir ką jie jums patarė?“ - „Pereiti gatvę.“ — 
„Nekoks patarimas.“ - „Šiandien ir aš šitai suprantu, - sutiko 
Judita. - Daugiau jų nebeklausysiu.“ Tarpais pokalbis jai tikrai 
teikė malonumo. 

„Taigi mes greitai baigsime, - pažadėjo Džesika Reiman. 
Judita nujautė, ko dar paklaus. „Kieno tai buvo balsai?“ Žino- 
ma. Judita atsiduso. „Nelengva juos kam nors priskirti. Tai buvo, 
kaip čia pasakius, pažįstamų, giminaičių ir svetimų žmonių bal- 
sų kratinys...“ — „Gerai, tiek jau to, - jau antrą kartą nusileido 
Reiman, tarsi perpratusi apgaulę. - Dabar galėsite vėl atsipalai- 
duoti ir mėgautis gardžiu ligoninės maistu.“ 

Atsisveikindama gydytoja ją darsyk nužvelgė nuo kojų iki 
galvos ir pasakė šįsyk gana rimtu, tiesiog susirūpinusiu balsu: 
„Ir aš turiu jums patarimą.“ Judita: „Kokį gi?“ Reiman: „Neuž- 
sisklęskite! Pasitikėkite tais, kurie linki jums gero. Suartėkite su 

draugais. Psichikos sutrikimų vienas Žmogus niekuomet ne- 
įveiks. Geriausia maitinamoji terpė tuo šimtuoju tampančiam 
žmogui yra atskirtis. 


Penktadienį ji būtų galėjusi išvykti iš klinikos. Tačiau, išskyrus 
neišvengiamą kavos be kofeino bjaurastį - žmonės juk negeria 
nealkoholinio alkoholio, - čia, skyriuje, kasdien jai patiko vis 
labiau, todėl palaikomąjį gydymą, per kurį priaugo jau ketu- 
ris kilogramus, pailgino dar savaitgaliu ir tuo labai nudžiugino 
skirtingų spalvų akių savo gydytoją, spėjusį, kad tai dėl jo Ju- 
dita panoro pasilikti, todėl smarkiai sutrumpinusį intervalus 
tarp savo vizitų. Trumpai tariant, Judita krito jam į akį. Deja, 
ne į tą. 

Reiman patarimas Juditai buvo labai prie širdies,tad jos buvi- 
mas ligoninėje netrukus priminė gyvenimą bendrabutyje. Vie- 
ną po kito ji kvietėsi visus ankstesnių laikų draugus ir pelnė 
daugybę komplimentų: kaip puikiai atrodanti, kokia smagi, at- 
sipalaidavusi ir pailsėjusi esanti, koks gražus jos juokas ir kokie 
seksualūs trumpučiai balti naktiniai jos marškiniai. Paguoda iš 
šalies ją motyvavo, nuteikdavo tiesiog pakylėtai. Ne kiekvienas 
įstengs pakartoti tokį greitą sielos sveikimo procesą psichiat- 
rijos įstaigoje. 

Staiga jai vėl atsivėrė viena, o kartais ir abi ausys išklau- 
syti kitų Žmonių rūpesčius, išgirsti apie slegiančias jų buities 
smulkmenas, kurias gali tik greitosiomis nustumti į šalį, bet 
kurių niekuomet galutinai neatsikratysi. Greitai ir ji vėl suge- 

bės jaudintis dėl nuostabių mažmožių: pasibaigusių šiukšlių 
maišų, tuntų vaisinių muselių vaisių dubenyje, puskojinių, ku- 
rios išskalbtos susimaišė su kitomis ir dabar nedera tarpusavy- 
je pagal spalvą ar medžiagą. 

Ko gera, dar reikės išgyventi keletą sunkių fazių, svarstė ji, ir 
tada trauma bus įveikta. Pastaruoju metu jai netgi pavyko pa- 
galvoti apie Hanesą nesusijaudinus. Kadangi visus jos draugus, 
o visai neseniai ir Luką jis įtikino savo gerais ketinimais, vis dėl- 
to tikriausiai tik ji viena viską susidėliodavo taip, kad Hanesas 
galiausiai tapo jos demonu, tamsiąja jos sielos puse. 

Naktimis ji nebegirdėdavo nei garsų, nei balsų, nei jokių kitų 
keistenybių. Šito ir nebesitikėdavo. Žinoma, vakarais chemija ją 
truputį prislopindavo ir nugramzdindavo į dirbtinai gilų miegą, 
bet nubudus rytą galva būdavo šviesi, ir ji įstengė be baimės 
žvelgti į ateitį. Išėjusi iš ligoninės imsis asmeninio gyvenimo, 
kad kada nors, maždaug po trisdešimties ar keturiasdešimties 
metų, su santuokai tinkamu vyru sukurtų labai normalią šeimą. 
Taip galvodama ji vėl buvo viena iš devyniasdešimt devynių. 


Sekmadienio popietę, paskutinę ligoninėje, jau iš tolo šypsoda- 
masi jos aplankyti atėjo ir Bjanka. „Šefe, kaip jūs pasitaisėte iš 
veido, nebematyti skruostikaulių, - pasakė savo nuomonę, - bet 
kažkaip jums pavyko išlaikyti Keitės Mos figūrą. Taip nesąži- 
ninga! Kai aš per daug suvalgau, viskas nusėda ant krūtinės ir 
užpakalio.“ Be to, per savaitę, kai viena darbavosi parduotuvėje, 
ji pasenusi mažiausiai dešimčia metų, mat tiek streso patyru- 
si, pasakojo mokinė. „Vos pradeda anksčiau temti, visi atskuba 
pirkti lempų, - skundėsi ji. 

„Bjanka, tikrai didžiuojuosi, kad visai viena susidorojai su 
darbu“, - gyrė Judita, susipažinusi su padėtimi. Bjanka: „Tie- 
są sakant, buvo įdomu. Be to...“ Dabar iš susijaudinimo ji ne- 

tvėrė kailyje. Judita: „Kas, be to? Bjanka: „Be to, jūsų laukia 
staigmena!“ Judita: „Nagi, sakyk!“ Bjanka: „Ne, sužinosite tik 
atėjusi į parduotuvę. Išsyk pamatysite.“ Merginos lūpų kam- 
pučiai pakilo aukštyn, sudarydami šviesiai violetinį ryškaus 
kontūro pusratį. 


Pirmadienio rytą ji išėjo iš ligoninės ir, lydima palei žemę nugu- 
lusio rūko, taksi parvažiavo namo. Kad suardytų tylą, laiptinėje 
būtų mielai pasisveikinusi su keliais kaimynais ir užkalbinusi 
juos apie apniukusį spalį, bet, kaip visuomet, nė vieno nebuvo 
matyti ir, kaip įprastai, atsidavė pelėsiais, svogūnais ir maku- 
latūra. Atsirakindama buto duris - po kelių dienų pertraukos 
tai buvo pirma slogi mintis - ji prisiminė poną Šneiderį, nuo 
vėžio mirusį kaimyną, ir pranešimą apie jo mirtį, kabėjusį ant 
jos durų rankenos. 

Bute, pilname prisiminimų ženklų apie siaubingąją fazę, ji 
pasijuto nejaukiai. Karštligiškai energingai bandė tam priešin- 
tis, pakeitė patalynę, perstatė baldus, naujai dekoravo sienas, iš- 
rūšiavo spintoje drabužius, netgi atsisveikino su dviem poromis 
batų ir apsivilko kanarėlių margumo drabužiais prieš vėl prasi- 
dėsiančią įprastinę darbo dieną. 

Vėlyvą popietę įžengė į savo šviestuvų parduotuvę ir prie pat 
durų, kur iškilmingų mostu ją pasitiko Bjanka, išsyk pastebėjo 
pasikeitimą: šviesa buvo kitokia, blausesnė, švelnesnė, trūko sa- 
vito spindesio. Nebebuvo sietyno, didžiulio ovalo formos kriš- 
tolinio Barselonos sietyno, kuriuo penkiolika metų visi žavėjosi, 


127 


DANIEL GLATTAUER B VISADA TAVO 


bet nė vienas nepirko, to Juditos brangakmenio, vertingiausio 
jos daikto. 

„Parduotas!“ - pasigyrė Bjanka. Ji stovėjo kariškai pasitem- 
pusi ir kumšteliu pabaksnojo sau į krūtinę. „Beprotybė...“ - te- 
pratarė Judita. Bjanka: „Už septynis tūkstančius penkis šimtus 
aštuoniasdešimt eurų, šefe. Jūs nesidžiaugiate?“ Judita: „Džiau- 
giuosi, suprantama, žinoma, ir dar kaip! Aš tik... Iš pradžių tu- 
riu...“ Ji prisėdo ant laiptelio ir paklausė: „Kas?“ Bjanka gūžtelė- 
jo pečiais: „Neturiu supratimo.“ Judita: „Ką tai reiškia? 

Bjanka: „Tai reiškia, kad negaliu pasakyti, kas nupirko siety- 
ną, nes ta moteris pati čia nebuvo atėjusi, nes pirmadienį... O gal 
tai buvo antradienis? Ne, manau, kad tai buvo pirmadienį... O 
gal antradienį?“ Judita: „Nesvarbu!“ Bjanka: „Paskambino vyras 
iš kontoros X ir pasakė, kad ponia Y nori pirkti sietyną, kurį 
matė mūsų parduotuvėje. Ir tas skambinęs vyras taip aiškiai 
nupasakojo, kaip daiktas atrodo, kad aš išsyk supratau, jog jis 
kalba ne apie ką kita, o apie milžinišką Barselonos sietyną, kurio 
krištolas taip gražiai skimbčioja. Tada aš, suprantama, pasakiau, 
kiek sietynas kainuoja. Išgirdus sumą tam vyrui žado neatėmė, 
jis pasakė, kad kaina tinka, nes ta moteris primygtinai to sie- 
tyno pageidaujanti, ir kad mes galim sietyną išsyk nukabinti ir 
supakuoti, ir kad žmonės atvyks jo pasiimti. O penktadienį... O 
gal tai buvo ketvirtadienis?" Judita: „Nesvarbu!“ 

„Na, sietyną iš tiesų paėmė ir viską sumokėjo, išsyk, grynai- 
siais, tiesiai į rankas!“ Judita: „Kas?“ Bjanka: „Tie vyrai iš siuntų 
įmonės. Du jauni vyrukai, deja, ne iš dailiųjų.“ Pauzė. „Jūs nesi- 
džiaugiate?“ - paklausė Bjanka. „Džiaugiuosi, aišku, tik tai buvo 
taip netikėta, kad aš iš pradžių...“ Bjanka: „Suprantu jus, siety- 
nas dešimt kartų už mane vyresnis ir kabo čia pakabintas ištisą 
amžinybę, tad nepastebimai prisiriši ir prie jo, ar ne? Bet už sep- 
tynis tūkstančius penkis šimtus aštuoniasdešimt eurų...“ Judita: 
„Taigi tu nežinai, kas pirkėjai?“ Bjanka: „Na, šefe, suprantama, 

ir man buvo smalsu, tad aš vieną iš tų jaunų vyrų, tą aukštesnįjį, 
tą su pusilgiais šviesiais... Judita: „Nesvarbu!“ Bjanka: „Aš jo 
paklausiau, kur jie turi pristatyti sietyną. Tas atsakė pats dar 
nežinąs, nes turįs paskambinti vyriškiui į darbą, tai yra jis jau 
kelis sykius skambinęs, bet vis dar neprisiskambinęs, tad adreso 
dar nežinąs.“ Judita: „Aha.“ 

Bjanka: „Bet aš, suprantama, kamantinėjau toliau ir paklau- 
siau, kieno pavarde tas šviestuvas užsakytas, taigi, kokia švies- 
tuvą pirkusios moters pavardė.“ Judita: „Ir kokia gi?“ - „Tada 
vienas iš tų jaunų vyrų, tas kitas, pareiškė, kad jie to apskritai 
sakyti neturį teisės, nes pirkėjai dažnai norį likti nežinomi, o ta 
moteris tikriausiai esanti meno kolekcininkė, galbūt namie jau 
turinti Pikasą, tokie žmonės nepageidaują...“ Judita: „Suprantu.“ 

Bjanka: „Vis dėlto jis pasakė man tą pavardę, veikiausiai 
norėjo pasirodyti svarbus ar mane pakabinti, nors, eeeee, atsi- 
prašau, jis buvo tikras baisuoklis.“ Mergina susiraukė ir paėmė 
šalia jau padėtą popieriaus lapą. „Ta moteris - Izabela Perma- 
son, viduryje raidė m, manyčiau. Jau pasidomėjau, nėra garsi, 
feisbuke jos irgi nėra.“ 

„Izabela Permason“, - sušnabždėjo Judita spoksodama į raš- 
telį. „Ar ją pažįstate?“ - „Ne, ne, - atsakė Judita, - tik ta pavardė... 
Ta pavardė...“ - „Juk nesvarbu, - tarė Bjanka. - Svarbiausia, šefe, 
kad ji nupirko sietyną. Ar taip nemanote?" - „Taip, Bjanka.“ - 
„Bet jūs visai nesidžiaugiate“, - nusiminė mokinė. „Džiaugiuo- 
si, - nuramino Judita, - tuoj imsiu džiaugtis, tuoj.“ 


Vienuoliktoji fazė 


Pirmos naktys namie buvo Juditos pasiskirtas psichikos tvir- 
tumo patikrinimas. Ji žinojo, kaip pavojinga tų neapsaugotų 
erdvių tamsoje galvoti apie Hanesą, tai buvo ne geriau, nei da- 
ryti jėgos pratimus ką tik patyrus tarpslankstelinio disko išvar- 
žą. Tačiau kitaip nebuvo galima. Kaskart užsimerkus atgydavo 
praėjusių mėnesių nemalonių vaizdų galerija, ir Hanesas nuolat 
būdavo pagrindinis baimę keliantis motyvas. Tad ji prisiversda- 
vo būti atsimerkusi kiek tik įstengdavo, dėl to kas rytą pristig- 
davo kelių valandų miego. 

Bet pasitaikydavo ir kitokių, naujų, prieštaringų minčių apie 
jį: Hanesas staiga pereidavo į kitą pusę, išnerdavo iš jos šešė- 
lio, nebebūdavo jos persekiotojas, o tapdavo artimiausiu są- 
jungininku. Tai būdavo gražūs, kartais palaimingi vaizdiniai: 
jo padedama išsivaduodavo iš baimių, atsiverdavo draugams, 
imdavo kliautis broliu Aliu, ieškodavo tėvų artumo ir jį rasda- 
vo. Hanesas imdavosi vedlio vaidmens, būdavo gynėjas ir tar- 
pininkas, seniai laukta jungiamoji grandis tarp vidaus ir išorės, 
darnos garantas, jos laimės raktas. 

Judita įsivaizdavo, kad dėl vaistų buvo įmanomi tokie akro- 

batiški, bet saugūs minčių šuoliai. Kad galėtų ilgiau mėgautis 
tuo saugumo jausmu, ji padidino visų trejų miltelių dozes — 
Džesika Reiman buvo tai griežtai uždraudusi - ir taip pasiekė 
kvaitulį primenančią būseną. Kartais ją ištikdavo ilgesio Hane- 
sui priepuoliai, kai ji netroško nieko kito, tik susigrąžinti jį į 
savo gyvenimą. 

Kai poveikis susilpnėdavo, o tai dažniausiai nutikdavo tarp 
vidurnakčio ir apyaušrio, ji ne tik atsitokėdavo esanti vėl viena 
kitoje pusėje, atskirta nuo visų jai svarbių Žmonių, nepajėgianti 
jų pusėn žengti nė žingsnelio. Ji ir vėl žinodavo, kad jos priešas, 
Hanesas, viso blogio kaltininkas, jos ligos priežastis, tūno šešė- 
lyje. Tuomet gėdijosi jautusi tam vyrui artumą, to artumo ilgė- 
jusis. Pati stebėjosi naivaus savo pasitikėjimo ir šuniško nuolan- 
kumo priepuoliais. 

Bet ir šios pagirių nuotaikos būdavo nestabilios; ji atsitokė- 
davo pasukusi priešinga kryptimi, einanti keliu, tolinančiu ją 
nuo visų, kurie linki jai gero, ir užsibaigiančiu atskirties akla- 
gatviu. Tuomet ji prisiminė psichiatrės įspėjimą. Pasidavusi ri- 
botumui, bukaprotiškumui, nepatiklumui ir priešiškumui, Ju- 
dita buvo visiems laikams besukanti į salą su tais šimtaisiais 
žmonėmis. Norėdama tam pasipriešinti išgerdavo po tabletę, ir 
prasidėdavo dar vienas smegenų ląstelių pasivažinėjimas ame- 
rikietiškais kalneliais. 


Parduotuvėje laukė Bjanka, vėl parengusi staigmeną. Bastis sė- 
dėjo Juditos darbo kėdėje, ant kelių pasidėjęs popierių, rašiklį 

ir sumišęs sukiojo apskritą viršutinės lūpos auskarą. „Susekė- 
me jūsų buvusiojo pėdsaką, - pranešė Bjanka. Tai skambėjo 
kaip detektyvinio komikso debesėlio tekstas. „Tikriausiai ma- 
nėte, kad visai pamiršome tą reikalą, bet mes norėjome, kad 
jūs atgautumėte jėgas, ar ne, Basti?“ Iš pradžių jis tik gūžtelėjo 
pečiais, paskui nusprendė pritardamas linktelėti. Bjanka per- 
braukė pirštų galiukais per raudonus jo plaukus ir įsegė į kaktą 
skambų bučkį. 

Paskui juodu neklausiami pateikė pirmą savo ataskaitą: iš 
pradžių jie bandė susekti Hanesą įeinant į architektų biurą ar iš 
jo išeinant. „Bet ten jis nė karto nepasirodė, kad ir kada Bastis 
bandė sulaukti“, - aiškino Bjanka. Išvada: „Jis dirba kur nors 
kitur arba namie, arba turi nedarbingumo lapelį, arba atosto- 
gauja.“ Bastis peržvelgė savo užrašus, kilstelėjo sulenktą smilių 
ir sumurmėjo: „Arba yra bedarbis.“ 

Aštuonias darbo dienas pasibaigus tarnybai Bastis savo au- 
tomobilį statydavo Nislio gatvėje, priešais Haneso namus, ir 
kartu su Bjanka stebėjo namo duris. „Ten jis vis pasirodydavo, 
savo akimis galėjau lokalizuoti objektą, - išpyškino Bjanka. Ju- 
dita: „Identifikuoti subjektą.“ Bjanka: „Atsiprašau, ką sakėte?“ 
Judita: „Norėjai pasakyti, kad jį atpažinai.“ Bjanka: „Na, taip, tai 
tikrai buvo jūsų Hanesas, tai yra buvęs jūsų Hanesas, visame 
pasaulyje taip vaikšto tik jis vienas.“ 

Jo išvaizda nekėlė jokių įtarimų, sužinojo Judita. Hanesas vi- 
suomet įeidavo arba išeidavo be palydos, visuomet būdavo vie- 
nas. Niekuomet neatrodė nusilakstęs ar nervingas. Vieną kartą 
atidarė duris senyvai poniai, kitą kartą pasisveikino su jauna 
pora. Jo drabužiai, matyt, visiškai nekrito į akis, jiems apibūdin- 
ti netgi Bjanka pritrūko žodžių. 

Kiti pastebėjimai: kai kada vakarais jis įeidavo ir išeidavo 
keliskart iš eilės trumpam ir niekuomet nebūdavo tuščiomis 
rankomis. Kartais po pažastimi nešdavosi dokumentų aplanką, 

kartais turėdavo juodą dokumentų portfelį, kelis kartus ant nu- 
garos pūpsojo violetinė sportinė kuprinė, porą kartų rankose 
tabalavo pirkinių maišeliai, o kartą išėjusio iš namų pečius slėgė 
didelis, į popierių suvyniotas sunkus daiktas, kaip buvo galima 
spėti iš įsitempusio kūno judesių. 

Kada vakarais paskutinį kartą išeina iš namų ar, galimas da- 
lykas, nakvoja kur kitur, kol kas buvo nežinoma. „Bet greitai 
sužinosime, - pažadėjo Bjanka, - jei stebėtume jį ir toliau. Ar 
mums tęsti, šefe? Būtų visai įdomu.“ Truputį patylėjusi ir pra- 
šydama nepersistengti, Judita tęsti leido. Mat nenorėjo atimti 
iš jų džiaugsmo, patiriamo įsitraukus į pirmą bendrą jųdviejų 
tyrimą. 


Laikydama rankoje Haneso laišką, ji kaip tik buvo sulaukusi 
gerosios fazės, kai norisi darnos. Tai buvo pirmoji tiesiogiai jai 
skirta žinia po vaiduokliško jo pasitraukimo vasarą. Kad laišką 
laikanti ranka nevirpėjo, palaikė geru ženklu. Judita atsirėmė 
į virtuvės spintelę, atsikando ragelio ir ėmė tyrinėti raštą, tarsi 
tai būtų langų sandarinimo reklaminė brošiūra. Dviejų lapų 
ilgumo tekstas buvo parašytas kompiuteriu ir išspausdintas. 
Šrifto rūšis („Arial“) ir dydis (14) buvo tokie pat neįsidėmėtini 
kaip ir laiško antrašas: Hanesas Bergtaleris, Nislio gatvė 14-22, 
1140 Viena. 

„Miela Judita“, po kreipinio kablelis, visame laiške apsieita 
be šauktuko. „Miela Judita, sužinojau, kad gulėjai ligoninėje. Ti- 
kiuosi, kad jautiesi jau geriau. Universiteto profesoriaus daktaro 

Karlo Vebrechto vadovaujama ligoninė, kurioje, kaip girdėjau, 
buvai gydoma, garsėja puikia reputacija. Esu įsitikinęs, kad ten 
buvai patekusi į geriausias rankas ir jose tebesi.“ Tebesi? 

„Prieš dvi savaites balso pašte palikai man žinutę, ji mane 
labai nustebino.“ Argi ji paliko jam žinutę balso pašte? „Žinau, 
tuo metu, kai mudu artimai bendravome - tai buvo gražiausias 
mano gyvenimo laikas, - padariau daug neteisingų žingsnių ir 
didelių klaidų. Kaip žinoma, meilė gali apakinti. Dėl to nuo ma- 
nęs nusigręžei. Be galo tave mylėdamas nenorėjau šito pripa- 
žinti. Pridirbau eibių ir dėl jų šiandien labai gailiuosi. Įsikišau 
į tavo šeimos gyvenimą, nors manęs to neprašei, nors tai tau 
nebuvo nei naudinga, nei malonu. Už tai noriu tavęs atsiprašyti. 
Teisindamasis galiu nebent pasakyti, kad tuo laiku pats buvau 
labai persitempęs, darbe taip pat, ir galiausiai dėl emocinio per- 
degimo kurį laiką netgi turėjau praleisti ligoninėje. Tai buvo 
mano krizė, nenorėjau, kad apie tai sužinotum arba net jaustu- 
meisi kalta. 

Pamažėle - čia svarbus vaidmuo teko terapijai - man pavy- 
ko nubrėžti būtiną brūkšnį, atskirsiantį nuo tavęs. Patikėk, tai 
buvo sudėtingas procesas, giliausias ir ilgiausias tunelis ligšioli- 
niame mano gyvenime. Dabar esu jį įveikęs ir vėl matau šviesą, 
žinoma, prislopintą, bet ji kasdien po truputėlį ryškėja. Judita, 
daugiau niekuomet nebeprieisiu prie tavęs per arti, NIEKUO- 
MET NEBŪSIU ARČIAU, NEI TU NORĖTUM. Tai pažadu ir 
prisiekiu viskuo, kas man šventa.“ Na, juk tai visai neblogas ke- 
tinimas, pamanė ji. 

„Tavo žinutė balso pašte mane, miela Judita, labai įskaudi- 
no. Buvai lyg nesava, visai ne tu, tokia agresyvi, pikta, kupina 
neapykantos. Tavo žodžiai žeidė: tu nesileisianti, kad būtum lai- 
koma kvaiša, tu žinanti, kad aš tave stebiu, kad aš nebegalėsiąs 
įvaryti tau baimės, reikalavai, kad aš, bailys, pasirodyčiau. O jei 
nepasirodysiu, surasi mane, kad ir kur būčiau.“ Ar iš tikrųjų ji 

jam tai išklojo? Įdomu. Vadinasi, tai įvyko ne tik vaizduotėje. 

„Judita, niekuomet nenorėjau kelti tau baimės, vien tik ta 
mintis klaiki. Maniau, kad mums abiem išeis į naudą, jei kurį 
laiką nesimatysime ir nesikalbėsime, tad pasitraukiau. Dabar 
rašau tik patarus bendriems draugams, leidusiems man supras- 
ti, kad pyksti ant manęs, kad aš tau keliu alergiją. Anaiptol ne- 
ketinu nuo tavęs slėptis, nenoriu tavo akyse būti dar ir bailys. 
Norėdamas tai pranešti ir parašiau šį laišką. 

Taigi, Judita, aš čia. Laimė, galiu gyventi ir be tavęs. Vis dėlto 
didžiausias mano siekis, mano gyvenimo noras - kad galėtume 
tapti draugais. Kad ir kada tau manęs prireiktų, patikėk, visuo- 
met būsiu pasirengęs tau padėti. Mano jausmų tau niekas neat- 
ims. Visada ištikimas, Hanesas.“ 

Ji padėjo laišką, dar kartą nužvelgė savo ranką, kuri nė ne- 
virptelėjo, iš mėlyno termoso įsipylė į puodelį drungnos kavos 
su kofeinu, paėmė stiklinę vandens, išspaudė iš pakuotės vieną 
tabletę, jau kėlė prie burnos, bet pusiaukelėje ranką nuleido, 
perlaužė tabletę per vidurį, vieną puselę padėjo į vietą, kitą 
nurijo, užgėrė gurkšniu vandens, sugniaužė kumščius tyliai iš 
anksto džiaugdamasi pasiekiama pergale ir sukuždėjo: „Nebi- 
jau, daugiau nebebijau.“ 


Paskui jai pavyko padaryti žygdarbį - išmiegoti tris naktis iš 
eilės. Be to, ji ėmė ilgėtis draugijos. Abi šias naujienas derėjo 
atšvęsti. Kaip senais laikais ji, galėdama vonioje, ėmė planuoti 
būrelio draugų vakarėlį šeštadienį. Gerdas didžiai apsidžiaugė 

ir išsyk pažadėjo ateiti, nors su Romi turėjo bilietus į soulo mu- 
zikos koncertą klube „Porgis ir Besė“. Judita: „Su Romi?“ Ger- 
das: „Taip, Romi. Jau trylika dienų.“ Judita: „Jei pratrauksite iki 
penkiolikos, būtinai ją atsivesk!“ 

Ilzė, Rolandas, Lara, Valentinas - visi jau iš anksčiau šešta- 
dienį buvo numatę ką nors veikti, bet jų planai nė iš tolo nepri- 
lygo akivaizdžiai pasveikusios ir džiugiai nusiteikusios Juditos 
kvietimui paragauti žvėrienos guliašo. Mat tai buvo draugai, 
kurie išties ją mėgo, kurie, jei jau toks reikalas, pašaukti buvo 
pasirengę švęsti jos sugrįžimą į nuostabią savaitgalio banalybę. 
Kitą dieną ateiti prižadėjo dar ir Nina iš muzikos namų „Konig'. 
(Gal iki to laiko Gerdas vėl bus vienišius.) 

Šitaip įsismarkavusią nelauktai užvaldė absurdiška mintis, 
kuri dar vos prieš kelias dienas jai būtų atrodžiusi neįmanoma. 
Tačiau laiškas viską apvertė aukštyn kojom. Vien ta aplinkybė, 
kad įsivaizdavo pajėgsianti leisti Hanesui peržengti savo buto 
slenkstį, ją įkvėpė. Tai liudijo apie nepaprastą narsą, sugrąžino 
nemenką dalį savikliovos, o kaip tik to jai labiausiai ir reikėjo. 

„Didžiausias mano siekis, mano gyvenimo noras, kad mes 
galėtume tapti draugais“, - rašė jis neprilygstamu patetišku savo 
stiliumi. Na, gerai, tas traukinys tikriausiai jau nuvažiavęs, mat 
būta per daug prastos patirties. Bet kodėl jai nežengus šio men- 
ko susitaikymo žingsnio? Kodėl neparodžius artimų draugų 
būreliui, kad ji vėl pajėgia peršokti savo šešėlį? 

Tas šešėlis per keletą dienų gerokai susitraukė, jos nebeper- 
sekiojo, nebebaugino, jai nebevadovavo, nevedė klystkeliais ar 
prie bedugnės krašto. Argi ji nebuvo galutinai pasveikusi nuo 
menkos paikos savo ligos, įveikusi silpnumą, krizę ar kaip ki- 
taip vadintum tą kirminą, šliaužiojusį jos galvoje? Jai knietėjo 
pateikti įrodymą. Tam jai reikėjo Haneso. 

„Sveikas, Hanesai. Šeštadienį pasikviečiau vakarienės keletą 
draugų: Gerdą su jo naująja, Larą su Valentinu, Ilzę, Rolandą 
ir Niną, verslo kolegę. Jei nori, gali ir tu užsukti.“ Ne, trečiąjį 
trumposios žinutės sakinį ji pakeitė: „Jei dar nesi nieko supla- 
navęs, gali ateiti ir tu. Dar pridūrė: „Ruošiu Žvėrienos guliašą. 
Pradėsime apie aštuntą.“ (Draugai buvo pakviesti jau septintai.) 
Žinutę užbaigė: „Su geriausiais linkėjimais, Judita.“ 

Ne po trijų minučių, o po trijų valandų atėjo gaivinamai 
trumpas ir dalykiškas atsakymas: „Sveika, Judita, malonu. Mielai 
ateisiu. Iki šeštadienio aštuntos valandos. Linkėjimai, Hanesas.“ 


Pirma, tablečių tikrai negalima vartoti su alkoholiu. Antra, al- 
koholio vakare ji tikrai būtų gėrusi (nes pradėjo jau popietę). 
Trečia, jai tablečių nebereikėjo, nes ji nebebijojo. Ketvirta, ji 
praleido puikų spalio pabaigos šeštadienį Vienos saldumynų 
prekyvietėje, „Hoferio“ prekybos centre, savo namų virtuvėje ir, 
užsidėjusi ausines, ant svetainės sofos žiburiuojančioje aukso 
lietaus šviestuvo šviesoje. 

Septintos valandos svečiai susirinko laiku. Romi pasirodė 
esanti nepasėda kolumbietė su Dianos Ros šukuosena po lie- 
taus gūsio; Vienoje ji mokė šokti stepą. Dar įspūdingiau buvo 
tai, kad Gerdas buvo pametęs dėl jos galvą; taip jam nutikdavo 
tik kartą per dešimt ar penkiolika metų. Buvo keista, kad nė 
viena iš kitų dviejų porelių viešai nerodė tarpusavio santykių 
nesklandumų, o Nina puikiai pritapo prie būrelio. Taigi buvo 
idealios sąlygos Juditai, kurios džiugi nuotaika buvo išsyk ma- 

tyti, atsiribojus, autoironiškai papasakoti apie savo pakrikimo 
metą. Ypač smulkiai ji pavaizdavo sceną, kai gražuolis romėnas, 
jaunas žvejys Krisas, gulintis šalia lovoje, ketvirtą valandą ryto 
turėjo konstatuoti, kad „kažkas“ bus jam kaip reikiant krimste- 
lėjęs. Ninai labiausiai rūpėjo sužinoti kuo daugiau šio epizodo 
detalių. 

Apie Hanesą neužsiminė nė žodeliu. Juo Judita norėjo visus 
nustebinti, jis, jo pasirodymas turėjo tapti jos triumfu. Bet Ha- 
nesas vėlavo jau trisdešimt minučių, ir draugai ėmė vis labiau 
nekantraudami klausinėti, kurgi tas Žvėrienos guliašas. Prieš 
pat devynias Hanesas atsiuntė trumpąją žinutę. Slapčiomis per- 
skaitė ją virtuvėje: „Miela Judita, apgailestauju, šiandien nespė- 
siu. Tiek daug darbo! Mielai ateičiau kitą kartą. Perduok visiems 
nuo manęs linkėjimų, Hanesas.“ Tokia santūri buvo žinutė, toks 
sausas ją perskaičius atrodė esąs konjakas. 

Iš draugų reakcijos ji suvokė pamažu netenkanti jėgų. Ar ji 
gerai jaučiasi? „Gerai, gerai.“ Kodėl taip nenoriai knebinėjanti 
lėkštėje prabangų gurmanišką maistą? „Tikriausiai ruošdama 
per daug prisiragavau, senas įprotis.“ Ar tikrai ji gerai jaučiasi? 
„Tikrai, tik gali būti, kad padauginau', - patikino ji ir, kad jau 
atrodytų įtikinamiau, užsigėrė konjako stiklu. 

Iki šokoladinio deserto ji dar ištvėrė prie stalo ir bandė tin- 
kamu metu juoktis kartu su visais įsisiūbavus pokalbiui, jo žo- 
džių nuotrupas ji tiesiog leido pro ausis. Vėliau paprašė leidi- 
mo prigulti ant sofos, mat jai truputį svaigstanti galva. „Judita, 
jei mums laikas eiti, taip ir sakyk!“ - sududeno vienas iš trijų 
vyrų balsų. „Ne, ne, jokiu būdu, - gynėsi ji, - būkite, kol galėsite. 
Džiaugiuosi, kai esate su manimi!“ 

Gulėdama ant sofos klausėsi raminamų prislopinto pokalbio 
garsų. Porą sykių kažkas prie jos palinko. Kartą greta prisėdo 
viena iš moterų ir paklausė, ar galėtų jai kuo nors pagelbėti. 
Negalėtų. Vėliau kažkas užmetė ant jos antklodę, kilstelėjo galvą 

ir nuleido į kažką vėsų ir minkštą. Netrukus išgirdo stumdant 
kėdes, tarškinant indus ir leidžiant paplavas. Į pabaigą tegirdėjo 
silpną murmėjimą ir keletą neaiškių atsisveikinimo garsų. Švie- 
sa vis labiau blanko, kol galutinai užgeso ir išsinešė iš kambario 
paskutinius taikius garsus. 


Versdamasi ant nugaros atsitokėjo gulinti miegamojo lovoje. 
Kas manė, kad vakarėlis pasibaigė, tinkamai neįvertino jautrios 
jos klausos ir guvaus proto. Visa tvarka jai buvo žinoma. Pir- 
miausia pasigirdo kuždesys, paskui po kambarį pasklido meta- 
linių plokščių virpesiai, suskambėjo fanfara. Atvyko svarbiau- 
sias svečias. Vis dėlto atvyko. Tarsi būtų tai Žinojusi. Juo galėjai 
kliautis, jis jos nenuvils, jis - niekuomet. Buvo jai šitai pažadėjęs. 

Puiku girdėti jo balsą: „Ta spūstis, ta spūstis, ta spūstis.“ Jis 
visuomet tai sako pradžioje, visuomet sugrįžta prie pradžios. 
Anuomet prekybos centre jis numynė jai kulną: „Tai gali būti 
velniškai skausminga. Tai gali būti velniškai skausminga. Tai gali 
būti velniškai skausminga.“ Jai skaudėjo. Pabandė susiimti už 
galvos, bet neįstengė pajudinti rankų. 

Gulėk ramiai, Judita, ir būk užsimerkusi! Kai ką tau atne- 
šiau, tau skirtą dovaną. Jis kažką jai atnešė, dovaną. Jie sėdėjo 
prie stalo, buvo tamsu, buvo jau gili naktis. Kiti buvo išėję. Tik 
juodu, tik jųdviejų balsai, jo balsas. Turi atspėti, kas tai. Ji turėjo 
spėti. 

Tai buvo garsas, ir dar koks garsas! Atrodė jai girdėtas, žino- 
mas. Tu jį atpažįsti, Judita, tiesa? Ar džiaugiesi? Ji džiaugėsi. Tas 

žaismas vėjyje, tas vos girdimas skambčiojimas ir skimbčioji- 
mas. Karulys prie karulio, krištolas prie krištolo. Brangiausias 
jos egzempliorius. Iš Barselonos. „Tikiuosi, kad jums netrukdau. 
Tikiuosi, kad jums netrukdau. Tikiuosi, kad jums netrukdau.“ 
Štai jis pirmą kartą stovi jos parduotuvėje. Ar prisimeni? Isto- 
rijos pradžia, spindinti šviesa, karuliai barkščioja vėjyje, tarsi 
meteorai kviestų vienas kitą šokti. Amžinybės pažadas, didelė 
mūsų meilė. Kaip ji skambėjo? Kaip ji švytėjo? Kaip ji skamba? 
Girdi? Garsiau? Dar garsiau? Dar šviesiau? Jos galva! 

Gulėk ramiai, Judita, būk užsimerkusi! Neatsimerk! Jei at- 
simerksi, išbaidysi šviesas, nuslopinsi skambesį. Jei atsimerksi, 
liksi viena, liksi šešėlyje, būsi šešėlis. Viskas aplinkui bus tamsu 
ir nebylu. Lik su manim. Ji turi likti su juo. 

Jos petys smarkiai atsitrenkė į lovos kraštą. Judita atplėšė 
akis. Hanesas? Kur jis? Mėšlas. Jos galva! Kur kabo ispaniškas 
krištolinis sietynas? Kas jį įsiūbavo? Iš kur sklido skambesys? 
Apgraibomis susirado jungiklį. Užsidegė įprastinės taupiosios 
lemputės, įsuktos į miegamojo šviestuvą iš Prahos, ir apšvietė 
tuščią, tylų kambarį. 

Judita nusėlino į svetainę. Kur Hanesas? Prie stalo tuščia. 
Stalas nukraustytas. Kambaryje nė gyvos dvasios. Virtuvėje su- 
krautos išplautos lėkštės ir puodai. Visur švaru. Šlapiais marški- 
nėliais brūkštelėjo nuo kaktos prakaitą. Kojos virpėjo. Nusvir- 
duliavo prie buto durų, atidarė, uždegė laiptinės šviesą. Nieko, 
nei žinutės, nei jokio ženklo, ponas Šneideris miręs, negyva 
laiptinė. Ji užsklendė duris, nukiūtino į virtuvę, paskui į vonią, 
pasilenkė virš kriauklės, paleido bėgti pakaušiu šaltą vandenį, 
paėmė rankšluostį, išsitrynė šlapius plaukus. 

Mėšlas. Jos galva ūžė nuo alkoholio. Susirado stiprių vaistų 
nuo galvos skausmo, užsigėrė drungnu vandeniu. Paskui nurijo 
tabletę, panašią į mažutį smėlio laikrodį, ir dar antrą, geltoną - 
nuo kirmino smegenų žievėje, ir dar trečią, ovalo formos, kad 

kirminas nesidaugintų (jei dar nespėjo pasidauginti). Pasvarstė, 
ar nepaskambinus greitosios pagalbos gydytojui. Tačiau kokia 
ta jos bėda? Kad yra balsas, bet nėra vyro, kad yra sietyno sklei- 
džiami garsai, bet nėra sietyno? Kai stinga argumentų dėstant, 
kas negerai, net ir greitosios pagalbos gydytojai yra bejėgiai. 

Ji pasiskyrė terminą iki aušros. Apie miegą nebuvo ko nė 
galvoti. Kol prašvis, nusprendė imtis prasmingos veiklos. Kuo 
lėčiausiai dėliojo į lentyną indus. Viena lėkštė iškrito iš rankų, 
deja, tik viena. Ieškant šukių ir jas renkant praėjo daugiausia 
penkios minutės. 

Audra galvoje palengva rimo, pasirodė pirmieji miglos tu- 
mulai. Judita parkėblino į miegamąjį, atidarė didžiulę spintą ir 
ėmė ją tuštinti, abiem rankom mėtė viską lauk, į milžinišką krū- 
vą dėjo paltus, švarkus, megztinius, marškinius, marškinėlius, 
palaidines, kelnes, kojines ir apatinius drabužius. Paskui ėmė 
drabužius lankstyti ir vėl krovė į spintą nuo viršaus iki apačios, 
daiktą po daikto į tvarkingas stirtas. Po kurio laiko rankos tvar- 
kėsi vienos, Juditos įsitraukimo nebereikėjo. 


w-- os 


virš komodos. Galėjai pamanyti, kad tai įprastos nuotraukos iš 
vaikystės, bet rėmeliai jų jau nebelaikė. Tas, į kurį ji įsižiūrėjo, 
žengė tiesiai prie jos. Jis buvo didelėmis atlėpusiomis ausimis, 
tankiais juodais plaukais ir ilgomis blakstienomis. Eikš, Ali, pa- 
kvietė ji, gali man padėti, dviese mikliai sutvarkysime spintą ir 
eisime į kiną. 

Ką sakai? Prieik arčiau, prastai tave girdžiu. Tik nesusirauk 
kaip audros debesis. Tau terūpi žaisti slėpynes, nuo pat tavo gi- 
mimo žaidžiam slėpynes. Na, gerai, kai prašvis, eisime į parką. 
Jau gali autis batus. Greitai baigsiu tvarkyti. 

Taip, taip, taip, Ali, nešauk taip garsiai, jau ateinu. Tik pa- 
siimsiu akinius nuo saulės. Užsidėsiu skrybėlę. Man nereikia 
striukės, mama, aš neperšalsiu, man karšta, ne, nesusirgsiu. Taip, 
aš prižiūrėsiu Alį! Čia jo nuotrauka. Vinis lieka kur buvusi, o 
Alis eina drauge. Mudu einame į lauką. Mes tenorime pažaisti, 
mama, būsim Reithoferio parke. 

Įkišu raktą į spyną. Atidarau namo duris. Lauke jau šviesu. 
Būk greta, nebėk pirma manęs. Žiūrėk žmonių, nekliudyk jiems, 
nestumdyk, tai plėšikai ir žandarai, bet jie nežaidžia, jie į vis- 
ką žiūri rimtai. „Ir malonėkite palikti Alį ramybėje, tai mažasis 
mano broliukas! Štai čia jo nuotrauka.“ „Nežiūrėkite taip pik- 
tai!“ „Ir mūsų nelieskite! Mes einame į parką!“ 

Pagaliau priėjo medžius, suolas užsėstas, atsigulsiu ant žolės, 
nuo šviežio oro man truputėlį svaigsta galva, man negalima pa- 
vargti. Ali, kur esi? Pasislėpei? Jau žaidi? Eikš, Ali, turiu truputė- 
lį pailsėti. Per daug vaikščiojau, kojos pavargo. 

Ali? Ali, ateik! Tai nejuokinga, negali taip ilgai lindėti pa- 
„Atsiprašau, gal matėte mano brolį Alį? „Ne, man nereikia 
striukės, aš neperšalsiu, man tik truputėlį svaigsta galva, aš pa- 
mečiau brolį.“ 

„Ei, jūs ten! Ar visi apkurtot? Kodėl sprunkat? Patys pakvai- 
šę! Vieni pamišėliai!' Man svaigsta galva, man bloga. „Ko taip 
spoksote? Aš tik truputėlį pailsėsiu.“ 

Tą vyrą aš pažįstu. „Hanesai? Hanesai, ar tai tu? Tave siunčia 
dangus! „Ačiū, man nešalta.“ „Ne, Hanesai, aš neverkiu, bet aš 
pamečiau Alį. Turi man padėti... Tu jį radai? Jam nieko nenu- 
tiko? Ar mama labai ant manęs pyksta?“ „Ne, aš nesijaudinu. 

Aš tik tokia laiminga, labai tau dėkoju...“ „Taip, pažadu. Išvesk 
mane iš čia. Nepakenčiu šitų žmonių, kaip jie spokso. Ne, aš 
nebijau švirkšto...“ „Taip, pasilik! Man tavęs reikia! Dabar turi 
būti su manim.“ 


Dvyliktoji fazė 


Purvino baltumo naktinė spintelė buvo nervų ligų ligoninės in- 
ventoriaus dalis, o greta stovinčioje lovoje, deja, gulėjo ji. Nors 
ir prislopintas, tikrovės suvokimas buvo toks slegiantis, kad ji 
pasistengė išsyk vėl užmigti, kaip ir derėjo, turint galvoje jai pa- 
skirtų lašinamų vaistų veikliąją medžiagą. 

Antras, gerokai vėlesnis, jos pabudimas nebuvo nei geras, 
nei blogas. Jis buvo anapusinis. Bet gal jai reikėjo pamažu pra- 
tintis anapusinius dalykus pripažinti kaip neišvengiamus ir su 
jais susidraugauti, užuot nuolat jiems priešinusis. Hanesas. Taip, 
čia tikrai sėdi Hanesas, visa burna šypsodamasis nenatūraliai 
baltais savo senelės dantimis, bičiuliškai mirkteli Juditai ir taip 
pažadina ją iš vaistų sukelto žiemos miego. Pateisinant jo buvi- 
mą privalu pasakyti, kad jis pridengė mamą, kuri, persiėmusi 
Raudų sienos nuotaikomis, tik ir laukė, kada pagaliau bus gali- 
ma susikalbėti su dukra. 

„Sveikas, ką TU čia veiki?“ - kvėptelėjo Judita beveik be gar- 
so, stengdamasi nutaisyti giminišką šypsenai veido išraišką. „Aš 
tave radau, - paaiškino jis, deramai nesutramdęs išdidumo ir 
susižavėjimo gaidelių. „Hanesas pakėlė tave nuo žemės ir at- 

vežė į ligoninę.“ Tai buvo tikroviškesnė motinos versija. Judi- 
ta: „Bet kaip... — „Grynas atsitiktinumas; - pertarė jis Juditą, 
skubėdamas tuoj pat paaiškinti: sekmadienio rytą jis kalbėjosi 
telefonu su Gerdu. Tas buvo susirūpinęs, nes negalėjo jai prisi- 
skambinti, ir sakė, kad išvakarėse ji pasijutusi gana prastai po 
gražios, jaukios vakarienės, gaila, kad jis pats negalėjęs dalyvau- 
ti. Jis, Hanesas, kaip tik turėjo reikalų jos rajone, todėl pasisiūlė 
Gerdui bandyti pakalbinti ją per telefonspynę, nes gal ji tiesiog 
negirdinti savo mobiliojo telefono. Kovo gatvėje, ties Reithofe- 
rio parku, jis priėjo nedidelį žmonių susibūrimą. Ant šaligatvio 
sėdėjo moteris, iš pažiūros reikalinga pagalbos ir paramos. „Ir 
tai buvai tu, - užbaigė jis veikiau susižavėjęs nei pasibaisėjęs. — 
Taip tave ir radau.“ 

Motina: „Vaike, ką tu išdarinėji...“ Judita: „Mama, prašau, 
aš tikrai nelinkusi...“ Motina: „Lakstai pusnuogė gatve, būtum 
prisišaukusi mirtį...“ - „Judita, mes tuoj išeisime ir leisime tau 
nurimti, - paguodė ją Hanesas dėdamas motinai ranką ant 
peties. - Tenorėjome, kad pabudusi nebūtum viena, nes priva- 
lai žinoti, kad visuomet turi į ką atsiremti, kai tau nekas.“ Net 
nežiūrėdama į motiną Judita žinojo, kokiomis akimis ji žvel- 
gia į Hanesą. Vien dėl to niekuomet negalėtų jo mylėti. „Kaip 
miela“, - atsakė ji. Tada Hanesas atsistojo, paėmė mamą už pa- 
rankės ir pamojo Juditai kaire ranka taip, kaip jis vienas temo- 
kėjo: niekuomet tai nepriminė atsisveikinimo, veikiau „sveika 
sugrįžusi“. 

Nors jautėsi kaip apdujusi kambarinė musė, baltos neoninės 
šviesos įspausta į paklodę, ketino išsyk užsiimti sunkiu darbu: 
atkurti ir surikiuoti pastarųjų valandų - o gal tai buvo dienos 
ar savaitės? — įvykius. Jai sutrukdė liauna medicinos seselė aps- 
kritais akinukais, patikrino, ką rodo prijungti aparatai, ir pri- 
traukė švirkštą, kas jame, Juditai nėmaž nerūpėjo, tikriausiai tas 
šlamštas turėjo padaryti ją dar abejingesnę. „Iš kur jūs atvyko- 

te?“ — tyliai paklausė pacientė. „Iš Filipinų, - atsakė gležnoji. 
„Gaila, kad mes negalime būti ten“, - sukuždėjo Judita. „Ak, ten 
pernelyg karšta! - atsakė seselė. - Čia geriau!“ 


„O aš būčiau galėjusi prisiekti, kad su Jumis nebepasimatysi- 
me“, - pareiškė Džesika Reiman, užuot ištiesusi jai ranką. „Taip, 
žinau, apgailestauju, kažkaip kvailai susiklostė“, - atsakė Judita. 
Tai buvo pirmas jos pokalbis per keturias dienas ir, vos prasidė- 
jęs, ją jau vargino ir sekino. Matytis su visais draugais ji atsisakė, 
mat labai gėdijosi netikėto savo nuopuolio, taip nepakeliama 
buvo įsivaizduoti, kad tektų ištverti su jais dar vieną Žaidimo 
greitai-vėl-būsime-visiškai-normalūs ratą, kai jau buvo pričiupta 
apgaudinėjanti ir brutaliai nusviesta atgal prie starto. 

„Ar bent suprantate, kodėl čia esate?“ - paklausė Reiman 
maloniai ir griežtai, kaip kalbama su pilnamečiu žmogumi, pri- 
krėtusiu kvailysčių. Judita: „Tiesą sakant, nelabai.“ Reiman: „O 
aš Žinau.“ Ji paėmė popieriaus lapą ir pieštuką. „Paprasta jaunos 
pienininkės sąskaita.“ Judita: „Vaje, gerai skaičiuoti niekuomet 
nemokėjau.“ Reiman: „Nesibaiminkite, jūs tik diktuosite, o aš 
sumuosiu rezultatus.“ 

Psichiatrė norėjo sužinoti, maždaug kokį kiekį ir kokios rū- 
šies alkoholio per kokį laiką ji išgėrė aną šeštadienį, ko ir kiek 
tąsyk valgė, be to, kada liovėsi gėrusi kai kurias iš tų trijų vaistų 
rūšių, kada ir kokiomis dozėmis vėl pradėjo juos vartoti, kokių 
ir kiek galvos skausmą malšinančių tablečių išgėrė kartu su pa- 
skirtais vaistais. Judita nurodė tik apytikslius kiekius, kalbėda- 

ma apie alkoholį, dėl visa ko pasakė tik pusę tikėtinai išgerto 
kiekio. Po sąrašu Reiman nubrėžė storą brūkšnį ir pakartojo: 
„Susumavus bendrą poveikį ir atsižvelgus į veikimo laiką išeina 
štai toks grafiškai pavaizduotas rezultatas.“ Lape nupiešė dailią 
kaukolę, iš kurios kilo gražūs dūmų debesys. „Sumaišius tokį 
kokteilį menkas pasilakstymas po parką - taikingiausias Žings- 
nis, ką gali padaryti Žmogus, - paaiškino Reiman. „Na, matote, 
kokia taiki esu“, - atsakė Judita. 

Paskui ji turėjo pateikti antrą komplektą prisiminimų nuo- 
trupų. Ji pasakojo apie euforišką vakaro su draugais pradžią, 
staiga kritusią nuotaiką, ramų tarpsnį ant sofos ir baimes lo- 
voje. „Sukeltas ko?“ - spaudė Reiman. „Balsų ir garsų, kurie 
buvo tokie tikroviški, kad...“ Reiman: „Kokių garsų? - „Sie- 
tyno dzingsėjimo liečiantis krištolo karuliams. Tai buvo mėgs- 
tamiausias mano parduotuvės sietynas, o tokio skambesio 
su niekuo nesupainiosi.“ - „Hm, įdomu. Dzingsinčio sietyno 
iki jūsų dar nėra girdėjęs nė vienas pacientas, - pareiškė Rei- 
man. - O kokie tai buvo balsai?“ Judita: „Ėė... Vėl kažkokia... 
Balsų raizgalynė.“ Ji tiesiog nepajėgė pasakoti apie ją apėmusią 
Haneso maniją, negalėjo tikėtis, kad ši inteligentiška moteris 
supras tokius kliedesius. 

„Aha, balsų raizgalynė, - pakartojo Reiman abejingai. - O 
paskui?“ - „Paskui mane apėmė panika ir aš išgėriau jūsų table- 
tes.“ — „Atsiprašau, tai ne MANO tabletės. Deja, turiu jas skirti, 
negaliu be jų apsieiti. Beje, tai mane sieja su dauguma mano 
pacientų. Ir ką tabletės jums padarė?“ - „Jos veikė.“ - „Galima 
taip teigti. O kaip konkrečiai? - „Visai apkvaitusi regėjau šmė- 
klas. Šeimos nuotraukos ant sienos staiga atgijo, ten buvo mano 
brolis Alis, sakytum tikrų tikriausias. Prisiminiau vieną įvykį 
iš vaikystės. Tai buvo tarsi sapnas iš ankstesnių laikų, bet labai 
tikroviškas.“ —- „Kur vyko tas sapnas?“ - „Mano galvoje“. - „Ir 
tenai taip pat. Bet, deja, ir gatvėje, ten jūs į tą sapną įtraukėte ir 

nemažai praeivių.“ - „Šito nebeprisimenu, už namų durų mano 
atmintis išsijungė.“ - „O kur ji įsijungė?“ - „Ligoninėje.“ - „Vė- 
lai! - „Man atrodo, gana anksti.“ - „Irgi tiesa. Su jumis tikrai 
smagu!“ - užbaigė Reiman. „Su jumis irgi, - atsakė Judita. Beje, 
abi iš tikrųjų taip manė. 

Paskui gydytoja atsistojo, suėmė Juditą už pečių, giliai įkvė- 
pė kaip gimnastė prieš atlikdama pratimą ant lygiagrečių ir 
susikaupė prieš baigiamąjį esminį pareiškimą. „Esate neįprasta 
pacientė, nes gebate net dabartinėje savo padėtyje būti autoi- 
roniška, tai nesiderina su ligos eiga. Esate užsispyrusi ligonė, 
neleidžiate jums padėti. Jūsų galvoje - sudėtingas mazgas, bet 
prie jo, matyt, niekam neleidžiate priartėti. Norėčiau duoti jums 
bent jau paprastą patarimą, kaip jį išnarplioti, - ieškokite pra- 
džios! Grįžkite ten, kur prasidėjo jūsų bėdos. Gerbiami mano 
kolegos ir kolegės psichoterapeutai jums mielai pagelbės. Be pa- 
ramos į laisvę jūsų nebeišleisiu.“ Judita nesumojo, ką atsakyti, 
tad linktelėjo. 

„Ir labai prašau, - šūktelėjo Reiman koridoriuje jai įkan- 
din, - išėjusi iš ligoninės vartokite SAVO tabletes, o ne mano, be 
to, kasdien ir tiksliai nurodytomis dozėmis. Kitaip sulauksime 
trečios nuotolinės nuotykių ekspedicijos dalies.“ 


Nuo tada, kai paaiškėjo, kad jis su mama budėjo prie jos ligos 
patalo, Judita pradėjo bijoti nebe jo, o savęs pačios; tai irgi buvo 
ne ką maloniau. Hanesas tik atstojo nesveikų jos minčių projek- 
cijos ekraną, ir jei būtų galutinai dingęs, tikriausiai už kampo 

jau lauktų kitas jo vertas įpėdinis. Kirminas jos galvoje, matyt, 
buvo išaugęs į kumščio didumo mazgą ir kasnakt spaudė vis 
smarkiau. Kaip prisikasti iki bėdos priežasties, siūlo galo, susi- 
mazgiusio pradžioje kelio, kuriuo bėgdama ji pasiklydo? 

Geriausiai jausdavosi tuomet, kai nusiminimas dėl savosios 
būklės pereidavo į apatiją, laimė, ligoninės personalas turėjo 
visas tam reikalingas priemones. Juo labiau gydytojai ir sese- 
lės rūpinosi dėl jos ligos prastos eigos, juo labiau ji rimo, nes 
tai reiškė, kad jai bus leista ilgiau likti ligoninėje. Mat geresnio 
būdo apsisaugoti nuo savęs pačios ji nežinojo. 

Po kelių dienų, praleistų mažoje baltoje vienvietėje palato- 
je, kurios šykštų interjerą sergėjo nupiepęs filodendras, ji vėl 
ėmė įsileisti lankytojus - Gerdą ir visus kitus, tvirtai tikėjusius 
senosios jų Juditos prisikėlimu. Bent jau tą vaidmenį jie kas- 
kart atliko vis profesionaliau, o pacientė dėkojo jiems šypsena, 
kuri, reikia tikėtis, atrodė natūralesnė, nei Judita manė išspau- 
dusi. 

Naktys klinikoje slinko ramiai, nors vėliau, pabudus, gilus 
miegas jai atrodydavo truputį netikras, bet, šiaip ar taip, balsai 
kuriam laikui buvo priversti nutilti. Tik mintis apie Barselonos 
krištolo sietyną jai dažnai ateidavo į galvą. O kartą vėl prisiminė 
pirkėjos, kuri pasisavino jos lobį, pavardę: Izabela Permason. 
Kodėl jai atrodo, kad jau yra ją girdėjusi ar mačiusi parašytą? 
Kadangi tuo laiku tai buvo nauja mįslė, mielai apie tai mąsty- 
davo. Paskui truputį pasidžiaugdavo, kad jos neįminė, nes tomis 
trumpomis svarstymo apie ponią Permason fazėmis juto, kad 
kažkuri galvos sritis dar veikia. Likusios, didesnės dalies pro- 
tinė veikla buvo smukusi į visai žemą lygį, ne aukštesnį kaip 
jos ligoninės lovos, iš kurios būtų norėjusi niekuomet neišlipti, 
čiužinys. 


149 


DANIEL GLATTAUER m VISADA TAVO 


<. 


Pirmas ryškus šviesos spindulys jos, kaip ligonės, drumzliname 
ir nykiame gyvenime buvo Bjanka. „Mergyt, tu - tikras spindu- 
liuojantis gyvenimas“, - susižavėjusi ištarė Judita mirties patale 
gulinčios prosenelės intonacija. „Apie jus, šefe, atvirai kalbant, 
šito negalėčiau pasakyti, - išdrožė Bjanka. - Atrodote nuka- 
muota ir nusigalavusi. Mano manymu, jums kuo skubiausiai 
reikia bent jau į lauką, o paskui - į kirpyklą.“ 

O juk mokinei anaiptol nebuvo ko pavydėti, mat, kol Judi- 
ta nedirbo, verslu rūpinosi motina. „Ar su ja labai sunku?“ — 
paklausė Judita. „Ne, visai ne, - patikino Bjanka. - Jūsų mama 
daug kuo labai panaši į jus.“ - „Dar vienas toks „komplimentas“, 
ir išsyk galėsi drožti iš kur atėjusi.“ 

Vėliau kalba nukrypo į Hanesą. „Mudviem su Basčiu kai kas 
krito į akis, - ėmė pasakoti Bjanka. „Ne, Bjanka, - pertarė ją 
Judita, - aš nebenoriu. Liaukitės jį stebėję, tai, tiesą sakant, ne- 
garbinga.“ Judita papasakojo, kad tai Hanesas ją rado ir atvežė į 
ligoninę ir kad vis dėlto jis buvo tasai iš jos draugų, kuris budėjo 
prie jos lovos, kol ji nubudo. „Taip, Žinau tai iš jūsų motinos, — 
nenustebo Bjanka, - ponia baisingai juo žavisi, manau, netgi 
tai truputį juokinga, bet nesvarbu, nes, pavyzdžiui, Madona 
arba Demi Mur...“ - „Visa laimė, jis nebekelia man baimės, o tai 
svarbiausia, kol mano būklė tokia“, - paaiškino Judita. Bjanka 
paklausė: „Gal vis dėlto galiu papasakoti, kas patraukė Basčio 
dėmesį? Taip juo didžiuojuosi, kada nors jis taps tikru detek- 
tyvu, gal ir filmų serijos herojumi.“ Paskui atėjo eilė detaliai 
Bjankos studijai apie šviečiančius langus: „Kaskart, kai vakare, 
jau sutemus, kas nors įeina į namą, kur gyvena jūsų Hanesas, 
t. y. buvęs jūsų draugas, vienas virš kito sušvinta penki langai. 

Tai - laiptinės šviesos, sako Bastis. Tuomet reikia minutėlę pa- 
lūkėti. Paskui įsižiebia langas kur nors kitur. Jei laukiama ilgiau, 
nušvinta labai aukštai esantis langas, tarkim, šeštame aukšte. Jei 
laukiama trumpiau, langas nušvinta pirmame arba ne aukščiau 
kaip antrame aukšte, sako Bastis. Mat visų to namo gyventojų 
vienas langas išeina į gatvę. Kai kurie langai šviečia ryškiai, ten 
dega šviesa, įžiebta žmogui įėjus į butą pro duris, esančias ne- 
labai toli nuo lango. O kai kurie langai tik silpnai nušvinta; ten 
langas yra toli nuo buto durų. Bet užsidega visi. Vėliau dažniau- 
siai nušvinta ir kiti gretimi langai, matyt, virtuvėje, svetainėje ar 
miegamajame, žiūrint kur žmogus įjungia šviesą. Tačiau vienas 
langas visada turi nušvisti žmogui vos parėjus namo, sako Bas- 
tis. Arba jis degė jau anksčiau, tuomet namie esama dar ir kitų 
žmonių. Logiška, ar ne?“ Judita: „Logiška.“ 

Bjanka: „Haneso, taigi mūsų objekto, langai yra penktame 
aukšte, tai septintas ir aštuntas langai, Bastis juos kuo tiksliau- 
siai išskaičiavo. O dabar, šefe, klausykitės atidžiai! Visuomet, kai 
ponas Hanesas vakare įeina į namą, užsidega, kaip ir įžengus vi- 
siems kitiems, penki langai vienas virš kito. Tai jis įjungia šviesą 
laiptinėje - viskas normalu. Tuomet Bastis žvelgia į septintą ir 
aštuntą langus penktame aukšte. Jis laukia dešimt sekundžių, 
trisdešimt sekundžių, minutę, dvi minutes - ir nieko. Penkias 
minutes - vis dar nieko. Dešimt minučių - vis dar nieko. Pen- 
kiolika minučių...“ - „Vis dar nieko“, - sumurma Judita. 

Bjanka: „Teisingai! Bastis sako, kad gali laukti, kol pajuos, bet 
septintas ir aštuntas langai penktame aukšte niekuomet nenu- 
švinta. Jis į tai atkreipė dėmesį. Įdomu, ar ne? Vadinasi, ponas 
Hanesas, įėjęs į savo butą, neuždega šviesos, neįžiebia jos ir vė- 
liau, tai yra niekuomet neįsijungia šviesos. Galima sakyti, jis gy- 
vena visiškoje tamsoje. O tai jau įdomu, ar ne? Judita: „Įdomu.“ 
Bjanka: „Šviesą laiptinėje jis vis dėlto užsidega. Išeitų, kad aps- 
kritai jis šviesos nebijo, tik vengia jos savo bute, ten visuomet 

tamsu. Ar suprantate, šefe?“ - „Ne', - atsakė Judita, bet nutylėjo, 
kad ji ir nenori nieko suprasti, o jeigu ir norėtų, tai atsakymas 
tikriausiai būtų banalus, gal Haneso bute paprasčiausiai perde- 
gė visos lemputės. 

„Reiškiu pagarbą, Bastis tikrai gerai padirbėjo, - pagyrė ji. — 
O dabar liaukimės ir palikime poną Hanesą ramybėje, gerai?“ — 
„Gerai, - sutiko Bjanka. - Tiesą sakant, gaila, čia tikriausiai 
esama ir daugiau paslapčių. Bet jei jo nebebijote, ir jis jums ne- 
beįkyri, tuomet sekti, žinoma, nėra prasmės.“ 


Praėjus dviem savaitėms buvo pasakyta, kad ji galinti palikti 
ligoninę, nes, žiūrint teoriškai, priepuolis jau seniai turėjo būti 
praėjęs, o praktiškai viską lemia vaistai. Veikiausiai reikėjo lais- 
vų lovų naujiems psichams; prieš Visus Šventuosius ūmių ligų 
skyriuose kasmet pasidarydavo nepaprastai ankšta. Judita norė- 
jo Džesikai Reiman pareikšti protestą dėl išsiuntimo, bet gydy- 
toja kaip tik buvo išvykusi į psichiatrų kongresą Alpėse - ne tik 
pacientams retsykiais reikia gaivaus kalnų oro. 

Savaitgalį Juditai dar buvo leista pasimėgauti ligoninės mais- 
tu ir pastoge. Pirmadienį ją pasitiko ir namo parvežė mama. Ar 
tik ne vienas amerikiečių pamišėlis, kadaise aiškindamas, kodėl 
puolė skersti žmonių, pareiškė nemėgęs pirmadienių? Stiprūs 
vaistai - tarp jų ir viena nauja balta tabletytė nuo depresijos — 
laimė, taip gerai veikė, kad motušę matė labai neaiškiai, o jos 
kančios bei užuojautos kupinas intonacijas girdėjo gerokai pri- 
slopintas. 

Namie, šiuose nejaukiuose kambariuose, kur kirbėjo balsai ir 
garsai, Judita išsyk palindo po sofos užtiesalu. Mama kurį laiką 
siurbė, šluostė ir kėlė dulkes, paskui dukrai prie sofos padėjo 
nesaldintos žolelių arbatos, tarsi parodydama, kokie prasti jos 
popieriai, ir uždavė visiškai pagrįstą klausimą, kaip čia viskas 
toliau su ja bus. Judita: „Nežinau, mama. Tiesą pasakius, aš tik 
pavargusi.“ Mama: „Tokios būklės tavęs jokiu būdu negali- 
ma palikti vienos.“ Judita: „Galima, be to, aš tik noriu miego.“ 
Mama: „Reikia žmogaus, kuris tavimi rūpintųsi.“ Judita: „Man 
reikia žmogaus, kuris leistų man miegoti.“ Mama: „Aš pas tave 
apsigyvensiu.“ Judita: „Nekalbėk tokių dalykų, žinai, kad esu 
psichiškai nestabili.“ Mama: „Šiandien pasiliksiu čia, o rytoj pa- 
sikalbėsime.“ Judita: „Gerai, mama, labanakt.“ Mama: „Dabar 
ketvirta valanda popiet. Vaike, tu sapnuoji?“ 


Tryliktoji fazė 


Artimiausiomis savaitėmis apie darbą nebuvo ko nė galvoti. Ir 
šiaip nelabai galvojosi. Judita tik turėjo rytais, per pietus ir va- 
karais išgerti jai paskirtus vaistus, tai daryti privalėjo dėl drau- 
gų, atliekančių globėjų pareigas, mamos, tradicinės medicinos 
ir, ko gero, truputėlį dėl savęs pačios. Tų baltų tablečių dažniau- 
siai vieną paimdavo viršaus, pirma, dėl to, kad jos išties buvo la- 
bai mažulytės, antra, jos glebios smegenų ląstelės paskui jautėsi 
taip, tarsi tvyrant keturiasdešimties laipsnių kaitrai ji maudytų- 
si kalnų upokšnyje. 

Prie prasmingo dykinėjimo veiklos namie dabar prisidėjo 
trys savaitinės valandos bendravimo su Artūru Šveighoferiu, 
labai simpatišku, palyginti dailiu, nerūpestingai besirengian- 
čiu, be to, nevedusiu psichoterapeutu, parūpintu jai Gerdo. Jo 
kantrybė kalbantis su Judita apie viską, tik ne apie ją ir visas 
jos bėdas, apie kurias, šiaip ar taip, niekas nieko konkrečiai ne- 
galėjo pasakyti, buvo didžiulė. Jeigu mazgas jos smegenyse vis 
dėlto kada nors išsinarpliotų, nors tai, žinoma, buvo menkai 
tikėtina, galbūt ji norėtų su Artūru leistis į nedidelę kelionę 
burlaiviu aplink pasaulį, mat pasiklausius atrodė, jog jis - tik- 

ras avantiūristas. O klausytis jai patiko labiausiai, dažnai net 
ištisas valandas. 

Kad ištvertų namie, kas nors turėjo ateiti pas ją vos pradėjus 
temti. Iš pradžių vienas kitą keitė draugai, pavyzdžiui, Larai tiko 
antradieniai, nes antradienio vakarais Valentinas žaisdavo bou- 
lingą, o po pusiaunakčio lovoje ji jau nebeapsikęsdavo degtine 
praskiesto alaus tvaiko, tad nakvodavo Juditos bute ir sergėda- 
vo, žinoma, pati to nežinodama, jos balsus. 

Savaitgaliais galėjai tikėtis mamos draugijos. Tomis dieno- 
mis baltųjų tablečių Judita automatiškai išgerdavo daugiau. 
Nors mama ir stengėsi, kad jos buvimas primintų atostogas pas 
mylimą dukrą, iš perkreiptų lūpų ir šauktukus primenančių 
raukšlių kaktoje buvo galima įskaityti prisipažinimą, kad jos 
auklėjimas nuėjo šuniui ant uodegos, kad, užuot mėgavusis už- 
tarnautu poilsiu, dabar privalo rūpintis nykiu šviestuvų verslu 
ir išprotėjusiu suaugusiu vaiku. 

Tik kelias minutes per dieną Juditai pavykdavo priversti dirb- 
ti smegenis ir pamąstyti apie savo padėtį. Tuomet kabindavosi 
į Džesikos Reiman raginimą prasiskverbti iki ligos priežasties, 
rasti siūlo galą, jei nori išnarplioti mazgą. Netrukus susipainio- 
davo vaikystės prisiminimų ir brendimo amžiaus šmėklų tinkle, 
išsyk nutraukdavo paieškas perkaitus smegenų ląstelėms - ir 
nusimaudydavo kalnų upokšnyje. 


Bendraujant su Hanesu pagaliau įvyko nekart pranašautas šuolis. 
Dabar Hanesas buvo aiškiai jos pusėje. Keletą kartų jis nedrąsiai 

bandė prisibelsti trumposiomis žinutėmis ir siūlė pagalbą. Ne, 
Judita neprieštaravo, kad jis reguliariai ją lankytų, ir ne tik todėl, 
kad iš esmės dėl nieko nebeprieštaraudavo, ir ne tik todėl, kad 
jam patogiausia buvo ateiti savaitgaliais, kai budėdavo mama, 
kurią jis mokėjo puikiai apraminti, bet todėl, kad jai, Juditai, jo 
buvimas kaip alternatyvi medicinos priemonė buvo į gera. 

Apie homeopatiją ji menkai išmanė, bet argi jos esmė nėra 
siekti sveikatos gaunant mažas dozes tų veikliųjų medžiagų, 
kurios Žmogų susargdina? O Hanesas turėjo lygiai tokį pat 
balsą kaip ta siurrealistinė šmėkla naktimis, Juditą antrą kar- 
tą privedusi iki pamišimo. Kai jis virtuvėje mamai pasakodavo 
apie erdvės planavimą, statiką, statybines medžiagas ir kavos 
aparatų dizainą, Juditos šmėklos išlakstydavo, tuomet stodavo 
daugmaž pusėtina tvarka. Be to, tikrojo Haneso žodynas buvo 
sudėtingesnis nei pamėkliško jo antrininko, nuolat kalusio jai į 
smegenis tik tris ar keturias frazes. 

Bendraudamas su ja, ligone, Hanesas visus draugus gerokai 
lenkė sumanumu ir laisvumu. Nuolat gerai nusiteikęs, galėjo be 
vargo prisitaikyti prie staiga kintančių gerų ir prastų jos nuotai- 
kų, letargo ir budrumo fazių. Jo balse niekuomet nebuvo girdėti 
nė menkiausių priekaišto gaidelių dėl apgailėtinos jos būklės, 
dėl to, kaip sunku prie jos prieiti, kiek mažai ji gali duoti. 

Gerdas ir kiti turėjo labai stengtis, kad paslėptų savo nusivy- 
limą dėl Juditos abejingumo, ir dažnai nesėkmingai, o Hanesui 
šitai atrodė kuo natūraliausias reiškinys. Jis išties priėmė Juditą 
tokią, kokia ji buvo, nors mažiau būti savimi jau neliko kaip. 
Prie jo nesigėdijo savo ligos, jos negraužė sąžinė, kad yra pri- 
klausoma nuo kitų pagalbos. Jam būnant greta, ji ėmė apsiprasti 
su savo likimu, netgi daugiau - su juo susigyventi. 

Netrukus jis jau užsukdavo ir darbo dienomis. Dažniausiai pa- 
vaduodavo vieną iš draugų, kuriems vis dažniau kas nors su- 
trukdydavo ateiti ir kurie nuo lapkričio vidurio ėmė skųstis 
prieškalėdine įtampa, deja, neleidžiančia dažnai lankyti Juditos. 
Tikriausiai jie buvo baisiai nusiminę ir susinervinę, kad Judi- 
tos protas niekaip nešviesėjo, kad su ja negalėjai pasikalbėti, 
kad dažnai ji ištisas valandas spoksodavo į sieną nepraverdama 
burnos. Bet ką turėtų jiems pasakoti? Juk nieko nepatirdavo, 
tik leisdavo beprasmes dienas ir tuščias naktis. Nė vienas iš jų 
negalėjo įsivaizduoti, kaip tai sunku. Kam dar apie tai kalbėti? 

Hanesas buvo kitoks. Nieko iš jos nereikalaudavo, rasdavo 
kuo užsiimti, dekoruodavo stalus ir lentynas, valydavo virtu- 
vę (labiausiai jam patiko šveisti tada, kai ir taip būdavo švaru), 
klausydavosi muzikos, švilpaudavo neišeinančias iš galvos me- 
lodijas, žinomas dar iš mokyklos laikų, junginėdavo televizijos 
kanalus ieškodamas rimtų žinių laidų, vartydavo specialybės 
knygas arba - su dar didesniu malonumu - jos nuotraukų al- 
bumus, kažin ką užsirašinėdavo ir braižydavo, darydavo nedi- 
delius eskizus. Kad ir ką veiktų, akies krašteliu nuolat stebėda- 
vo Juditą, visuomet laikydavosi netoliese, kaskart drąsinamai 
mirktelėdavo, šyptelėdavo. Nuo kitų skyrėsi pirmiausia tuo, ir 
tai buvo maloniausia, kad jos nekalbindavo, tad jai nereikėdavo 
vargti nuolat atsakinėjant į klausimą, kaip jaučiasi. Matyt, žino- 
jo geriau už ją pačią. 

Jei jis likdavo nakvoti, Judita to nė nejusdavo. Tikriausiai 
miegodavo ant sofos. Visada anksčiau už ją nubusdavo, iš vir- 
tuvės kvepėdavo kava, o visi naktinio jo budėjimo pėdsakai bū- 
davo panaikinti. 

Tik vieną iš tų lapkričio naktų, kai galva buvo lyg pripildyta 
tankaus rūko, padėtis tapo nevaldoma. Galimas daiktas, va- 
kare ji pamiršo kurį nors vaistą ar išgėrė dvigubą dozę. Gal 
nugrimzdo į baisų sapną, o jis staiga išplėšė ją iš vatinio snau- 
dulio ir pažadino senas baimes, kad yra persekiojama, gena- 
ma į gatvę balsų ir garsų. Jau tarėsi girdinti būdingą metalinių 
plokščių virpėjimą ir nepakartojamą ispaniško savo sietyno 
krištolinių karulių dzingsėjimą. Tačiau dar nespėjus pasigirsti 
balsui, imituojančiam Hanesą, ir ištarti „ta spūstis“, garsai nu- 
tilo. Užsidegė naktinė lempa ant spintelės. Judita pajuto, kaip 
ant karštos kaktos nusileido didelis vėsus delnas. Paskui Hane- 
sas lėtai palinko prie jos ir sukuždėjo: „Nurimk, mieloji. Viskas 
gerai, esu su tavimi, nieko bloga tau negali nutikti.“ - „Ar ir tu 
girdėjai? — paklausė ji. „Ne, - atsakė jis, - nieko negirdėjau. 
Tikriausiai susapnavai blogą sapną.“ Judita: „Ar liksi su ma- 
nim, kol prašvis?' Hanesas: „Tu to nori?“ Judita: „Taip, prašau, 
pasilik. Tik kol saulė patekės.“ 


Lapkričio pabaigoje Džesika Reiman buvo paskyrusi apžiūros 
laiką ir Judita su baime jos laukė. Ją lydėjo mama, bet tai ne- 
begalėjo pabloginti reikalo. Judita buvo įsidėjusi prausimosi 
reikmenų, kosmetikos, keletą naktinių marškinių ir marškinė- 
lių. Tikėjosi, kad iš ligoninės jos neišleis. Nieku gyvu nenorėjo 
vaizduoti esanti sveikesnė, net jei ponia Reiman buvo verta pa- 
matyti kitokį vaizdą nei tą, kokį netrukus išvys. 

„Labas, kaip jums einasi?“ - pasidomėjo gydytoja. „Ačiū, esu 
psichiškai nesveika, - atsakė Judita. Reiman nusijuokė, bet šį- 
syk tik apsimetė pralinksmėjusi ir paklausė, ko Judita bijo, kad 
taip dreba. Judita: „Šią minutę bijau jūsų.“ Reiman: „Šitai, mie- 
loji, galiu suprasti. Bet jūs gerokai apsileidote!“ Judita: „Žinau, 
nieko negaliu padaryti. Geriausia būtų, jei mane vėl paguldytu- 
mėte į ligoninę.“ Reiman: „Ne, ne, taip mes nepasistūmėsime. 
Siūlau pagaliau imtis darbo!“ 

Kai buvo suskaičiuotas pulsas, išklausyta širdis ir pašviesta 
po vokais, Judita turėjo atpasakoti praėjusiomis savaitėmis pa- 
tirtas snaudulio ir svaigulio būsenas, be to, smulkiai paaiškinti, 
kaip jautėsi rytais, dienomis, vakarais ir naktimis - daugiau nei 
varginanti užduotis, nes, tiesą sakant, tam reikėjo žodžių, kurių 
jai jau ilgokai stigo. Atsilygindama Reiman išsyk nubraukė dve- 
jus vaistus, o kitų, taip pat baltųjų mėgstamiausių jos tabletyčių, 
dozes liepė sumažinti perpus. 

„Pasigendu jūsų kovingumo, - konstatavo susirūpinusi psi- 
chiatrė ir tvirtai paspaudė ranką. - Turite susiimti. Jūsų sveika- 
ta - grynai galvos drausmės reikalas. Privalote mąstyti ir dirbti 
su savimi, neslopinti minčių. Turite prisikasti iki savo bėdos 
esmės.“ 

Judita: „Nebeturiu bėdų, aš pati ESU bėda.“ Verčiau nebū- 
tų to sakiusi, nes dabar Reiman įsižeidė. „Jei jau pasiduoda to- 
kios pacientės kaip jūs, galime uždaryti ligoninę. Kaip turėtume 
padėti tiems, kurie iš tiesų sunkiai serga?“ - „Tai netikite, kad 
aš sunki ligonė? - paklausė Judita. „Tik matau, kad bet kokia 
kaina norite ja tapti ir tiesiausiu keliu link to einate, - atsakė 
Reiman. - Tai matydama PATI susergu!“ 


159 


DANIEL GLATTAUER B VISADA TAVO 


5. 


Dvi dienas ji bandė verstis be tablečių ir galvoje atsiradusią tuš- 
tumą užpildyti mintimis apie savo bėdų šaltinį. Panašiai turėtų 
jaustis priklausomi nuo heroino, kai po abstinencijos pajunta 
prasmės krizę. Kai ji įsivaizduodavo nesanti sunki ligonė, o taip 
dabar nutikdavo vis dažniau, tuoj pat pasijusdavo prasčiau. Tai 
siejosi su liūdna perspektyva staiga vėl likti vienai. Niekas ja 
nebesirūpintų, netgi mama nebūtų įpareigota būti drauge ir dėl 
jos aimanuoti. 

Per psichoterapijos seansą ji susiėmė ir papasakojo Artūrui 
Šveighoferiui apie pamišėlišką naktinį savo nuotykį su ispaniš- 
ko krištolo sietyno garsais. Prisiskaitęs Zigmundo Froido, jis 
buvo tvirtai įsitikinęs, kad jos vaikystėje šviestuvų parduotuvė- 
je vyko neįsisąmonintų dramatiškų dalykų. Kurį laiką abu mąs- 
tė ir aktyviai įsitraukė į minčių lietų", bet vėliau Juditai palengva 
pavyko pokalbį vėl pakreipti apie atostogas su nuotykiais ir bu- 
riuotojo pažymėjimą. 

Pirmą iš dviejų bemiegių naktų ją prižiūrėjo mama, tikriau 
sakant, priešingai: Judita prižiūrėjo, kad mama nenubustų ir 
nepaklaustų, kodėl ji nemiega. Antrą vakarą turėjo ateiti Ha- 
nesas. Bet jau tos dienos popietę jis pranešė vėluosiąs. O devin- 
tą valandą atsiprašė visai neateisiąs: jis labai apgailestaująs, bet 
susirgusi viena iš bendradarbių, ir jis privaląs jos kuruojamą 
projektą užbaigti iki kito ryto, nustatyto termino pabaigos. 

Iki vidurnakčio Judita vaikštinėjo po butą pirmyn ir atgal, 
įžiebė visas šviesas, kad nustelbtų galimus įsivaizduojamus gar- 


* Arba smegenų (proto) šturmas, angl. brainstorming. Idėjų generavimo būdas, su- 
kurtas Alexo Osborno 1953 m. Jo tikslas - greitai iškelti kuo daugiau idėjų ir 
išspręsti problemą nugalint mąstymo inerciją, stereotipus, į šį procesą įtraukiant 
kolektyvą. 

sus, įjungė radiją, televizorių ir netgi tuščią skalbyklę, garsiai 
sau skaitė Anos Gavaldos „Oras yra gražus, gyvenimas - taip 
pat“ ištraukas ir niūniavo Kalėdų giesmes. Ji buvo taip toli nuo 
miego ir taip arti kitos baimės antpuolio bedugnės, kad būtų 
turėjusi išsyk skambinti arba motinai, arba greitosios pagalbos 
gydytojui, arba jiems abiem. Arba - kaip tik šį variantą ji ir pasi- 
rinko - išgerti senąją išmėgintą dozę tablečių, pirmiausia baltą 
nuo gilaus liūdesio, paskui kitas, įvelkančias į riterio šarvus, su- 
keliančias išganingą nuovargį, palaimingą tuštumą smegenyse 
ir pagaliau nugramzdinančias į miegą. 


Kai kitą ar trečią dieną ją pažadino kirbanti sąžinė, išgirdo tikro- 
vės balsus, sklindančius iš virtuvės. Mama ir Hanesas kalbėjosi 
apie jos ateitį. „Tu iš tiesų padarytum tai dėl mūsų? - grauden- 
damasi paklausė mama lyg iš kokios baigiamosios melodramos 
scenos su uošve. „Be abejo, tu gi žinai, myliu ją ir nepaliksiu 
likimo valiai, - atsakė Hanesas, visai kaip Zilbervaldo girinin- 
kas“. Paskui buvo aptariamos techninės ir organizacinės ilgalai- 
kės pacientės Juditos slaugos ir priežiūros namuose detalės. 

Ant spintelės prie lovos, šalia puspilnio vandens grafino, jos 
jau laukė kita porcija tablečių, viliojamai išrikiuotų, kviečiančių 
tarsi margos pergalę žadančio kauliuko šešeto akutės. 


* Prancūzų rašytojos Annos Gavaldos (g. 1970) apsakymas 

** Matyt, turimas omenyje 1954 m. austrų režisieriaus Alfonso Stummerio kino 
filmo „Kalnų aidas“ (Echo der Berge) personažas - Zilbervaldo girininkas Hu- 
bertas Geroldas 

Kai baltosios tabletytės jau buvo ant liežuvio, apsiblausęs po 
kambarį klaidžiojantis jos žvilgsnis sustojo ties vaisių prikrautu 
dubeniu, pastatytu ant komodos prie miegamojo durų. Ji ins- 
tinktyviai išspjovė iš burnos tabletes ir paslėpė po antklode, nes 
staiga pajuto, kad smegenys pradeda veikti. Ant rausvų apvalių 
vaisių - obuolių, kriaušių, slyvų - buvo uždėtas didelis geltonas 
luitas, gremėzdiška kekė mažiausiai aštuonių gražiai išlenktų 
bananų, kurie iš pradžių jai atrodė it absurdiški svetimkūniai. 
Mat Judita bjaurėjosi bananais, jie asocijavosi su viduriavimu 
vaikystėje, kai tie vaisiai, sutrinti su kakavos milteliais į gličią 
rudą košę, milžiniškais šaukštais buvo grūdami jai į burną. Iki 
šiol gomuriu junta tą skonį. 

Juo ilgiau dėbsojo į tą kekę, juo labiau ryškėjo vienas vaizdas. 
Jis nukėlė Juditą į prekybos centrą, į priešvelykinį metą prieš 
beveik septynis mėnesius, kai jos laukė, atrodė, visai norma- 
lus gyvenimas ir kai dėmesį patraukė nepažįstamas vyras, kaip 
ji spėjo, šeimos tėvas, kurio pirkinių vežimėlyje kėpsojo lygiai 
toks pats luitas bananų, koks dabar buvo atsidūręs ant jos ko- 
modos. Akys prisipildė ašarų - tikrų, nuoširdžių, šlapių ašarų. 
Jos paaštrino regėjimą ir nuskaidrino žvilgsnį. Už tos geltonų 
vaisių kekės slypėjo mįslė, kurią ji norėtų įminti, tik reikia šalto 
proto. 


Keturioliktoji fazė 


Nuo tol tabletes per platų plyšį ji mesdavo į trisdešimties me- 
tų senumo ražinę plastikinę kiaulę taupyklę Dručkę, kurią lai- 
kė paslėptą drabužių spintoje po vasariniais marškinėliais, ir 
kaupė jas blogiems laikams; juk negali žinoti, kaip greitai jie 
vėl ateis. 

Dėdavosi esanti nuvargusi ir menkai susigaudanti, didžiąją 
laiko dalį praleisdavo lovoje arba ant sofos, keistai raivyda- 
vosi, į vonią ar į tualetą kaskart kibilduodavo kaip Džastinas 
Hofmanas „Lietaus žmoguje“', kažin ką nesuprantamai mur- 
mėdavo, susijaudinusi kalbėdavosi pati su savimi, kartais netgi 
trise, kad intelektualiai nenukvaištų, atsipalaiduodama ištisas 
valandas spoksodavo į vieną tašką, paskui staiga imdavo vir- 
pėti visu kūnu ir slėpdavosi po antklode - marga, nenuobodi 
programa iš psichiškai keistai besielgiančio asmens kasdieny- 
bės, kuri jai juo labiau patiko, juo buvo tikresnė, kad Hanesas 
visa tai mato. 


* 1988 m. amerikiečių režisieriaus Barry Levinsono filmas (Rain Man) 

Jis buvo pavyzdingas slaugytojas. Netgi naktimis, kai bu- 
dėdavo pakaitomis su mama, jis bent jau viena ausimi būda- 
vo šalia. Jam priėjus prie lovos, Judita apsimesdavo mieganti. 
Porą kartų paglostė jai plaukus ir skruostą. Kartais girdėdavo 
jį kuždant „ramiai miegok, mieloji . Kelis kartus pajuto jo kvė- 
pavimą ir girdėjo netoliese virš veido pakštelėtą oro bučinį. Tas 
nejaukias akimirkas ji narsiai ir kantriai ištverdavo. Daugiau jis 
nesiartino, daugiau nebuvo ko bijoti. 

Vakarus abu slaugytojai mielai leisdavo dviese, dažniausiai 
virtuvėje. Mama buvo tarytum jo studentė neakivaizdininkė, 
architektūrą studijuojanti pirmą semestrą, be to, ne itin pagavi, 
o tai jį dar labiau motyvavo. Jam patiko neišmanėliams aiškinti 
apie pasaulį. Hanesą užeisiant galėjai tikėtis bet kuriuo dienos 
metu, kartais vien tam, kad atneštų ir sudėtų nupirktus mais- 
to produktus. Beje, tarp pirkinių visuomet būdavo ir bananų. 
Judita džiaugėsi kiekvienu tokiu pristatymu ir tryško idėjomis, 
kaip galima vieną kitą vaisių nepastebimai išmesti. Retsykiais, 
kai vaisių dubuo šviesdavo nepriekaištingu geltoniu, ji vieną 
bananą netgi suvalgydavo - skonis būdavo visai neblogas ir su- 
keldavo skrandyje malonų aptakumo pojūtį. 

Kai Haneso nebūdavo, ji prašydavo, kad Bjanka pasiimtų 
ją pasivaikščioti - pramankštinti kojų (tokia buvo oficiali jos 
versija) ir pratinti plaučius prie Žiemos. Mama, tuomet viena 
turėdavusi prižiūrėti šviestuvų parduotuvę, prieš tokias iš- 
vykas bandė protestuoti. Šalia pacientės ji net ir lauke būtų 
norėjusi matyti Hanesą. Kai Judita ir Bjanka manydavo pasi- 
traukusios iš matomos zonos, įvirsdavo į artimiausią cukrai- 
nę - dažniausiai išgerti tikro kapučino su kofeinu ir sušlamšti 
riebaus nugos torto. Paskui imdavosi darbo, kaip reikalavo 
Džesika Reiman. 

ži 


Ir Bjanka nemėgo bananų. „Man būtų baisiausia kankynė pa- 
saulyje, jei mane uždarytų ankštoje belangėje patalpoje su ruda 
banano žieve. Manau, kuoktelėčiau, - išpoškino ji. 

Judita papasakojo jai, ką prisiminė apie velykinę bananų 
kekę prekybos centre. Tikriausiai apie bananus juodu kalbėjosi 
per pirmą pasimatymą „Rainerio“ kavinėje. Judita Haneso pa- 
klausė, ar jis turi šeimą, ar visus tuos bananus, kuriuos buvo 
įsidėjęs į pirkinių vežimėlį jiems pirmąsyk susitikus, suvalgo 
vienas. Jis nusijuokė ir atsakė maždaug taip: bananai skirti ju- 
dėjimo negalią turinčiai jo kaimynei, našlei, trijų vaikų motinai. 
Kartą ar du kartus per savaitę ją apiperkantis. Tai darąs nieko už 
tai nereikalaudamas, nes ir pats norėtų turėti kaimynus, kurie 
pagelbėtų, jei jam eitųsi prastai. 

„Ir ką?“ - paklausė Bjanka po pertraukėlės. „Daugiau nieko, 
tik tiek“, - atsakė Judita. Bjanka susiraukė. „Tiesą sakant, tikė- 
jausi daugiau, kai pamačiau, kokia esat susijaudinusi. Kuo ši is- 
torija ypatinga?“ Judita: „Ypatinga tuo, kad jis vėliau nė žodeliu 
nebeužsiminė apie kaimynę.“ Bjanka: „Sutinku, tai keista. Bet 
tikriausiai nieko įdomaus, jei žmogus eina pirkti kitam žmogui. 
Turiu galvoje, jei eitų pirkti batų, tai būtų visai kas kita. Bet jei 
maisto produktų? Ką čia labai pasakosi? Gal jis tos moters pats 
dorai nepažįsta, gal tik nuneša bananų, kitko ir vėl išeina. Gal 
per tą laiką moteriškė persikraustė kur kitur arba mirė. Visko 
gali būti, šefe. Bet jei norite...“ Judita: „Mane apėmusi nuojauta, 
ir tai pirmas kartas po ilgo laiko. Ar negalėtų tavo draugas, tas 
Bastis, truputėlį...“ - „Tai aišku, juk žinote, kad jam tai labai pa- 
tinka. Bastis gali pasakyti, kad jis - naujasis kurjeris, pristatantis 
siuntas dviračiu, ar panašiai.“ 

Basčio atliktas Nislio gatvės keturioliktojo namo tyrimas buvo, 
galima sakyti, nepatenkinamas. Tik namo ūkvedė serbė iš pir- 
mo aukšto pasirodė linkusi teikti informaciją. Ji paneigė, kad 
čia gyvenanti judėjimo negalią turinti našlė su trimis vaikais. 
Bjanka: „Tai ji taip tiksliai žino todėl, kad visame name apskritai 
nėra vaikų, išskyrus jos pačios kūdikį ir dar vieną mažulį nėš- 
čios ponios Holcer, gyvenančios šalimais, pilve. Bet ta, deja, ne 
našlė. O didelės vaikščiojimo negalios ji irgi neturinti, nes dar 
vasarą bėgo miesto maratoną, bet anuomet dar nebuvo nėščia 
ar bent jau šito nežinojo, nes jei nėščioji bėga maratoną...“ — 
„Tiek aš suprantu“, - pertarė ją Judita. 

Bjanka: „Bet labai artimai ūkvedė nuomininkų nepažįsta. Tai 
toks namas, pasakojo ji Basčiui, kuriame žmonės vieni kitų ne- 
pažįsta, kaip kad būdinga Vienai. Kai vieną gražią dieną ima ir 
pasmirsta lavonas, tik tuomet žmonės sužino, kad čia kažkieno 
gyventa. Ir tada laikraščiai rašo, kad tas, kuris mirė, buvo nepa- 
stebimas. Na, taip, juk kitaip kas nors būtų atkreipęs į jį dėmesį, 
ar ne?“ - „Tikrai“, - sutiko Judita. 

Bjanka: „Pavyzdžiui, ji nė nežinojo, kad dvidešimt antrajame 
bute gyvena ponas Bergtaleris, mat ji apskritai net nežinojusi, 
kas jis toks. Kai Bastis nupasakojo, kaip jis atrodo, moteriškė 
pasakiusi: ak, tai tas malonus vyriškis, visuomet praleidžian- 
tis mane pro duris, tas bent jau malonus ir moka sveikintis. 
Bet kad jis gyventų dvidešimt antrajame bute, ji nežinojusi, 
maniusi, jog tas butas stovi tuščias.“ - „Štai kaip“, - nutęsė 
Judita. 

Bjanka: „Bet kai kas vis dėlto patraukė Basčio dėmesį.“ Ju- 
dita: „Ir kas gi?“ Bjanka: „Deja, šito jis man dar nepasakė, nes 
manė turįs atidžiai pasekti, ar tai tiesa. Bet jei taip, sakė jis, tada 


166 


DANIEL GLATTAUER B VISADA TAVO 


bus kai ką gražiai susekęs.“ Judita: „Netveriu smalsumu.“ Bjan- 
2 . . . v . - vo "—— i“ 
ka: „Patikėkit, šefe, man irgi Žiauriai smals 


Siaubo metai su bespalvėmis ir besniegėmis advento dienomis 
ėjo į pabaigą. Judita savo baimių dėl persekiojimo nors ir ne 
visai atsikratė, bet įsivaizdavo lenkianti jas keliais žingsniais. 
Be tablečių jautėsi netvirtai, o nervų sistema buvo labai trapi, 
tačiau mintys pasidarė gerokai aiškesnės, ir ji tarėsi jaučianti, 
kaip mazgas pamažu ima narpliotis, dabar tereikėjo patraukti 
už reikiamo siūlo. 

Pati buvo ganėtinai nustebinta savo aktorinių gebėjimų. 
Intuityviai jautė, jog kurį laiką namie dar bus geriau vaidinti 
psichiškai nesveiką. Hanesas taip dažnai ją apgaudinėjo, o dabar 
atėjo jos eilė. Jo buvimas nebekėlė jai jokios baimės. Dar jautėsi 
truputį per silpna, kad galėtų savarankiškai tvarkyti gyvenimą 
kaip anksčiau, bet jau džiaugėsi ta minute, kai galės įbrukti jam 
į rankas iki viršaus prigrūstą kiaulę taupyklę Dručkę ir pasaky- 
ti: „Ačiū, mielas slaugytojau. Paimk tai antro mūsų drauge pra- 
leisto laikotarpio atminimui. Pasveikau pati nuo savęs ir, deja, 
esi man nebereikalingas.“ 

Per vieną iš mėgstamų pokalbių virtuvėje su mama jis pra- 
nešė rengiantis didelę kalėdinę staigmeną. Ji, suprantama, skirta 
Juditai, bet šeima ir draugai taip pat galės smagiai dalyvauti. 
Tikriausiai buvo planuojama nedidelė šventė. „Ji išpūs akis, — 
girdėjo jį kuždant. „Ar ji, būdama tokios būklės, apskritai su- 
pras?“ - kaip paprastai žavingai paklausė motušė. „Supras, 

supras, - ramino Hanesas, - net jei išoriškai negali parodyti, 
viduje ji jaučia lygiai taip kaip mes.“ 


Gruodžio penkioliktą dieną likusi be Haneso priežiūros - jis 
turėjo reikalų svetur, - ji leidosi Bjankos nuvedama iki tolimos 
cukrainės „Aida“ Talijos gatvėje, ten nušviestas ryškios lempų 
šviesos jų jau laukė raudonplaukis Bastis ir susijaudinęs sukiojo 
mažutį sidabrinį viršutinės lūpos auskaro rutuliuką. „Jo įtari- 
mas pasitvirtino“, - pranešė Bjanka, per kelias savaites subren- 
dusi naujos komisarės vaidmeniui filme „Nusikaltimo vieta“. 
Vaikinas linktelėjo demonstratyviai prasižiojęs - tikras ženklas, 
kad žodį be kovos ir tikriausiai visiems laikams perleidžia savo 
draugei. 

„Ar prisimenate, šefe, ką pasakojau jums ligoninėje apie 
šviečiančius langus? — paklausė Bjanka ir nelaukdama atsa- 
kymo kalbėjo toliau. - Taigi visuomet, kai sutemsta ir ponas 
Hanesas pareina namo, vienas virš kito sušvinta penki langai, 
mat tuomet jis, kaip ir visi kiti, grįžtantys namo, uždega šviesą 
laiptinėje. Bet penkto aukšto septintas ir aštuntas langai nie- 
kuomet nešviečia, nes įėjęs į savo butą jis šviesos neįjungia. Ar 
prisimenate?“ Judita: „Taip, miglotai.“ Bjanka: „O dabar atidžiai 
klausykitės!“ Judita: „Taip.“ Bjanka: „Mat mes žinome, kodėl jis 
nejungia šviesos.“ Judita: „Kodėl?“ Bjanka: „Spėkite iš trijų kar- 
tų.“ Judita: „Bjanka, nagi, nenoriu spėti nei tris, nei du kartus, 


* Nuo 1970 m. Vokietijos, Austrijos ir Šveicarijos televizijų kuriamas ir rodomas 
labai populiarus televizijos detektyvinis serialas (Tatort) 

nė sykio!“ - „Sakyk gi pagaliau ,- suniurnėjo Bastis. Bjanka: „Jis 
nejungia šviesos, nes neina į savo butą, nes jis visai negyvena 
savo bute.“ - „Kaip - negyvena?“ — „Čia turėčiau pradėti pasa- 
koti truputį iš toliau.“ - „Bjanka, tu varai mane iš proto!“ 

Bjanka: „Kai Bastis spoksodavo į septintą ir aštuntą langus 
ir kai jie niekuomet nenušvisdavo, jis pastebėjo, kad gretimas 
langas, tai yra šeštas, visada būna šviesus, ar taip, Basti? Tas 
linktelėjo. Bjanka: „Ir penktas langas, tai yra gretimas langas iš 
kairės, irgi šviesdavo, bet ne taip ryškiai, nes jį beveik visada ap- 
šviesdavo šeštas langas, nes ten tikriausiai kabo lempa.“ Judita: 
„Gerai, ir kas iš to?" Bjanka: „Kaskart, kai ponas Hanesas įeida- 
vo į namą...“ Judita: „Taip, laiptinės šviesos, tai mes jau žinome. 
Prašyčiau arčiau prie reikalo!“ - „Nebūkite tokia nekantri, jūs 
atimate iš manęs visą malonumą!“ - pasiskundė mokinė. „Na, 
sakyk gi“, - suurzgė Bastis. 

Bjanka: „Taigi sykį Basčio dėmesį patraukė tai, kad penktas 
langas kartą švietė ryškiau nei anksčiau kaip tik tada, kai grįžo 
Hanesas. Iš pradžių Bastis, žinoma, manė, kad tai atsitiktinumas. 
Bet kai...“ Judita: „Hanesas parėjo namo...“ Bjanka: „Teisingai, 
šefe. Tuomet langas staiga nušvito ryškiau. Galime būti tikri 
šimtu procentų, kad kažkas įjungė šviesą bute su penktu langu. 
Ir tas kažkas gali būti tik vienas žmogus.“ - „Ponas Hanesas', - 
suniurnėjo Bastis. Bjanka: „Jau įdomu, ar ne? Tai reiškia ne ką 
kita, kaip tik tai, kad ponas Hanesas gyvena visai ne savo bute. 
Jei jis apskritai kur nors gyvena, tai gretimame bute.“ - „Nislio 
gatvė 14-21", - sumurmėjo Bastis. Bjanka: „Jei jis ten gyvena 
vienas, tai elektros netaupo, veikiau švaisto, nes penktas langas 
šviečia kiaurą dieną.“ Judita: „Vadinasi, galbūt jis gyvena visai 
ne...“ Bjanka: „Ne vienas! Puiku, šefe, lygiai taip pat pamanė- 
me ir mudu su Basčiu.“ - „Ir galbūt...“ Bjanka: „Taip, teisingai, 
šefe.“ - „Judėjimo negalią turinti našlė su bananais“, - suburbė- 
jo Bastis sukiodamas sidabrinį rutuliuką lūpoje. 

6. 


Penkias dienas Judita, būdama neva silpno proto, turėjo elg- 
tis lyg nieko nebūtų nutikę. Po matematikos peregzaminavimo 
septintoje klasėje tai buvo sunkiausias uždavinys jos biografijo- 
je, o to uždavinio sprendimas - didžiausias laimėjimas. 

Visą gruodžio dvidešimtąją Hanesas dirbo ir tvarkė prieš- 
kalėdinius reikalus. Mama nuo pietų negalėjo palikti šviestuvų 
parduotuvės, nes Bjankai skubiai prireikė apsilankyti pas gine- 
kologą, o juk šito kad ir labiausiai norėdamas mokinei neuž- 
drausi, net ir likus keturioms dienoms iki Kalėdų. 

Bjanka ir gaisrininkas Bastis, vilkintis specialiuosius drabu- 
žius, siaučiant tirštai pūgai, prieš tryliktą valandą išsivežė Juditą 
iš namų, kad kartu apsilankytų Nislio gatvės keturioliktajame 
name. „Pažvelkite, šefe, - paragino Bjanka, įsitaisiusi pastatyta- 
me automobilyje šalia vairuotojo, - ketvirtoje eilėje nuo apačios 
švyti du langai, penktas blankiai, šeštas ryškiai. Kaip mes ir sa- 
kėme.“ 

Bjanka liko automobilyje ir stebėjo įėjimą, kad mobiliuoju 
telefonu įspėtų, jei pasirodys Hanesas. Bastis namo duris atra- 
kino per kelias sekundes, liftu pakilo į penktą aukštą ir paskam- 
bino į dvidešimt pirmojo buto duris. Judita stovėjo laiptinėje 
keliomis pakopomis žemiau ir klausėsi, kas vyksta. Triskart nu- 
skambėjo durų skambutis, kartą jis sumurmėjo: „Nieko nėra.“ 
Paskui, matyt, kažkas atidarė duris. Bastis sududeno: „Gaisrinė 
sauga, patikrinimas, evakuaciniai keliai, eilinis patikrinimas, il- 
gai netruks.“ Po amžinybę užsitęsusios pauzės durys užsitrenkė. 
Judita dar minutėlę luktelėjo, kad būtų tikra, jog Bastis jau įėjo 
į butą. Paskui nutipeno laiptais žemyn ir nuskubėjo pas Bjanką 
į automobilį. „Gal ir jūs norite brūkštelėti? - paklausė mergina, 
tiesdama jai miško uogomis kvepiantį lūpdažį. - Žiauriai pade- 

da nuo nervingumo.“ Bastis atėjo po penkių minučių dar labiau 
prasižiojęs nei paprastai. 


„Viena aišku, ponia Judita, ponas Hanesas jums melavo, - pa- 
reiškė Bastis. Aptarti operacijos jie prisėdo užeigoje „Raab, 
gaisrininkų pamėgtoje vietoje, kurioje įsipilti alaus iš čiaupo 
reikėjo patiems. Virš čiaupo kabėjo užrašas „Gesinimo pratybos 
pažengusiems“. Viską apsunkino tik tai, kad dabar reikėjo laukti 
Basčio žodžių, o juos reikėjo traukte traukti jam iš gerklės. 

Duris Basčiui atidarė gal šešiasdešimties ar septyniasdešim- 
ties metų moteris, neturinti jokios judėjimo negalios ir mažų 
vaikų, bent jau namie jų nebuvo. „O kaip ji atrodė? Bastis: „Sa- 
kyčiau, normaliai. Bet ji iš pradžių nenorėjo manęs įsileisti.“ — 
„Kodėl?“ Bastis: „Nes sakė, kad jos žento nėra namie.“ - „Žen- 
to?“ Bastis: „Taip, tikrai.“ - „Ar paklausei, kuo jis vardu?“ Bastis: 
„Ne. Bet tai mūsų ponas Hanesas.“ - „Iš kur žinai?“ Bastis: „Nes 
ji pasakė: mano žento Haneso nėra namie.“ 

„Beprotybė! Ką dar ji sakė?“ Bastis: „Ne kažin ką.“ - „Basti, 
na, pasistenk prisiminti! Kas buvo toliau?“ Bastis: „Paskui ji vis 
„Gaisrinės saugos požiūriu viskas buvo tvarkinga, tik priėjimas 
prie stogo kopėčių...“ - „O kas dar?“ Bastis: „Sakyčiau, gražus 
butas. Sutvarkyta, švaru, išpuoselėta. Normalu.“ Judita su Bjan- 
ka susižvalgiusios gūžtelėjo pečiais. 

Bastis: „Ponas Hanesas ten gyvena jau dvylika metų. Greti- 
mas butas, taigi tikrasis jo butas, dvidešimt antrasis, tas, kuris 

nuolat tamsus, irgi priklauso jam, ten jis gyveno anksčiau.“ — 
„Iš kur tu tai žinai?“ Bastis: „Nes ji papasakojo.“ - „Ką ji dar 
sakė? O kaip jos dukra?“ Bastis: „Apie tai ji nieko neminėjo. Bet 
dukros vardas Bela.“ - „Iš kur žinai?“ Bastis: „Nes taip parašy- 
ta laiške, prismeigtame ant kamštinės lentelės prieškambaryje: 
Belai, mano angelui žemėje, ar panašiai. Ir apačioje: visada my- 
lintis tavo Hanesas, manyčiau, mylintis ar ištikimas - vienas iš 
dviejų.“ - „Nieko sau! Geras!“ - apstulbo Bjanka. Judita: „Tai 
apsidžiaugs motušė šitai sužinojusi!“ 

Bastis: „Greta laiško kabo nuotraukos. Ir virš jo. Visa kamšti- 
nė lentelė pilna tos Belos nuotraukų.“ - „Kaip ji atrodo?“ Bastis: 
„Labai jauna ir, sakyčiau, graži, bet labai plona ir šviesi, kaip čia 
pasakius, tokia kaip seniau atrodydavo moterys.“ - „Vadinasi, 
neseksuali“, - išvertė Bjanka. Bastis: „O keliose nuotraukose yra 
ir Hanesas. Mūsų ponas Hanesas, tik dešimčia ar net dvidešim- 
čia metų jaunesnis.“ - „Beprotybė! - šūktelėjo Judita. - O kas 
nutiko tai Belai?“ Bastis: „To moteris nesakė.“ Bjanka: „Kodėl 
tu nepaklausei?“ Bastis: „Atsiprašau, bet kodėl tai galėtų rūpėti 
gaisrininkui?“ 

Bjanka: „Gal ji mirė?" Bastis: „Nemanau.“ - „Kodėl?“ Bastis: 
„Man atrodo, kad ji buvo bute, kambaryje uždarytomis duri- 
mis, pro jas senoji ponia manęs nejįleido, nors sakiau, kad ir 
tam kambary turi būti patikrinta gaisrinė sauga, bet ji atsisakė 
įleisti.“ - „Kaip apmaudu“, - nusiminė Bjanka. Bastis: „Be to, tai 
kaip tik tas kambarys, iš gatvės žiūrint šeštas, iš kurio visuomet 
šviečia, naktį taip pat.“ 


Penkioliktoji fazė 


Kai vakare jis priėjo prie lovos, Judita apsimetė mieganti, bet 
rankos ir kojos drebėjo. Ji pamiršo sumesti tabletes į kiaulę 
taupyklę, ir jis, žinoma, išsyk pastebėjo jas, tebegulinčias ant 
spintelės. Hanesas pakišo ranką jai po prakaituotu sprandu ir 
pakėlė galvą. Kaip viena iš tų lėlių, kurios gulėdamos miega, 
o pasodintos staiga nubunda, ji atsimerkė ir pažvelgė jam pro 
petį į komodą su bananų dubeniu. „Mieloji, privalome triskart 
per dieną gerti mūsų vaistus, antraip niekuomet nepasveiksi- 
me, - kuždėjo glausdamas prie jos lūpų stiklinę su vandenyje 
plūduriuojančiomis tabletėmis. 

Per dešimtąją sekundės dalį ji turėjo apsispręsti, ar užbaigti 
spektaklį ir sviesti stiklinę jam į veidą. Ne, išmintingiau būtų 
dar kartą užsimerkti, prasižioti, klusniai nuryti, susitaikyti su 
laisvuoju kritimu ir nerti kiaurai pilkos vatos sieną. Prisiekė 
sau, kad tai bus paskutinis kartas. 

Kai jis išėjo, Judita prispaudė kumščius prie smilkinių ir pa- 
bandė išbaidyti pirmus blausimosi pojūčius. Kol mintimis galė- 
jo kabintis į Belą, tol įstengė išsilaikyti virš rūko ribos. Mintyse 
dar šmėstelėjo Džesika Reiman, gydytoja labai ja didžiuotųsi. Ir 

staiga išaušo domino diena , vienas kauliukas griovė kitą, viena 
įminta mįslė diktavo kitos mįslės atsakymą: Bela buvo Izabelos 
trumpinys. Izabela, Izabela, Izabela, Izabela - Permason, sietyno 
pirkėja. Teisingai, jai ta pavardė buvo Žinoma, ji buvo sąrašo 
viršuje. Izabela Permason. Reiman braižas su kilpele rašant rai- 
dę s ir būdingas pasvirimas. Tai nutiko per pirmą jų susitikimą 
psichiatrijos skyriuje: Reiman sėdėjo prie kompiuterio ir stu- 
dijavo medicininių tyrimų dokumentus. Judita paėmė raštelį, 
peržvelgė asmens duomenis, ir akys užkliuvo už svetimų pa- 
vardžių. „Kas yra tie kiti? - paklausė ji. „Panašios ligos istori- 
jos iš mūsų archyvo, - atsakė gydytoja. Pačiame viršuje, ne, ji 
neklysta, tikrai neklysta, pačiame viršuje buvo parašyta „Izabela 
Permason“. Ji ir ta moteris, atsidūrusios viename sąraše. Jas sie- 
ja Hanesas. Bendri balsai, bendras krištolinis sietynas. Tas pats 
dzingsėjimas. Ta pati pamažu silpstanti šviesa. Vos girdimi gar- 
sai. Rūkas nusileido. Ją glaudžiai apsiautė mūro siena ir užstojo 
vaizdą. Dar kartą užmigti. Įkristi į gilų miegą, o paskui... 


Gruodžio dvidešimt antroji buvo sekmadienį. Prieš dešimtą 
ryto atėjo Basčio žinutė iš Nislio gatvėje pastatyto automobilio: 
Hanesas ir moteris, vadinusi save Haneso uošve, beveik vienas 
paskui kitą išėjo iš namų. Po penkių minučių Bjanka, tik ir lau- 


* Domino diena - olando Robino Paulio Weijerso sumanytas kasmetinis renginys, 
vykdavęs 1998-2009 m.; per renginį buvo siekiama pagerinti eilėmis išrikiuotų 
ir vėliau dėl vadinamojo domino efekto paeiliui nukrintančių domino kauliukų 
pasaulio rekordą. 

kusi skambučio, išsivedė Juditą planuoto žiemiško pasivaikščio- 
jimo. Kitos penkiolika minučių praėjo, kol Bastis knebinėjosi 
su atrakinimo įrankiais prie spynos penktame aukšte ir atida- 
rė duris. Tada juodu su Bjanka stojo į sargybą, ir Judita galėjo 
įžengti į dvidešimt pirmąjį butą. 

„Sveiki!“ — vos įėjusi drąsino pati save balsu ir pro fotogra- 
fijų galeriją bei dailiai dekoruotas, gėlėtais tapetais išklijuotas, 
bydermejerio stiliaus baldais apstatytas erdves, dar atsiduodan- 
čias rudeniu, patraukė tiesiai privertų baltų durų link, šios, du- 
syk paskubom barkštelėjus krumpliais, atsivėrė pačios. 

Judita vos susivaldė nešūktelėjusi. Buvo pasirengusi čia pa- 
matyti be ką, kas ją mirtinai išgąsdintų, bet tik ne bejausmę ir 
sustingusią, tačiau vis dėlto gyvą marmuro ar porceliano figūrą, 
apšviestą nuo plafono nukarusios didelio Žemės rutulio formos 
lempos, tiesiai sėdinčią prancūziškoje jugendo stiliaus lovoje ir 
blausiu žvilgsniu įsisiurbusią į išplėstas Juditos akis. 

„Labas“, - pasisveikino vos girdimai, norėdama išgirsti savo 
balsą ir atsikvošėti nuo ką tik patirto šoko. „Atsiprašau, kad aš 
čia tiesiog štai taip...“ - priešais sėdinti moteris perregima oda 
ir lygiai sušukuotais, pečius siekiančiais šviesiai pilkais plaukais 
nuleido vokus, tarsi iš vegetatyvinės būsenos būtų panirusi į 
miegą, paskui vėl juos kilstelėjo, tarsi įrodydama, kad yra są- 
moninga. 

„Aš... aa... vardu Judita, o jūs tikriausiai Izabela... Ar galiu jus 
vadinti Bela? Taigi, vadinsiu jus tiesiog Bela.“ Judita kalbėjo ty- 
liai, kone šnabždėjo, kad išvengtų bet kokio sukrėtimo. „Tikrai 
nenoriu jūsų... apsunkinti, bet mes abi, mudvi turime bendrą...“ 
Gal klydo, bet jai pasirodė, kad moteris-lėlė kilstelėjo lūpų kam- 
pučius. „Mudvi turime bendrą... Gerai jį pažįstu. Hanesas, ar 
ne? Hanesas Bergtaleris?“ Dabar kas keletą žodžių ji darydavo 
pauzę, bandė prisitaikyti prie šiame kambaryje slenkančio laiko 
lėtumo. 

„Jis ir aš, Hanesas ir aš, mes anuomet, taigi aš pasipyniau 
jam ant tako, galima sakyti, įlėkiau į rankas. Tai nutiko prieš 
Velykas prekybos centre. O paskui... Tikrai nė nenutuokiau, 
kad jis... Jis man apie tai niekuomet nėra sakęs. Nė žodžio apie 
jus. Bela? Ar girdite mane? Ar suprantate, ką sakau?“ Blyškioji 
moteris stebeilijosi į ją sustingusi. Rudo sieninio laikrodžio se- 
kundinė rodyklė priminė sulėtinto širdies plakimo garsą. „Aš... 
aa... Bela, tikiuosi, kad mano klausimas nėra itin tiesmukas, bet 
man tai labai svarbu. Privalote žinoti, aš dar nepasiduodu, aš su 
tuo kovoju ir todėl klausiu: ar jūs tikrai... tikrai esate jo moteris, 
turiu galvoje, jo žmona?“ Dabar Belos lūpos krustelėjo, tarsi 
ji būtų pasirengusi iškęsti skausmus, kad parodytų, jog moka 
šypsotis. 

„Ar galiu prisėsti prie jūsų ant lovos?“ Ak, nesvarbu, ji tie- 
siog atsisėdo ir paėmė glebią ligonės ranką. Minutėlę tylėdamos 
žiūrėjo viena į kitą ir leido sieniniam laikrodžiui dirbti savo 
darbą, kol Juditos akys prisipildė ašarų. 

„Tikriausiai esate paveikta labai stiprių vaistų. Vargšele, man 
tai pažįstama, tada esi kaip paralyžiuota, kaip įmūryta, lyg bū- 
tum ne šios planetos gyventoja, ar ne?“ Dabar blyškioji moteris 
vėl sumirksėjo. Ji tikriausiai buvo graži, kai dar gyveno taikiai 
su savo protu, o ne su juo kovojo. 

„Man svarbu pasakyti jums vieną dalyką. Nežinau, ar galėsi- 
te ir ar... norėsite mane suprasti, bet privalau jums tai pasakyti: 
Haneso aš nemylėjau, niekada, tikrai nemylėjau. Bet suvokiau 
tai per vėlai. Tai buvo didelė mano klaida. Tai buvo mano... kal- 
tė...“ Dabar moteris pajudino galvą, įtempusi veido raumenis 
bandė trūkčiodama pasukioti ją kairėn ir dešinėn. Matyt, jai 
taip sunku buvo parodyti prieštaravimą. 

„Nežinau, ar turiu teisę jums... Dievas mato, ką jūs turėjote 
patirti, kaip iki to priėjote, kad jūs... Ar tai buvo balsai? Balsai 
iš šalies? Pažįstu Hanesą. Jis nesibodi jokiomis priemonėmis. 

Jis siekia tik vieno tikslo, jis kitaip nė negali. Jo meilės suvoki- 
mas yra... Tai neturi nieko bendra su meile. Prašau atleisti, jei 
aš...“ — lemeno Judita. Pirmiausia Izabela sumerkė vokus, pas- 
kui pajudino dešinę ranką, pasitraukė nuo Juditos, po trupu- 
tį pasistumėdama pasiekė staliuką prie lovos ir ištiesė nykštį į 
kažką rodydama. Greta iliustruotų knygų šūsnies stovėjo radijo 
žadintuvas, priešais jį vandens stiklinė, greta bananų lėkštės ir 
vaistų pakelių gulėjo termometras, o iš azijietiškos vazelės ky- 
šojo kelios mėlynos plastikinės gėlės. Tačiau blyškiaodė moteris 
tikriausiai rodė į paslėptą už viso to šviesaus medžio dėžutę. 

Judita išėmė iš jos ochros geltoniu žaižaruojančius stam- 
bius gintaro karolius. „Savotiškai gražu, - pagyrė, - tikiuosi, 
kad jums gintaras patinka labiau nei man.“ Moteris vėl paban- 
dė nusišypsoti. Kai Judita norėjo karolius padėti atgal į dėžutę, 
į akis krito piešinys ant jau pageltusio popieriaus - pieštuku 
nupiešta pernelyg stora širdis. Kitoje pusėje buvo kelios ranka 
rašytos eilutės. Judita permetė akimis trumputį tekstą, perskaitė 
dar kartą, tada vėl paėmė moters ranką, stipriai suspaudė ir pa- 
sakė: „Bela, turiu didelį prašymą. Ar galiu pasiskolinti šį laišką? 
Tik vienai dienai. Aš jį grąžinsiu. Dar ateisiu, vienos jūsų čia 
nepaliksiu. Išsyk pasikalbėsiu su jūsų motina, papasakosiu jai 
visą istoriją. Viskas vėl bus... viskas bus... geriau. Pažadu, pasi- 
rūpinsiu jumis.“ 


Vakare buvo suplanuota prieškalėdinė šventė su šeima ir ar- 
timiausiais draugais, apie ją Judita neturėjo nieko žinoti, o kai 

viskas prasidės - tai nelabai ir suvokti, kad ji vyksta. Taip jie 
manė, bet nenorėjo atimti iš Haneso džiaugsmo rengti tą staig- 
meną. 

Vėlyvą popietę Judita, Bjanka ir Bastis buvo visiškai pasiren- 
gę, kad tokia ypatinga šventė nusisektų. Judita paskutinį kartą 
pasislėpė lovoje ir klausėsi, kaip atšlama pirmieji svečiai, kaip 
sveikinantis suskamba jų putojančio vyno taurės ir kaip balso 
stygos, prieš pradėdamos rimtai dirbti, kaip paprastai, apšyla 
nuo įžanginių tuščių frazių. 

Tiesa, retsykiais pasigirsdavo svečių kuždesys ir rimti balsai, 
išduodantys sutrikimą, - tiek susirūpinimo buvo nusipelniu- 
si neveiksni tapusi namų šeimininkė. Taip Judita sužinojo, kad 
dabar protinė jos būklė „stagnavusi“, bet „kritinis taškas jau esą 
peržengtas“, kad „jau seniai nebepasitaikę ekscesų“, kad „ji klus- 
niai valganti, o kokia puiki esanti šiuolaikinė medicina kartu 
su daugialypėmis veikliosiomis medžiagomis, kurios leidžian- 
čios namuose užtikrinti psichikos ligoniams „visiškai žmogišką 
orią egzistenciją“. Negana to, Hanesas kalbėjo, kad Judita esanti 
„tikrai linksma, stabilios elgsenos moteris“, kuri „štai šitaip lais- 
vai galinti sulaukti kad ir šimto metų“. 

Pasibaigus debatams apie sveikatą, solidžiai plojant šventės 
svečiams, už pasiaukojamą dukters slaugą ir globą, už nuopel- 
nus mama oficialiai Hanesui į abu skruostus įsegė vyšnios ar 
vyno raudonumo lūpdažiu storai nuteptų lūpų ženklą. Garsius 
pakštelėjimus galėjai girdėti net ligonės kambaryje. 

Vakaras artėjo prie pirmos kulminacijos. Judita leidosi pa- 
žadinama, ištraukiama iš lovos ir aptvarkoma taip, kad būtų 
rodytina svečiams, išsireikalavusi savo žieminės psichokolek- 
cijos: violetinės flanelinės pižamos ir juodo kilpinio chalato. 
Paskui visiems mieliems draugams buvo leista ją apkabinti ir 
pasveikinti sugrįžus į „šiapus“. Tik nuo Luko ji laikėsi atokiau, 
vaidinti prieš jį tą spektaklį jai vis dėlto buvo truputėlį nesma- 

gu. O broliui Aliui, kuris tądien buvo itin liūdnai nusiteikęs, 
bandė drąsinamai mirktelėti. 

Paskui žodžio paprašė šeimininkas. „Miela Judita, mieli šei- 
mos nariai, mieli draugai, kaip žinote, nesu ilgų kalbų mėgė- 
jas, - pradėjo jis savo ilgą kalbą. Kalbėjo apie praėjusius mė- 
nesius, kurie, „Dievas mato, nebuvo lengvi“, apie iššūkius, kurių 
teko imtis, apie asmeninius pokyčius, kurie gali įvykti kone per 
vieną naktį ir prieš kuriuos žmogus pasijunta bejėgis ir begink- 
lis. Šioje vietoje Judita nusprendė įsiterpdama suploti rankomis 
ir taip sulaukti keleto malonių minutėlių dėl sutrikimo stojusios 
kalėdinės tylos. 

Paskui Hanesas susizgribo kalbėti trumpiau ir netrukus bai- 
gė konstatuodamas, kad „ši diena yra man ir Juditai ypatinga“, 
ir buvo visiškai teisus. „Nes mūsų, kaip čia pasakius, gyveni- 
mo sąlygos, jis reikšmingai ištęsė balsį e ir giedote išgiedojo 
„gyveeeeenimo , taip, šios gyvenimo sąlygos šiandien pasikeis, 
„taip sakant, išsiplės“, užbaigė šypsodamasis. Čia Judita nesusi- 
laikė ir vėl ėmė ploti. 

Dabar Hanesas iškėlė raktą, triumfuodamas juo barkštelė- 
jo ir prašneko viduramžių durininko intonacija: „Ar galiu jūsų 
paprašyti sekti paskui mane?“ Judita įsikirto Aliui į parankę ir 
elgėsi taip, lyg leistųsi jo vedama. Iš tiesų buvo vienintelė, jau 
žinanti, kur nusuks šis trumpas kelias. Su panašiu gyvenimo są- 
lygų modeliu neseniai jau buvo susipažinusi. 

Netrukus jie atsidūrė gretimame bute, mirusio pensininko 
Helmuto Šneiderio būste, ir stebėjosi, kaip prabangiai čia vis- 
kas atnaujinta. Hanesas iš tiesų atliko visą darbą, be to, tiesiog 
fanatiškai saugodamas slaptumą, jeigu nekalbėtume apie keletą 
naktinių garsinių veiksmų, kone atėmusių Juditai protą. Kone. 

Tokiomis palaimingomis minutėmis, žinoma, negalėjai dėl 
nieko ginčytis, netgi dėl skonio, nors iš kiekvieno rūpestingai 
pertvarkyto kvadratinio centimetro buvo galima atpažinti, kad 

už šio buto interjerą atsakingas architektas paprastai atnaujina 
vaistines. 

„Įrengiau šį dar vieną butą, kad mes nemindytume vieni ki- 
tiems kojų pirštų, - paaiškino Hanesas kuklia ir kartu patetiš- 
ka intonacija. Sakydamas „mes“, savaime suprantama, omenyje 
turėjo motušę, kuriai, regis, aušo trečiasis pavasaris. Judita pa- 
sitraukė nuo grupelės, aptiko stalą su sumuštiniais ir ėmė kirsti 
šaltus užkandžius. 

„Ar galiu dar kartą paprašyti jūsų dėmesio?“ Galėjo. Mat 
buvo parengęs dar vieną staigmeną. Ji laukė už privertų baltų 
durų ir net pro siaurą plyšį leido spėti, kad pasižymi neįtikėtinu 
šviesos stiprumu. 

Štai dabar jie visi stovi naujame Juditos gyvenamajame, 
miegamajame kambaryje, ramybę teiksiančioje, nerimą kel- 
siančioje, dienas, naktis, gyvenimą sugersiančioje patalpoje, jai 
skirtoje penkių žvaigždučių tamsiojoje, kurioje turės viską, ką 
Hanesas manė būtina turėti jos „visiškai Žmogiškai egzistenci- 
jai, įskaitant naują, dar didesnį vaisių dubenį, kuriame, tiesa, 
jos nusivylimui, gulėjo tik trys bananai; šiuo klausimu dar de- 
rės padirbėti. 

Judita išsyk pasuko prie sienos, skiriančios neva jos naujuo- 
sius namus nuo dabartinio miegamojo, ir nepastebimai apčiu- 
pinėjo. Jau dabar jai magėjo paklausti Haneso, kaip jis išgauda- 
vo vibruojančių metalinių plokščių garsą, ar kaskart kalbėdavo 
pats, ar leido savo balso įrašą, ar jis garso kolonėles įmontavo į 
mūrą. Bet tai buvo jau ne jos užduotis. 

Žinoma, susižavėjusių svečių žvilgsniai sustingo kambario 
centre. Ten, virš lovos, didingai kabėjo elegantiškas Barselonos 
krištolo sietynas, nepakartojamai žaižaruojantis spalvomis. „Šis 
sietynas, miela šeima, mieli draugai, šis sietynas yra labai reikš- 
mingas mums abiem, - kalbėjo jis. - Jo šviesoje mudu su Judita 
lyg ir...“ Trumpa pauzė buvo reikalinga, kad čia esantys galėtų 


180 


DANIEL GLATTAUER B VISADA TAVO 


nutaisyti jaudinančiai scenai privalomą šypseną. „Lyg ir išmo- 
kome mylėti“, - užbaigė jis. 

Judita, nesusipratėlė, atvairavo iš už žmonių nugarų prie sie- 
tyno, abiem rankom smarkiai patampė krištolo virveles, sukėlė 
tą savotišką, taip gerai pažįstamą melodiją ir ėmė garsiai kva- 
totis. „Tik pažiūrėkite, kaip ji džiaugiasi!“ - nesutriko Hanesas. 
Pamažu į tai dėmesį jau atkreipė ir kiti. 


Durų skambutis užbaigė tą spektaklį ir staiga nutildė esančius 
kambaryje. „Atėjo mano svečiai, - pranešė Judita linksmu 
skaidriu balsu, prie kurio ir pati dar turės priprasti. Bjanka ir 
Bastis pasirodė lydimi dviejų nepažįstamų vyrų, jie liko stovė- 
ti prieškambaryje. „Atsiprašome, nenorime trukdyti“, - prabilo 
žemesnysis, kurio akiniai aprasojo tikriausiai iš sumišimo. „Jūs 
visiškai netrukdote, be to, mes kaip tik rengiamės švęsti, - pa- 
drąsino juos Judita. „Beje, atsiprašau dėl tokio savo apdaro, deja, 
dar neturėjau proto pasirūpinti šiai progai tinkamais drabu- 
žiais.“ Nors ir nesidairė, ji džiaugėsi žinodama, kad dabar iš visų 
pusių į ją susmigo nustebę žvilgsniai. Labiausiai dėl jos gebėji- 
mo pasikeisti apstulbo „lyg maišu trenktas“ Hanesas. 

„Šie ponai yra iš kriminalinės policijos, - pasiskubino pra- 
nešti susijaudinusi Bjanka. - Ponas inspektorius Bitneris ir po- 
nas vyresnysis inspektorius Kainreichas.“ Ji pasilenkė prie jų lyg 
grupinei nuotraukai. Bastis išraudusiais skruostais stovėjo greta 
ir buvo dar labiau prasižiojęs nei paprastai. 

„Kuris iš jūsų ponas Bergtaleris?“ - paklausė vyresnysis ins- 

pektorius, žiūrėdamas į sutrikusį, suglumusiomis akimis Žvel- 
giantį būrelį. „Tai aš“, - prisistatė Hanesas nusikamavusio žmo- 
gaus balsu. Žvilgsnis buvo nudelbtas, lūpų kampučiai trūkčiojo 
kaip anuomet „Rainerio“ kavinėje, kai Judita pirmą kartą bandė 
nutraukti su juo santykius. „Turėtume jums nemažai klausimų, 
tad prašome jus...“ - „Klausimų?“ - apstulbo mama. „Todėl pra- 
šome jus vykti su mumis į nuovadą, kad mes...“ - „Suprantama, 
pone inspektoriau, - pertarė jį Hanesas virpančiu balsu, - jei 
galėsiu būti kuo nors naudingas.“ Judita: „Jis galės. Mama: „Į 
nuovadą?“ - „Deja, šitai būtų būtina, jei galima, kadangi jūs esate 
daug kuo kaltinamas, mums dviem atvejais kyla sunkių įtari- 
mų...“ Dabar jis rankoje laikė mėlyną užrašų knygelę, krenkš- 
telėjo ir ėmė skaityti: „Pagal devyniasdešimt devintąjį paragra- 
fą - laisvės atėmimas, šimtas septintasis paragrafas - pavojingas 
grasinimas, šimtas septintasis A paragrafas - atkaklus persekio- 
jimas, šimtas devintasis paragrafas - namų taikos ir ramybės 
trikdymas...“ 

Mama: „Dėl Dievo meilės, apie ką kalbate? Kas nutiko? — 
„Patikėk, mama, nenorėtum šito išgirsti , - atrėžė Judita. Ji davė 
Bjankai ženklą, ta kumštelėjo Bastį, šis užsičiaupė ir atidarė 
duris. Judita žengtelėjo prie aukštos liesos trumpaplaukės žilos 
moters, laukusios anapus durų, paėmė ją už parankės, prive- 
dė prie motinos ir pristatė oficialiu tonu: „Ponia Permason, tai 
mano mama. Mama, tai ponia Adelaida Permason, Haneso uoš- 
vė.“ Vėlesnės akimirkos, per kurias jos žodžiai įgavo galios, su- 
teikė didžiausią pasitenkinimą per visus pastaruosius mėnesius. 

„Norėdama viską paaiškinti mieliems bežadžiams mano 
šventės svečiams, pasakysiu štai ką, - pradėjo iš tolo Judita. — 
Hanesas savo žmoną Izabelą, ponios Permason dukrą, daug 
metų, tiksliau, iki šiandien... vadinkime, psichologiškai globo- 
jo. - „Ką tu padarei? - sušuko liesoji žilagalvė. - Kodėl šitaip 
su mumis pasielgei?“ Dabar žvilgsniai nukrypo į Hanesą, nuo- 

šaliai nuo būrelio kiūtantį ant kėdės, veidą užsidengusį suner- 
tomis rankomis ir aukštyn žemyn smarkiai kinkuojantį galvą. 
„Esi ligonis, Hanesai! — riktelėjo ponia Permason. - Tai tu esi 
ligonis. Tai tau visai blogai su galva!“ 

Judita: „Kad žinotumėte, apie ką kalbame, atsinešiau perskai- 
tyti keletą eilučių, Haneso skirtų Izabelai. Jos buvo užrašytos ant 
lapelio, pridėto prie puikių gintaro karolių, padovanotų jai prieš 
trylika metų.“ Rankose laikydama pageltusį raštelį su nupiešta 
širdimi Judita perskaitė: Izabelai, mano angelui žemėje, dvidešimt 
penktojo gimtadienio proga. Meilė mus suriša. Amžinybė mus su- 
lydo. Tu esi mano šviesa, o aš - tavo šešėlis. Mes nebegalime gyventi 
atskirai. Kai tu kvėpuoji, kvėpuoju aš! Visada Tavo Hanesas. 

